
Îmbracă-te în doliu, frumoasă Bucovină, 
Cu cipru verde-ncinge antică fruntea ta, 
C-acuma din pleiada-ţi auroasă şi senină 
Se stinse un luceafăr, se stinse o lumină, 
Se stinse-o dalbă stea! 

„Sigilul dumnezeirii” 


În ciuda aparenţelor, cartea aceasta nu este închinată lui Mihai 
Eminescu, „sigiliul dumnezeirii”!, cu care s-a înnobilat limba română, 
aşa cum nu este închinată nici măcar vechilor şi deja uitaţilor cărturari 
bucovineni”, care au durat, cândva, şi ei la temelia culturii române. 

Cartea aceasta înseamnă, şi prin volumele care vor urma, doar o 
recuperare-conservare de memorie culturală bucovineană, o antologare- 
multiplicare a textelor referitoare la viaţa şi la opera lui Mihai Eminescu, 
texte publicate în vechile noastre gazete şi cărţi, toate din ce în ce mai 
rare, păstrate cu sfinţenie doar în anii comunismului, în colecţiile secrete 
ale unor obidiţi cărturari martiri, pentru a fi salvate de rugul uriaş, aprins 
în curtea interioară a închisorii din Suceava, pe parcursul verii anului 
1952, rug în care se aruncau, de-a valma, toate cărțile şi publicaţiile 
temeinicei culturi româneşti, cu speranţa deşartă că vor dispărea pentru 
totdeauna. Cred în obligaţia de a reînvia ceea ce s-a mai putut salva, până 
nu intervine, ca un sacrilegiu şi mai incalificabil, agresivitatea nocivă a 
ignoranței contemporanilor. 

Eminescu este trunchiul superb al Arborelui Cosmic şi nicidecum 
un „Galaxis” („Proţap de Aur”), deci nu poate fi conceput şi nici măcar nu 
mai există, în absenţa uriaşei coroane a culturii române, o coroană pururi 
vie, în care fiecare creangă şi fiecare frunză contează. Din nefericire, 
noi suntem pe cale să ne transformăm într-un neam de „eminescologi”, 
1 Sintagma aparţine lui Arune Pumnul, care susţinea, în 1849, că limba 
înseamnă, pentru un popor, „sigiliul dumnezeirii”, iar Eminescu a fost, este şi 
va fi „sigiliul” sacru al limbii române. 
> Am făcut-o în Mărturisitorii. O istorie a scrisului bucovinean şi în lucrările 
monografice Societatea Scriitorilor Bucovineni şi Bucovina şi Eminescu, precum 
şi într-o puzderie de recuperări de opere şi de autori. 

dar nu din prea multă cunoaştere şi din prea mare dragoste faţă de opera 
lui Mihai Eminescu, ci din suficiența cu care respingem tot ce există, 
dar habar nu avem că există, că valorează, că durează şi dincolo de noi. 
Datorită acestei suficiențe, opera lui Eminescu este pe cale să-şi piardă 
condiţionările (un număr neprecizat de intenţionalităţi, cu consecinţa 
unei infinităţi de interpretări), pentru a se transforma într-o colecţie de 
criptograme, pe care numai anume specialişti le pot descifra, specialiştii 
aceia, mai toţi eşuaţi pe tărâmul creaţiei literare, fiind predestinaţi 
să înţeleagă codurile secrete ale respirației îngemănate a Cerului şi 
a Pământului. Ei, „eminescologii” şi, în general, criticii de artă fără 
producţii proprii sunt degenerările parazitare ale arheologismului cultural, 
cel cu adevărat necesar, în formula originală, pentru a cărei desăvârşire 
au trudit şi cărturarii Bucovinei istorice, inclusiv cei antologaţi în filele 
de carte care urmează. 

În Bucovina istorică, provincia românească nemeritat ursită 
să zvâcnească spre Cer două străluminări de cosmicitate?, prin prima 
publicare a colindului ancestral Miorița“ şi prin debutul poetic al lui 
Eminescu:, criza reală de identitate şi-a găsit rezolvarea prin folcloristică 
(Iraclie Porumbescu, Karol Mikuli, Ştefan Nosievici, Ambrosiu 
Dimitroviţă, |. G. Sbiera, Ciprian Porumbescu, Simion Florea Marian, 
Dimitrie Dan, George Tămăiagă, Alexandru Voevidca, Elena Niculiţă- 
Voronca etc.) şi, predestinat parcă, în Eminescu (Traian Chelariu, Vasile 
Gherasim, lon Grămadă, Em. Grigorovitza, Constantin Loghin, Liviu 
Marian, Leca Morariu, Grigore Nandriş, Augustin Z. N. Pop, Radu Sbiera, 
T. V. Stefanelli, Filimon Taniac, Ilie E. Torouţiu, Dimitrie Vatamaniuc 
etc.). 

Eminescu, în ciuda trecutului bucovinean mai curând amar, decât 
dulce, petrecut, prin străbuni, buni şi părinţi, la Costâna şi la Călineştii lui 
Cuparencu, continuat la Cernăuţi şi, în trecere, la Putna şi la Suceava, doar 


3 Solidaritate mistică între om şi natură, care nu este accesibilă conştiinţei 


moderne, după cum susţine Mircea Eliade, în De /a Zalmoxis la Gengis-Han, 
Humanitas, 1995, p. 259 

+ BUCOVINA, Anul III, 1850, nr. 11, pp. 51-52 

5  Lăcrimioarele învăţăceilor gimnazişti din Cernăuţi la mormântul 
preaiubitului lor profesor Arune Pumnul, ianuarie 1866 


6 





pentru Eminescu 


în Bucovina începuse să însemne „sigiliul dumnezeirii”, de care băştinaşii 
deveniseră, peste noapte, foarte mândri, ba chiar de-a dreptul trufaşi. 

Trufia aceasta a fost, în cele din urmă, benefică, pentru că, în 
ciuda controverselor şi polemicilor vrăjmaşe (fiecare bucovinean „scotea 
din dulap Eminescuţul lui şi se străduia să-l impună”, cum obişnuieşte să 
zică, doar cu referire la contemporaneitatea festivistică suceveană, poetul 
Vasile Ursachi), bucovinenii au avut contribuţii importante în recuperarea 
biografiei lui Eminescu, în răspândirea şi în înţelegerea operelor lui. Au 
fost şi au rămas şi goluri penibile, precum cele ale genealogiei pe linie 
maternă (norocul nostru, altminteri ne-am fi trezit şi cu o altă puzderie 
de pretinşi „nepoţi”), deşi, pe linie maternă, graţie recensământului 
făcut, între anii 1772-1774, de generalul rus Rumeanţev, se poate reface 
mai lesne, decât pe linie paternă, un astfel de arbore genealogic, prin 
valorificarea documentelor de cancelarie voievodală, din care nu lipsesc 
străbunii boieri ai Rareşei Juraşcu. Dar la ce ar folosi, când Eminescu 
este şi trebuie să rămână altfel decât credeau alţii că a fost: durat în 
lumină, zvelt, înalt până la Cer şi „veşnic tânăr şi ferice” de propria-i 
ursită atemporală. 

Textele vechi bucovinene, constituite, cândva, într-o adevărată 
bătălie bucovineană pentru Eminescu, merită, aşa cum vă veţi convinge 
şi singuri, să fie scoase din uitare şi încredințate, drept patrimoniu 
conştientizat, rafturilor bibliotecilor şi viilor cu adevărat vii, care mai au 
nevoie, timp şi suflet pentru aşaceva. Prin urmare, am început să cred şi 
eu în obligativitatea acestei recuperări de memorie bucovineană, închinată 
lui Eminescu, abia după ce Gheorghe Flutur, Preşedintele Consiliului 
Judeţean Suceava, citindu-mi, în 15 ianuarie 2011, un editorial din 
„Monitorul de Suceava”, m-a rugat să-mi fac timp pentru a lucra o astfel 
de carte, garantându-mi totală şi necondiționată susţinere. Şi, după cum 
se poate constata, amândoi ne-am ţinut de cuvânt (|. D.) 

Grigore NANDRIŞ: 


Familia Eminowicz în Polonia 


Discuţia” pornită în jurul originii lui Eminescu şi a fa- 
miliei Eminovicenilor m-a determinat să public ştirile de mai 
jos despre Eminovicenii din Polonia. Fără a atribui acestor date 
valoare decisivă, le cred, totuşi, interesante pentru chestiunea 
pusă în discuţie. 

Ele pot servi ca punct de plecare pentru alte cercetări, care 
ne-ar putea duce la rezultate pozitive. 

Până atunci, însă, putem afirma doar că, în Polonia, există 
o veche familie Eminowicz, una singură, cu un arbore genealogic 
urmărit până la 1640, că membri din această familie din Leov au 
emigrat spre răsărit în Podolia. Vom mai aminti faptul că această 
familie a dat literaturii polone doi poeţi: pe Ludwig Eminowicz 
(părintele expresionismului polon), care trăieşte în Varşovia, şi pe 
Roman Eminowicz, mort în Octomvrie 1920, în vârstă de abia 21 
de ani, lăsând în urmă un volum de poezii de un lirism frământat 
de prometeica zbuciumare pentru liberarea şi înălţarea spiritului. 

Informaţiile despre familia polonă Eminowicz, ca şi arbo- 
rele genealogic, le am de la Dr. Vichentie Eminowicz, consilier 
comunal în Cracovia, vărul poetului Ludwig şi tatăl lui Roman. 

Aceste informaţii au fost adunate de prin diferite arhive 
şi parohii de către Vladimir Eminowicz, vărul lui Vichentie 
Eminowicz, de prezent funcţionar în ministerul de industrie din 
Varşovia. 


* Dr. V.GHERASIM, „În satul Eminovicienilor”, în „Conv. Lit.” Nr. 11, Anul 
54, Noemyv. 1922 

Am aflat, mai întâi, de existenţa unei familii Eminowicz 
prin opera lui Roman Eminowicz şi, nu mult mai târziu, am fost 
făcut atent asupra legăturii dintre Eminowicenii din Polonia şi poetul 
nostru Eminescu de către prietenul decedatului Roman, tânărul poet 
polon Braun, care aflase de această legătură de la familia lui Roman. 

Se aminteşte această legătură şi în notițele familiei Dr. Vichentie 
Eminowicz, notițe alcătuite de numitul Vladimir. 

Nu pun, însă, mare valoare pe această tradiţie familiară, deoarece 
ea poate fi de dată recentă, aflată de la vreun Bucovinean, cu care s-o fi 
întâlnit, în vechea Austrie, cineva dintre Eminowicenii poloni. Pentru 
a da arborelui genealogic cât mai largi şi glorioase ramuri, înrudirea cu 
un mare poet român a putut fi uşor adoptată. 

Arborele genealogic, alcătuit de Vladimir Eminowicz”, este 
însoţit de note explicative, insistând mult asupra documentelor de 
care s-a servit la alcătuirea lui. Autorul analizează, cu severitate, toate 
informaţiile găsite în diferite arhive şi-şi întemeiază aserțiunile numai 
pe date istorice. Războiul i-a întrerupt activitatea, astfel că aceste date 
nu sunt ultimul rezultat, la care ar fi dorit să ajungă ( Vezi în anexă 
arborele genealogic!). 

Urmând cu explicarea arborelui genealogic, Vladimir Eminowicz 
spune că cea mai veche amintire despre Eminowiceni o găseşte în cronica 
lui Zubrzycki, la anul 1640: „Erau în Leow 82 familii armene. Între 
aceste, cea mai însemnată a fost a lui loan Nartaresovici; altele mai bogate 
erau: Eminowicz, Bernatowicz, Domejyski, Werenko, Hadziewicz, 
Krzystofowicz, Agopsowicz şi Awedikowicz”. 

Zubrzycki se gândeşte, desigur, la Murad Eminowicz, despre 
care vorbeşte manuscrisul Nr. 1646 din Biblioteca Ossolinski din Leov, 
numindu-l „Armean, cetăţean al Leovului şi proprietar al casei „Murad 
Eminowicz”, aşezată între casa „Gluszkiewicz” şi „Domozyski” din 
strada armeană”. 

La anul 1650. este vorba de moştenirea rămasă pe urma lui 
Murad, care constă din casă şi din 20.000 zloți poloni. 

Considerând faptul că acea casă e numită nu numai cu numele 
de familie, ci şi cu cel de botez, putem presupune că în strada armeană 


7 Vezi Anexa |. 

avea casă şi un alt Eminowicz. 

Murad lăsă doi fii, care, devenind majori în 1659, îşi împart 
averea imobilă. Cel mai în vârstă, Nicolai, se căsătoreşte cu Maria, fiica 
lui Cristof Avedic Bernatowicz, cel mai mic, cu Elisaveta, fiica lui Grigore 
şi al Mariei Bogdanski. 

Documentele oraşului şi ținutului Leov vorbesc adese, între anii 
1672-1694, de Ştefan, numindu-l nobil. Din aceste documente aflăm că 
Ştefan era în necontenite dificultăţi financiare şi că din cauza datoriei 
fu vândută partea imobilului său. Nu se ştie nimic despre copiii lui. Din 
testamentul fiicei celei mai mici a lui Nicolai (care, la 1687, nu mai 
trăieşte) căsătorită cu Bogdanowicz, aflăm că Nicolai avu patru fii şi 
patru fiice. Despre doi dintre fii, lacob şi Ştefan, nu se ştie nimic. 

Gabriel apare, la 1687, în Cracovia, unde primeşte cetăţenia, 
căsătorindu-se cu o anumită Sofia, din familie necunoscută. Fiica acestuia, 
Elena, se cunună, în 1715, în biserica Fecioarei Maria din Cracovia, cu 
loan Moscicki. 

* 

Astfel, e urmărit întregul arbore genealogic, dând lămuriri şi 
citând documente despre fiecare membru al familiei. 

Ajungând la linia secundară, Emberg-Eminowicz, nu găseşte 
legătura istorică a acestei linii cu linia principală Eminowicz-Dolenga. 

Această linie a fost întemeiată, probabil, de unul dintre membrii 
liniei principale, emigrat în Podolia. După presupunerile lui Vladimir 
Eminowicz, de aici, din Podolia, a trecut familia în Basarabia. 

Pentru urmărirea acestei linii însă e nevoie de cercetări în arhivele 
ruse, în special la Cameneţ. lată ştirile nesigure despre această ramură. 

În anul 1802, un Petru Eminowicz, din Podolia, se legiti- 
mează, în faţa comisiei nobililor, „că se trage, ca toţi Eminowicenii, din 
vechiul neam silezian al Emberg-ilor, că străbunii lui iscăleau Emberg- 
Eminowicz, spune că străbunii lui se foloseau de o emblemă, pe care el 
nu o cunoaşte, dar că rudele sale din Cracovia se folosesc de emblema 
Dolenga, deci cere să i se permită şi lui folosirea acelei embleme. 

Comisia nobililor din Podolia recunoaşte acestui Petru dreptul 
de a se folosi de blazonul Dolenga şi Emberg. 

Autorul genealogiei nu se lasă convins de aceste date nesigure, 

de originea apuseană (sileziană), a acestor Eminowiceni şi observă că ar 
trebui să vadă cu ochii lui documentele, pe care acel Petru le-a prezentat 
comisiei nobililor. Pentru aceasta, însă, ar trebui să plece la Petrograd, 
unde se găseşte arhiva actelor nobilimii. 

În lipsa acelor documente, Vladimir Eminowicz preferă să creadă 
că acei Eminowicz-Emberg sunt urmaşii unuia dintre Eminowiczenii 
emigraţi în Podolia, căsătorit cu cineva din casa Emberg. 

Acel Petru poate fi însuşi Pavel, fratele lui Vichentie şi fiul lui 
Mihai, care, dispărând, a ajuns în Basarabia, unde, ajungând la avere, 
şi-a alcătuit un arbore genealogic fictiv şi a cerut, apoi, recunoaşterea 
nobilimii sale. lată acel arbore genealogic: 





A î — Alexandru 
Eminowicz—Emberg Ludwig 
născ. 1845 
— Ludwig Stanislav —|— Isidor 
născ. 1809 Adolf 
be TE căs. cu Maria 
Casimir — Stanislav — Mihai — Petru ——| Konarkiewicz “= 
+ 1736 + 1752 + 1772 căs.cu Anastasia ta 
Zajonczkomska |— Mihai Mihai 
născ. 1863 
— Vatlav 
lulian Zyroslav ——! 
născ. 1815 
L_ Erasm 


Datele simetrice ale străbunilor lui Petru arată artificialitatea 
acestui arbore. Aceşti Eminowiceni — observă Vladimir Eminowicz 
— au, până astăzi, averi în Basarabia, în faţa Mohilăului, şi din ei se 
trage şi poetul român „Eminescu”, care se numea Mihai, nume adese 
întâlnit la aceşti Eminowiceni. Presupune că şi Eminowicenii din Leov 
sunt veniţi din această direcţie, din răsărit. Unele din afirmaţiile din 
urmă pot fi controlate. Multe din aceste date sunt nesigure; le-am notat, 
totuşi, ca titlu de curiozitate a unei ipoteze fie şi legendare, întâlnită în 
casa Eminowicenilor din Polonia, date care pot lărgi cercul cercetărilor 
celor interesaţi:. 


* JUNIMEA LITERARĂ, nr. 4-5/1923, pp. 86-90 

Vasile GHERASIM: 


In satul Eminovicienilor” 


În a doua jumătate a lunii august, d-l Leonida Bodnărescu, 
directorul liceului din Coţmani, ne-a atras atenţia asupra faptului că, 
în satul Călineştii lui Cuparencu, judeţul Suceava din Bucovina, se 
mai află rude de ale lui Mihai Eminescu. Spunea d-l Bodnărescu: „Eşti 
încă tânăr, domnule Gherasim, şi văd că d-ta te ocupi cu Eminescu; ia 
vezi de mergi acolo şi caută prin condicele bisericeşti de la parohiatul 
Călineştilor, să vezi dacă nu se vor afla lucruri noi, de vreo importanţă 
oarecare pentru biografia poetului”. l-am mulţumit d-lui director pentru 
sfatul ce mi-a dat şi i-am promis că voi pleca. În ziua de 5 septembrie 
1922, trenul accelerat m-a sburat până la gara Dărmăneşti, de unde un 
drum destul de bun duce la Călinești, satul care, pentru noi românii, are 
o însemnătate atât de mare. 

Un întuneric umed se lăsa repede, ca o cortină, deasupra satului 
şi a împrejurimilor. Vedeam, ici, un pâlc de pomi, ici, o casă, ici, o 
momuiaţă de om. Păreau stafii. O ploaie măruntă, aruncată de un vânt 
subţire, pătrundea parcă până în oase. Aveam o senzaţie neplăcută, chiar 
şi la auzul uruitului roţilor, căci simţeam parcă răceala noroiului pe care 
îl despicau roţile trăsurii „boiereşti”, în care, din întâmplare, şedeam. O 
indispoziţie generală mă învăluia: mă întrebam dacă are vreun rost această 
încercare. Să vii într-un sat necunoscut, să intri în casele oamenilor pe 
care în viaţă încă nu i-ai văzut şi să încerci a dezgropa un trecut, de care 
alţii — cine ştie de ce ? — nici n-au îndrăznit să se apropie — asta îmi 
părea acum atât de neînțeles, atât de cutezat. Aş fi vrut, în acest moment, 
ca trăsura să mă ducă îndărăt la gară şi trenul să mă îndepărteze iarăşi 


” Câteva lămuriri cu privire la originea lui M. Eminescu. 

de locul pelerinajului meu. 

Dar, după un drum de mai bine de o oră, trăsura se opreşte brusc 
la o poartă şi d-l colonel Malinovschi, o rudă de a familiei Cuparencu, îmi 
spune: „Aici locuieşte părintele Furtună”. Mă dau jos; trăsura porneşte, 
în opintitul cailor, la deal, iar eu mă dezmeticesc de cap: mai mult mă 
furişez în curtea părintelui Furtună, pe care îl cunoşteam mai de mult, 
apoi îmi iau inima în dinţi şi intru în casă. Servitoarea mă conduce într-o 
odaie, în care o droaie de copii „se jucau în cărţi”. Auzeam, din când 
în când, „şvar-ţâmpeter”, şi apoi iarăşi tăcerea încordării: cine o să-l 
capete pe acel „schwarzen Peter”? Nu ştiu de ce îmi părea că şi eu joc, 
la hazard, în rând cu ei. 

Dintr-o cameră de alături, ieşi apoi d-na Furtună, să mă 
întâmpine, şi-i povestii pentru ce am venit. Veni şi părintele şi îi povestii 
şi lui acelaşi lucru; mai veni, apoi, la cină, şi d-na Cilievici, o cumnată 
de a părintelui Furtună, şi îi mărturisii, din nou, şi ei care e cauza venirii 
mele la Călineşti. Inconştient, voiam să-i câştig pentru ideea mea. „Da 
— spunea părintele — sunt, aici, câteva rude de ale lui Eminescu, şi se 
spune că unul dintre Eminovicieni a fost chiar preot, însă pozitiv nu ştiu 
când şi unde. Vom mai căuta şi prin condicile Oficiului parohial, poate 
voi afla acolo ceva”. 

Îmi închipuiam, acum, că toată călătoria mea la Călinești e 
o simplă aventură. „Desigur, — încercam să lămuresc — voi trebui să 
viu altădată şi să petrec cel puţin o lună aici, pentru a putea ajunge la 
vreun rezultat. Acuma am venit numai să văd ce fel de greutăţi vor fi de 
înlăturat”. Şi, în fantazie, vedeam o mulţime de hârţoage vechi, scrise 
cu slove cirilice, de o mână tremurândă, slove pe care nu le voi putea 
dezlega, chiar şi două luni de aş sta de ele. 

Dar după cină ni se dezlegară limbile la toți, şi, în câteva ceasuri 
de-a rândul, puserăm ţara la cale. Am ajuns cu toţii la rezultatul că astfel 
treburile publice nu mai merg, o schimbare radicală se impune: oamenii 
cinstiţi, câţi mai sunt, ar trebui — fără deosebire de partide politice — să 
înceapă opera de regenerare. Şi aşa a şi rămas, când ne-am despărțit, 
pentru a merge la culcare. Prinsesem inimă. Cu o încredere destul de 
puternică în ceea ce voi reuşi să fac în zilele următoare, stinsei lumânarea 
şi mă culcai. Dormii dus până dimineaţa. 

A doua zi, împreună cu părintele Furtună, ne-am pus pe lucru. 
Sfinţia sa, cu o dragoste rară, mi-a pus la îndemână toate condicele 
Oficiului parohial. Era un vraf mare de cărţi vechi; unele mâncate de 
vreme, altele mai bine conservate. Un miros simpatic de hârtie veche se 
împrăştia prin odaie. Condici şi mitrici şi protocoale care de care mai 
vechi, care de care mai modeste. Să fi înviat Eminescu, de bună seamă, 
le-ar fi sărutat cu adâncă evlavie. 

Neîncrezător, le luam, una după alta, încercând să dezleg ceva din 
ele. Dar cu cât mă îndepărtam de la timpul nostru, cu atâta mai greu, mai 
de nepătruns, era slova bătrânească. Părintele Furtună, în altă parte, se 
zbătea să afle ceva despre familia Eminovicenilor. Zadarnic... Pierdeam 
tot mai mult nădejdea în izbândă. Veni şi d-na Furtună să ne ajute. Ca din 
piatră, nu puteam scoate nimic. Pe lângă asta, condicele erau pe alocurea 
rupte pe margini, în altele cerneala devenise palidă de vreme. 

Ceva mă împingea însă să caut mai departe. Voiam cu orice preţ 
să aflu măcar cât de puţin. Trecuseră cam două ore de căutare zadarnică. 
Se perindaseră vreo 3 sau 4 condice prin mâinile mele. Mă cuprinsese un 
fel de friguri. Părintele mai liniştit silabisea, încă într-aceeaşi „condică a 
cununaţilor”, pagină cu pagină. Nervos îl întrebai de două ori, dacă încă 
n-a dat de urma Eminovicenilor. Nimic... 

Iau în mână „Conscripţia” din anul 1816. Perindez, tot cu aceeaşi 
repeziciune, o pagină după alta. Când privirea îmi cade pe o rubrică în 
care, la prima ochire, îmi pare că văd numele /minovici. Mă opresc. Caut. 
Apoi merg la sfinţia sa. Şi amândoi slovenim, în sfârşit, numele Vasile 
Ieminovici. Dedesubtul acestui nume era înregistrat: Joana ca soţie, iar 
mai în vale copiii: George, Maria, Ileana, loan. Drept ocupaţie, era notat: 
țăran. Spre stânga de la această înregistrare de nume, la rubrica numărul 
casei, era nr. 27. Ca fulgerul îmi trecu prin minte: „Iată cheia!” Acest 
număr 27 ne deveni călăuză credincioasă prin labirintul de condici'%. EI 


1% Principalele cărți pe care le-am consultat, în timpul cât am petrecut in 


Călineşti, au fost: 

Conscripția de la 1816, 1857, 1859, 1911 (3 vol.). 
Tabelarnic protocol, 1815, 1851 (vol. 1). 

Condica cununaţilor, 1802-1861, 1861-1902 (2 vol.). 

ne conduse, până la urmă, la anul 1736, când se născu Agafia, mama lui 
Vasile leminovici, deci câţiva ani înainte ca acest pământ moldovenesc 
să fi trecut pe subt copitele cailor „împărăteştilor armate”, trimise încoace 
prin ordinul „prea înalt” de la Viena. 

Voi alătura la acestea, pentru lămurirea cetitorului savant, o tabelă 
în care va apărea o parte din genealogia familiei Eminovici, din sânul 
căreia a ieşit cel mai mare geniu al poporului nostru. 

Datele biografice, dintre care pe unele le-am scos de prin diferite 
condici, chiar în acea zi, trebuiau, în mare parte, să fie verificate. În seara 
trecută, d-na Cilievici îmi spuse că părintele arhimandrit Stefanelli din 
Suceava, care, pe vremuri, fusese paroh în Călinești, i-a arătat, odată, în 
cimitirul din Călineşti, mormântul unui Eminovici. Joi, după amiază, d-na 
Cilievici fu atât de amabilă să mă conducă la cimitir. Părintele Furtună 
şi fiul său Tiţiu ne însoţiră. 

Nori grei şi alburii ca de zăpadă atârnau de parcă să-i poţi 
ajunge cu mâna. Un vânt rece te făcea să-ţi închei bine haina. Stăturăm 
printre pietrele de cimitir mai mult de o oră, căutând mormântul vreunui 
Eminovici. De astă dată, truda noastră a fost fără nici un succes. Pe 
multe dintre pietre de mormânt mai vechi crescuse muşchi care mâncă 
contururile slovelor săpate cu dalta. Ploaia şi zăpada, lovite de vânt asu- 
pra lespezii nisipoase, îndepărtă legăturile dintre cuvânt şi cuvânt, dintre 
semn şi semn. Ne-am încredinţat că nu e cu putinţă să prindem de acolo 
vreun înţeles. Mormintele mai noi şi mai bine conservate nu ne vorbeau 
nimic despre familia Eminovici. 

Ne-am hotărât să ieşim din cimitir. 

Rugai pe băiatul părintelui să mă conducă la Chita Huţan, mama 
lui Niculai, bărbatul Xeniei lui George Eminovici. Părintele însă ne sfătui 


Mitrica născuţilor şi a morţilor, 1784-1802 (1 vol.). 

Condica născuţilor, 1802-1853 (1 vol.). 

Condica morţilor, 1802-1856, 1856-1885 (2 vol.). 

Mitricile cele mai noi, care îmi puteau fi de folos. 

Nota ad. 4. Aceasta mitrică (1784-1802) pare să fie într-adevăr cea dintâi care 
s-a făcut în Călineşti, în felul acesta, deoarece tot aranjamentul e foarte stângaci, 
fiind conţinute într-un singur volum: a) mitrica născuţilor, b) mitrica morţilor şi 
c) conscripția; ceea ce, mai târziu, nu se mai întâlneşte. 

să mergem, mai întâi, la cel mai bătrân om din sat, care, cu toate că nu 
e rudă cu Eminovicenii, totuşi va şti multe despre ei. „Tiţule, condu-l 
pe d-l profesor la Toader Tanasiciuc!”. Apoi, îndreptându-se spre mine: 
„Acolo, un nepot de al bătrânului, fiind student, convorbirea cu bătrânul 
va fi uşurată, veţi avea un tălmaci. Căci bătrânul nu ştie româneşte”. 
Mai aflai că nici Chiţa Huţan nu ştie româneşte: un fenomen în familia 
Eminovici, care nu e încă clarificat. 

Ne-am dus la Tanasiciuc. În casă nu era nimeni. Afară, mama 
„studentului” ne spuse însă că bărbaţii sunt duşi la „târg” (la Suceava) 
Şi că, sub seară, vor veni. 

Conducătorul meu, Tiţiu, un băiat foarte drăguţ şi, pe lângă 
astea, şi el „student” în clasa a IV-a liceală, mă însoţi la baba Chiţa, Ea 
era în curte, învăluită de treburi. Un câine bun pentru ai casei, însă rău 
pentru noi, era mai, mai să rupă lanţul şi să ne sfârtice. Baba, în limba 
ei, îl domoli puţin. Tiţiu începu convorbirea în limba ruteană. Mă mai 
amestecai şi eu în vorbă. Puturăm deslușşi, din vorbele ei cam încurcate, 
că Vasile leminovici a avut doi feciori, dintre care unul, în Moldova 
(România), a ajuns mare domn. Adică tatăl lor i-a bătut straşnic, căci 
nu se dădeau la carte, şi astfel au fugit de acasă. Despre Eminescu însă, 
numai puţin ştia, şi nelămurit. 

În sfârşit, eu fiindu-i cam suspicios — la desele ei întrebări că ce- 
mi trebuie asta, îi spun că vreau să scriu o carte — mi-a spus „că a uitat 
totul”. „Căci vedeţi, sunt bătrână şi nu le pot ţinea pe toate în minte”. Şi 
ne-a îndreptat la un oarecare Trişciuc Vasile, om bătrân, şi el, şi a multe 
ştiutor. 

Pe acest bătrân părintele Furtună îl chemă, la sine, acasă. 
Moşneagul mai vorbăreţ ne povesti multe. El cunoştea familia Eminovici 
pe degete. Ne-a spus că un oarecare Eminovici a fost dascăl (= cantor 
bisericesc). Ştia însă bine câte surori a avut tatăl lui Eminescu şi cu cine 
şi unde se măritaseră. 

Ne povesti o anecdotă. Era în vremea foametei din 1866. Se 
stingeau oamenii cu zile. Atunci loan Eminovici, fiul lui Vasile, îşi aduse 
aminte că dincolo, în Moldova, trăieşte un frate bogat, boier chiar, şi, 
într-o bună zi, împreună cu Procop Smocot, cumnatul său de la Şerbăuţi, 
s-a pornit la drum. După câtăva vreme de călătorie, ajunge el la curtea 

„boierului” George. Acesta însă nu era acasă. Spre seară, vine de unde 
o fi fost şi vede pe cei doi ţărani — smeriţi şi plecaţi în faţa lui. 

„Cine sunteţi şi de unde veniţi?”. 

Şi atunci loan vorbi: „Sunt fratele tău şi-am auzit că ţie-ţi merge 
bine şi eşti bogat aici. Pe la noi bântuie foametea, mor copii şi bătrâni, 
şi bogaţi şi săraci. Am venit să te rugăm să ne dai puţin porumb, că te- 
om pomeni”. 

Şi Trişciuc zice că loan, când era cu chef, povestea: „Şi ne-a 
luat fratele George şi ne-a dat de mâncare şi de băut, apoi —a spus să ni 
se umple sacii cu păpuşoi. Ne-a mulţumit şi ne-a omenit cu de toate, — 
numai în casa lui nu ne-a luat. Că noi eram ţărani şi el era boier şi domn 
mare”. Şi explică bătrânul Trişciuc: „Se vede că domnişorul George se 
ruşina să-i arate cucoanei lui din ce soi de oameni se trage...”. 

Aş fi vrut să aud din gura acestui moş vorbăreţ mai multe despre 
cei doi fraţi, trecuţi în „Moldova”. Dar nici el nu ştia mai mult despre 
dânşii. Doamna Furtună l-a cinstit cu două pahare de rachiu şi apoi s-a 
dus moşul. 

Mai rămânea bătrânul Tanasiciuc. Deoarece se însera, mă dusei, 
din nou, cu Tiţiu, la dânsul. Acolo putui afla că Vasile Eminovici a fost 
„dascăl” în sat, că el a avut trei fii, dintre care doi, George şi Ştefan, — 
bătrânul spunea că, de frică de a nu fi „luaţi la catane”!!, au trecut în 
Moldova. Mai mult nu fu cu putinţă să scot din gura lui. 

Afară se întunecase, când mă întorceam spre casa părintelui. 
În capul meu se lămurea, tot mai mult, chestiunea încurcată a familiei 
Eminovici. Vasile Eminovici, bunicul lui Mihai Eminovici, fusese 
„dascăl” în Călineşti. Din cei trei feciori ai săi — George, Ştefan şi loan 
— cei dintâi doi au părăsit casa părintească, trecând frontiera. George se 
căsători în Botoşani şi deveni tatăl poetului Mihai Eminescu, de urmele 
lui Ştefan nu putui da. În condica născuţilor aflăm că s-a născut în 24 
ianuarie 1818 st. v. şi fu botezat de preotul Nicolae Sevescu. Atâta se 
vede, că era o fire predispusă la visare şi rugăciune, şi de aceea părerea 
pe care părintele Furtună a câştigat-o din spusele oamenilor, mai înainte, 
că Ştefan ar fi fost undeva preot, eu o interpretez aşa: Ştefan, după 
ce a trecut în Moldova, fiind lipsit de sprijin părintesc, a intrat într-o 


1! Aceasta este o variantă la explicaţia pe care o dă baba Chiţa. 

mănăstire, unde s-a călugărit. Pe cât îşi aduc aminte şi oamenii de aici 
— d. p. bătrânul T. Tanasiciuc (de 87 ani) — Ştefan era neînsurat, când a 
părăsit Bucovina. A intrat ca în pământ şi nimeni nu mai putu afla ceva 
hotărât despre soarta lui. 

Astfel comentai cele auzite până acum, când dintr-un şanţ se 
aruncă asupra mea o fiinţă, mai mult nălucă decât om. Mă cuprinde, mă 
ţine strâns şi, prin întunericul care se grăbea să se aşeze deasupra noastră 
— acest necunoscut încearcă a desluşi în faţa mea trăsături lui de undeva 
cunoscute. Mărturisesc că, la început, mă cuprinse un fior. Urmară câteva 
clipe de tăcere, clipe fioroase. Eram în braţele unui nebun. În faţa mea 
aveam pe nepotul lui Mihai Eminescu, Vasile Florea, de care, în casa 
părintelui, se vorbea atât de mult, şi despre care auzii, şi mai înainte, 
vorbindu-se. Îmi ţinea încleştate braţele în mâinile sale şi, cu o dragoste 
de nebun, mă privea ţintă în ochi: 

„Eu te-am văzut pe d-ta în Temeşvar. Nu-i aşa că ai fost pe acolo, 
când eram închis într-o casă mare, cu domni mulţi la un loc?”. 

Trebuia să mă apropii de mentalitatea lui. Doamna Furtună îmi 
spuse că acest Vasile e în stare orişice să facă pentru rudele sale. 

Mă folosii de această slăbiciune a lui. 

— „În Temeşvar n-am fost — îi răspund — dară am fost prin lume, în 
Viena şi-n Bucureşti; acum vin să te văd, căci îţi sunt rudă, suntem veri”. 

Era să mă sărute de bucurie. Şi începu să povestească cum îi 
sunt bucuriile şi tristeţile, şi dorurile şi durerile. Vecinic se teme că va 
veni cineva şi-l va ucide. Îi spun aceasta muştele cu zumzetul lor, îi spun 
vitele în grajd, îi spun strujenii de porumb pe câmp, îi spun frunzele de 
pe pom. Şi pe orice străin, pe care îl vede, pe drum, vrea să-l scutească 
de această fatală soartă. 

„Când văd că vine un om cumsecade în sat, îi aţin calea şi îl 
sfătuiesc să meargă de unde a venit, căci aici, în satul nostru, oamenii 
sunt răi: bat, ucid, taie, pradă, iau femeile altora, necinstesc fetele mari”. 

Matroana, nevastă-sa, vrea să-l otrăvească. De-aceea el puţin 
mănâncă din cele ce îi pregăteşte. Şoarecii şi guzganii şi broaştele i-o 
şoptesc. 

Un fel de a ucide, foarte iubit de oamenii din satul lui — aşa îmi 
explică sinistrul meu tovarăş — este o sârmă, pe care ei o leagă în jurul 

gâtului victimei şi apoi o strâng bine, bine, până ce omul trebuie să moară; 
sau este un foarfece pe care i-l aşează nenorocitului la gâtlej şi cu un 
instrument, automatic, îl strâng şi victimei i se taie gâtița dintr-odată. 

„Să nu intri în casele lor, că te-or ucide la noapte. Vino la mine şi 
vei dormi în patul meu, iar eu voi sta toată noaptea afară şi te voi păzi!...”. 

L-am încredinţat că nu mă tem, căci port armă în buzunar. 

Ne-am depărtat. 

Acest nebun fantast, cu o faţă încadrată de nişte frumoase plete, 
care-i dau o înfăţişare neaoş românească, e unul din cei doi fii ai Aniţei 
Floarea, vara marelui poet. Fratele său, Petrea, este idiot; nu vorbeşte 
cu oamenii; pe cât poate, fuge de ei. Cu el nici n-am putut vorbi. Vasile, 
nebunul, însă vorbeşte într-o limbă românească bogată şi părţi de gândire 
sunt foarte logic însăilate. Pe când Petrea s-a născut idiot şi în aparatul 
gândirii lui nu s-a produs aproape nici o schimbare, Vasile de-abia în 
timpul războiului a ajuns în halul în care se află acuma. 

Înainte de izbucnirea războiului, suferea numai de mare 
nestatornicie. Avea o mare pasiune pentru petreceri, pentru chefuri, — însă 
numai ca privitor, îi plăcea să fie bine îmbrăcat, să fie admirat. Adesea, 
spune părintele Furtună, Vasile se gătea frumos şi mergea la hramuri 
cine ştie unde şi acolo era în stare, săptămâni întregi, să petreacă. Apoi, 
revenit acasă îşi urma lucrul la gospodărie, ca şi cum nimica n-ar fi fost, 
— până iarăşi îi venea dorul de ducă. 

În timpul războiului veni nenorocirea, îl păli pe drum. Sări dintr- 
un tren militar austriac. Apoi fu transportat într-un oficiu de nebuni la 
Timişoara (Temeşvar, cum îi zice el pe ungureşte!). După 1 an de zile 
de vestejire în casa de nebuni, fu liberat. Nenorocitul îşi aduce aminte 
de timpul de la „Temeşvar” cam în felul acesta: „M-au băgat într-o casă 
mare. Şi acolo erau domni mari şi între ei petreceam; cu ei mâncam, cu 
ei dormeam. Dară nu ştiu de ce le erau mâinile legate la spate. Şi mă 
gândeam: de ce să steie legaţi, căci n-au făcut nimica rău? Şi îi dezlegam, 
şi din porţiunea mea de supă le dădeam şi lor, căci iarăşi mă gândeam: 
de ce să steie flămânzi? Dară, pentru aceasta, veneau de mă loveau în 
cap şi-n faţă şi peste spate”. 

Te cuprinde mila, când îl auzi vorbind pe acest nebun genial, 
strivit de o neînţeleasă fatalitate. Şi uitându-te la el, fără să vrei afli în 

vorba lui şi în faţa lui mari asemănări cu un unchi de al lui: — Mihai 
Eminescu. La despărţire, după cea de a doua întâlnire a noastră, în casa 
părintelui Furtună, mi-a strâns mâna, mi-a sărutat-o şi m-a rugat să-l 
iert. A ieşit apoi liniştit. Ceva mistic mă mâna pare că — să merg după 
el şi să-l îmbrăţişez şi să-l rog eu de iertare. Nu ştiu de ce mă simţeam 
vinovat în faţa acestui nenorocit. 

Sâmbătă dimineaţa, cu trăsura părintelui, mă întorceam spre gara 
Dărmăneşti. D-na Cilievici, împreună cu domnişoara fiică, absolventă 
a universităţii, pleca la Suceava. Pe drum nu vorbirăm mult. Eram cu 
gândul prin alte părți. Griji şi nădejdi se amestecau în sufletul nostru. 
Eu simţeam că acuma fac, pare-că, parte din familia părintelui Furtună 
eram pare-că înrudiţi şi cu familia Cilievici. Atâta dragoste din partea 
unor străini nu poţi primi. Trei zile, cât am petrecut în mijlocul acestor 
oameni, cu toţii erau pasionaţi de o singură idee: să-mi dea tot sprijinul 
posibil pentru realizarea întreprinderii mele. 


* 


Importante lucruri se desprind din constatările pe care le-am 
făcut. Cel ce-şi dă bine seama de însuşirile caracteristice ale lui Mihai 
Eminescu va afla că ele îşi au rădăcini adânci în neamul Eminovicenilor. 
Căci caracterul unui om e o rezultantă a multor combinaţiuni, adesea 
nebănuite. Şi e de trebuinţă să ne întoarcem cu multe generaţii îndărăt, 
pentru a le putea afla începuturile sau, mai bine zis, să le descoperim 
temeiurile. Eminescu îşi cunoştea — poate — înaintaşii, însă, după cum era 
el, despre sine nu vorbea, nu-şi dădea nici importanţa ce i se cuvenea. De 
aceea vom trebui să o facem noi, acei ce-l admirăm şi-l iubim. 

1). Din toate câte le-am aflat în Călineştii lui Cuparencu, constat 
că familia lui Eminovici e o familie de ţărani. Țărani de baştină au fost 
înaintaşii lui Eminescu şi aşa au rămas şi rudele lui mai noi, până în ziua 
de astăzi. Vasile Eminovici, bunicul poetului, ştia puţină carte şi avea 
darul cântării; de aceea îl aflăm în postul, mai mult onorific pe acele 
vremuri, de „dascăl”, adică de cantor bisericesc. 

Din feciorii acestuia, acela care a rămas la glia părintească, 
loan Eminovici, era de asemenea ţăran cu dare de mână. Într-o condică 
a averilor din 1859, citim că loan Eminovici avea 8 fălci de pământ. EI 

e pus printre bogaţi şi are de făcut numai 2 zile de robot pe an. Vasile 
Irişciuc mi-a spus, însă, că loan avea mai mult de 12 fălci şi că a indus 
numai opt, pentru a putea da mai puţină dijmă?. În comună, era om cu 
cinste şi de aceea fu, multă vreme, „epitrop bisericesc”, un loc pe care 
îl ocupă numai oamenii cei mai nepătaţi. 

George, feciorul lui loan, după moartea soţiei dintâi, s-a căsătorit 
cu Zoiţa lui Nicolae Cozmei. Aceasta, însă, îl părăsi în scurtă vreme şi 
trăi în fărădelege cu George Ungureanu. George Eminovici, nemaiputând 
suporta această ruşine, a părăsit satul, ducându-se la sora sa, Ileana, din 
Pătrăuți, unde a şi murit, la 1904. 

Aniţa, sora lui George, vara lui Eminescu, era căsătorită cu loan 
Florea, bărbat cu avere şi cu vază în sat (epitrop bisericesc). Chiar şi 
Vasile Florea este un ţăran cu stare, având peste cinci fălci de pământ. 
Un şir de case şi de gospodării frumoase, aşezate-n vatra satului, ne arată 
caracterul țărănesc al acestei familii. 

Vom spune, deci, că iubirea pe care o purta Eminescu în suflet 
pentru pătura ţărănească izvora din adâncul firii sale. Prin el vorbea tot 
trecutul Eminovicenilor. Ori de câte ori îi lua sub scut pe acei oropsiți 
țărani, care muncesc pentru alţii, fără recunoştinţă şi fără răsplata 
cuvenită, prin gura poetului îşi spunea cuvântul şi acel şir de ţărani, ce 
trebuiau să deie dijmă şi să presteze robotul, în satul Călinești. 

Firea extrem de cinstită a lui Eminescu — precum am văzut — 
tot în trecutul Eminovicenilor îşi împlântă rădăcinile. Când poetul, cu 
o revoltă apocaliptică dădea de gol pungăşiile ce se comiteau în ţară, 
de către păturile superpuse, în sufletul lui se revoltau totdeauna şi acei 
epitropi şi dascăli din cătunul Eminovicenilor, şi Dumnezeul, în care cu 
atâta evlavie au crezut aceştia, le-a hărăzit ca cinstea lor să fie răsplătită 
cu prisosinţă. 

2). Alt lucru pe care îl putem mai uşor explica, pe baza celor 
constatate de mine în acest studiu, e aparenta nestatornicie a poetului. 
De fapt, avem câteva pilde destul de marcante în familia Eminovicenilor. 
Nestatornicia şi înclinarea spre viaţa de boem, în această familie, privite 
mai de aproape, se întâmpină având un scop bine determinat, o cauză 
cunoscută. Când acestea lipsesc (în cazul lui Vasile Florea), nestatornicia 


12 Un lucru ce mie nu-mi vine a crede 

trece peste limita normalului. 

George şi Ştefan, fiii lui Vasile Eminovici, au părăsit casa 
părintească, apucând pe căi necunoscute. Atât cauza ni-i cunoscută (vezi 
spusele Chiţei Huţan şi ale lui Vasile Tanasiciuc), cât şi urmările. George 
se puse pe muncă şi, în scurtă vreme, îl vedem „boiernaş” în Botoşani, 
— Ştefan, precum presupun, intră într-o mănăstire, unde trăi în rugăciune 
şi post, până la moarte, iar poetul, de câte ori umblă hoinar, rătăcind prin 
toate ţinuturile locuite de români, vecinic îl aflăm muncind, vecinic citind 
cronici vechi prin biblioteci, vecinic studiind poporul nostru. Căci simţea 
nevoia de a-i cunoaşte pe aceia pe cari avea să-i apere, cu atâta îndârjire. 
Avea nevoie de a le cunoaşte prezentul şi trecutul şi tot progresul care 
s-a făcut, treptat, până la timpurile noastre. 

Nu ştiu dacă e necesar să explicăm această înclinare a 
Eminovicenilor prin înrudirea lor cu firea unor strămoşi, veniţi din alte ţări 
pe aceste meleaguri. Unii vreau să ne convingă de faptul că un oarecare 
Emin, lefegiu turc, se pripăşi prin părțile noastre, rămânând, apoi, stabil 
în Călineşti. Când fu anexată partea de nord a Moldovei (Bucovina) la 
Austria, la compunerea conscripţiei, funcţionarii austriaci (în mare parte 
poloni sau ruteni), neamului lui Emin i-au spus Eminovici şi, astfel, s-a 
păstrat în condici. Acest lucru îl auzisem demult, fără să-i dau crezare, 
iar când domnul Leonida Bodnărescu mi-a atras atenţia din nou asupra 
acestei probabile origini, mi-am pus de gând să cercetez în condicele 
parohiale. 

Cea mai veche condică pe care o aflai în Călinești e din anul 
1784 şi în ea nu se găseşte nimic ce ar putea să ne lămurească asupra 
acestui lucru. 

Pe de altă parte, se zice că strămoşii lui Eminescu ar fi fost din 
coloniştii din Austria prin aceste locuri. Ca dovadă, se induce limba 
pe care o vorbesc Eminovicenii, adică cea ruteană. Acest lucru nu-l 
pot admite, şi anume din următoarele motive: satul Călineşti era un sat 
românesc — aceasta ne-o spune chiar numele său. Dacă în el oamenii 
vorbesc limba ruteană, aceasta e o dovadă că acel sat de la frontieră fu 
populat cu ruteni de prin alte părți. Afară de aceasta, în mitrica mai sus 
numită (din 1784) nu este amintit, cu nici un cuvânt, că Eminovici ar fi 
fost rutean. 

3). Ar rămânea de discutat boala lui Eminescu. Desigur, această 
chestiune e greu de rezolvat, fără vaste cunoştinţe speciale. De aceea, 
mă voi mărgini să fac concluziunile pe care mi le impun cercetările 
mele la Călineşti. Presupun că Ştefan Eminovici, unchiul poetului, avea 
o fire sfioasă, predispusă la melancolie şi misticism. Lipsit de încredere 
în puterile proprii, când se văzu singur, nu se putu încumeta de a porni 
lupta vieţii şi intră în mănăstire, unde, nu se poate şti cum, îşi sfârşi 
viaţa. Era, deci, ceva slăbănog în firea lui. lar nepoţii poetului, Vasile 
şi Petrea Florea, sunt spiritual anormali. Dacă mai adăugăm, pe lângă 
aceasta, marea asemănare pe care o are chipul lui Vasile şi Petrea Florea 
cu cel al lui Eminescu, vom ajunge, ca laici, la concluziunea că în familia 
Eminovicenilor e şi un sâmbure de boală, care, din când în când, în 
anumite vlăstare, încolţeşte, sugând din ele putere şi viaţă. 


Familia Eminovici 


Este lucru vădit că în geniile mari e concentrat, ca o sinteză, 
spiritul şi caracterul popoarelor din cari fac parte. Şi ca atare ele 
concretizează, în operele lor, felul de a gândi, de a vorbi, de a se mani- 
festa al colectivităţii naţionale care i-a produs. Dante e, deci, italian. 
Goethe e german. Dostoievski e rus — orişice s-ar spune despre dânşii. 
Nimic nu împiedică, însă, ca tocmai prin felul specific naţional operele 
lor să fie recunoscute ca bunuri comune ale omenirii. 

M. Eminescu, pentru noi, românii, este acel reprezentant genial al 
spiritului naţional, în operele lui aflăm sintetizate dorinţele şi aspiraţiile 
neamului nostru. Nimeni altul n-a izbutit să realizeze aceasta, într-o formă 
mai desăvârşită, într-o artă mai curată. Oricâte păreri s-ar ivi în privinţa 
aceasta, Eminescu e poetul nostru naţional cel mai mare. 


% 


Ar fi foarte interesant şi, din punct de vedere psihologic, folositor 
să putem urmări, în mod genealogic, trecutul unei familii, până departe, 

în timpuri care ne scapă de sub controlul ştiinţific. Dar, de la o bucată de 
vreme, se pierde firul care leagă o generaţie de alta. Se produce o lacună 
în continuitatea pe care ştiinţa o dorea realizată în întinderi de timp cât 
se poate de mari. Lipsind datele concrete, cu care ar putea acoperi aceste 
goluri, cercetătorii savanţi se folosesc de legende. Aceste legende sau 
le află de-a gata, în vorbele oamenilor, şi ei le adoptă numai cu sau fără 
comentariu, sau le creează ei înşişi, după cum li se pare mai potrivit. 
Dacă astfel de legende pot servi ca bază pentru cercetări ştiinţifice, ele se 
numesc ipoteze; dacă nu, ele rămân legende, oricât de bine alcătuite ar fi. 

Încercarea de a urmări trecutul familiei Eminovici, din sânul 
căreia s-a născut poetul Eminescu, a dat prea adeseori prilej — unora sau 
altora — de a se folosi de legende. Ni-s bine cunoscute legendele care 
ne înfăţişau când pe un turc, când pe un suedez ca străbun al lui Mihai 
Eminescu!5. 

Am avut ocazie să mă ocup şi eu cu cercetarea trecutului familiei 
Eminovici, din Călineştii lui Cuparencu, judeţul Suceava. Şi, acolo, am 
putut stabili, în baza condicilor bisericeşti, că familia Eminovici e o 
familie de ţărani, care acum vorbesc ruteneşte; această familie, pe cât 
putem citi din mitricile parohiatului, era, şi la 1736, în satul Călineşti şi 
era, şi atunci, tot o familie de ţărani, care vorbeau probabil româneşte, 
căci, în condici, nu se aminteşte, cu nici un cuvânt, că Eminovicienii 
n-ar fi fost români. 

lată tabloul genealogic al familiei Eminovici, până la naşterea 
lui Gheorghe, tatăl lui Eminescu!“ 


Petrea Eminovici (?-?)15 x Agafia (1736-7 apr. 1818) 
Vasile (1780-1844) x Ioana ? (1782-1844) 
Gheorghe, născut la 1812. 


15 Vezi în privinţa aceasta şi articolul domnului Leca Morariu: Gheorghe 


Eminovici, tatăl lui Eminescu, apărut în Glasul Bucovinei, anul V., n-rele 1156- 
1157, în care ni se prezintă pe scurt ambele versiuni. 

"+ Tabloul genealogic complet l-am anexat în articolul meu În satul 
Eminovicenilor, apărut în Convorbiri literare, anul 54, n-rul 11 (noiembrie 
1922) — Anexa 2. 

15 Probabil s-a născut cu vreo doi, trei ani înaintea Agafiei 

Dacă Eminovicenii, pe la mijlocul veacului al XVIII-lea, erau 
țărani, atunci se poate, cu siguranţă, spune că ei erau mai de mult ţărani, 
că trecutul acestei familii e țărănesc, de mai multe decenii sau chiar 
veacuri înaintea anului 1736. 

lată cauza pentru care nu mă pot declara de acord cu presupunerile 
d-lui dr. Leca Morariu!', exprimate în articolul amintit mai sus. D-lui 
spunea acolo: „Legendele acestea dovedindu-se a fi numai legende... 
ascund, totuşi, ca orice legendă, un sâmbure de adevăr, adevărul că 
Eminescu — Eminovici de fapt vine de departe şi de peste cuprinsul 
hotarului românesc. Avem o nouă indicație că, în urmărirea familiei 
Eminovici, trebuie să ne îndreptăm spre vecinii noştri dinspre miază- 
noapte, mai ales înspre poloni”. 

D-lui, în baza unui şematizm din anul 1819, în care, printre 
funcţionarii tribunalului din Vijniţa, e notat ca Kriminal-Akzessist un 
oarecare Michael von Eminowicz, trage următoarea concluzie: „. 
Eminovicenii din Călineştii lui Cuparencu şi acestlalt Eminowicz, cu 
predicatul de nobleţă „de”, trebuie să fi fost rude; 2. că funcţionarul 
Michael von Eminowicz, din Vijniţa, trebuie să fi fost polon de origine, 
după cum îl arată titlul de nobleţă „von”, neuzitat la democraticii ruteni, şi 
foarte căutat de poloni (de altfel, în vremurile acelea, elementul intelectual 
nici nu-i reprezentat prin ruteni, ci mai ales prin poloni)”. 

„Începem, deci, a înţelege — spune mai departe d-l L. Morariu 
— cum de „copilul de ţăran” din Călineşti, Gheorghe Eminovici: 1. e dat 
la şcoală; 2. se aciuează pe lângă feţe boiereşti şi parvine el însuşi până 
la boierie; 3. insistă să fie boierit; 4. cunoaşte bine limbile: polonă, rusă, 
ruteană”. 

Ipoteza d-lui Leca Morariu este cât se poate de nouă, însă nu cred 
că va putea rezista unor obiecţiuni care i s-ar face. Eu fac următoarele, 
şi cred că d-l Morariu nu-mi va contesta buna-credinţă, dorind amândoi 
doară ca să se facă cât se poate de multă lumină în jurul acestei chestiuni. 

Am spus, mai sus, că familia Eminovici din Călineştii lui 


15 Controversa a pornit, în realitate, de la articolul universitarului Grigore 


Nandriş, Familia Eminowicz în Polonia, „Junimea Literară”, nr. 4-5/1923, pp. 
86-90 

Cuparencu e o familie de ţărani. Dacă acel Michael von Eminowicz era, 
de fapt, de viţă nobilă, ceea ce dovedeşte titlul de nobleţă „von”, atunci 
nu înţelegem cum poate fi înrudit cu nişte simpli ţărani, care, mult timp 
înainte de 1819, trăiau ca ţărani, ce-i drept, cu dare de mână, în satul 
Călineşti. Sau, să fiu mai lămurit: nu putem înţelege cum a ajuns o familie 
nobilă, şi încă din nobilimea polonă, să se ţărănească, într-o vreme când 
ţăranul presta robot şi da dijmă boierului. Dacă poate fi vorba de o astfel 
de declasare, atunci ea s-o fi putut întâmpla în vremuri mai vechi, când 
românii purtau războaie cu polonii şi când vreun ofiţer polon, pentru ca 
să scape de primejdie, s-a căsătorit cu o ţărancă moldoveancă. Această 
părere însă nu poate fi controlată şi, prim urmare, ar putea cel mult să 
înmulțească numărul legendelor cu privire la trecutul familiei Eminovici. 

Deci, tocmai faptul că acel Michael von Eminowicz, de la 
tribunalul Vijniţa, era nobil polon, este o dovadă că familia Eminovici 
din Călineşti şi cu familia lui n-au nici un punct de înrudire. 

Împotriva acestei pretinse înrudiri ne mai pot servi următoarele: 
Dacă acest Michael von Eminowicz a fost polon, atunci: 1) nu înţelegem 
ce a determinat-o pe ruda sa din Călineşti să-şi lase limba, când îi 
cunoaştem pe poloni ca înflăcăraţi naţionalişti; 2) ce l-o fi putut sili să-şi 
lase confesiunea romano-catolică, deoarece ştim că polonii sunt cei mai 
credincioşi adepţi ai papei; 3) ce a putut fi în stare să-l silească a-şi părăsi 
rudele, portul, datinile din ţara sa şi să vie la Călineştii lui Cuparencu, 
pentru a rămâne, pentru totdeauna, acolo şi chiar a uitat de unde a venit 
(căci această conştiinţă, a trecutului polon, n-o aflăm exprimată de nici 
un membru al familiei Eminovici din Călineşti); 4) presupunem că acel 
Michael von Eminowicz, de la tribunalul din Vijniţa, a fost adus încoace 
de austrieci, iar familia Eminovici, din Călineşti, putem presupune, cu 
siguranţă, a fost în Bucovina încă multă vreme înainte ca Austria să-şi 
fi putut trimite încoace armata de militari şi funcţionari. Nu ştim, deci, 
care poate fi motivul ce ne-ar determina să presupunem o înrudire între 
acest funcţionar polonez nobil şi oropsiţii de ţărani din Călineşti. Faptul 
că acela se cheamă Michael, ca şi poetul nostru, Mihai Eminescu, este 
un indiciu prea slab: el nu dovedeşte nimic. 

Celelalte argumente, pe care d-l Leca Morariu le aduce pentru a 
dovedi originea polonă a familiei care l-a dat pe marele nostru Eminescu, 

cred că pot dovedi, tot atât de bine, că familia Eminovici a fost curat 
românească. 

Se prea poate ca, în vinele Eminovicenilor de la Călineşti, să fi 
curs şi curge sânge slav. Şi amestecul de sânge nu e întotdeauna în dauna 
celor ce îl au în sine; nu ştim, însă, din care parte a venit acel amestec. 
Numele poate fi adesea numai ceva incidental. Mai cu seamă când ştim 
cum se fabricau nume în trecut — şi acel trecut nu e prea departe de noi. 
Ştim cu toţii cum se creau ruteni, adăogându-se, la finele numelui de 
botez, un „iuc”, un „VICi” ş. a. 

Cred, prin urmare, că familia Eminovici poate fi cunoscută numai 
acolo unde se află ea astăzi, adică în Călineştii lui Cuparencu, ca familie 
de ţărani!?. Ne lipsesc dovezi că oarecare străbun al lui Eminescu ar fi 
venit din altă parte. 

lată ce voiam să spun despre Eminovici. 


Și Eminescu — câmp de bătaie?... 


Genealogia unei familii poate interesa din punct de vedere 
ştiinţific, mai cu seamă întrucât ea contribuie la dezlegarea unei probleme 
sufleteşti, ce s-a ivit în acea familie. Noi ştim cu toţii că omul are le- 
gături strânse cu trecutul; prin moştenirea de calităţi, omul este, în mare 
parte, produsul acelui trecut. În omul de astăzi găsim, adesea, însuşiri pe 
care le avuseră, poate, străbunii sau chiar răstrăbunii lui. Astfel, teoria 
atavismului — întrucât poate fi vorba de ştiinţă — se reazimă pe cercetările 
genealogice. 

Constatările genealogice pot avea şi un interes practic. În baza 
lor se poate stabili dreptul la moştenire a unei averi, titlul de nobleţă etc. 
Acest lucru, însă, deocamdată nu ne interesează, deoarece — când e vorba 


17 Şi dece să nu poată da pătura ţărănească un geniu de înălțimea lui Eminescu? 
De ce să presupunem o obârşie nobilă — şi aceasta chiar dincolo de hotarele ţării 
noastre? 

de Eminescu — nu avem nevoie de o astfel de documentare. 

Acestea au fost, totdeauna, motivele ce m-au călăuzit, de câte ori 
am încercat să aflu originea unor probleme sufleteşti. Şi dacă, în această 
privinţă, am ajuns la un rezultat pe care l-am comunicat şi altora, am 
făcut-o numai în temeiul unor rezultate precise şi niciodată în temeiul 
unor presupuneri hazardate. Aceasta o spun pentru a preciza, odată pentru 
totdeauna, punctul meu de vedere în ştiinţă. 

Nu am spus nici un cuvânt despre originea lui Eminescu, înainte 
de ce nu am putut însumi constata care este realitatea. Şi după ce am 
făcut acele constatări, pe care le-am şi împărtăşit lumii cărturăreşti, în 
articolul publicat în Convorbiri literare (anul 54, nr. 11), articol intitulat 
În satul Eminovicenilor, — am putut să vorbesc şi eu în chestia „Familiei 
Eminovici”. Altfel, nici nu aş fi îndrăznit să o fac. Căci concepţia mea 
este: pot afirma ceva numai dacă o pot şi dovedi. 

Aceasta, ca lămurire! 


% Ei 


D. Leca Morariu, ocupându-se cu biografia lui Eminescu, crede 
că „în urmărirea familiei Eminovici trebuie să ne îndreptăm spre vecinii 
noştri dinspre miază-noapte, mai ales înspre poloni”. Şi aceasta, în baza 
următoarelor considerări: 

1. În anul 1819 funcţiona, în calitate de Kriminal-Akzessist 
pe lângă tribunalul din Vijniţa (Bucovina), un oarecare Michael von 
Eminowicz, care, după predicatul său de nobleţă („von”), trebuie să 
fi fost polon de origine şi care, probabil, va fi fost rudă cu familia 
Eminovicenilor din Călineştii lui Cuparencu (Bucovina), familie ce ni 
l-a dat pe Eminescul nostru. 

2. Romanizarea Eminovicenilor de origine străină (polonă sau 
ruteană) s-a putut săvârşi exact la fel cum, în mod documentar ştim, 
s-a săvârşit şi romanizarea polonilor catolici Kwiatkowski în Morariu 
(descendent mitropolitul necatolic Silvestru Morariu!€ şi romanizarea 
polonilor catolici Golembiowski în Porumbescu (descendenţi: preotul 
pravoslavnic Iraclie Porumbescu şi fiul său, Ciprian Porumbescu!). 


15 Citez aceste puncte din articolul răspuns, pe care d. Leca Morariu l-a scris 
pentru a „zdrobi” obiecţiunile ce i le-am făcut 

Încât „începem a înţelege”, ziceam atunci!?, ne lămureşte d. 
Morariu cum de copilul de ţăran din Călineşti, Gheorghe Eminovici 
(tatăl lui Eminescu): 

a). e dat la şcoală ; 

b). se aciuează pe lângă feţe boiereşti şi parvine însuşi la boierie; 

c). insistă să fie boierit (sulger şi căminar); 

d). vorbeşte poloneşte, ruteneşte şi rusește. 

Într-un articol publicat în ziarul cernăuţean Poporul, anul IV, nr. 
34, articol care fu reprodus şi nu republicat în Convorbiri literare (anul 
1923, nr. 2), precum ne face să credem d. L. Morariu, mi-am dat şi eu 
părerea în legătură cu posibilitatea unei dezlegări a problemei: originea 
lui Eminescu şi a familiei Eminovici din Călineştii lui Cuparencu. 

Şi spuneam atunci: în baza cercetărilor mele genealogice din 
Călineşti (vezi art. În satul Eminovicenilor din Convorbiri literare) nu 
sunt în măsură să cred în obârşia nobilă poloneză a lui Eminescu. Ci, 
dimpotrivă, pot spune că această familie e ţărănească; şi, afirmam atunci: 
„această familie, pe cât putem citi din mitricele parohiatului, era, şi la 
1736, în satul Călineşti, şi era şi atunci o familie de ţărani. (...) Căci, în 
condici nu se aminteşte cu nici un cuvânt, că Eminovicienii n-ar fi fost 
români”. 

La această ultimă constatare a mea, d-l Morariu îşi arată mira- 
rea prin semnele „,!7” în paranteză. Va să zică, d-l Morariu se îndoieşte 
de adevărul pe care ni-l spun condicile oficiale, ţine însă adevărate 
construcţii pe care d-sa le face deocamdată fără dovezi sigure. 

D. Leca Morariu răspunde, cam răstit, la aceste obiecţiuni ale 
mele (vezi G/asul Bucovinei, anul VI, 1227/8) pe care le-am făcut în 
„bunăcredinţă, dorind amândoi” (şi eu, şi d. Morariu) — aşa comentam în 
articolul Familia Eminovici — „ca să se facă cât se poate de multă lumină 
în jurul acestei chestiuni”. D. Morariu răspunde, şi spune că regretă — nu 
ştiu de ce — că „d. Gherasim s-a pripit atât de ahotnic cu „obiecţiunile”, 
încât a trecut peste drumul cercetărilor noastre”. 

Dar cercetările d-lui Morariu se bazează pe simple analogii şi 
presupuneri. Şi unele, şi altele sunt primejdioase pentru ştiinţă, câtă 
vreme ele rămân singurele temeiuri ale adevărului pe care savantul ar 


19 Adică în articolul din Glasul Bucovinei, V. 1156/7 

vrea să-l stabilească. D-l Morariu păcătuieşte, clădind, la rândul său, 
un şir de constatări — cum sunt cele induse la punctul 3) „începem... a 
înţelege...” şi continuate, de la a), până la e), pe simple presupuneri, cum 
sunt următoarele: 

1. că acel „Michael von Eminowicz, după predicatul său de 
nobleţă („von”) trebuie să fi fost polon de origine”, şi 

2. „care, probabil (17), va fi fost rudă cu familia Eminovicienilor 
din Călineştii lui Cuparencu (Bucovina), familie ce ni l-a dat pe 
Eminescul nostru”. 

D-lui mai păcătuieşte — există şi păcate ştiinţifice — bazând 
acele constatări, pe de altă parte, pe două analogii. Căci posibilitatea — 
presupusă — a prefacerii familiei nobile poloneze „von Eminowicz” în 
familia ţărănească Eminovici din Călinești, „care ni l-a dat pe Eminescul 
nostru”, o dovedeşte d-l dr. Leca Morariu prin faptul că alte două familii 
româneşti, familia Morariu-Kwiatkowski şi Porumbescu-Golembiowski, 
au obârşie poloneză. Ei bine, e şi aceasta o logică, şi calapodul ei îl 
vedem cine ştie de unde. 

Şi d-l dr. Leca Morariu, pentru a dovedi lipsa mea de exactitate 
în cercetările ştiinţifice, îmi face imputarea — justă, ce-i drept — că în 
articolul „publicat şi republicat”, vorba d-lui Morariu, nu am ţinut cont 
de aceste analogii. Şi să-i răspund d-lui dr. Leca Morariu de ce nu am 
făcut-o. Nu am făcut-o, atunci, din motive de bunăcredinţă. Articolul 
de atunci avea ca scop, precum am subliniat în el, „ca să se facă cât se 
poate de multă lumină în jurul acestei chestiuni”. Voiam să-i atrag d-lui 
Morariu numai atenţia asupra unor căi mai sigure, ce duc la adevăr care, 
pentru mine, e idealul suprem al ştiinţei pozitive. Şi de aceea nu m-am 
abătut de la aceasta, cu discuţii care ne-ar fi împiedicat să realizăm ceea 
ce amândoi — presupun cel puţin — dorim să întrupăm. 

Nu era, prin urmare, în intenţia mea să polemizez cu d-lui, numai 
pentru a polemiza. Polemici de acestea sterpe n-au constituit niciodată 
partea mea tare. 

Nu cunosc însă intenţia d-lui dr. Leca Morariu, care l-a călăuzit, 
când a trecut cu vederea unele din motivele aduse de mine, pentru a 
documenta punctul meu de vedere. Şi anume, nu am găsit indicat la d-l 
Morariu o parte din punctul 3), în care ziceam: „ce a putut fi în stare 

să-l silească a-şi părăsi rudele, portul (chiar Golembiowski purta conteș 
şi confederatcă, pe cât îşi aduc aminte oamenii)”, datinile din ţara sa 
(Morariu-K wiatkowski îşi zideşte o moară de nisip) şi să vie la Călineştii 
lui Cuparencu...”. Până aici reproduce d-l Morariu. Dar iată continuarea, 
pe care d-lui a trecut-o cu vederea: „pentru a rămâne pentru totdeauna 
acolo, şi chiar a uita de unde a venit (căci această conştiinţă a trecutului 
polon n-o aflăm exprimată de nici un membru al familiei Eminovici 
din Călinești)”, iar punctul 4) a fost eliminat cu totul, „cu neiertată 
disconsiderare”, cum spune d-sa despre mine. Iată-l: „Presupunem că acel 
Michael von Eminowicz, de la tribunalul din Vijniţa, a fost adus încoace 
de austriaci, iar familia Eminovici, din Călineşti, putem presupune, cu 
siguranţă, a fost în Bucovina încă multă vreme înainte ca Austria să-şi 
fi putut trimite încoace armata de militari şi funcţionari. Nu ştim, deci, 
care poate fi motivul ce ne-ar determina să presupunem o înrudire între 
acest funcţionar polonez nobil şi oropsiţii de ţărani din Călineşti. Faptul 
că acela se cheamă Michael, ca şi poetul nostru, Mihai Eminescu, este 
un indiciu prea slab: el nu dovedeşte nimic”. 

Aceasta d-l Morariu n-a indus-o, din articolul meu, pe care îl 
combate. Se grăbeşte, însă, să afirme ceva despre acel articol, ce în el nu 
se află spus. D-l Morariu vrea să-mi dea o lecţie de logică, fără calapod, 
căci logica mea are calapod. D-lui ridiculizează acest calapod de logică, 
după care eu aş fi condus: „Familia se va fi chemat poate româneşte curat 
(DE mi n%; şi abia mai târziu, să zicem de la 1777, înainte, li s-a adăugat 
codiţa austriacă — ovici”. L-aş ruga pe d-l dr. Leca Morariu să-mi spuie 
unde a întâlnit, în articolul meu, această afirmaţie? 

Eu ziceam, în acel articol : „Se prea poate ca în vinele 
Eminovicenilor, de la Călineşti, să fi curs şi curge sânge slav. Şi amestecul 
de sânge nu e întotdeauna în dauna celor ce îl au în sine; nu ştim, însă, 
din care parte a venit acel amestec. Numele poate fi adesea numai ceva 
incidental. Mai cu seamă când ştim cum se fabricau nume în trecut — şi 
acel trecut nu e prea departe de noi. Ştim cu toţii cum se creau ruteni, 


%  Paranteza e pusă de mine, acuma. Ceea ce e conţinut în ea o susţine şi d-l 


Leca Morariu 
2!  Paranteza e pusă de mine acuma. Ceea ce e conţinut în ea o susţine şi d-l 
Leca Morariu 

adăugându-se, la finea numelui de botez, un „iuc”, un „vici” ş.a.”. 

Admit, prin urmare, posibilitatea unui amestec de sânge românesc 
cu sângele slav. Dară n-o pot spune aceasta precis, până când nu avem 
dovezi sigure cum s-a făcut acel amestec. Presupunerile şi analogiile ne 
pot — de multe ori — ajuta în căutarea adevărului, dar şi de multe ori ne 
pot încurca, îndepărtându-ne, astfel, de el. 

De la faptul că poetul Mihai Eminescu e de obârşie 
ţărănească, am încercat, în articolul meu În satul Eminovicenilor, 
să conclud dragostea poetului nostru pentru pătura ţărănească, sinceritatea 
şi onestitatea lui, ce le-a moştenit de la înaintaşii săi, pe care i-am putut 
cunoaşte de prin mitricile parohiatului din Călineşti. 

Şi, în baza acelor constatări, am putut, apoi, în articolul Familia 
Eminovici, să mă întreb: „Şi de ce să nu poată da pătura ţărănească un 
geniu de înălțimea lui Eminescu? De ce să presupunem o obârşie nobilă 
— şi aceasta chiar dincolo de hotarele ţării noastre?”. 

N-am avut deci nevoie să exclam — cum spune dl. dr. Leca 
Morariu — „nu fără o nuanţă de demagogie”. Şi n-am insistat, precum 
o face d-l Morariu, asupra motivelor cari l-au determinat pe d-lui să-şi 


creeze această concepţie despre „obârşia lui Eminescu”. 
X* 


Ei Ei 


ŞI, acum, îi rog pe toţi aceia care au interes pentru chestii literare 
şi ştiinţifice să citească atât articolul meu, Familia Eminovici, cât şi 
răspunsul d-lui dr. Leca Morariu, Obârşia lui Eminescu, pentru a-şi putea 
da seama cine dintre noi doi „s-a pripit atât de ahotnic cu „obiecţiunile” 
încât „a trecut peste drumul cercetărilor” celuilalt”? 

Eu, cel puţin, pentru a evita posibilitatea ca şi Eminescu să devie 
câmp de bătaie, nu voi mai răspunde, înainte de ce nu voi avea — dacă 
va fi cu putinţă — noi dovezi, în folosul concepţiunii mele. 


2 Şi aceasta o susţin deocamdată fără şovăire, deoarece nu am motive să cred 


altceva. 

Iarăşi. Căci nu ştiu a câta oară dânsa a fost discutată. Şi drept să 
spun: câteodată s-au construit basme atât de atrăgătoare, încât ne venea 
a crede că nu se mai poate trage la îndoială faptul că Eminescu numai 
întâmplător este al nostru; ba chiar mulţi s-ar putea şi s-au putut întreba: 
cu ce drept îl numim pe Eminescu poetul nostru naţional cel mai mare, 
câtă vreme ştiut este că dânsul e aproape întreg: 1) de origine suedeză, 
2) turcească, 3) polonă, 4) armeană — iar 5), după mamă, de origine ru- 
sească%. 

În faţa atâtor legende şi ipoteze, care, prin mulţimea lor, făceau 
chestiunea originii poetului Eminescu şi mai complicată, nimeni, până 
acum, nu s-a gândit serios să susţie că Eminescu este al nostru, nu numai 
prin faptul că s-a născut, a trăit şi a luptat pentru propăşirea poporului 
nostru, aici, între noi, între ţăranii români, de care îl leagă mai mult decât 
o dragoste platonică, că Eminescu este de origină română. 

Astfel de nedumeriri m-au silit să mă ocup cu această problemă 
şi să încerc să-i dau dezlegarea aceea care ne-ar satisface mai mult. 
Căci, dacă stăm să ne dovedim că aproape toţi oamenii mari ai noştri, 
numai cine ştie prin ce împrejurări sunt ai noştri, şi că dânşii nu sunt 


% Ad. 1, Eminescu Diverse Ed. Şaraga, laşi (Prefaţa) 

Ad. 2, N. Petraşcu, Mihai Eminescu, Convorbiri literare (XXV). 1891/2, 
pg. 1041 

Ad. 3, D. Leca Morariu: în Glasul Bucovinei 1156/7, din 1922; ibidem nr. 
1278/8, an II; ibidem nr. 1252-1254 ; apoi Gr. Nandriş, Junimea literară, an 
XXII, nr. 4-5 

Ad. 4, D. Peter Tomaschek, Die Abstammung Eminescus, în Czernowitzer 
Morgenblatt, an II, nr. 1449 

Ad. 5, D. Căpitan Matei Eminescu, Memoriu asupra familiei Eminescu, în 
Omagiu lui Mihai Eminescu, 1909 

legaţi, prin tradiţii adânc înfipte în trecutul acestui popor”, de sufletul 
lui, uşor putem fi copleşiţi de neîncrederea în puterile noastre creatoare, 
în vitalitatea noastră. 

Există popoare care se menţin şi propăşesc prin accentuarea 
însemnătăţii trecutului lor, prin cultivarea convingerii că, fără acest trecut 
al lor, ele ar fi pierdute. La noi, însă, se arată un curios fenomen: suntem 
mândri prin a putea dovedi că noi nu suntem noi. Ne facem o mândrie 
din aceasta şi nu observăm cât de mult ne înjosim. 

Şi toate acestea le facem fără argumente sigure. 

Dar pe lângă fanteziile noastre, iată şi o „ipoteză”, recent 
construită de profesorul german Peter Tomaschek, de la liceul din 
Suceava, care s-a crezut dator să ne îmbogăţească cunoştinţele noastre 
despre noi, prin a spune că Eminescu este de obârşie armenească. Şi iată 
ce dovezi aduce dânsul: „armeanul realist este negustor — visătorul este 
poct, fantezia din O mie şi una de nopți, Eminescu avea un cap clasic, 
încadrat de lungi şi negre bucle, o frunte înaltă şi senină, ochi mari; dor 
de pribegie, tendinţă spre libertate, om cu vederi largi, creator, profetic, 
creatorul limbii şi maestrul ei, întocmai ca şi negustorul care bunuri 
părăginite le preface în aur, unde acela care nu e negustor vede numai 
ruini pustii şi întristătoare”. 

Astfel este şi rămâne Eminescu poetul gr.or. (sic!) cu darul de la 
Dumnezeu, ai cărui străbuni au emigrat din Armenia, care, în Polonia, 
îşi capătă numele de familie şi, în România, numele de poet nemuritor”. 

Cred că nu este nevoie să mai insist asupra acestui eronat şi cu 
totul neîntemeiat basm al d-lui Tomaschek. Am ţinut numai să arăt până 
unde ne poate duce lipsa de precauţiune*. Articolul menţionat apare 
în ziarul evreo-german Czemowitzer Morgenblatt şi autorul, cu tot 
dreptul vorbeşte cu oarecare dispreţ de „einzelne Auslassungen vieler 
Eminescu-Forscher“, numindu-le „blosse Vermutungen ohne jeden 


Un lucru dealtfel subliniat şi de Eminescu, de atâtea ori şi cu atâta străduință. 


Parcă aceasta se poate constata numai la armeni 

D. Leca Morariu este acela care prin ipoteza d-sale despre originea polonă 
a lui Eminescu, l-a călăuzit şi pe d-l Tomaschek la aceste afirmaţiuni (vezi 
începutul articolului d-lui Tomaschek în Glasul Bucovinei,nr. 1212 „beschăftigt 
sich Herr Leca Morariu mit der Abstammung des Eminescu“) 

wissenschaftlichen Gehalt“. 

Dar d. Tomaschek, trebuia să cunoască, înainte de ce s-a prea 
grăbit a ne da „aus Liebhaberei“, lecţia de aprofundare ştiinţifică, — 
articolele apărute în Convorbiri literare, anul 54, nr. 11, şi anul 55, nr. 
221, în care, cu argumente sigure, urmărind familia Eminovici, din satul 
Călineştii lui Cuparencu, de lângă Suceava (Bucovina), pe o întindere 
de două veacuri, susțineam: „Această familie, pe cât putem citi din 
mitricile parohiatului, era, şi la 1736, în satul Călineşti şi era, şi atunci, 
tot o familie de ţărani, care vorbeau probabil româneşte. Căci în condici 
nu se aminteşte, cu nici un cuvânt, că Eminovicenii n-ar fi fost români”. 
Dacă spuneam, atunci, „probabil”, o făceam aceasta din precauţiune, de 
a nu susţine şi eu ceva ca sigur, înainte de ce nu aveam la îndemână toate 
dovezile necesare. Bineînţeles, îi este permis fiecăruia să creadă ce vrea. 
Credinţa în ceva nici nu i-o poţi da, nici lua cuiva cu sila. Dar, în ştiinţă, 
nu ajunge numai credinţa, aici sunt de neapărată trebuinţă dovezi, dovezi 
sigure şi prin sine convingătoare. 

De aceea, acel „probabil”, pe care l-am rostit atunci, m-a stimulat 
să-l înlocuiesc prin „aşa este”. Şi pe acel „aşa este” mă simt în măsură de 
a-l rosti, acum, cu mai puţină şovăială, cu mai multă siguranţă”. 

lată! 

Familia Eminovici de la Călineştii lui Cuparencu (Bucovina) din 
care se trage cel mai mare poet al poporului nostru, Mihai Eminescu este : 

|. O familie ţărănească. 

II. O familie românească. 


I. Afirmarea că familia Eminovici, din Călineştii lui Cuparencu, 
este ţărănească o pot rezema pe următoarele constatări, făcute de mine 
la faţa locului. Pe unele le-am împărtăşit cititorilor discuţiei ce a avut 


2 Acest din urmă articol a apărut întâi in ziarul cernăuţean Poporul, nr. 34, 


din 21 ian. 1923 şi fu reprodus în Convorbiri literare, unde din greşeală nu s-a 
indus aceasta. 

2 Este poate folositor de a lămuri această chestiune şi prin indicarea unei 
polemici, care a avut loc între D. Leca Morariu, ce susţinea că Eminescu este 
de obârşie nobilă poloneză, şi mine, care susţineam părerea că Eminescu e de 
origine ţărănească. Polemica, însă, a degenerat, devenind prea personală. 

loc între dl. Leca Morariu şi mine; pe altele le voi mai adăoga acum, ca 
noi argumente pentru părerea mea. 

lată-le, pe scurt: 

a) Oricât am urmări această familie, ea, totdeauna, prin condici 
(până îndărăt, la anul 1736), este trecută ca o familie de ţărani (bunicul 
şi străbunicul poetului, Vasile şi Petrea Eminovici); 

b) În satul Călineştii lui Cuparencu, este un şir întreg de 
gospodării ţărăneşti de ale familiei Eminovici. 

Casa, care, în conscripția acestei comune, e trecută sub nr. 27 
este aceea în care au trăit Petrea, Vasile şi loan Eminovici, fratele tatălui 
poetului. 

c) Oamenii cei mai bătrâni din sat (T. Tanasiciuc, de 87 ani, 
Vasile Trişciuc, de aproape 70 ani, d-l Nicolae Volcinschi, mazil, de 65 
ani, născut la 24 faur 1859, d-na Eufrozina Bonghiuş, maziliţă, de 67 
ani, născ. 23 august 1856%, d-l Ursulean, mazil, tot de aceeaşi vârstă) 
ne spun că familia Eminovici este cunoscută numai ca familie de ţărani, 
totdeauna gospodari în Călineştii Bucovinei. Toţi aceştia ştiu, pe lângă 
aceasta, că numai Gheorghe Eminovici, fiul lui Vasile şi tatăl poetului, 
a trecut în „Moldova” şi, acolo, a devenit boier; 

d) Ori şi cu cine din familia Eminovici am stat de vorbă şi 
oricât am căutat să aflu părerea tuturor rudelor lui Eminescu, până la cei 
dintâi cunoscuţi nouă (d. p. Petrea, străbunul poetului), nicăieri n-am dat 
de o conştiinţă a înrudirii cu cineva nobil; de o nobilime poloneză sau 
armeană, nici pomeneală! 

Ştiut fiind, pe de altă parte, că polonezii sunt foarte mândri de 
nobilitate, dacă o au, şi această conştiinţă nu dispare aproape niciodată 
din sufletul membrilor unei astfel de familii nobile poloneze — şi chiar 
dacă ei s-ar afla cine ştie unde şi ar fi oricât de scăpătaţi. Polonezul 
nu uită niciodată ce a fost şi de unde a venit; însăşi exemplele pe care 
ni le dă d-l Leca Morariu (despre obârşia nobilă poloneză a familiilor 
Porumbescu-Golembiowski şi Morariu-K wiatkowski, o dovedesc aceasta 
cât se poate de lămurit); 

e) În sfârşit, d-l Ursulean, mazil din Călineştii lui Cuparencu 


% După Conscripția poporului de la enoria Călineştii lui Cuparencu 1881 

mi-a dat următoarele desluşiri: „boierul Cîrstea, tatăl lui lenache Cîrstea“ 
de la Costâna (sat în judeţul Suceava, din Bucovina), care era proprie- 
tarul unei jumătăţi din moşia şi satul Călineşti — cealaltă jumătate fiind 
a familiei Cuparencu — l-a împroprietărit, pe la sfârşitul veacului al 
XVIII-lea, pe Vasile Eminovici cu patru fălci de pământ; „şi acest Vasile, 
având darul cântării şi cunoscând rânduielile bisericeşti, a fost designat, 
de boierul Cîrstea, a fi dascăl, ceea ce însemnează cantor bisericesc”. 
„Tot atunci a fost împroprietărit şi preotul Nicolae Sevescu cu 5 fălci 
de pământ. lar biserica fu clădită tocmai pe locul unde căpătă Vasile 
Eminovici cele 4 fălci”! — lângă casa Eminovicenilor — şi nu unde se află 
astăzi. 

lată cum se prezintă tabloul Călineştilor, pe acea vreme (după o 
hartă pe care am aflat-o la d-l Eugen Ratke, mazil în acest sat). 

Prin urmare: Vasile Eminovici, fiul lui Petrea, născut la 1780, 
deveni, astfel, ţăran liber şi „dascăl” al satului Călinești. Din acest 
moment, familia Eminovicenilor începe a juca un rol foarte însemnat 
în sat, cei mai mulţi dintre membrii ei ocupă posturi onorifice în 
administrarea bisericească („epitropi bisericeşti”), demnitate care e o 
dovadă de cea mai mare încredere a poporenilor faţă de acel ce o capătă 
de la ei. (Vezi articolul În satul Eminovicenilor, în Convorbiri Literare, 
anul 1922, nr. 11). 

Până la finea secolului XVIII-lea, şi Eminovicenii erau robotari 
pe moşia boierului Cîrstea de la Costâna. Regret foarte mult că n-am 
putut da de vreun zapis de împroprietărire, un lucru care, după părerea 
mea, nici nu va fi cu putinţă. 

Trecutul țărănesc al acestei familii se desfăşoară în mod natural, 
ca şi trecutul tuturor ţăranilor noştri: de la starea de clăcaşi şi dijmaşi, la 
deplină libertate. Nu pot afla nici o legătură între aceasta şi vreo familie 
nobilă, fie ea şi din altă ţară. Căci, precum am mai spus, conştiinţa unui 
trecut nobil al familiei lipseşte aici cu desăvârşire. 

Ar fi prea cutezat să născocim noi, fără nici un temei sigur, o atare 
30 Patronul Călineştilor lui lenachi, sat între Măriței şi Călineştii lui Cuparencu 
31 Astăzi, cea mai frumoasă livadă din Călineşti: de jur, împrejur, împrejmuită 
tot cu câte un nuc, un stejar, un nuc, un stejar..., plantați de Gheorghe Eminovici, 
fiul lui loan şi vărul poetului (după d-l Ursulean) 

legătură, sprijinindu-ne numai şi numai pe faptul că aici este o familie 
Eminovici (şi chestiunea numelui nădăjduiesc să o lămuresc în curând), 
iar în altă parte, de asemenea, una, de soi nobil „von Eminowicz”. Între 
trecuturile acestor două familii se află o prea adâncă prăpastie, pe care nu 
cred că o vom putea înlătura vreodată prin date sigure, cu ajutorul cărora 
să ne învrednicim a afla: cum s-a putut face ca, în timpuri străvechi, un 
oarecare ţăran de la Călineştii lui Cuparencu — căci şi această posibilitate 
ar fi probabilă — să treacă în Polonia (Galiţia) şi, acolo, să devie nobil; 
sau invers: ca un oarecare nobil „von Eminowicz” să treacă frontiera, 
prăpădit, sărăcit şi atât de decăzut, din punct de vedere moral şi naţional, 
încât să se poată mulţumi cu soarta de robotar dijmariu şi clăcaş pe moşia 
unui boier nu prea bogat din Moldova (Călineştii lui Cuparencu) şi aici 
să uite cu totul de ce viţă e, din ce nație se trage şi de unde a venit. Vom 
trebui, deci, să ne mulţumim cu constatarea: Eminescu este, după tată, 
de origine ţărănească. 


II. Dar vom mai trebui să afirmăm că dânsul este de viţă 
românească, familia Eminovici, de la Călineştii lui Cuparencu, fiind o 
familie de români. 

lată argumentele ce le pot aduce în folosul acestei afirmări: 

a) Călineştii lui Cuparencu este un sat românesc. El există 
încă multă vreme înainte de ocuparea Bucovinei de către Austria. La 
depunerea omagiilor faţă de Austria, se duc, la Cernăuţi, şi cei trei fraţi 
Cuparencu: Mihalachi, Vasile şi loan (vezi Polek lohann : Die Hu/digung 
der Bukowina, pag. 8). 

În acest sat trăiau Eminovicenii, precum ştim acum, pe la 1736, 
deci aproape 40 de ani înainte de ocuparea Bucovinei (1775). 

Aceasta o putem constata întrucât ne-o adeveresc condicile: 
putem însă presupune, fără pericol de hazard, că Eminovicenii au trăit 
mult timp înainte de această dată, tot în Călineşti sau cel puţin pe moşia 
boierului Cîrstea, de la Costâna. Prin urmare, într-un timp când influenţa 
străină galiţiană nu era protejată de ocârmuitorii ţării. Când această 
influenţă începe a se manifesta, ea nu mai poate schimba nimic alta, 
decât doar de e în stare să imprime, cu ajutorul unui număr copleşitor de 
venetici, populaţiei băştinaşe numai limba străină (vorbesc de Călinești 

şi împrejurimile sale; vezi şi articolul din Convorbiri Literare., nr. 1], 
din 1922). 

b) în nici o condică de la parohiatul Călineşti, nu am dat de vreo 
indicație a naţionalităţii născuţilor, morţilor, cununaţilor, proprietarilor. 
Acolo era trecută cel mult ocupaţiunea (astfel, putui citi în „Conscripţia” 
din 1816: „Vasile leminovici, ţăran”). Şi spuneam atunci (Convorbiri 
Literare, nr. 2, an. 55): „în condici nu se aminteşte, cu nici un cuvânt, 
că Eminovicenii n-ar fi fost români”. Ba chiar eram şi mai lămurit: „nu 
este amintit, cu nici un cuvânt, că Eminovici ar fi fost rutean”, (ibidem, 
nr. II, an. 54). Această părere o respingeam deoarece am constatat 
că Eminovicenii vorbesc, în timpul de faţă, afară de Vasile Florea, 
nebunul — vărul lui Eminescu — cu toţii limba ruteană. Respingeam, 
atunci — deocamdată în felul arătat — orice încercare de a ni-l ruteniza 
pe Eminescul nostru. 

Faptele că rudele de la Călineşti ale lui Eminescu vorbesc 
ruteneşte îl taxai atunci (Convorbiri literare, nr. 11/1922): „un fenomen 
în familia Eminovici, care nu e încă clarificat”. 

Dar, acum, vedem cum se prezintă şi lămurirea acestei probleme: 

c) Premisele şi concluziile cu care am operat până acuma sunt cât 
se poate de simple. Sunt simple, deoarece dânsele sunt luate în realitate. 
Mă voi strădui, şi mai departe, să rămân în cadrul aceleiaşi realităţi, care 
ne călăuzeşte spre adevăr, ţinta supremă a oricărei cercetări pozitive. În 
chestiuni delicate, precum e urmărirea obârşiei cuiva, nu putem fi des- 
tul de cu băgare de seamă, pentru a nu părăsi terenul realității. Odată 
însă ce dânsul ne-a scăpat de sub picioare, noi greu îl putem iarăşi găsi: 
plutim, astfel, în sferele închipuirii şi, fără să ne dăm seama, o schimbăm 
pe aceasta cu realitatea până la care, probabil, nici nu mai putem să ne 
coborâm. 

Faptul că familia Eminovici, astăzi, vorbeşte ruteneşte provine de 
la un amestec al acestei familii, care era curat românească, cu o familie 
ruteană. Şi aceasta s-a întâmplat nu prea demult. 

În zilele de 28 şi 29 august a.c. (1923), fiind la Călineşti, după ce 
zadarnic am căutat vreun zapis lămuritor în această problemă, am stat de 
vorbă cu cei mai bătrâni oameni din sat, oameni ce au cunoscut de aproape 
familia Eminovici, de pildă d-na Eufrosina Bonghiuş fiind numai peste 

drum de casa cu nr. 27, în care au trăit străbunii poetului. Şi, fără să-i fi 
influenţat, în sensul părerii ce vroiam să mi-o formez definitiv, dânşii — 
toţi independent unul de altul — au susţinut că Eminovicenii sunt români. 

D-na Bonghiuş, d-l Volcinschi, d-l Ursulean, până şi d-l 
Cuparencu, mi-au spus că loan Eminovici, unchiul poetului (mort la 
1877), pe care l-au cunoscut personal, vorbea rău ruteneşte; iar româneşte, 
bine şi cu multă dragoste. Numai când era silit să o facă, se folosea de 
limba ruteană, în relaţiile cu oamenii care nu ştiau deloc româneşte, 
aceasta fiindcă limba ruteană îi făcea greutăţi. 

Soacra d-nei Bonghiuş, răposata Maria Bonghiuş, născută 
Cuparencu, care a trăit aproape 80 ani (din 29 mai 1813 — 14 martie 1893) 
şi tatăl d-lui Volcinschi povesteau (aşa îmi comunică d-na Eufrosina Bon- 
ghiuş şi d-l Volcinschi) că l-au cunoscut foarte bine pe Vasile Eminovici 
(1780-1844), cantor în comuna Călineşti, că acesta nu cunoştea deloc 
limba ruteană. Dânsul vorbea româneşte ca şi oricare român de pe 
atuncea şi nici nu ştia altă limbă decât cea a părinţilor săi, care era limba 
românească. lată că aici seacă orice izvor de inspiraţie pentru mulţi, de 
a înstrăina această familie neaoş românească. 

Rutenizarea acestei familii s-a făcut mai târziu — abia când 
unchiul poetului, loan Eminovici (1816-1877), se căsători cu Maria lui 
Ștefan Mareci (1819 — 22 decembrie 1897) din Şerbăuţi"?. Dânsa era de 
naţionalitate ruteană sau rutenizată, aşa că vorbea mult mai bine limba 
ruteană. 

Cum rutenii prezintă mai multă tenacitate, dânsa a impus, în timp 
de aproape 60 ani, cât a fost în Călineşti, pe încetul, dar sigur, întregii 
familii, limba ei de-acasă. Nu numai copiii, cu care, ca mamă, stătea 
într-un contact mult mai strâns decât tatăl lor, dar şi bărbatul său, loan, 
începu a vorbi tot mai mult în limba ruteană. Cu mijloace foarte simple 
şi paşnice, se realizează deznaţionalizarea unei familii curat româneşti, 
a unei familii care, pentru românism, este din cele mai însemnate; căci 
ea ni l-a dat pe poetul nostru naţional cel mai însemnat. 


%  Relaţiunile d-nei Eufrozina Bonghiuş 

Această rutenizare, având loc în timpuri recente, asupra poetului 
n-avu nici o influenţă; în sufletul lui s-a păstrat dragoste neţărmurită 
pentru glia strămoşească, pentru poporul român oropsit, pentru care, for 
timpul, cât a trăit, a cerut drepturi şi a lucrat pentru luminarea lui prin 
cultură. 

Ca atare îl cunoaştem cu toţii pe Mihai Eminescu; şi ca atare îl 
vom aprecia şi stima şi mai mult, cunoscând adâncurile în care îşi avea 
resfirate puternicele rădăcini ale sale — sufletul şi viaţa celui mai nobil 
român de până acum. 

Aprofundându-ne în acele adâncuri, dăm de şiruri, şiruri de 
străbuni, ce au desțelenit, în sudoarea feţei lor, pământuri întinse, 
nemărginite, ale căror roade, însă, nu le adunau subt acoperişul propriu. 
Erau muncitori pe moşii boiereşti. Şi pe ei brazda, pe care o trăgeau 
din greu, îi acoperea pe vecie; nimeni nu se gândea la ei, nimeni nu-i 
pomenea. Până într-o zi, când în ţara liberă, răsună un glas vijelios 
pentru dreptate. Şi acel glas era al unui strănepot al acelor mucenici, 
care s-au stins tăcuţi şi răbdători. Şi glasul deveni tot mai tare, şi se 
ridică asemenea unei furtuni, până ce cuprinse, cu fioruri de renaştere, 
sufletele dormitânde. 

Era glasul celor mulţi şi năcăjiţi, ce cuvânta prin gura poetului. 

Şi noi l-am auzit şi l-am înţeles, căci poporul nostru grăia. 


Cernăuţi, 11 septembrie 1923 

Lucian PREDESCU: 
Ipotești şi tatăl lui Eminescu 


Întâmplarea a făcut să găsesc în Arhivele Statului din Iaşi două 
dosare, care aduc ştiri precise asupra lui Gheorghe Eminovici şi asupra 
moşiei Ipoteşti. 

Căminarul Gh. Eminovici era bogat. Stăpânea o moşie vastă, 
Ipoteştii, în judeţul Botoşani, cu păduri, vii şi ţărani gospodari. Dar 
greutăţile vieţii îl determină să se împrumute cu galbeni „olandeji”, pentru 
care — neputându-i plăti — e nevoit să-şi arendeze moşia Ipoteştii, pe 
timp de 6 ani, de la 1851-1857. Într-adevăr: la 13 Ianuarie 1848, doi ani 
înainte de naşterea poetului, Gh. Eminovici împrumută, pentru nevoile 
sale, suma de 150 galbeni de la Nicolai Macri, în „vade”* de trei luni 
şi cu dobândă de un galben pe lună. Dar Gh. Eminovici nu-şi putu plăti 
datoria, la termenul fixat, şi este nevoit să iscălească — la 28 Decembrie 
1850 — un Contract de arendare a moşiei Ipoteşti, cu acareturile ei, către 
„băneasa” Măria Mavrodin, pe timp de 6 ani, de la 23 April 1851, până 
la April 1857, cu plată de 350 galbeni pe an. Aşadar, faptul că Eminovici, 
în cursul celor 6 ani de arendare, încasează 2.100 galbeni, denotă că 
întinderea şi bogăţia moşiei Ipoteşti era mare. 

La 23 Februarie 1852, actul de arendare e autentificat de către 
judecătoria de Botoşani. 

Conflictele dintre noul proprietar, băneasa Maria Mavrodin, 
şi fostul proprietar încep. La 7 Mai 1852, Maria Mavrodin se plânge 
către Departamentul Trebilor din lăuntru că isprăvnicia judecătoriei 
de Botoşani o „supără” din cauza unor reclamaţii ale lui Eminovici. 
La 11 Mai, Departamentul cere isprăvniciei să nu-i aducă bănesei vreo 


5 Rate. 

vătămare. 

Cu toate veniturile arendării, Eminovici nu-şi plătise, totuşi, datoria 
de 150 galbeni către Nicolai Macri, supus englez. Dar, N. Macri murise între 
timp. Soţia sa, Cristina Macri, şi-l luase „vechil” pe Panaite Razi şi porni 
proces lui Eminovici de neplată a datoriei. Consulatul britanic adresează — 
la 16 Februarie 1853 — o cerere către Departamentul Trebilor din lăuntru, 
în sensul plătirii datoriei. Căminarul plăteşte — la 6 Martie — numai o parte 
din datorie, fiind „strâmtorit de cătră Isprăvnicie ca să plătească”. La 7 
Mai, vechilul Panaite Razi face o cerere către Consulatul britanic ca să 
mijlocească către Departamentul din lăuntru şi plata restului din datorie, 
ceea ce Consulatul se execută a face la 11 Iunie. Departamentul cere, 
atunci, Isprăvniciei de Botoşani să iee măsuri urgente ca Gh. Eminovici 
să achite cât mai repede (20 Iunie). Dar Eminovici tot nu plăteşte. Panaite 
Razi trimite — la 28 August — o nouă cerere către Consulatul britanic, ca 
să intervină pe lângă Departamentul Trebilor din lăuntru. Departamentul 
se conformează şi — la 9 Septembrie — dă o nouă poruncă isprăvniciei de 
execuţie a platei din partea Căminarului Eminovici. 


* 


Aci se termină dezbaterile celor două dosare, găsite în Arhivele 
Statului din laşi, sau dezbaterile celor două periculoase încurcături 
băneşti, în care intrase Căminarul Gheorghe Eminovici. Dintr-un 
document mai rezultă că Eminovici poseda şi moşia Dorneşti, tot în 
judeţul Botoşani. 

Dar să dau cuvânt documentelor. 

lată titlul şi cuprinsul primului dosar: 


„Cristina Macri pentru bani ce ari a lua dela Cam.(inarul) Georgie 
Eminovici. — 1853, Mai 31. 


Copia. Adică una suta cinzeci galbeni am luat cu împrumutare 
pentru a me(a) trebuinţă dela dumnealui C. C. Nicolai Macri în vade di 
trii luni şi cu dobende câte un galben la suma pi lună, care galben de 
înpreună cu a lor dobânde me îndatoresc a le număra la aretata vade. lar 
spre sigurancia dumnesale împromutatorului urmează iscălitură, 

G. Eminovici căminar,  (1)848, Ghenarie 13 zili”. 


„Încredinţătoarea me(a) având a lua dela D-lui Camr. Georgie 
Eminoviţu (sic!) din ţăn(u)t(ul) Botoşani 150 galbini olandeji cu sinet, 
de pe care alăturezu aice copie în alăturare, de trei luni de zile s-au cerut 
prin Isprăvnicia de acolo ecsoflisirea lui. Punându-l deci ca să ecsoflisască 
pomenita lui datorie prin feliurite cuvinte au fugit de plata lui; în sfârşit l-au 
asigurat în productele de pe moşia Dorneşti ce ave(a) în posesie din acelaş 
țănut. Găsându-să D-lui strimtorit de cătră Isprăvnicie ca să plătească, au 
alergat la Judecătoria de acolo supt cuvânt de reclamaţii şi tot odată au 
depus la ea numai 60 galbini, 18 lei şi 20 par.(ale) din soma sinetului. 
Judecătoria deci cercetând pricina şi cunoscând a lui datorie, au întors 
pricina precum şi depozitata somă Isprăvniciei spre a o săvârşi. Isprăvnicia 
deci prin adres(ul) din 6 Martie a. c. au pofiit pe încredinţătoare(a) me(a) 
ca să să înfăţoşeze spre a primi depozitul pe care, prin jalba me(a) tot cu 
aceeaş dată a adresului, am primit subt iscălind, când am fost acolo, cerând 
tot odată a să înplini şi rămăşiţa spre ecsoflisirea sănetului. 

De aceea poftesc pe onorabilul acest consulat ca să mijlocească 
unde să cuvine, întăi ca D-lui datornic să înfăţoşeze originalul (sic!) 
adiverinţă a răp.(osatului) Nicolai Macri, soţul încredințătoarei mele, ce 
ar fi având-o pentru 76 galbini, ce ar fi plătit în conta datoriei sale şi al 
doilea nefiind una ca acesta să se îndatorească datornicul a plăti restul 
a toate cătimi spre desăvârşirea unei pricini atât de limbide şi făr(ă) de 
rezon trăgănată, pentru care s-au făcut atâtea cheltueli din pricina unei 
asămine întârzieri. 

(iscălit) Panaite Razi — 1853, Mai în 7. 

Pentru întocmai traducere: C. Poliso”. 
„La Botuşăni 1853, lunie 20 


Să trimiteţi acea is.(prăvnicii) spre lămurire copie de pe dovada 
ds. (ale) Panaite Razi, vechil (al) doamnei Cristina Macri şi-n alăturarea 
în cea pomenită copie după sinetul după care reclamă o sumă (de) bani 
dela d-lui camr. Georgie Eminovici spre îndestulare încredințătoarei sale, 
primite pe lângă nota Consulatului Britanic sub No. 141, cu mijlocire 
a să face îndestularea reclamantei, şi a să scrie ca încredinţându-să de 
soliditatea datoriei, să reguleze cuvenita îndestulare a pretindatoarei fără 
mai multă prelungire şi de rezultat să raporteze”. 


„Onoratului Consulat al marei Britanii, 

Prin jaloba me(a) din 7 a lui Mai anul corent, am cerut ca onorata 
această autoritate să mijlocească pe lângă cine să cuvine de a să îndatori 
pe D-lui Georgie Eminovici din Botoşăni a plăti şi restul din capitalul 
ce datoreşte acesta cu dobânda sa prin sănet cătră răp(o)s.(atul) soţu 
a încredințătoarei mele, arătând pre larg împrejurările pricini, adică 
chipul cu care datornicul numit au prelungit până acum exsoflisirea 
zisului sănet; însă nici până în ziua de astăzi vre-o îndestulare nu s-au 
făcut încredinţătoarei mele, deşi pomenitul datornic s-au osândit la plată 
datorii sale şi de cătră tribunalul aceluaş ţănut. Drept aceasta rog iarăşi 
preplecat pe onoratul Consulat să binevoiască a mijloci pe lângă cine să 
cuvine ca să să îndatorească D-lui Eminovici a da încredinţătoarei mele 
dreptul său, ce-l opreşte în sovolnie de atăta vreme. 

Iscălit: vechilul Crestenii Macrii, Panaiti Razi. Aug. 28, 1853”. 


„La Botuşăni. Sept. 9, 1853. 


Din motivul Notei sub cedulă s-au primit de la Consulatul 
Britaniei, pe lângă care Cristina Macri şi acu(m) mijlocire(a) a să grăbi 
îndestularea D-ei Cristina cu suma de bani ce după sănet reclamă dela 
d-lui Georgie Eminovici. Să repetează is.(prăvniciei) oficia sub No. 
9350, dela 4 a trecutei luni Iunie, şi ni să scrie că dacă asupra datoriei 
nu urmează legiuită prihană, să grăbească a face pretindătoarei cuvenita 

îndestulare şi de rezultat să raportezi fără multă prelungire”. 
lată, acum, titlul şi cuprinsul Dosarului al doilea: 


„Maria Mavrodin Băneasa, cu proprietarul moşii Ipoteşti pentru 
asuprire 1852, Martie 7. 


Contract. 

Anul una mie opt sute cincizeci luna Decemb. 28, sub zisul 
iscălitul am înpăsăsint venitul moşiei mele Ipoteşti D-ei bănesei Măria 
Mavrodin pe vreme de şasă ani, începători la 23 Apr.(ilie) anul vinetoriu 851 
şi păr la 23 Apr.(lie) anul 857, cu următoarele condiţii: 1. Toate veniturile 
acestei moşii sub or ce numire au a fi numai pe socoteala D-ei bănesei; 2 
le(a) lăcuitorii statornici pe această moşie vor lucra boerescul după rostirea 
regulamentul(ui), având a li se da pământuri tot după acelaş aşezământ; 
3 le(a) lemne de ars, nuieli, pari, precum şi haragii trebuitori pentru vie 
di pe această moşie, îşi va lua din pădure, iar a vinde sau spiculorisă în 
alt feliu este îndrădită D-ei băneasa; 4 le(a) D-ei băneasa va ave(a) voe 
a spiculorisă venitul pomenitei moşii după cum interesul o va povăţui; 
slobodă este a o treci formaliile sau particulariile şi cătră altă față, însă 
numai în puterea condiţiilor contractului de faţă; 5 le(a) un lăcuitoriu şi 
anume Georgi săn loan Ungureanu rămâne pentru paza pădurii, pe care 
D-ei băneasa întru nimica ăl va supara; 6 le(a) acareturile de pe această 
moşie, precum şi viea, am a teslimansă cu izvod anumi arătătoriu despre 
starea în care să găseşte, pe care la împlinirea anilor acestui contract are 
a mi le da după cum le-au primit; 7 le(a) D-ei băneasa să îndatoreşte a 
privighie spre a nu se încarca lăcuitorii pe la crăşmi cu datorii piste rostirea 
aşezământului. Asăminea să îndatoreşte a-i socoti în tot anul spre a nu să 
împovăra datoriile; 8 le(a) mă îndatoresc a da pentru sămânță două zeci 
No. 20 merţă..., care toate acestea, la ămplinirea datei contractului, D-ei 
băneasa să îndatoreşti a mi le înapoi tot în aceiaş măsură şi în bună calita(te); 
9 le(a) pentru toate veniturile şi dătoriile pe c are D-ei băneasa va strânge 
di pe această moşie să îndatoreşti a-m plăti pentru fiişte care an câte trii 
sute cincizeci No. 350 blanci în vremea în care să va pute(a) înlesni; iar 
acum la facerea contractului am primit arvoană una sută No. 100. Şi aşa 

sfârşim această alcătuire cu D-ei băneasa; prin osăbită jalbă am rugat şi pe 
cinstita giudecătorie (a) ţinut.(ului) de (s-)au încredinţat potrivit formelor. 
Iscălit: Georgi Eminovici cămr.”. 


„Giudecătoria ţinut. Botoşani. 

Contractul de faţă fiind supt adivarata iscălitură a D-lui Cămr. 
Georgi Eminovici, urmat din partei cătră D-ei băneasa Mariea Mavrodin, 
pentru împosăsuirea venitului moşiei sale Ipoteşti, să încredinţază de 
giud.(ecătorie) potrivit formelor, după cetire ce prin înscris au făcut 
D-lui cămr., cu adăugire, că D-ei baroneasa (sic) să aibă aş(i) urma 
regulat răspunderea căştiurilor la terminuri, pentru că dacă ar urma vre-o 
pretenţie asupra căşti(g)urilor, şă-ş(i) poată asigura în vremi. 

Iscălit: Gobeica, Georgi Statu. — 1852, Feb. 23 zile.”. 


„Cătră cinstit.(ul) Depart.(ament) a(]) trebilor din lăuntru. 

Băneasa Mariea Mavrodin. 

Jalbă. 

Din alăturata pe lângă această Copie de contract, cinstit. Depart. 
să va încredința că eu mă găsăsc posedând moşia Ipoteşti de la ţinut. 
Botoşeni, proprieta(te) a D-lui Căm. Georgie Eminovici. 

Deci plecat mă rog cinstit. Depart. ca să bine voiască a poronci 
isprăv. giud. Botoşeni spre a nu mă supăra întru nimica, pentru pricinile 
ce să zice că ar ave(a) D-lui Cămr., pentru că întâmpinările ce am făcut 
zisăi isprăv. priivesc că ameninţă acum a să lua în primire. 1852, Mart 7. 

Mariea Mavrodin”. 


„La Botoşani. 1852, Mai Il. 

Jalba priimită de la D. băneasa Mariea Mavrodin posăsora moşii 
Ipoteşti dela acel ţănut, proprieta(te) a D-lui Camr. Georgi Eminovici, 
cu tânguire asupra lucrărilor întinsă de isprăvnicie după reclamaţia 
d-lui Camr., să recomandiază isprăvniciei, în copie scriindu-să, a ave(a) 
în privire şi a nu să îngădui a i să face jăluitoarii vr-o asuprire potriva 
contractului şi a dreptăţelor (ce) ar fi având”. 


33 BULETINUL „MIHAI EMINESCU”, nr. 21/1930, pp. 59-60, nr. 31/1930, 
pp. 95-98 

Matei EMINESCU: 


Memoriu asupra familiei Eminescu“ 


(Comunicare făcută d-lui Corneliu Botez) 


Scumpe amice, 

Ca urmare cărţii poştale anterioară acestei scrisori, iată desluşirile 
ce le pot da: Am fost 10 fraţi şi surori. 

1. Şerban. — A studiat medicina la Viena şi la Erlangen în 
Bavaria. În Viena, ca student în ultimul an, ţinea de casa unui medic 
renumit pe atunci, anume Opolzer. A murit de oftică, în Berlin, unde se 
dusese să se caute, în 1874. 

2. Nicu. — A studiat dreptul; caracter blând, trăia pe lângă tata; 
foarte bolnăvicios. S-a împuşcat, în Ipoteşti, curând după moartea tatei, 
din cauză de boală. 

3. Iorgu. — Semăna la faţă cu mama. Era înalt, brun-alb; a fost 
trimis la Berlin ca sublocotenent, ataşat cu serviciul la o companie de 
infanterie. Dintr-o căzătură de pe cal, la o manevră în Brandemburg, a 
zăcut doi ani şi i s-a tras moartea. A murit la 1873. 

4. Ilie. — Studia medicina la şcoala lui Davila, semăna cu tata; 
blond, cu ochi albaştri. A murit, la 1862, de tifos prin molipsire de la 
bolnavi. 

5. Marghioala. — A murit în vârstă de 7 ani, înainte de-a mă 
naşte eu. 

6. Mihai (poetul). 

7. Aglaia. — Căsătorită, la 1870, cu I. Drogli, profesor de 


35 JUNIMEA LITERARĂ, anul VI, Cernăuţi 1909, nr. 7 şi 8, pp. 142-145 


5 Din volumul „Omagiu lui Mihail Eminescu”. 

pedagogie din Cernăuţi; a avut doi băieţi. Drogli murind, s-a remăritat 
cu un ofiţer austriac, Von Gareiss; cu acesta n-a avut copii. A murit acum 
trei ani. 

8. Harieta (Henrietta). — A ologit, la vârsta de 5 ani, şi nu s-a 
mai îndreptat; a murit, la 1890, de pneumonie. 

9. Matei. — Ne ştim. Sunt stabilit definitiv în Severin, căpitan 
în retragere, pensionar. 

10. Vasile. — A murit mic, de 1 an şi jumătate; venea după mine, 
abia îmi aduc aminte de el. 

Deci am fost zece. 

Tata. — Era de loc din Călineşti, din Bucovina, sat lângă Suceava. 
A învăţat carte în Suceava, 3 clase la un anume dascălul Ioniţă. Un Baron 
Mustaţă din Cernăuţi (necăsătorit), luând Dumbrăvenii în arendă de la 
Balş (tata lui Constantin şi bunul lui Muţi, care a murit nebun), a adus 
şi pe tata, scriitor, şi, după expirarea arendăriei, Mustaţă s-a stabilit în 
Botoşani (biserica Vovidenia e zidită de el; în mijlocul ei, e îngropat); 
— iar tata a rămas la Balş, care, murind şi el, sub fiul său Constantin 
Balş Tăbâltoc (Constantin Balş Dumbrăveni Tăbâltoc, fiindcă era scurt 
şi gros) a ajuns administratorul Dumbrăvenilor. Acest Balş mai avea, 
în Basarabia, un frate, care avea acolo moşiile: Cahulul sau Frumoasa, 
Tomaiul şi Mingirul. Acesta, murind de holeră încă neînsurat, a fost 
moştenit tot de Constantin. 

Băluşenii erau două neamuri, cari nu se rubideau în de ei, — Balş 
Dumbrăveanu, a cărui familie s-a stins, — şi Balş Frideric Lungu (semăna 
cu Frideric cel Mare şi era om înalt), originali din Darabani, şi din tulpina 
căruia sunt toţi Băluşeştii de azi. 

Din personalul lui Balş, (dacă te interesează) făcea parte: 
Intendent general, advocat şi consilier intim (Hofrat) era Constantin 
Hurmuzaki, cunoscutul om politic (fratele istoricului Doxaki), care avea 
2.000 de galbeni leafă pe an. Enacovici, tata advocatului din Botoşani, 
a lui Alecu, senator sau deputat actualmente; era şeful guardei. Tatăl 
lui Siriteanu, fost magistrat, nu ştiu pe la ce curte, era frizer şi bărbier. 
Tatăl locotenentului Hacman era stahlmaistru (şeful grajdurilor). Sotir 
Zamfiropol, fecior în casă; Karl Hein era şeful velniţei. Doctor de 
casă era Holtztreger, străbunul colegului d-tale, Alexandru Frank, tot 
prezident prin Moldova. Mama tatei lui Alexandru Frank, era fata d-rului 
Holtztreger şi soră cu mama d-lui Flynek din Botoşani. Tatăl meu era 
administrator pe Dumbrăveni, avea întreţinerea şi 250 galbeni pe an. 
Încolo, sute de slujbaşi mai mici. 

Câteşi patru moşiile lui Balş, Dumbrăvenii, Cahulul, Tomaiul şi 

Mingirul, aveau o suprafaţă de 68.000 de fălci (şasezeci şi opt de mii) — 
200.000 de pogoane sau 100 mii de hectare. 

Balş, în titlurile sale, adaogă totdeauna „şi proprietar a 68.000 
de fălci”. 

Balş, avea mare slăbiciune de cai; ca şi Alex. Marghiloman, avea 
rasă curat arabă. A murit, relativ om tânăr, de dalac (cărbune), făcut la 
ceafă şi prin molipsire de la cai. 

Luase de soţie pe o artistă de la teatrul imperial din Viena, cu 
care a avut un singur copil, pe Muţi, care a murit nebun în Dumbrăveni, 
la o vârstă înaintată, peste 60 de ani. 

Tata avea ochi albaştri; caracter foarte violent, dar în schimb 
foarte bun la suflet. Avea o putere herculiană şi vorbea bine ruteneşte 
şi rusește. 

Mai avea o memorie uimitoare; numai din contactul cu Balş, 
Hurmuzaki, învățase bine nemţeşte şi binişor franţuzeşte. Cunoştea 
aproape toată Moldova. De exemplu: De-l întrebai cine-i cutare?, apoi 
spunea nu numai cine-i, dar cine era tată-său, a cui fată era mamă-sa etc. 

Scria, nu caligrafic, dar foarte lizibil, şi stilul era scurt şi concis; 
caracter ferm, nelinguşitor, rezolva imediat cestiunea şi de aceea îl iubea 
Balş. Avea o mare aversiune contra grecilor, nu ştiu, din propria lui con- 
vingere sau fiindcă Balş nu-i putea suferi pe greci. 


* 


Mama era a patra fată a stolnicului Vasile luraşcă, din satul 
Şoldeştii, şi a Paraschivei, născută Donţu. Acest Donţu era un muscal, 
dacă nu cumva cazac. Numele lui adevărat era Alexa Potloff”, fugit, 
nu ştiu pentru ce caz politic, din Rusia şi pripăşit pe malul Siretului, 
nu departe de Sarafineşti, unde, deghizat în haine de ţăran, se ocupa cu 
prisaca (stupină) şi venise cu bani mulţi din Rusia. Vorbea bine nemţeşte, 
franţuzeşte, poloneşte, dar nu se da pe faţă, trăia incognito. Şi-a luat ca 
menajeră pe lângă el pe o fată din Sarafineşti, anume Catrina, fiica unui 
țăran, lon Brehuescu, cu care, trăind în concubinaj, a făcut pe bunică- 
mea. — Mai târziu, Catrina, deşi mult mai tânără decât Donţu, a murit 
37 Donţu era porecla ce i-o dăduse locuitorii în mijlocul cărora trăia, poreclă pe 
care el şi-o însuşise pentru a se pierde numele adevărat; iscălea Alexa Donţu. 

de holeră, înaintea lui, şi, venind Vasile luraşcă arendaş pe acolo, s-a 
amorezat de fata Donţului, Paraschiva, şi a luat-o în căsătorie. L-a umplut 
Donţu de bani. Ca „zestre” a mai luat luraşcă încă două moşii în arendă. 
Venind muscalii, la 1828, şi în drumul lor trecând o divizie, brigadă 
sau regiment, pe la Sarafineşti, şi poposind acolo, ofiţerimea arogantă 
a intrat în curte şi în case, în cisme şi plini de praf, fără să întrebe, fără 
nimic. La vederea lor, copiii: mama, care era numai de vreo 6 ani, maica 
Febronia, Olimpiada, o altă soră, Săftica, au început să ţipe şi s-au ascuns 
pe sub paturi; luraşcă era pe moşie, iar bunică-mea, în dosul caselor, 
la o bucătărie. A venit, atunci, la ea o servitoare, Maria, țiganca roabă: 
„Sări cucoană, că au năvălit muscalii şi au speriat copiii!”. Paraschiva 
era o femeie voluminoasă, înaltă şi groasă, cu sânge rece, nu dădea 
niciodată lucrului o importanţă mai mare decât o avea; s-a dus liniştită 
sus, iar muscalii au întimpinat-o arogant. Atunci a început dânsa a le 
vorbi rusește. „A! haraşo!”, au răspuns muscalii şi s-au descoperit, şi 
care de care era mai delicat în vorbă. Curând veni şi luraşcă de la câmp 
şi le-a întins masă. 

Cu aceste trupe era şi un intendent (general de intendenţă), care le 
însoțea pentru aprovizionare, şi care se numea Jeltuhin (mama îl pronunţa 
cu accentul pe u nu pei), şi ce vor fi vorbit ei ruseşte, cu bunică-mea, nu 
ştiu, căci pe combatanți i-a îmbătat luraşcă, Krupp, şi-au adormit morţi; 
numai Jeltuhin a rămas treaz, şi, după ce toţi s-au liniştit, a trimis trăsura 
şi a adus pe Donţu, care, când s-a întâlnit cu Jeltuhin, s-au îmbrăţişat 
şi sărutat, şi la amândoi li s-au umplut ochii de lacrimi, după care s-au 
închis amândoi, tainic, într-o cameră şi au convorbit până la ziuă. — Ce 
legătură va fi fost între ei nici mama nu ştia să ne spună. 

După tratatul de la Adrianopoli, muscalii, la întoarcere, 
strecurându-se tot pe la noi, a venit Jeltuhin, iar, pe la Sarafineşti cu daruri. 

Donţului i-a adus patru valuri de pânză de borangic, lui luraşcă, 
care era vânător pasionat, o puşcă cu două ţevi, de Damasc, Paraschivei 
o alisidă de aur“ care ajunsese la mama, şi la rândul ei a dat-o Aglai în 
zestre. — Spunea mama că Donţu purta barbă şi plete, şi era alb ca iarna 


5 Alisida provenită de la Jeltuhin era de aur masiv, făcea vreo 150-200 galbeni şi de 


câte ori o punea mama la gât, amintea că e adusă din Țarigrad şi dată mamei de generalul 
Jeltuhin. 

de bătrân şi că şedea, vara, la umbra unui plop, pe malul Şiretului, numai 
în cămaşe de borangic, de la Jeltuhin. Locul unde a fost stupina lui se 
numeşte, şi azi „Vadul Donţului”. 

Paraschiva luraşcă a murit dintr-un accident: luând caii vânt, 
au răsturnat trăsura şi ea, în cădere, lovindu-se cu tâmpla dreaptă de o 
rădăcină, a murit pe loc. 

luraşcă era un om mărunt, dar bine legat; cam naiv, cam prostuţ, 
cum am zice. lurăşceştii erau de loc din Hotin, şi au trecut Prutul doi fraţi, 
din care unul s-a stabilit în ţara de sus şi altul în ţara de jos. 

Tatăl unui luraşcă, fost membru la Curtea din Galaţi, mort subit 
mai acum vreo 15-20 de ani, era văr primar cu mama. Mama era femeie 
măruntă, dar robustă, brună-albă, la faţă îi semăna Iorgu perfect, şi puţin 
şi Mihai, — în adevăr, foarte evlavioasă şi harnică. Nu sta cum stă apa 
care curge. Sarcastică ca şi tata, dacă nu cumva de la el s-o fi învăţat sau 
el de la ea. Avea pretenţii de nobleţă faţă de tata, zicând că lurăsceştii, 
străbunii ei, au fost boieri de I-a ordine. Tata n-o contrazicea, decât îi 
obiecta că, la drept vorbind, mai nobil a fost Donţu decât lurăsceştii. 

Numele ei adevărat era Rareşa. Raluca era un fel de desmierdătură. 
Foarte greu prindea ură pe cineva, dar, odată prinsă, prinsă era. Când ţinea 
la om sau la femeie, ţinea, dar şi când îi ura, urâţi erau pentru vecinicie. 

Din viaţa tatei îţi voi spune două împrejurări, una de care râdea 
Mihai cu mare poftă, şi alta cam drastică. Să le luăm pe rând. 


* 


Pe când tata era la Balş, acesta mijloceşte şi i se dă boieria de 
Sulger. După moartea lui Balş, tata intervine pentru avansare, şi Mihai 
Vodă Sturdza, printr-un decret din luna Mai 1841, îl face Căminar. 
Obiceiul era ca, după boierie, cel boierit să ceara audienţă la Domn şi 
să-i mulțumească. Aşa a făcut şi tata. 

„EI, ce-17”, au fost vorbele cu care l-a întâmpinat Mihai Sturdza. 

„Să trăieşti, Măria Ta, am venit să mulţumesc pentru boierie!”, 
răspunse tata. 

„Prin ce cârciume te-i tăvăli de acum înainte?”, îl întrebă Sturdza. 

Şi atâta a fost audiența. — Și nu era tata beţiv, nici putea să bea 
mult, căci se îmbolnăvea, cum am fost toţi, afară de Mihai. Se vede 

că au fost unii, care, după ce i-au boierit, se tăvăleau prin cârciume şi 
necinsteau boieria, şi vorbele lui Mihai Sturdza erau un fel de morală. 

Când ne-a istorisit-o tata, s-a pus Mihai pe un râs de nu-l mai 
puteam opri. 

Trecând la a doua, cea drastică, afacerea se petrecu astfel: 

În Botoşani era un grec romanizat, anume Costaki Caraieni; 
fusese el făclier (lumânărar), împreună cu tatăl generalului Pilat, grec 
şi acesta, mai pe urmă şi băcan, şi, precum pe atunci religia era la mare 
vază şi lumânările de ceară foarte căutate, făcuse Costake Caraieni parale 
bune şi întrerupsese negoţul. Avea patru fete. Pe cea mai mare a măritat-o 
după Capşa, mama fraţilor Capşa din Botoşani. Pe cea de a doua, Zoica, 
după un grec moşier, Macri Apostol, iar când a venit rândul celei de-a 
treia, Valerica, s-a prezentat ca pretendent, prin intervenţia tatei, loan 
Frank, tatăl prezidentului Alexandru Frank. 

Intervenirea tatei era justificată, căci mama lui loan Frank era 
fata doctorului Holtztreger, doctorul de casă al lui Balş. Mergând, deci, 
tata în peţit la Caraieni, acesta 1-a răspuns că-i dă fata lui Frank, îi dă şi 
bani să deschidă farmacie, căci era farmacist de meserie, dar cu condiţia 
ca să treacă, de la catolicism, la ortodoxism. 

Deci, trebuia Frank să se boteze a doua oară şi naş, prin forţa 
lucrului, tata. 

Cum pe atunci starea civilă era la popi, tata a trecut peste 
protoerie, şi s-a dus dea-dreptul la un vlădică, anume Chesarie Răsmeriţă 
(fost el şi locţiitor de Mitropolit al Moldovei). Acesta îi spuse că, pentru 
ca să aprobe botezarea, să-i dea tata 100 de galbeni. 

Ferm, cum era tata, i-a răspuns, cu indignare, că nu dă nici un 
ban, şi pe Frank tot are să-l boteze. 

Zis şi făcut. A luat pe Frank în trăsură, l-a dus în Ipoteşti şi, 
acolo, a pus pe popa bisericii, anume popa Vasile, şi a botezat pe Frank; 
s-a dus, pe urmă, la Caraieni şi s-a făcut nunta. 

Biserica din Ipoteşti era proprietatea mamei, o cumpărase mama, 
cu 250 de galbeni, de la un anume Murguleţ. 

Dar pe urmă, face Vlădica jalbă la Domnie, ridică pe popa Vasile 
în fiare şi-l duce la protoerie, iar contra tatei iese decret să-l ducă trei 
luni la mănăstirea de călugări Vorona, drept pedeapsă. 

L-a ridicat şi l-a dus, şi numai prin intervenţia ambasadei ruseşti 
s-a revocat decretul, după ce a stat vreo 6 săptămâni acolo. — L-a trimis 
la mănăstire pentru că boierii nu se închideau în aresturi. 

Dar şi recunoscător a fost Frank; până la moarte, tata n-a avut 
un prieten mai bun ca pe Frank. 

Ambasada rusească a intervenit, pentru că Balş, ca proprietar în 
Basarabia, avea titluri de nobleţe ruseşte, Sovetnic şi Cavaler. Sovetnic 
va să zică „Consilier”, Hofrat cum zic nemţii. Şi la consulatul rusesc 
intervenise Băluşoaia, deşi Balş murise. 


Exterior şi caractere. 


Şerban. — Oacheş ca un ţigan, constituţie debilă, statură mai sus 
de mijlocie, — vindicativ. 

Nicu. — Șaten, ochi căprii, maladiv, bun la suflet, — statură mai 
Jos de mijlocie. 

Iorgu. — Înalt, păr, mustață negre, ochi căprii, pielea albă, 
sumbru: când râdea, se schimba vremea. 

Ilie. — Blond, înalt, vesel, ochi albaştri, mare talent la desemn. 

Aglaia. — Şatenă, înaltă; ochi căprii. 

Harieta. — Şatenă roşcată, ochii căprii; înaltă. 

Bine cu mama semăna ceva lorgu şi Mihai. Cu tata, numai Ilie. 
Ceilalţi, un fel de amestecătură şi de la tata, şi de la mama. / Căpitan 
Matei Eminescu”. 


% JUNIMEA LITERARĂ, nr. 7-8/1909, p. 142 şi urm. 

Sofia ŞTEFANOVICI: 


Amintiri eminesciene 


Tatăl lui Eminescu purta straie greceşti, ca preoţii (antereu cu 
ciubuce, brâu de şal turcesc, chetalipă). L-am cunoscut pe la 1873-1874. 
Plecam împreună (de la Botoşani) la Cernăuţi; el, la Drogloaia“, eu la 
soţul meu. Şi mama lui Eminescu îmbla la Cernăuţi; cu testemel (pe cap) 
şi cu rochie moldovenească (o rochie întreagă şi brâu). Cu pălărie n-am 
văzut-o niciodată. O biată femeie necăjită! Odată, venea de la Botoşani 
(în braţe cu o curcă pentru Madame Drogli). Curca tocmai era să cadă 
cloşcă şi nu se arăta defel bucuroasă de aşa voiaj. Destul că bătrâna era 
o fire blândă şi supusă. Dar şi soţul ei îi purta toată cinstea. Îşi ziceau, 
unul altuia; soro şi frate şi: dumneata şi dumnealui. Modă turcească! 

Cât despre loan Dogii, era el, nu-i vorbă, om arătos, frumos 
la faţă, chipeş şi înalt; dar cam cu nasu-n nouri. De ce l-a luat Aglaia 
Eminovici, fiica mai mare a lui Gheorghe Eminovici? Fiindcă Aglaia 
fusese la mănăstire, la Agafton, la o mătuşă a ei şi, ca să scape de 
mănăstire, l-a acceptat pe Drogli. Cum spuneam, profesorul Drogli era 
cam grandoman. Se visa mereu în rândul aristocraților. Într-o bună zi, 
ce-i plosneşte prin cap? Se ia la făcut vizite pe la boierime (Petrino, 
Cîrstea), împreună cu Madame Drogli, — cu echipaj, cu fecior în capră 
(un biet student hămesit), cu mănuşi albe... Dar prea curând a slobozit 
nasu-n jos, fiindcă nimeni nu s-a aflat să le întoarcă vizita. 

Mai frumoasă decât Aglaia, ba chiar foarte frumuşică, era 
Henrieta Eminescu. Nu ştiu, însă, din ce cauză ajunsese oloagă, fiind 
paralizată de picioare. În cele din urmă, se însănătoşase (la doctorul 


%0 Sora lui Eminescu, Aglaia, căsătorită în 1870 cu loan Drogli, profesor la 
Cernăuţi. 


56 


pentru Eminescu 





Alexandru Ştefanovici), de mă miram cum îmbla de bine. 

Pe Eminescu, poetul, l-am cunoscut la Madame Drogli, la o 
cafea. A vorbit şi cu mine şi era foarte politicos. Se vedea numaidecât 
omul manierat şi de salon şi, mai ales, omul de mare atenţie şi bunătate. 
Se vedea însă şi poetul, fiindcă, de la o vreme, s-a ridicat dintre noi şi 
îmbla de acolo, până colo, mut şi meditativ. Asta trebuie să fi fost (cu) 
vreo doi ani înainte de moartea lui. Ştiu că fusese, acum, bolnav şi Aglaia 
Drogli îl cruța foarte, conversând cu noi pe şoptite şi aruncându-şi ochii 
mereu spre dânsul. Palid la faţă, cu părul ca pana corbului, Eminescu 
era nu numai straniu şi interesant, dar chiar — pot zice, cum ziceam şi 
atunci — frumos“. 





Aglaia şi al doilea ei soț 


+ BULETINUL „MIHAI EMINESCU”, Anul III, Fasc. 8/1932, p. 8-10 

N. D. GIURESCU: 


Când s-a născut Eminescu? 


In numărul 2 al „Convorbirilor Literare” din acest an, dl N. D. 
Giurescu scrie următoarele: 


E mai bine de un an de când stăpânesc date temeinice asupra 
locului şi anului naşterii lui Mihail Eminescu şi de când văd în toate 
încercările biografice greşeli mari în această privinţă şi abia m-am hotărât, 
având încredere în ospitalitatea „Convorbirilor Literare”, să le dau în vileag. 

Datele pe care vi le comunic le datorez împrejurării că fusesem 
trimis, ca student, la Botoşani, împreună cu dl C. Vasiliu, ca să încercăm 
o stabilire a locului naşterii, unde trebuia, după frumoasele intenţiuni de 
atunci, să se ridice o şcoală în amintirea poetului. 

lată câteva date — toate greşite — culese din cele mai autorizate 
biografii apărute. 

Mai întâi, pe mormântul de sub „teiul sfânt şi dulce”, sub numele 
„Mihail Eminescu”, stau săpate, în piatra rece, două clipe din vecinica 
vreme: „,1850-1889”. 

În prefața ediţiei a IV-a, dl Maiorescu scrie că e „născut la 20 
Decembrie 1849, în satul Ipoteşti, lângă Botoşani”. Tot asupra acestei 
date, ca an al naşterii lui Eminescu, se opresc şi D. N. Pătraşcu, în partea 
studiului său, publicat în Numărul jubiliar al „Convorbirilor”, dată găsită 
scrisă de chiar mâna lui, în registrele Direcţiei „Convorbiri literare”*?. 


2 Notă 1. N., redactorul CONVORBIRILOR: În adevăr, în lista membrilor 
Societăţii „Junimea”, din Aprilie 1878, şi aflătoare la mine, Eminescu, notat la 
numărul de ordine 49, a scris cu mâna lui, în rubrica „Data naşterii”, următoarea 
însemnare: „1849 Decembrie 20 (Sf. Ignat) Botoşani” 

În matricola gimnaziului din Cernăuţi, se găseşte anul 1849, 
Decembrie 14. 

Într-alte schiţe biografice, greşeala e şi mai mare: așa, într-un 
articol, bogat într-unele fapte adevărate, întrucât însumi am putut să le 
controlez, publicat, întâi, pare-mi-se, în „Românul”, reprodus însă de 
unicul număr al ziarului „Eminescu”, ieşit cu prilejul dezvelirii bustului 
la Botoşani, stă scris: „a văzut lumina zilei în satul Dumbrăveni, judeţul 
Botoşani, la anul 1848, luna Noiembrie 8, în ziua de Sfinţii Arhangheli, 
pentru care 1 s-a şi dat numele de Mihai din botez”. 

Dacă atâtea deosebiri sunt în scrierile apărute departe de locul 
naşterii, nicăieri mai mult ca în Botoşani nu se pot culege date mai false, 
ca întâmplări din viaţă, ca împrejurări de familie, ca timp şi loc al naşterii 
(Ba Dumbrăveni, ba Ipoteşti etc.). 

După o zadarnică excursiune, ce am făcut în Ipotești, satul 
copilăriei lui Eminescu, D. G. Cerchez, atunci prefect al judeţului, a primit 
următorul răspuns, la o scrisoare ce adresase maicăi Agapia Gherghel, 
stareţa schitului Agafton, unde trăieşte o mătuşă a poetului. 


„1891, Martie 29, Agafton. 
Domnule Prefect! 


DI Poet Eminescu este născut în Botoşani; aceasta este foarte 
sigur, căci am întrebat pe maica Fevronia luraşcu, care a fost faţă când 
s-a născut. Este cunoscut că botezul i s-a citit de către preotul Dimitrie, 
de la Ospenia. 

(s) Agapia Gherghel”. 


Am pornit spre Biserica Uspenia, ce-i mai zice şi Biserica 
Domnească — Catedrala din Botoşani —, am căutat pe preotul Dimitrie şi, 
după răscolirea câtorva groase volume, prăfuite de vreme, în care erau 
trecute numele tuturor botezaţilor de „Dumnealui preotul Iconom lon 
Stamati”, acum răposat, începând cu anul 1832, am găsit, în „Metrica, 
partea 1 de naşteri şi botezuri”, următoarele rânduri, pe care le dau în 
exactă transcriere: 

„Născut la 15 Ghenarie 1850, din părinţii: Gheorghe Eminovici, 
proprietar şi soţia sa Ralu, născută Vasile Juraşcu, care primi botezul 
în 21 Ghenarie; s-a numit Mihail, având naş pe Dumnealui Stolnicul 
Vasile Juraşcu”. 

Acest volum se află în buna păstrare a preotului Dimitrie, de la 
mai sus pomenita biserică. 

Cum vedem, în aceste puţine rânduri nu se spune locul naşterii 
lui, dar, fiind dată afirmarea maicii Juraşcu, mătuşa lui Eminescu, care 
încă trăieşte şi care a fost de faţă la naşterea sorei sale, muma poetului, 
şi cum nu se poate admite — presupunând că s-ar fi născut la Ipoteşti 
(Dumbrăvenii sunt mult mai departe) — ca părinţii lui să nu-l fi botezat la 
biserica satului, unde sunt îngropaţi toţi ai familiei şi care e lângă Curtea 
lor şi să-l fi dus pe EI, copilul crud de şase zile, în gerul lui Ghenarie, 
cale de trei ceasuri, numai aşa... ca să-l boteze în Botoşani, rămâne cu 
totul sigur că: 

Mihail Eminescu s-a născut în Botoşani în ziua de 15 Ianuarie 
1850. 


% GAZETA BUCOVINEI, nr. 58/1892, pp. 1,2 
60 


pentru Eminescu 





T. V. STEFANELLI: 


Introducere în 
„Amintiri despre Eminescu” 


Cine voieşte să-şi formeze o judecată dreaptă asupra lui 
Eminescu şi să-l aprecieze după adevărata lui valoare, să-l înţeleagă pe 
deplin şi să pătrundă în firea lui, în felul lui de a cugeta, de a lucra şi 
de a se purta cu lumea în care a trăit, acela va trebui numaidecât să ţină 
seamă de împrejurările în care a trăit şi de mediul în care s-a mişcat şi 
care l-a înconjurat pe timpul când el a început să-şi formeze mintea şi 
inima şi să-şi adune cunoştinţele trebuitoare pentru o creştere aleasă la 
care râvneau părinţii săi şi care ar fi avut să-l îndreptăţească a ocupa un 
loc de cinste şi însemnat în societatea omenească. Împrejurările în care 
trăieşte un individ, mediul în care se mişcă şi mijloacele educative pe 
care le foloseşte au o desăvârşită înrâurire asupra dezvoltării spirituale 
a individului, asupra vederilor sale şi asupra formării caracterului său. 

Ca să-l putem, deci, aprecia pe Eminescu în deplină cunoştinţă de 
cauză, vom trebui să cunoaştem toate fazele prin care a trecut el în viaţa 
sa, căci numai pe baza acestor premise putem ajunge la concluziuni juste. 

Spre a ajunge la aceste concluziuni vom trebui să avem în vedere 
că Eminescu părăseşte, precum vom vedea, în cea mai fragedă vârstă, de 
8 ani şi 8-9 luni, casa părintească şi este dus în străinătate, la Cernăuţi, 
capitala Bucovinei, ca să înveţe carte şi să se procopsească, întâi în şcoala 
primară apoi în cea latinească, precum numeau, pe atunci, Românii liceul 
din Cernăuţi. Tatăl său, originar din Bucovina, avea mare încredere în 
învăţătura ce se putea câştiga în şcoalele nemţeşti de peste hotare şi oraşul 
Cernăuţi nu era departe nici de Ipoteşti, nici de Botoşani. Tata şi mama 
îl puteau, deci, cerceta adese pe micul Mihai ca să-şi astâmpere atât 

dorul lor, cât şi dorul copilului, aşezat în ţară străină. În lipsa părinţilor, 
avea să grijească de copil gazda la care locuia şi această gazdă era şi 
responsabilă fată de autorităţile şcolare şi era însemnată în registrele 
oficiale“. Este uşor de înţeles că de la această gazdă atârna foarte mult, 
căci ea avea să grijească de copil, să-l povăţuiască, în scurt, să-i ţie în 
toate locul părinţilor. Întâiul mediu în care se mişca şi se dezvolta elevul 
era, deci, gazda şi cei ce locuiau cu el împreună. Trebuie să presupunem 
că părinţii lui Eminescu l-au aşezat, la început, pe copil la un român în 
gazdă“, pentru că la vârsta când ajunse la Cernăuţi, Mihai nu putea să 
cunoască altă limbă decât cea românească. Mai pe urmă îl vor fi aşezat la 
nemți, ca să deprindă şi limba germană. În şcoala primară se învăţa şi se 
conversa în limba română şi în cea germană şi, astfel, micul Eminescu, 
care, atunci, se scria Eminowicz, a putut să deprindă uşor limba germană. 
Pe lângă aceasta, auzea limba aceasta în toate părţile şi chiar în familiile 
româneşti se vorbea foarte mult această limbă. La anul 1858, când a venit 
Eminescu la Cernăuţi, simţul naţional era încă foarte puţin deşteptat la 
românii din Bucovina. Nu exista nici o societate culturală, nici o mişcare 
naţională. Străduinţele naţionale ale lui Pumnul şi ale fraţilor George, 
Alecu şi Eudoxiu Hurmuzachi, începute înainte de 9-10 ani, nu prinsese 
încă rădăcină. Limba oficială era cea nemţească. În şcoli, afară de cea 
primară greco-orientală, toate obiectele erau predate numai în limba 
germană şi în liceu numai o oră pe săptămână era rezervată pentru limba 
şi literatura românească. 

Aceasta era situaţiunea în Bucovina când a venit Eminescu în 
țară; acesta era mediul în care a început a se mişca şi a se dezvolta, şi 
acest mediu numai puţin s-a schimbat, cât timp a petrecut Eminescu în 
Bucovina, şi această schimbare s-a produs mai ales prin reprezentaţiunile 
teatrale, sub direcţiunea d-nei Fani Tardini, apoi sub Pascaly şi Millo. În 
privinţa naţională era, deci, acest mediu destul de detestabil, dar, pe de 
altă parte, avea el şi avantajele sale, căci în şcoală se învăţa foarte serios 


+ În rubrica: verantwortlicher Aufseher 

+5 La Arune Pumnul, în casa căruia locuiau și fraţii lui, Şerban, Nicolai, 
Gheorghe şi Ilie, după cum rezultă din scrisoarea adresată de Pumnul, în „28 
Octomvre c(alendar) n(ou) 1858”, lui Iraclie Porumbescu, scrisoare publicată 
în Junimea Literară, anul XII, 1923, nr. 10-11, pp. 308-312 (notă I.D.) 

şi temeinic. Legile şcolare erau foarte severe şi profesorii ţineau ca să 
fie strict observate de elevi. 

Cum intra în liceu, elevul nu mai avea voie să cerceteze cafenele, 
restaurante şi alte localuri publice. Nu avea voie să fumeze sau să poarte 
beţişoare sau bastoane pe stradă. Trebuia să fie cuviincios, modest şi cu 
respect faţă de cei mai în vârstă. În toate duminicile şi sărbătorile, trebuia 
să umble regulat la biserică, iar înainte de biserică trebuia să asculte în 
clasă o predică (exhortă) a catihetului. Contravenţiuni în contra acestor 
reguli se pedepseau foarte aspru, chiar şi cu excluderea din şcoală. Pentru 
purtarea elevului afară de şcoală era responsabilă şi gazda, care adese 
trebuia să raporteze directorului sau ordinariului (ordinarius), adică 
principalului profesor din clasă. 

În clasă, elevii erau ţinuţi să se deprindă cu un studiu serios şi 
temeinic al materiilor, să fie cuviincioşi, astâmpăraţi, atenţi şi ascultători. 
Lipsa de creştere de acasă era suplinită în şcoală. Profesorii ţineau să 
formeze caractere şi, în scopul acesta, veneau cu sfaturi şi exemple 
frumoase din istorie. Aceasta era metoda de instrucţiune şi creştere 
germană în liceul din Cernăuţi, când a intrat Eminescu ca elev în acest 
liceu. Şi profesorii erau, atunci, bărbaţi aleşi, serioşi şi cu cunoştinţe 
aşa de frumoase că ar fi putut face faţă şi universităţilor de cinste. În 
mişcările din anul 1848, erau, adică, implicaţi şi mulţi profesori foarte 
însemnați de prin Viena şi din provinciile germane. După potolirea acestor 
mişcări, aceşti profesori au fost spulberaţi în toate părțile, şi Bucovina, 
cea mai depărtată provincie a Austriei, era considerată ca un loc de exil. 
Astfel, liceul din Cernăuţi căpătase profesori foarte valoroşi. De astfel 
de profesori a avut Eminescu parte, în liceu, şi de astfel de metodă în 
instrucţiunea ce a primit-o în şcoală. Dar şi afară de şcoală se mişca 
într-un mediu bun, căci colegi corupți, destrăbălaţi nu avea. Strictele 
legi şcolare şi supravegherea continuă grijeau pentru aceasta. Sămânţa 
sădită în inima fragedă a tânărului Eminescu era, deci, bună şi putea să 
prindă rădăcină, să încolţească şi să aducă mai târziu roade bune, căci 
ea cuprindea în sine principii frumoase etice şi morale. De ar fi rămas el 
numai timp mai îndelungat în acest liceu! Dar era ceva la acest băiat ce 
nu se putea încătuşa şi aceasta era o pornire instinctivă pentru neatârnare, 
pentru o mişcare liberă, neforţată de împrejurări şi era, apoi, şi lipsa de 

răbdare. Nu-i plăceau toate obiectele ce le cerea programa şcolară şi 
învăţa numai cele ce îl interesau. Din cauza asta a rămas însă repetent 
în clasa a doua. EI se sileşte şi repetează această clasă şi, ca repetent, 
sfârşeşte cu succes bun semestrul întâi, dar la jumătatea semestrului al 
doilea, cu tot succesul bun ce-l obținuse în semestrul precedent, părăseşte 
cu totul şcoala (aprilie 1863). Va fi contribuit poate la aceasta şi lipsa de 
mijloace a părinţilor, care aveau să îngrijească de o familie numeroasă, 
desigur însă nu lenea, pentru că venind iarăşi la Cernăuţi, el studiază mai 
departe singur, afară de şcoală, şi vom vedea că el, ca autodidact, şi-a 
câştigat mai frumoase cunoştinţe decât mulţi alţii, pe baza programelor 
şcolare, şi că a ajuns la înălțimi de cugetare care au stârnit admiraţiunea 
întregului neam şi l-au ridicat pe un piedestal la care atât profesorii, 
cât şi colegii şi amicii săi nici măcar visară. Eminescu ne dă o dovadă, 
mai mult, că geniul nu se lasă încătuşat de programele şcolare; el rupe 
lanţurile cu care vor să-l lege, impulsiv depărtează el stavilele ce ar putea 
împiedeca liberul zbor al aripelor sale, şi pe căi croite numai de dânsul, 
se înalţă în sfere neatinse, neţărmurite, unde apoi planează nemuritor şi 
rece, precum caracterizează el admirabilul său Luceafăr. 

A petrecut câtva timp, şi în anul 1864, în Cernăuţi, apoi în anul 
1865 şi primăvara anului 1866. În această primăvară, a dispărut cu 
totul din Bucovina. A pribegit, apoi, prin România, Transilvania şi prin 
Banat, până în toamna anului 1869, când apare în Viena şi se înscrie la 
universitate. 

Ar trebui de stabilit amănunţit cu ce s-a ocupat Eminescu, în 
decursul acestor trei ani şi jumătate (1866-1869), căci numai aşa vom 
putea avea o icoană fidelă a acestei vieţi zbuciumate. 

În Viena, a urmat cursurile de la Universitate, din toamna anului 
1869, până în vara anului 1872. Lunile de vară le-a petrecut, probabil, la 
părinţi, iar din 18 decemvrie 1872 îl aflăm înscris la Facultatea filosofică 
a Universităţii din Berlin“ unde petrece şi anul 1873. Acesta a fost cel de 
pe urmă an de studii“, ceea ce se vede din două scrisori ce le adresează el 


+5 Vezi Eminescu comemorativ, album de Octav Minar, fără indicare de an, 


pag. 66, unde este reprodusă foaia de inscripţiune la Universitatea din Berlin 
+7 Vezi: două scrisori ale lui Eminescu, adresate, din Berlin, părinţilor săi, în 17 
şi 22 iunie 1873, reproduse în A/manach literar pe anul 1903 (le vom reproduce 

părinţilor din Berlin, dar, pe cât ştiu, nu s-a supus la examen. În scrisoarea 
sa din 22 iunie 1873, adresată părinților, din Berlin, roagă să i se trimită 
bani pe iulie şi august. În această scrisoare, vorbeşte, în mod cu totul 
vag, şi despre doctorat, dar aceasta, după părerea mea, nu pentru că ar fi 
avut în adevăr de gând să ia doctoratul, ci pentru a linişti pe părinţi şi a-i 
îndupleca a aduce cele din urmă jertfe pentru dânsul“. În anul 1874, s-a 
stabilit definitiv în laşi, şi cu aceasta a încetat pribegia sa prin străinătate. 
Astfel, îl vedem ajuns în ţară, în vârstă de 24 de ani. 

Şi acuma avem înaintea ochilor noştri, măcar în parte, tabloul 
pribegiilor, zbuciumărilor şi frământărilor sale printre străini, din cea mai 
fragedă vârstă, până ce, ca bărbat, se sălăşluieşte, în sfârşit, în patria sa. 

Aproape 16 ani a petrecut el peste hotare, în Cernăuţi, în Viena, 
Berlin, în Transilvania şi Banat. Zic aproape 16 ani, pentru că, dispărând 
în vremea aceasta dintr-un loc şi din altul, pe câtăva vreme, refugiul său 
era la părinţi; după aceea pleca iarăşi în străinătate. 

În vârstă de plină maturitate, cu cunoştinţele culese cea mai mare 
parte în şcoli germane şi din izvoare germane, şi numai cea mai mică 
parte câştigate ca autodidact din cărţi şi din alte izvoare româneşti, intră 
el acuma într-un mediu nou, în mediul societăţii româneşti şi începe 
activitatea sa extraliterară în ţară, prourmând, totodată, şi pe cea literară, 
pe care o inaugurase în străinătate. Toate aceste împrejurări vor trebui să 
le aibă în vedere cei ce vor voi să-l înţeleagă pe Eminescu şi să-l aprecieze 
în deplină cunoştinţă de cauză. 


şi noi — notă I. D.), Cernăuţi, 1903, Tipografia bucovineană. În scrisoarea din 
17 iunie scrie: „Pe la finea lui August sau începutul lui Septemvrie gândesc că 
mi-0i isprăvi examenele şi m-oi întoarce în ţară. Aştept cu nerăbdare capătul 
vieţii de student, care desigur pentru mine numai plăcută n-a fost”. 

“5 Ibidem, pag. 47. Scrisoarea aceasta glăsuieşte astfel: „Afară de aceea mă văd 
constrâns şi de împrejurări, ca să vă rog pentru ratele pe iulie şi august, şi o fac 
aceasta cu inimă cu atât mai grea, pentru că nu ştiu dacă împrejurările în care 
vă aflaţi acuma nu vă fac penibilă realizarea sumei, pe care-mi veţi trimite-o. 
Dar în curând vor înceta acestea toate. Întrucât priveşte taxele de doctorat, voi 
face tot ce-mi stă în putinţă ca să vă scutesc de răspunderea lor, şi am din mai 
multe părţi promisiuni de o pozitivitate oarecare. Afară de aceea cred că zilele 
astea va sosi şi Rosetti, agentul nostru din Berlin şi voi intra cu el în relaţiunile 
în cari am stat odată... 

Radu SBIERA: 


Amintiri despre Eminescu 


Eminescu! Tu ai numit pe Alecsandri „rege al poesiei, vecinic 
tânăr şi ferice”, şi însuţi te-ai avântat pe aripile versului tău, ţinând acum 
locul de onoare de-a dreapta lui. 

Tu ai ştiut a păstra o amintire dulce şi dreaptă celora ce ţi-au 
netezit calea, curăţind-o de spini: şi acuma venim noi, plini de admiraţiune 
şi iubire pentru tine şi geniul tău, să-ţi împletim cununi de laur. 

Experţi şi diletanţi, critici şi amatori, toţi îşi împreună glasul 
întru mărirea ta, ridicându-şi ochii la înălţimea ce ţi-ai câştigat-o însuţi 
prin tine şi graiul tău. 

Mulţi te-au invidiat, mulţi te-au hulit. 

Dar vocile pizmaşe au amuţit şi focul tău de poet ţi-a aprins 
înaintea icoanei tale o candelă ce nu se va stinge în veci. Tu ai murit, 
dar steaua ta n-a căzut. 

Ea străluceşte şi neîncetat va străluci pe orizontul strâmt al 
României, atât de sărac de luceferi luminoşi. 

Încălzeşte cu razele tale pre cei ce privesc la tine şi aprinde şi-n 
ei scânteia divină ce te-a condus la nemurire. 


* 


De un timp, încoace, Eminescu este deviza multora, unii 
pătrunzând adânc în măduva poeziei lui, alţii entuziasmându-se de 
cugetările-i fermecătoare. 

Versurile i le cetim cu toţii, dar viaţa lui pentru mulţi este ascunsă 
într-o noapte întunecoasă, prin care abia raze palide de lună străbat, 
numai când şi când. 

Se lucră, acum, la biografia lui Eminescu, dar cunoştinţele 
despre diferitele epoci şi faze ale vieţii lui sunt răzleţite şi împrăştiate 
prin amintirile pălite ale contemporanilor săi ori zac ascunse pe paginile 
şterse ale unor hârtii vechi şi prăfuite. 

Admiraţiunea ce o datorăm marelui poet ne impune, însă, 
datorinţa de a le aduna de unde putem, până ce nu se pierd toate în 
noianul uitării. 

Şi cel mai mic şi neînsemnat moment din viaţa lui Eminescu 
îşi capătă valoarea sa de la valoarea şi însemnătatea aceluia ce l-a trăit. 

Abia din totalitatea momentelor mari şi mici ale vieţii lui 
Eminescu vom putea abstrage figura lui adevărată şi ni vom putea forma 
o icoană limpede şi vie despre el, ca inimă şi intelect. 

Călăuziţi de aceste consideraţiuni, am urmat cu plăcere invitării 
ce doctorul George Popovici, de la Bucureşti, ne-a făcut-o în numele 
doctorului lon Scurtu, care se ocupă de biografia lui Eminescu, rugându- 
ne să răspundem la un chestionar, relativ la timpul ce Eminescu l-a 
petrecut în Cernăuţ. 

Bucovina noastră şi, în special, Cernăuţul, a fost locul unde 
Eminescu şi-a trăit o mare parte a copilăriei sale. 

Aici nu aflăm pe copilul Mihai Eminovici (Eminescu) abia la anul 
1860, când începu a urma la liceul din loc, ci deja doi ani mai înainte. Din 
cataloagele „Școlii gr.-or.”, numită, pe atunci, „National-Hauptschule”, 
găsim că Eminescu a frecventat, acolo, a treia şi a patra clasă a cursului 
primar, de la Septemvrie 1858, până la Iulie 1860. La început, i-a mers 
mai greu, necunoscând micul Eminescu bine limba germană, ceea ce ne-a 
împărtăşit directorul lancu Litviniuc, primul învățător al lui Eminescu, 
în Cernăuţ. Cu timpul, însă, a făcut el progrese atât de frumoase, încât, 
la finea anului şcolar 1858/9, fu clasificat al 15-lea, între 72, iar în clasa 
a patra primară a obţinut, în amândouă semestrele, o medie generală 
foarte bună, clasificat fiind, la finea anului şcolar (lulie 1860), al 5-lea, 
între 82 de elevi. 

În Septemvrie 1860, trece şcolarul Eminescu la liceul i. r. din 
Cernăuţ, astăzi liceul prim de stat, unde-l aflăm până la April 1863. În 
primii doi ani, a mers Eminescu mersul racului, în clasa I a obţinut, 
în ambele semestre, o medie generală bună, fiind clasificat, în primul 

semestru, al II-lea, între 69, iar în semestrul al II-lea, al 23-lea, între 
66. În clasa a doua, primi, atât în semestrul întâi, cât şi într-al doilea, o 
medie generală rea, clasificat fiind, în cel dintâi, al 59-lea, între 72, iar 
într-al doilea, abia al 62-lea, între 73. Astfel, rămase Eminescu repetent 
în clasa a doua. 

Primul semestru al anului şcolar următor (1862/3) îl încheie 
Eminescu, în clasa a doua, cu o medie generală bună, ca al 7-lea, între 
59 de elevi; într-al doilea semestru, însă, începând din 16 April 1863, 
Eminescu n-a mai mers la şcoală. 

De aici, înainte, nu mai aflăm pe Eminescu prin cataloagele 
liceului din Cernăuţ. 

Crezând că notele ce le-a primit Eminescu, pe la şcolile din 
Cernăuţ, nu vor interesa numai pe vreun biograf, ci vor deştepta şi 
interesul unor cercuri mult mai largi ale societăţii româneşti, publicăm, 
aici, certificatele de studii ale lui Eminescu, întocmai precum le-am aflat 
în cataloagele şcolii gr.-or. şi ale liceului din Cernăuţ. 

Notele explicative, pentru a pute înţelege unele lucruri din 
tabelele IIL—IV, urmează după tabela din urmă. 


Pentru ca oricine să poată înțelege certificatele ce le-a obţinut 
Tabela I. 





Cursul primar, clasa a Ill-a, semestrul |: Sept. 1858 — Februar 1859. 






























































Zahl der 4 3 
o Vi i e Ei 
Name, Alter, Religion Stand und Van g F | &E| |ă 
und în ea == âl&le e £ 4 Sonstige 
3 nicht 2 A |£ 
4 Geburtsort Altea || eat a |? E 3 E 318 ă 3 Be- 
3 da [| [3 33 Z &[ă 3 [3 | 8 | merkungen 
2 8 | - - | be 
Ş | £ 3 £ alsle 
â des Schiilers dlpontie sas jăajajă â [a |e 
| | 
pt mite Mie Guts- 4/,1.9 | Zeugnis 
+ Z ] , | 
1 i E aia besitzer ă Isgiselmig!g sul - ImimI | 1./18. Mirz 
5/12. 1850. Bottuschan Bottuschan | sehr fl. | | | | 1859. 
Czernowitz den 15,27, “ebruar 1859. 
W assilie Illasiewicz Porphyrius Dimitrovits Joanne Litviniuk 
por. Diroktor, Sehul- Katochot. prov. Lehrer, 
Cursul primar clasa a Ill-a, semestrul II: Marte — lulie 1859. 
Ă A * | Zeug. 
14 Eminowicz Michael, Gutsbesitzer | 3 | l 20. dell. 1859, 
in Bot) tuschan ' sg else |* sg g|eg |. [i0-âse 
6/12 1850 . A. | | 
(Notă. A fost ela- 
Czernowitz den 8./20, Juli 1859, eri ia 
Wasilie Illasiewicz Porphyrius Dimitrovits Joanne Litviniuk 
Tphyri 
por. Direktor. Sebul-Katechet, pe. Lohrer. 

Cursul primar, clasa a IV-a, semestrul II: Sept. 1859 — Februar 1860. 

















| pui şei Guts- | Zeug. 
16) Michail Eminowicz fai hate sg |sg leg | e leg sg'v.| 3,/15. Feb. 
daselbst | 1860 


| 6. Dez. 1850. Bottuschan 





Czernowitz am 2./14. Februar 1860. 
Wasilie Illasiewicz Ioan Zybaczynski 


prov. Direktor u, Kateehot. Hlassonlohrer, 


| Cursul primar, clasa a IV-a, semestrul ||; Februar — lulie 1860. 
| 3, Sept. 1560 
70. 





i obac 2 muia Gruts- | 
16 Michail Eminowicz estate A sola e loa oz[V.|22f ie 
| 6. Dezember 1850 Bottuschan | 10. dati 


Duplikat mit 
obigen Datum. 





i (Notă, A lost ela- | 
. . . sificat al 5-lea în- | 
Czernowitz am 23. Juni (5. Juli) 1860. 





te 82), | 
Wasilie Illasiewicz Joan Zybaczynski | 
prov. Diroktor u. Kateehet. Klassenlehrer, | 
Notă. îi. — lleibig = sirguitor; sg = sehr gut = foarte bine; pg = gut = bine; m =— mittel, mittel- 
măbig = mediocru ; |. = Frste = medie generală bună; V. = Vorzug = medie generală foarte bună, 





Eminescu, dăm următoarele note explicative: 

Note generale. Ca şi-n ziua de astăzi, existau, şi pe atunci, patru 
medii generale: Vorzug sau Erste (Klasse) mit Vorzug = medie generală 
foarte bună; Erste (Klasse) = m. g. bună; Zweite (Klasse) = m. g. rea; 
Dritte (Klasse) = m. g. foarte rea. 

Notele ce se puneau, la diferitele obiecte, erau, începând cu cea 
mai bună, următoarele: ausgezeichnet, vorziiglich (sehr gut), lobenswert, 
befriedigend, geniigend; urmează, apoi, o notă slabă: hinreichend 
(ausreichend, hinlânglich), după aceea o notă rea: ungeniigend (nicht 
geniigend) şi una foarte rea: ganz ungeniigend. 

Rubricile Sittliches Betragen (conduita), Aufmerksamkeit 
(atenţiunea) şi FleiB (sârguinţa) sunt împărțite în două despărțituri; 
în prima (mai mare), fiecare profesor caracteriza pe elev cu o notă 
specială, subscriindu-se după aceasta, de regulă adăugând numai inițiala 
numelui său; într-a doua, dirigentul de clasă scria media, ce se fixa, la 
conferință, de toţi profesorii, împreună, pe baza notelor speciale din 
prima despărţitură. 

er. n. u. = griechisch nicht uniert = greco-oriental sau ortodox- 
oriental. 

Tabela II. 92 
32, Cursul secundar, clasa I. A, semestrul I.: Sept, 1860 — 
Name und Alter | Vaterland, Ge- pia Stand, 
des burtsont, obnort dea Va- Religion 
Ș ters oder Vor- 
Schiilers Wohnung mundes 
Eminouwiex Michael Bottusehan | Georg 
14. Dex. 1849. Moldau Gutsbesitner "97. nu. 
Nr. 799 daselbst 





I. Semester. 


Sittliches Betragen Zidellos 0 do JI. do L. Tudellos 


Aufmerksamkeit bisaezlen unterbrochen O d LL. do JI]. | bismweilen unterbrochen 


Fleib befriedigend 0 & L. do JI. befriedigend 
Religionslehre reeht lobensmwerth. 

Lateinische Sprache befriedigend 

Griechische Sprache 
Deutsche Sprache befriedigend 





Romanische Sprache ——— 





Geographie und Geschichte befriedegend 
Mathematik befriedigend 








Naturwissenschaften geniigend. — 





Philosophische Propădeutik 


Italienische Sprache 





Franzăsische Sprache 
Kalligraphie 
Gesang 








Aeufere Form der schriftlichen Aufsătze geniigt 
Zahl der versăumten Lehrstunden 0 





Allgemeine ZeugniBclasse und Locationsnummer Erste KI. LNo. 11. 

lanuar 1861, semestrul al II.: Februar—lulie 1801. 





Stipendist; Name, Stand, 
:] Wohmnort des ver- Arme 
vom Schulgeld befreit ast ouijiabe Kiinftiger Beruf Anmerkungen 
oder zahlend Aufsehers 










Nikolaus Dnerte 
Grundbesitaer. 


aahlend Oxernomwiti unbestimmt National Hauptsehule 
Sehulgasse No. 799) Oxernomwită. 
——— 
II. Semester. ii = - 
tadelnsierth e- omane 
tadellos C. Kal. Lbg. gen Versăiumniss 


Nicht ganx tadellos wegen Versăumniss |* + 
der Exhorten. JI. der Ezrhorten 





unterbrochen O Lbg. do JI. Kal. unterbrochen. 





ungleichmăssig CO Lbg. do. JI. 


kaum ausreichend Hal. ungleichmăsstg 





geniigend 
hinliinglich 











befriedigend 
hinreiehend 
loblich 

(A PREA e i iii 


geniigend 





e — 


e 


ausreichend. 


| 


RT —————— 














geniigt 
0. 


PR 


Erste KI. LNo. 23. 

Tabela III. 94 
33, Cursul secundar, clasa II. A, semestrul I. Sept. 1861 — 





Name, Stand, 
Wohnort des Va- 
tera oder Vor- 
mundes 


Name und Alter Vaterland, Ge- 
des burtsort, 
Schiilers Wohnung 











Religion 







Botusechan în 


der Moldau 


Eminowiex, Michael. 


12 J. 






gr. n. u. 
tuschan în d. 
Moldau 




















I. Semester. 


Sittliches Betragen: Tadellos Kr. do. J. L. K. Sbiera entsprechend 
enisprechend Hdl; 


Aufmerksamkeit: anterbrochen gespannt Kr. do. J. K. 
unterbrochen L. do. du rege Sbiera unterbroohen 


FleiB: unterbrochen eingehend Kr. ausreichend Li. sehr 
thiitig K. Sbiera manehmal xerstreut J. gering Hdk. 


Religionslehre lobensacert. 
Lateinische Sprache: Hinreichend 


unterbrochen 














Griechische Sprache - 
Deutsche Sprache: Hinreichend. 
Romanische Sprache zorxiiglich 
Geographie und Geschichte ser gut 
Mathematik aungeniigend. — 

















Naturwissenschaften diirftig ausreichend. 

În €———— 
Philosophische Propiădeutik 

Ttalienische Sprache 


Franzăsische Sprache 













Kalligraphie 





Gesang 
AcuBere. Form der schriftlichen Aufzătze: 70enâg entsprechend. 
Zahl der versăumten Lehrstunden : 72, gerechtfertigt. 


Allgemeine Zeugnifclasse und Locationsnummer 17 Zeite Olasse Loc. No. 59 

Ianuar 1862, semestrul al II: Februar—lulie 1862. 










Name, Stand, 


Stipendist; 
ii Wohnorts des ver- 


vom Schulgeld beireit 
























Kiinftiger Beruf Anmerkungen 








antwortlichen 
oder zablend Aufsehers 
” Privatbeanmte 
Nicolaus Dierxel: . 
xahlend Dreifaltigheitsstr. unbestimmt 
Yo, 1309. 
53 Romane 
E 
II. Semester. tadelfrei bis auf 
tadelfrei bis auf seine Geschuciitiigheit. seine Ge- 


Ro. Hdk. Gana tadelfrei K. Lbg. Sbiera. | sehicătzigleit. 
unterbrochen Kr. do. JI. Hdh 
stets rege K: Lbg. Sbiera, 


mangelhaft Kr. sehr thiătig K: Ig. 
Sbiera befridigend J]. gering Hdl: 


lobensacert. 
Ungeniigend 


ifter unterbrochen 


ungleich 














befriedigend. 





sehr lobensicerth. 








recht befriedigend. 


ungeniigend. — 





lobenswert. 











aenig entsprechend. 
58, gerechtfertigt. 
Zuceite. Loc. No. 62. Correzit St. Wolf 

Tabela IV. 9%6 
17, Cursul secundar, clasa II. A (ca repetent), semestrul I.: 












Name und Alter 
des 
Schiilers 


Vaterland, Ge- |. Name, Stand, 
ga x, Wobnort des Va- 
ters oder Vor- 

Wohnung mundes 


Religion 




















Moldau, 
Bottusehan, 


Vater Georg, 
Gutsbesilxer in 
Bottusehan 





Miehail Eminowwiex 


griechiseh nicht uniri 
12 J. 



















Herren Gasse No. 


I. Semester. 





Sittliches Betragen befriedigend do. L. Vys JI. Nb goe 
Aufmerksamkeit e do. Jl. do. L. Vys) vest thedâneh 7 
Fleib thătig JI do. L. Vys Sehr lobensuerth Nb thiitig. 


Religionslehre vorziiglieh. — 


Liateinische Sprache geniigend. — 





Griechische Sprache 
Deutsche Sprache befriedigend 
Romanische Sprache vorziiglieh 
Geogrophie und Geschichte Azsgexeiehnet. 
Mathematik hinreiehend — 
Naturwissenschaften /inreichend, 
Philosophische Propădeutik 


IN N 


Itahenische Sprache 





Franzâsische Sprache 
Kalligraphie 

Gesang 

Aeufere Form der schriftlichen Aufsătze entsprechend. — 

| Zahl der versăumten Lehrstunden 17 dazon 13 entsehuldigt. — 


Allgemeine Zeugnibelasse und Locationsnummer erste, — 7. — 

97 





Sept. 1862 — Ianuar 1863, semestrul al II.: Februar—lulie 1863. 

















Name, Stand, 

Wohnort des ver- 

antwortlichen 
Aufsehers 


Stipendist; 
vom Schulgeld befreit 
oder zahlend 



















Kiinftiger Beruf Anmerkungen 







Vietor Blanehin, 
fransăs. Sprach- 

lehrer în 
Cernomwits 





Zahlend. Medien 






Romiine. 






II Semester. 
War friiher Privatist. 


Im 2-ten Semester seat 
dem 16. April ausge- 
blieben. 

Note speciale: la tabela II: Subscrierea profesorilor: C. = Caspary, 
JI. = Iliuţ Veniamin (catechet), L. şi Lbg. = Limberger, Kal. = Calinescu 
M. (limba română); 

la tabela III.: Kr. = Kraska, J. şi JI. = Iliuţ, L. şi Lbg. = Limberger, 
K. = Kermavner, Sbiera (limba română), Hdk. = Hayduk; St. Wolf = 
directorul liceului; 

la tabela IV.: L. = Limberger, Vys. = Vyslouzil, JI. = Iliuţ, Nb. = 
Neubauer, limba română a predat-o 1. Sbiera. 

În clasa 1, n-a căpătat Eminescu, pe semestrul I, nici o notă la 
limba română, îmbolnăvindu-se Pumnul deja în Octomvrie 1860, fără 
ca să fie suplinit de cineva, până în April 1861; de aici, înainte, până la 
finea anului şcolar (Iulie 1861), îl substitui Mihai Calinescu, actualul 
archimandrit-mitrofor Miron M. Calinescu. Continuând Pumnul a fi 
tot bolnav, avu Eminescu de profesor de limba română, în clasa II (anii 
şcolari 1861/2 şi 1862/3), pe 1. Sbiera, actualul profesor universitar din 
Cernăuţ, Dr. |. G. Sbiera. 

Dintre toate obiectele, îi plăceau lui Eminescu mai tare limba 
română (în clasa II) şi istoria (şi geografia). Cel mai puţin seamănă să-i 
fi ticnit limba latină şi, cu deosebire, matematicele. Relativ la obiectul 
istorie, profesorul Ilie Luţia, care a fost con-şcolarul lui Eminescu, în 
anul şcolar 1862/3, ne-a împărtăşit următoarele: Profesorul de istorie, 
Neubauer, fiind cam comod şi văzând că Eminescu ştie aşa de bine 
mitologia grecească, mai ales poveşti ca expediţia Argonauţilor, războiul 
troian, Odiseu etc., când avea să dea lecţiuni noi, nu istorisea singur, ci, 
anunţându-se, de obicei, Eminescu, îl punea pe el de povestea lucruri 
de acestea, ascultându-l ceilalţi elevi cu mare atenţiune. Neubauer i-a 
şi pus, drept recompensă, la finea semestrului I, nota cea mai bună, 
ausgezeichnet. 

De importanţă mare pentru o caracteristică dreaptă a lui 
Eminescu, ca băiat de 12 ani, este nota ce a primit-o la conduită, la finea 
anului şcolar 1861/2: tadelfrei bis auf seine Geschwătzigkeit = guraliv, 
de altfel ireproşabil. Deci, firea lui cea retrasă şi gânditoare seamănă să 
şi-o fi însuşit abia mai târziu. Credem că pe biograful lui Eminescu îl va 
interesa şi ceea ce ne-a spus profesorul |. Sbiera, că Eminescu era vioi, dar 
îndată ce profesorul îi făcea vreo observaţie, el deodată devenea liniştit, 

păstrând tăcere adâncă. Interesant este că şi atenţiunea lui, de obicei, nu 
era aţintită asupra obiectului ce se tracta în şcoală; aceasta ne-o dovedesc 
notele din rubrica Aufmerksamkeit (atenţiunea). 

Cât despre ziua naşterii lui Eminescu, căpitanul Eminescu, fratele 
poetului, ne spune, în prefața de la ediţiunea poeziilor lui M. Eminescu, 
că în mitrica născuţilor a bisericii catedrale din Botoşani se zice că s-ar fi 
născut „la anul 1850 luna Ghenarie”, pe când tatăl poetului să fi însemnat, 
într-o psaltire veche, că Mihai Eminescu s-a născut la 20 Decemvrie 
1849. La aceste două date se mai adaugă alte două, din cataloagele şcolii 
gr. or. şi ale liceului din Cernăuţ; acolo aflăm 6 Decemvrie 1850, aici 
14 Decemvrie 1849. Aceste două date din urmă vor fi, probabil, greşite, 
căci este posibil că profesorii ce le-au scris nici să nu fi consultat actul de 
naştere, ci să se fi mulțămit a întreba pe copilul Eminescu când este născut. 

Dintr-o notă, ce am aflat-o în catalogul liceului din Cernăuţ, pe 
anul şcolar 1862/3, la rubrica „Anmerkungen” (observaţii), rezultă că 
Eminescu, începând din 16 April 1863, stil nou, n-a mai urmat la acest 
liceu, ceea ce am amintit deja mai sus. Opiniunea că Eminescu s-ar 
fi luat, atunci, după o trupă de teatru şi că, din pricina aceasta, şi-ar fi 
întrerupt studiile este nefondată, din următorul motiv: Prima trupă de 
teatru românesc n-a venit la Cernăuţ decât abia în anul 1864, debutând 
în ziua de 1/13 Mart 1864, pe când Eminescu a părăsit liceul de aici 
în 16 April 1863, deci aproape un an înainte de aceasta. Prin urmare, 
alta trebuie să fie cauza acestui fapt. Am căutat să ne informăm sub ce 
împrejurări a început Eminescu a lipsi de la şcoală, dar nu am aflat nimic. 
Numai fostul profesor al lui Eminescu, |. G. Sbiera, ne observa că nu ştie 
pozitiv, dar i se pare că aceasta s-ar fi întâmplat, pe timpul Paştilor, şi de 
nu cumva Eminescu, mergând, de Paşti, acasă, la România, nu s-a mai 
întors la şcoală. Atrăgându-ni-se, prin aceasta, atenţiunea asupra unei atari 
Duminica Paştilor a căzut, în anul 1863, pe ziua de 31 Mart stil vechi — 12 
April stil nou. Vacanţele Paştilor durează, la şcolile noastre secundare, 
până Miercuri, după Paşti, inclusiv. Prima zi de şcoală, după Paştele din 
1863, era, aşadar, Joi, 4 April stil vechi — 16 April stil nou, deci chiar 
ziua de când Eminescu s-a absentat de la şcoală. Considerând acestea, 
credem, deci, că suntem în drept a afirma, cu oareşicare siguranţă, că 

Eminescu, plecând, în anul 1863, de Paşti, acasă, la România, nu s-a mai 
întors, în acelaşi an şcolar, la Cernăuţ şi că, astfel, şi-a întrerupt, pentru 
totdeauna, studiul la liceul de aici. 

Când a venit Eminescu, iarăşi, la Cernăuţ, n-am putut afla, până 
acuma. Atâta ştim că, la finea anului 1864 şi începutul anului 1865, 
Eminescu petrecea în Cernăuţ, studiind în particular, cu scopul de a da, 
cândva, la liceul de aici un examen. Aceasta ne-a împărtăşit profesorul 
1. G. Sbiera. Cauza, însă, că Eminescu nu şi-a ajuns scopul a fost, de 
astă dată, predilecţia lui extraordinară pentru teatrul românesc. Din 2/14 
Noiembrie 1864 până la 9/21 Mart 1865, dete, la Cernăuţ, un şir de 
reprezentări trupa de teatru a d-nei Fani Tardini. Profesorul I. G. Sbiera 
ne-a comunicat că Eminescu îmbla regulat la teatru, cerând şi căpătând, 
pentru fiecare representare un bilet dintre cele 40 de bilete gratuite, ce 
le împărțea Sbiera între elevi, în numele comitetului teatral. Părăsind 
această trupă Cernăuţul, în Mart 1865, Eminescu s-a luat după dânsa şi, 
prin Moldova, să fi fost prins de tatăl său şi fu silit să-şi continue studiile. 
Astfel găsim pe Eminescu la moartea lui Pumnul, întâmplată în 12/24 
lanuar 1866, iarăşi în Cernăuţ, unde publică el, pentru prima dată, o 
poezie, şi anume poezia a doua din broşura „Lăcrimioarele învăţăceilor 
gimnasiaşti din Cernăuţ la mormântul preaiubitului lor profesor Arune 
Pumnul”, văzând mulţi Români de aici în autorul acestei poezii un mare 
talent poetic, în formaţiune. Şi acuma studia Eminescu la Cernăuţ, în 
particular, iarăşi cu scopul de a da, cândva, la liceul de aici un examen ori 
chiar bacalaureatul (Maturitătspriifung), ceea ce am aflat de la profesorul 
Ilie Luţia, care, ca elev de clasa V, i-a dat, câtva timp, lecţiuni de limba 
greacă. Planul acesta nu şi l-a realizat Eminescu la Cernăuţ niciodată. 
Când a părăsit Cernăuţul şi Bucovina nu o ştim încă. La finea anului 1869, 
petrecea Eminescu, deja, în Viena, înscris la universitatea de acolo, ceea 
ce ne-a împărtăşit tot profesorul Ilie Luţia. 

Răsfoind cataloagele liceului din Cernăuţ, am mai dat de patru 
frați mai mari de-ai lui Mihai Eminescu, înscrişi, în mai mulţi ani, la 
liceul numit. 

1. Şerban Eminescu, născut în 1841; 1852/3 clasa I; 1853/4cl. 
II, terminând-o cu o medie generală rea; 1854/5 cl. II, ca repetent; 1855/6 
cl. III, terminând-o cu o medie generală rea; 1856/7 lipseşte; 1857/8 cl. 

V;, 1858/9 cl. VI, obţinând o medie generală rea în ambele semestre; de 
aici, înainte, nu-l mai găsim. 

2. Niculai Eminescu, născut la 2 Faur 1843; coleg de clasă al 
lui Şerban; 1852/3 cl 1; 1853/4 cl. II, terminând-o cu o medie gen. rea; 
1854/5 cl. II, ca repetent; 1855/6 cl. III, rămânând, la finea anului şcolar, 
corigent şi trecând, după vacanțe, examenul de corigenţă cu succes; 
1856/7 cl. IV; 1857/8 cl. V; 1858/9 cl. VI, rămânând, la finea anului 
şcolar, corigent şi trecând, după vacanțe, examenul de corigenţă cu 
succes; 1859/60 cl. VII, obţinând o medie gen. rea, în ambele semestre; 
de aici, înainte, nu-l mai găsim. 

3. George Eminescu, născut în 1844; 1854/5 cL.I, fiind pregătit 
în particular; 1855/6 cl. II, terminând-o cu o medie gen. rea; 1856/7 
lipseşte; 1857/8 cl. IV; 1858/9 cl. V, terminând-o cu o medie gen. rea; 
1859/60 cl. V, ca repetent; 1860/1 cl. VI, fără a o termina, părăsind liceul 
de aici, în 4 lanuar 1861. 

4. Ilie Eminescu, născut la 1 Iulie 1846; 1857 8 cl. [; 1858/9 
cl. II, rămânând, la finea anului şcolar, corigent şi trecând, după vacanțe, 
examenul de corigentă cu succes; 1859/60 cl. III, obţinând o medie 
generală rea, în ambele semestre; de aici, înainte, nu-l mai găsim în 
cataloagele liceului din Cernăuţ. 

Deci, nici unul dintre fraţii Eminescu n-a terminat cu bine toate 
8 clasele la liceul de aici. 

La Pumnul locuia, în anul şcolar 1856/7, Niculai, iar în 1857/8, 
Şerban, Niculai, George şi Ilie. 

Regretăm mult că nu ne-a fost posibil să culegem şi toate 
reminiscenţele despre Eminescu, ce s-ar mai păstra în memoria tovarăşilor 
săi de şcoală şi clasă, care mai trăiesc, sau a altora, care l-au cunoscut 
şi ne-ar putea spune câte una-alta despre timpul petrecerii lui Eminescu 
în Cernăuţ. 

Fiind deja constatat că Eminescu este un adevărat geniu poetic 
şi că unele dintre poeziile lui nu sunt întrecute nici de cele mai frumoase 
creaţiuni poetice ale altor popoare, s-ar cuveni ca şi noi să îmbrăţişăm 
pre poetul nostru cu acea căldură şi iubire, precum o fac celelalte naţiuni 
conştiente de sine şi de geniile lor. 

Drept aceea, rugăm pe toţi care au cunoscut pe poetul Mihai 

Eminescu şi-şi aduc ceva aminte de timpul petrecerii lui în Bucovina, 
şi-n special în Cernăuţ, să publice amintirile lor ori, punându-le pe hârtie, 
să ni le trimită nouă, la Cernăuţ, ori doctorului lon Scurtu, la Bucureşti, 
sub adresa Ligii Române, Calea Victoriei, fiind toate acestea contribuiri 
preţioase la o biografie exactă şi detailată a lui Eminescu. 


Astfel ne vom putea achita, fiecare în parte, de datoria ce o avem 
faţă de marele nostru poet”. 





Școala primară din Cernăuţi 


%  ALMANACH, 1903, pp. 88-102 

Leca MORARIU: 


Eminescu. Note pentru o monografie. 
Cap. VI: Copilăria 


„Până în cele mai mici amănunte vor trebui urmărite mărturisirile 
lui (Eminescu), aşezate sigur în cronologia vieţii sufleteşti, şi explicate 
pre cât se va putea” G. Bogdan-Duică („Societatea de mâine” 1925, 131). 

Originalitatea era nota caracteristică a întregii familii” 
(Eminovici — stabilea N. Zaharia, în Mihail (sic) Eminescu, Viaţa şi 
Opera sa, 1912, 83). 

Eminovicenii făceau, deci, parte din categoria originalilor, ceea 
ce va să zică: erau ca nealţii sau cel puţin ca nemajoritatea celorlalţi. Dar 
cele mai precoce simptome ale acestei originalităţi par a se fi manifestat 
mai cu osebire la copilul Mihai” Eminovici. Vom înregistra deci tot 
ce are valoare documentară sub acest raport şi nu vom pregeta de a 
asculta chiar şi legenda, fiindcă scrisul lui Eminescu ne confirmă uneori 
mărturiile legendei. 

Oricare ar fi locul de naştere al lui Eminescu — Botoşanii sau 
Ipoteştii Botoşanilor”! — cert e că, de copilărit, Mihai a copilărit pe moşia 
părintească a Ipoteştilor. 

Şi iată aşadar în ce fel de ambianţă i s-a desfăşurat copilăria. Ne 
transportăm la faţa locului: „o vale retrasă şi liniştită, departe de ochii 
lumii, încununată pe strâmtul ei orizont de dealuri păduroase. În această 
singuratecă aşezătură, stă tupilat, uitat parcă de lume, satul Ipoteşti... 


5 Mihai, româneşte, şi nu Mihail, bisericeşte şi slavoneşte, l-a chemat de 
fapt — cum arătăm aiurea. 
5!  Chestiune până azi nelămurită — vezi „Junimea Literară” 1924, 534 

Câteva case umile de ţară ale locuitorilor ce-şi duc aici în ticnă traiul pe 
care nu-l tulbură nici zbuciumul oraşului lăsat în urmă, nici mişcarea mai 
vioaie a satelor mai mari de după dealurile dimprejur, ca Dumbrăvenii, 
Cucorenii, Călineştii”. 

„Curtea, căreia, de modestă ce este, numai poreclă de casă 
boierească nu-i poţi hărăzi, pare mai mult a fi o casă”? de gospodar de 
ţară a vreunui răzeş mai cuprins, cu dare de mână. Gospodăria toată e 
adunată în jurul acestor case vechi cu cerdac de lemn în faţă. Peste un 
prilaz treci mai la deal într-un loc îngrădit ca un ceair; în mijlocul lui, 
mai spre un zaplaz înclinat de vremuri, se înalţă doi tei. Teii cei sfinţi, 
ce i-a sădit odinioară o mână sfântă de copil5)... Printre ramurile teilor... 


5  Ştearsă de pe faţa pământului în lulie 1924 de vandalismul grecoteiului Dr. 
Papadopol — vezi „Jun. Lit.” 1924, 274, 275. Ruina casei care, deci, în loc să 
devină un Muzeu Eminescu, a rămas un morman de moluz — vezi-o în „Jun. 
Lit.” 1924, 400 şi 426 (după fot. din 1/9 1924) şi-n „Ştirea” (Botoşani), Nr. 27 
din 28 lunie 1929 (Nr. comemorativ Eminescu) 

53. În sub atâtea raporturi interesanta scrisoare (datată Turnu-Severin 21 Oct. 
1923 şi public. în „Jun. Lit.” 1924, 4-8), căpitanul Matei Eminescu (frate al 
poetului) rectifica: „Tot minciună de-a lui Creţu este şi afirmarea lui Botez că cei 
doi tei din grădina caselor de la Ipoteşti erau răsădiţi de Mihai! Tata i-a sădit”. 
Legenda aceasta cu teii poate fi deci numai o simplă adaptare la faptul că teiul 
ajuns să fie copacul lui Eminescu, — şi a ajuns, nu numai fiindcă Eminescu l-a 
luat, împreună cu alte elemente romantice, ca floarea albastră, dulcele corn, de 
la romanticii germani, cum precizează Il. Chendi (în Prefaţa 16, la Eminescu, 
Literatura populară 1902), ci şi pentru că teiul fu o impresie-eveniment în 
copilăria lui Eminescu (Evenimentul e foarte lămurit notat în carnetul copilăriei 
lui Eminescu: „Alături teiul vechiu [mi] se deschise; / Din el ieşi o tânără crăiasă 
/ Plutiau în lacrimi ochii plini de vise...”) — şi pentru că (chiar în virtutea acestui 
empirism al copilăriei) teiul îi rămâne pentru toată viaţa o profund-răscolitoare 
obsesie, cum mărturiseşte însuşi, într-o scrisoare cătră Veronica Micle: „aş 
putea să-ţi scriu toată ziua fără ca să obosesc, dacă cetitul nu Te-ar obosi pe 
Tine... Nu ştiu de ce orce lucru, chiar acelea cari n-au a face de loc cu Tine, 
îmi aduc aminte de Tine. Ce ai Tu a împărţi cu teii, cu florile şi frunzele de tei. 
Poate unde eşti aşa de dulce ca mirosul florilor acestora!... 

Şi dacă se întâmplă pe Tine să te văz / Desigur că la noapte un tei o să visez; / 
Iar dacă se întâmplă să întâlnesc un tei, / Desigur toată noaptea visez la ochii 
Tăi!” (cf. Octav Minar, Veronica Micle 1914, 41-42). 


82 


pentru Eminescu 





se zăreşte intrarea unei antice clopotniţe de lemn: păreţi de scânduri de 
brad, înroşite de rugina vremurilor... În urma acestei turle de lemn se 
întinde pleoştită, cu streşini înalte şi cernite de ploi şi de omăt, biserica 
de lemns, care dă mai-mai să cadă şi ea la pământ” (Grigore şi Teodor 
Goilav în Omagiu lui M. Eminescu 1909, 91-92). 

În izolarea acestui sătuleţ încins de codru (codri azi dispăruţi“, 
tăiaţi) a crescut, deci, Eminescul nostru; aice s-a înfrățit cu singurătatea, 
aice a auzit cum „noaptea se trezeşte / Glasul vechilor păduri”. 

Şi trebuie, în adevăr, să fi trăit profund poezia codrului înnoptat, 
să fi tresărit cu adânci înfiorări în faţa zvonurilor nocturne ale pădurilor, 
pentru ca şi-n strofe ca cele din Lasă-ți lumea ta uitată să poţi atât de 
sugestionant evoca senzaţia trăită: 


Lasă-ţi lumea ta uitată, 
Mi te dă cu totul mie. 
De ţi-ai da viaţa toată, 
Nime-n lume nu ne ştie. 


Vin cu mine, rătăcește 
Pe cărări cu cotituri 
Unde noaptea se trezeşte 
Glasul vechilor păduri. 


lar biograful ne şi informează că, de mic copil, „avea apucături 
poznaşe şi bizare, cum era acea de a dispărea de acasă, în mod ciudat, 
câte o săptămână”; şi: „De mic copil iubea codrii şi singurătatea. Vara, 
mai nu dormea acasă, ci pe sub hambare ori se înfunda în pădurile 
din împrejurimile Ipoteştilor, pe care le cutreiera în lung şi în lat. Aci 


* E biserica (clădită, poate, de Gheorghe Eminovici, tatăl lui Eminescu — cf. 


Omagiu 33), în curtea căreia dorm somnul de veci părinţii lui Eminescu şi cel 
puţin doi dintre frăţinii lui (Nicu, sinucigaşul, şi Iorgu). 

5 Cf. şi Bogdan-Duică în „Societatea de mâine” 1925, Nr. 8, 231. Ar fi însă 
datoria prietenilor noştri botoşăneni (Tiberiu Crudu, N. N. Răutu, Mihai Ciulea, 
C. Oprescu, M. Gr. Posluşnicu) ca din voroava veteranilor care mai trăiesc pe 
meleagurile Ipoteştilor să ne reconstituie aspectul idilicului Ipoteşti de altă dată. 

asculta nesăţios ciripitul blând al păsărelelor, zvonul dulce al izvoarelor, 
în nopţile înstelate, îmbătat de farmecul lunii, care-şi strecura razele ei 
mângâioase prin frunzişul tăinuit”. (Corneliu Botez, în citatul Omagiu, 
55). La fel ne informa fosta prietenă a lui Eminescu, Mite Kremnitz (în 
„Preussische Jahrbucher”, vol. 139, fascic. 31, 1910, vezi „Convorbiri 
literare” 44, 1910): „Micul Mihai învăţă din vreme să se închidă în sine 
însuşi cu toate suferinţele sale, şi-i plăcea să se refugieze în pădurea din 
apropiere. Aceasta îi fu dascălul”. 

Întrebarea e: Să dăm oare crezare acestor fragmente de poezie 
şi adevăr, de Dichtung und Wahrheit? Răspundem: Da! — pentru că ni 
le atestă întocmai poetul însuşi! În adevăr, iată ce ne mărturiseşte, cu 
precizie destul de prozaică uneori, o inedită“ a lui Eminescu, semnalată 
de I. A. Rădulescu (Din poeziile inedite ale lui Eminescu, în „Convorbiri 
literare” 1902, 299): 


Fiind băiet, păduri cutreieram 

Şi mă culcam ades lângă izvor, 

Iar braţul drept sub cap eu mi-l puneam 
S-ascult cum apa sună-ncetişor; 

Un freamăt lin trecea din ram în ram 

Şi un miros venea adormitor... 

Astfel eu nopţi întregi am mas, 

Blând îngânat de-al valurilor glas. 


Răsare luna-mi bate drept în faţă 

Un rai din basme văd printre pleoape. 
Pe câmp e-un văl de argintie ceaţă. 
Sclipiri pe cer, văpaie peste ape; 

Un bucium cântă tainic cu dulceaţă 
Sosind din ce în ce fot mai aproape, 
Pe frunze-uscate (şi prin) naltul ierbii 
Părea c-aud venind în cete cerbii, 


5 Asupra căruia a stăruit şi Gh. Bogdan-Duică, în articolul Și iarăşi, şi iarăşi 


Eminescu (rev. „Societatea de mâine”, An. II, 1925, Nr. 8, pg. 131-132). 

Alături teiul vechi (lips. o silabă), se deschise; 
Din el ieşi o tânără crăiasă 
Pluteau în lacrimi ochi-i plini de vise ... . etc. 


Şi să reținem că-n această înregistrare a două-trei amintiri din 
copilărie sunt închise neuitate impresii, care vor reveni chiar şi definitiv 
în poezia lui Eminescu: buciumul, din Povestea codrului, strofa 8, şi 
discretul foşnet al umbletului cârdului de cerbi, din O rămâi. 

Iar în „postuma” Un roman, datată cu 1865-1867 (ediţia Ilarie 
Chendi, 1908, 35 şi urm.), Eminescu, în persoana a 3-a, exact la fel 
„Revede tinereţea cu ochii sufleteşti” (ibid. 269) ai unui tânăr „în visuri 
adâncit”, căci mărturiseşte: 


„Au unde merge-n gându-i? În valea lui natală 
În codrii plini de umbră, prin râpe ce s-afund... 
Unde-nvăţa din râuri murmurul de-ncântare 

Şi pricepea din codri misterul lor tăcut... 


A firii dulce limbă de el era-nţeleasă 
Şi îl împlea de cântec, cum îl împlea de dor” etc. 


Dar atestarea căutată ne-o dau nu numai aceste juvenile versi- 
ficaţii abandonate, ci şi poezia O rămâi (public. în „Convorbiri literare” 
din 1 Februarie 1879). Şi înţelegem deci că şi mai târziu, când, cu sufletul 
trudit de lume şi totuşi plin de zgomotul acelei lumi, poetul dădea pe 
acasă, la Ipoteşti, că atunci aduceri aminte ii evocau chemarea pe care 
i-o şoptea odinioară pădurea: 


„O rămâi, rămâi la mine! 
Te iubesc atât de mult! 
Ale tale doruri toate 
Numai eu ştiu să le-ascult; 


In al umbrei întuneric 
Te asamăn unui prinţ, 

Ce se uit-adânc în ape 
Cu ochi negri şi cuminţi; 


Şi prin vuetul de valuri 

Prin mişcarea naltei ierbi 

Eu te fac s-auzi în taină 
Mersul cârdului de cerbi” etc. 


Şi toate mărturiile acestea le identificăm cu vibrarea celor trăite 
de însuşi copilul Eminescu, care se adâncea în ape cu negrii săi ochi 
(cum ştim că de fapt îi avea) şi care, pe vremuri, se simţea copilul răsfăţat 
al codrului: 


Astfel zise lin pădurea 
Bolţi asupra-mi clătinând; 
Şueram l-a ei chemare, 
Şi-am ieşit în câmp râzând. 


— iar acum încerca numai regretul de a nu se putea întoarce la 
ce-a fost odată: 


Astăzi chiar de m-aş întoarce 
A-nţelege n-o mai pot... 
Unde eşti, copilărie, 

Cu pădurea ta cu tot!?.. 


„.. încât, cu tot protestul lui Matei Eminescu“, înclinăm a crede 
şi-n legenda relatată de un Moş Costache Creţu, că copilul singurătăţii, 
Mihai Eminovici, se întorcea uneori din rătăcirile sale păduratice cu câte 
doi şerpi vii — împerechere atât de simbolică a rigidului, tăcutului şarpe 
cu geniul deocamdată dormitând al acestui minunat copil, născut pentru 


57 În amintita scrisoare din „Junimea Literară” 1924, 4-8, unde cetim cu referire 
la acel Costache Creţu: „Acest Creţu e cel ce l-a umplut pe Botez (Costache 
Botez, în Omagiu lui M. Eminescu) de minciuni, căci şerpii îi lua în mâni un 
frate mai mare al lui Eminescu, şi nu Mihai”. 


86 


pentru Eminescu 





singurătate şi durere — fie chiar şi numai pentru nevinovata glumă de a-l 
amăgi pe tatăl său: „Hai, tată, să-ţi arăt o pasăre!” (citatul Omagiu 55). 

Mihai se ţinea deci mai mult răzleţ. Cu ceilalţi de seama lui nu se 
prea prindea la vorbă ori la joc? Fraţii lui mai mari, Şerban, Nicu, Iorgu, 
străbăteau moşia călări, scăldându-se-n soare şi-n lanuri de holdă; Mihai 
se simţea ademenit mai mult de umbra codrului (după informaţiile lui C. 
Botez în citatul Omagiu 55), acel codru pe care de atâtea ori l-a chemat 
în poezia sa. De pildă: 


Împărat slăvit e codrul 
Neamuri mii îi cresc sub poale, 
Toate înflorind din mila 
Codrului, Măriei Sale. 


Amândoi vom merge-n lume 
Rătăciţi şi singurei, 

Ne-om culca lângă izvorul 
Ce răsare sub un tei. 


Adormi-vom, troieni-va 
Teiul floarea-i peste noi, 
Şi prin somn auzi-vom bucium 
De la stânele de oi. 
(Povestea codrului) 


sau profundele senzaţii asimilate în copilărie revin mereu-mereu, 
cu infinite prelungiri de ecou: 


Vino-n codru la isvorul 
Care tremură pe prund, 
Unde prispa cea de brazde 
Crengi plecate o ascund 


Vom visa un vis ferice, 
Ingâna-ne-vor c-un cânt 

Singuratice izvoare 
Blânda batere de vânt. 


Adormind de armonia 
Codrului bătut de gânduri, 
Flori de tei deasupra noastră 
Or să cadă rânduri-rânduri. 
(Dorinţa) 


Etc., etc., etc. Chestiunea însă nu poate fi unilateralizată, căci 
Mihai a trăit şi prilejul care să-l poată face de a evoca, iarăşi atât de real 
trăit, cum: 

„Lanul călătoreşte cu valuri de smarald” („„postuma” Un roman). 

Şi dacă iarăşi legenda — acelaşi Costache Creţu (Omagiu 56), cu 
acelaşi protest al lui Matei Eminescus* — ni-l arată pe Eminescu, copil 
năzdrăvan şi prorocitor de vreme, zicând: „Într-o vară, tatăl lui Eminescu 
a voit să scoată la treierat; Eminescu, privind cerul, l-a oprit, zicând să 
nu facă asta, că are să vie un puhoi aşa de mare, încât are să ia năsada 
(snopii) de pe arie. În adevăr, a doua zi a căzut o ploaie aşa de mare că 
înotau caii până în brâu; şi atunci au început oamenii să creadă că el 
(Mihai) este năzdrăvan”, — atunci şi din această legendă vom desghioca 
un bob de adevăr, subliniind faptul că copilul Mihai Eminovici avea 
contact, în multe din cele sufleteşti, cu ţăranul român, contact pe care 
el instinctiv îl va fi căutat mai ales atunci când acest ţăran ştia zice şi 
când ştia povesti. Ne-o mărturiseşte el însuşi, cu următorul Sonet (din 
anii 1879-1883): 


Trecut-au anii ca nori lungi pe şesuri 
Şi niciodată n-or să vie iară, 

Căci nu mă-ncântă azi cum mă mişcară 
Poveşti şi doine, ghicitori, eresuri 


Ce fruntea-mi de copil o-nseninară, 


5 „Jun. Lit.” 1924, 5: „şi tot Ilie (deci nu Mihai) era acela care prezicea 


schimbarea timpului...”. 

Abia-nţelese, pline de-nţelesuri, 
Cu-a tale umbre azi în van mă-mpresuri, 
O ceas al tainei, asfinţit de seară. 


Să smulg un sunet din trecutul vieţii, 
Să fac, o suflet, ca din nou să tremuri, 
Cu mâna mea în van pe liră lunec: 


Pierdut e totu-n zarea tinereţii 
Şi mută-i gura dulce-a altor vremuri, 
Iar timpul creşte-n urma mea... mă-ntunec! 


Şi ne-o mărturiseşte Eminescu cu citata postumă Un roman: 


O babă ce atâtea poveşti ştia, cât fuse 
Tovarăşă în viaţă-i, pe el l-a învăţat 

Să tâlcuiască graiul şi-a pasărilor spuse 
Şi murmura cuminte a râului curat! 


Ba mărturiile acestea pot fi înmulţite. E atât de caracteristic 
pasagiul acesta din Geniu pustiu (ed. 1904, 32): „Pe urmă am plecat la 
țară, la o moşioară a părinţilor mei, unde am petrecut o vară frumoasă, 
plină de poveşti şi de cântece bătrâneşti”. Sau această mărturie directă, 
care arată că acum copilăria lui Eminescu era legănată de vraja folclorului 
nostru, acest sfârşit din scrisoarea pe care, la 1881, Eminescu o adresează 
surorii sale, Henrieta (vezi „Drum drept” 1914, 111): „E mult de atunci, 
Henrietă, de când eram mici de tot şi ne spuneau moşnegii poveşti. Poveşti 
sunt toate în lumea asta. Al tău Mihai”. 

„Informaţia cu priceperea vremii mi-a explicat” — cuvântează G. 
T. Kirileanu, într-o scrisoare adresată lui C. Botez (Omagiu 56) — „de 
ce Eminescu, pe când redacta Curierul de laşi făcea notițe în ziar despre 
întunecimile de lună şi le descria amănunţit mersul, calificându-le cu 
epitetul de interesante petreceri”. 

lar G. Galaction (M. Eminescu 1914, 19), cântărind aceeaşi 
legendă despre copilul Eminescu, proroc de vreme, îi adânceşte lămurirea 

în latura ei genetică, analizând-o astfel: „trebuie să credem că acesta 
era semnul unei intuiţii geniale. Ochiul lui Eminescu privea în lumea 
aceasta cu o claritate şi forţă de deducție neobişnuite. Sub ochii lui de 
copil, coloraţia şi nuanțele cerului, apele schimbătoare ale amurgului, 
tresărirea pădurii şi încovoierea ierbii, zămisleau înţelesuri şi prevestiri 
cari treceau cu mii de metri mai presus de ochii şi de capetele celorlalți 
oameni. Firea lucrurilor avea pentru acest rar născut destăinuiri şi suspine 
neînţelese nouă celorlalți. Scump plătită raritate!”. 

Dragostei de viaţă în plin aer, în plină poezie a firii, i-a rămas 
copilul Mihai credincios şi mai târziu, când grijile primei învățături vin 
să aducă o mică perturbaţie în această, poate cea mai fericită, epocă din 
viaţa lui Eminescu. 


* 


Şi acum o energică rectificare împotriva estetismului „integral” 
(recte: unilateral şi antiştiinţific!) al lui M. Dragomierescu, care deşi are 
un suveran dispreţ pentru „tot acest balast care se numeşte istorie literară” 
(M. Dragomierescu Știința literaturii 29), pentru toate aceste „amănunte 
inutile” (idem, ibidem), totuşi se riscă în domeniul istorismului literar, 
şi atunci ne serveşte o dovadă de ignoranță ca aceasta: „în realitate 
Eminescu, ca om, nu era” un iubitor al naturii. Cei ce l-au cunoscut de- 
aproape“ spun că erau chiar miraţi de indiferența cu care Eminescu privea 
aceste frumuseți; iar rătăcirile lui din tinereţe n-au nimic de a face cu 
apucăturile unui excursionist, îndrăgostit de pitoresc” (M. Dragomierescu 
Critica ştiinţifică şi Eminescu (În contra metodei istorice în literatură), 
Ediţia III, revăzută (!!) şi adnotată, 1925, 64). 

O afirmaţie ca aceasta, că Eminescu „nu era un iubitor al naturii” 


5 Sublinierea lui M. Dragomierescu 


Dragomierescu precizează: T. Maiorescu (informaţie orală). Fie chiar şi 
Maiorescu! Dar cine ştie în ce anumită situaţie sufletească l-o fi cunoscut 
Maiorescu pe Eminescu, sub acest raport! Şi cât de vădit şi cât de greşit îi 
atribuie Maiorescu propria sa structură sufletească lui Eminescu am arătat în 
eseurile Subiectivismul lui Eminescu în „Glasul Bucovinei” VI 1923, Nr. 1196, 
şi Personalitatea lui Eminescu în „Junimea Literară” XV 1926, 141-143 (Cf. 
apoi, şi D. Caracostea Personalitatea lui M. Eminescu 1926). 

face dovadă de cel puţin îndoită ignoranță; şi-i mărturie 1. că nu cunoşti 
biografia lui Eminescu şi 2. că nu-i cunoşti nici măcar opera (d. p. poezia 
O rămâi). Dar iată ce ne spunea de pildă Slavici (Amintiri 1924, 174), 
care l-a cunoscut pe Eminescu cu adevărat de-aproape“!): „Eminescu 
fugea de orişice îngrămădire de oameni şi se simţea bine singur în 
mijlocul naturii. Cea mai încântătoare muzică era pentru dânsul freamătul 
brădetului şi vâjâitul pârâului ce se varsă spumegând printre stânci. Când 
am sosit la laşi, cel dintâi gând al lui a fost să mă duc la Copou şi apoi 
la Socola, ca să-mi arate vederile ce se deschideau spre lunca Bahluiului 
şi să mă plimbe prin crângurile de prin pregiurime, ca să mă-ncânt şi eu 
de frunzişul pişcat de brumă şi să iau parte la plăcerea lui de a călca pe 
frunzele scuturate de vânt, care fâşâie la tot pasul”. 

Şi atât de caracteristice sunt şi chemări ca acestea, din scrisorile 
lui Creangă către Eminescu: 

„Bădie Mihai, nu pot să uit acele nopţi albe, când hoinăream prin 
Ciric şi Aroneanu, fără pic de gânduri rele, doar în dragostea cea mare 
pentru Iaşul nostru, uitat şi părăsit de toţi”. 

Sau: „La Eşi ninge de ast-noapte, încât s-a făcut drum de sanie. 
Ciricul parcă e mai frumos acum. Vino, frate Mihai, vino, căci fără fine 
sunt străin. Te sărut pe frunte, lon Creangă”. 

Şi-i adevărat miracol cum „estetica integrală” poate concepe 
o atât de profund vibrantă poezie a firii ca cea a lui Eminescu, fără să 
recunoască intuiţionismul ei genetic, id est sinceritatea ei! 


* 
Informaţiile asupra copilăriei lui Eminescu rămân apoi să fie 
completate, poate şi prin cutări note ale poetului cari mai pot fi semnalate 
printre manuscrisele lui. Chendi (în Eminescu, Literatura populară, 1902 


pag. XVI) aminteşte d. p. „un început de schiţă autobiografică”, Suveniri 
din copilărie. Eminescu voia să descrie aice „casa cu plopi; grădina cu 


sI! Cf: „Îndeosebi pe Eminescu îl ştiam bine din timpul petrecut împreună la 


Viena, dar acum întâia oară stăteam sub acelaşi acoperiş şi mâncam, s-ar putea 
zice, din acelaşi blid cu el, încât puteam să-l cunosc în toate amănuntele firii 
lui” Slavici Amintiri 1924, 90 

meri în cari îşi făcea cuibul; căsuţa în care juca teatru cu Armeanul“?); 
pe Grospapă şi bostanul găurit, cu lumânare” etc. 

Un alt manuscript (Nr. 2259 pag. 279) cu crâmpeie din — se vede 
— copilăria lui Eminescu ni l-a comunicat Gh. Bogdan-Duică în „Cele trei 
Crişuri” VII 1926, 91. Câteva note — versificate în chip atât de provizoriu, 
încât versul (deşi vine cel puţin din 1874, cum conjecturăm mai jos) — e 
chiar şi-n ritmul său atât de şovăitor. Insistăm totuşi — şi conjecturăm. 

Deci: Aceeaşi fericită zbenguire copilărească în plin aer: 


Copii eram noi amândoi 
Frate-meu şi cu mine 

Din coji de nucă car cu boi 
Făceam şi înhămam la el 
Culbeci bătrâni cu coarne. 


Şi el cetea pe Robinson 

Mi-l povestea şi mie; 

Eu zideam Turnul- Vavilon 

Din cărţi de joc şi mai spuneam 
Şi eu câte-o prostie. 


E vorba de-un frate evident mai mare, care-l „cetea pe Robinson” 
şi „Mi-l povestea şi mie”. O carte ca aceasta nu va fi lipsit din biblioteca 
căminarului Gheorghe Eminovici, care „avea o colecţie mare de scrieri 
româneşti şi cunoştea adânc istoria ţării” (C. Botez, Omagiu 34). Oricum, 
copiii iubitorului de carte Gh. Eminovici nu se dezmint, şi-i vezi ba 
jucând teatru (manuscrisul semnalat de Chendi), ba povestind din cutare 
carte citită. 

Şi apoi aceeaşi pădure (de altădată!...) a Ipoteştilor, cu aceleaşi 
lumi de ape (cine ni le va putea înfăţişa după spusa bătrânilor?...): 


Adesea la scăldat“ mergeam 


6 Se întreabă şi Chendi de care Armean poate fi vorba 


Înţelegem deci cum copilul Mihai, crescut în această sănătoasă şcoală a firii, 
ajunge, mai târziu („în 1866, prin luna lui Mai, pe la sfârşit”) să fie încondeiat 

În ochiul de pădure 
La balta mare ajungeam 
Şi-ntr-al ei mijloc... 
În insula cea verde. 


Urmează (strofele 4-8) omerice războiri cu broaştele. Şi răsplata; 
fratele (mai mare), „ca împărat” şi ca cetitor al lui Robinson ce este, şi-l 
face pe frățioru-său Mihai, rege „Peste popoare indiane”: 


Atunci răsplata am cerut 
Pentru a mele fapte 

Şi frate-meu m-a denumit 
Doar rege-n miazănoapte 
Peste popoare indiane. 


Şi acum un intermezzo, reminiscență“ din Heine (?): motănime 
întrupând simandicoase personagii înalte din acest burlesc imperiu: 


Motanul alb era vistier 
Mârzac cel chior, ministru, 
Când de la el eu leafa-mi cer 
El miaună sinistru, 

Eu cordial i-am strâns laba. 


Şi iarăşi o atât de caracteristică anticipație din ce va deveni 
însetatul de iubire Eminescu: Craiul popoarelor indiane din miazănoapte 
ţine de nevastă pe fiica fratelui-său „împărat”: 


de Şt. Cacoveanu (Eminescu în Blaj în „Luceafărul” 1904, 71-72) cu note ca 
acestea: „Eminescu era un tânăr sănătos ca piatra, nealegător în ale mâncării, 
mânca bine, dormea îndelung şi fără grijă... După ce dimineaţa se gătea, dejunam 
ce da Dumnezeu şi, de regulă, el mergea de se scălda în Târnava, la moară, mai 
Jos la roată, şi se scălda întruna până la amiazi... unde punea în mirare pe toţi 
cu manevrele ce le făcea înot... În scăldat exceda. În alte era moderat. Nu bea, 
nu fuma, nu juca cărţi; era ca o fată mare”. 

64  C£. Heine, Buch der Lieder: Die Heimkehr, Nr. 41 

Pe fiica lui cu râs lasciv 
Şi ţapănă, nurlie 
Pe Flantagu-caputli 


care — ce-i drept — e numai o amantă de lemn, sălăşluind 


În sfânta mănăstire 
Intr-un cotlon de sobă... 


De altfel, această precocitate se iţea şi-n menţionatele stihuri 
(„Conv. lit.” 1902, 299-300): 


Alături teiul vechi [mi] se deschise, 
Din el ieşi o tânără crăiasă; 

Pluteau în lacrimi ochi-i plini de vise. 
Cu faţa ei într-o maramă deasă, 

Cu ochii mari, cu gura abia-nchisă, 
Ca-n somn, încet, încet, pe frunze pasă; 
Călcând pe vârful micului picior, 

Veni alături, mă privi cu dor. 


Şi-era atâta de frumoasă, 

Cum numai-n vis odată-n viaţa ta 
Un înger blând cu faţa radioasă, 
Venind din cer se poate arăta; 

Iar păru-i blond şi moale ca mătasa 
Grumazul alb şi umerii-i cadra... 
Prin hainele de tort subțire, fin, 

Se vede trupul ei cel alb deplin. 


Şi-i locul să reținem aice, pentru acest precoce erotism, ceea ce 
Gh. Bogdan-Duică („Societatea de mâine” 1925, 131) făgăduia să ne 
dovedească, anume că: „Copilul (Mihai) iubeşte mult mai devreme decât 
se crede. El iubise la Ipoteşti”. 

Dar ajungem în sfârşit să lămurim care dintre fraţii lui Mihai, e 
acest frate mai mare „împărat” în codrul Ipoteştilor şi tovarăş de joc, atât 
de ataşat micului Mihai. Lămurirea ne-o dau strofele 16-17: 


Ah... 

Mort e al meu frate 

Nimene ochii-i n-a închis 

În străinătate. 

Poate-s deschişi şi-n groapă. 


Dar ades într-al meu vis 
Ochii mari albaştri 
Luminează un surâs 
Din doi vineţi aştri 
Sufletu-mi tânjeşte. 


Un frate al lui Eminescu mort „în străinătate”, poate fi numai 
Şerban, despre care ştiam până acum — după versiunea căpitanului Matei 
Eminescu (Omagiu 146 şi 38) că „a murit de oftică în Berlin, unde 
se dusese să se caute în 1874”, iar după o (mistificatoare) d-ră Tăutu 
(Omagiu 38), că „întors de la Viena, s-a dus la Bucureşti... Acolo s-a 
îmbolnăvit de tifos şi a murit după scurt timp”. Încât cu ajutorul acestor 
versuri-jurnal, vânzolite de Gh. Bogdan-Duică, putem acum stabili 
definitiv că genialul chirurg Şerban Eminovici, acelaşi care, la 1865, 
era să-l mântuie pe frăţiorul său Mihai (copist la Comitetul permanent al 
judeţului Botoşani) din îmbâcseala biurocratismului — a murit şi a rămas 
pentru totdeauna departe de ţara sa, unde — îndrăzneață şi eminesciană 
evocare — cu ochii deschişi stă poate şi-n groapă, fiindcă: 


Nimene ochii-i n-a închis 
În străinătate... 


* 


Dar idila de la Ipoteşti începe să se destrame. Cele dintâi 
înnourări nu pot întârzia: Şcoala! Căminarul Gheorghe Eminovici, „care 


95 


Bătălia bucovineană 


avea o mare admiraţie pentru Nemţi, crescuse pe toţi copiii, de mici, cu 
profesor de germană în casă” — ne informează C. Botez (Omagiu 48). 
De aceea poate şi acel „Grospapă” (= bunic) în manuscrisul menţionat 
de Chendi! Oricum, învățământul primar începe pentru Eminescu aice, la 
Ipoteşti, încât, când, în Septemvre 1858, vine la şcolile Cernăuţului, poate 
intră de-a dreptul în clasa a treia primară. Şi iarăşi în casa părintească 
deprinsese a sloveni bătrânele chirilice, cum înţelegem din următorul 
pasagiu, datorit lui T. V. Stefanelli (Amintiri despre Eminescu 1914, 
38); e vorba de anii de camaraderie şcolară a elevilor de liceu Eminescu 
şi Stefanelli, deci de Septemvre 1861 — Ianuarie 1863, şi cuvântează 
Stefanelli: „EI (Eminescu) cetea cu înlesnire slova veche chirilică şi mai 
cu seamă cărţi vechi vedeam în mâna lui, iar letopiseţele lui Kogălniceanu 
le lua acasă. Când a văzut că şi eu cetesc slova veche, m-a întrebat unde 
am deprins această slovă... Spunându-i că tatăl meu m-a învăţat să 
cetesc slovele vechi, după o psaltire şi după o carte ce cuprindea viata 
sfinţilor, îmi zise că şi el tot acasă a deprins această slovă”. Ba chiar atât 
de curând, poate, copilul Eminescu e cuprins de patima cetitului, — dacă 
informaţia lui C. Botez (Omagiu 55): „umbla totdeauna hoinar, cu câte 
o carte în buzunar; hoinărind aşa, mânca uneori câte un covrig la 2-3 
zile. Zadarnice erau încercările părinţilor de a-l găsi şi aduce la masă” 
— trebuie aşezată în vremea aceasta. 


* 


lar la capătul acestei revizuiri de documente putem semna şi 
noi, alături de Gh. Bogdan-Duică („Societatea de mâne” 1925, 131) că 
atâtor idealuri ale lui Eminescu „satul Ipoteşti le-a pus întâiele temeiuri”: 
„Pentru idealul naturii sale, poetul de acolo a cules chipul colinelor 
măreț desemnate-n faţa căsuţei părintești, pădurile bătrâne (acum tăiate); 
idila satului; de-acolo a luat idealul mamei; al primei iubite, la a cărei 
(ipotetică) stabilire voi reveni; de-acolo concentrarea în sine, despre 
care Mite Kremnitz, care l-a cunoscut perfect, căreia poetul i-a făcut 
destăinuiri zice (în Convorbiri vol. 44, pg. 785-786): „Micul Eminescu 
învăţă de mic să se închidă în sine însuşi, cu toate suferinţele sale şi-i 
plăcea să se refugieze în pădurea din apropiere”. 

Îi nimerea, deci, şi Al. Dima adevărul („„Datina” An. VII 1929, 

113), când încheia: „lar dintre momentele cari l-au legat pe Eminescu 
mai greu şi mai adânc de sine însuşi, copilăria trebuieşte citată în primul 
rând. Ea a exercitat asupra poetului o considerabilă şi definitivă influenţă”. 

lar nostalgic-îndurerata chemare „Unde eşti, copilărie, / Cu 
pădurea ta cu tot?” dobândeşte semnificaţie de sinteză şi de simbol...%. 





Ruinele casei din Ipotești 
în mai 1924 


% BULETINUL „MIHAI EMINESCU”. Anul I, 1930, pp. 7-24, celelalte 
capitole fiind: Cap. I: Originea familiei; Cap. II: Gheorghe Eminovici, tatăl 
lui Eminescu; Cap. III: Rareşa (Raluca) luraşcu, mama lui Eminescu; Cap. IV: 
Frăţinii Eminescu; Cap. V: Data şi locul naşterii lui Eminescu 

T. V. STEFANELLI: 


Eminescu, la şcoala 
primară din Cernăuţi 


Când, în anul 1860, am făcut cunoştinţa lui Eminescu, la liceul 
din Cernăuţi, mi-a spus că a cercetat, în Cernăuţi, şi două clase primare, 
şi anume clasa a treia şi a patra a şcoalei primare greco-orientale, care se 
numea, pe atunci, National-Hauptschule. Asupra acestor doi ani, ce i-a 
petrecut Eminescu în şcoala primară din Cernăuţi, nu pot da desluşiri din 
autopsie, fiindcă atuncea mă aflam la şcoala primară din Siret, unde îmi 
făceam învăţătura. Totuşi, cred că nu va fi de prisos dacă voi reconstitui, 
după datele oficiale ce-mi stau la îndemână, ştirile privitoare la Eminescu, 
pe timpul celor doi ani de învăţătură la şcoala primară. Făcând aceasta, 
mă bazez pe testimoniile din clasa a III-a şi a IV-a, scoase din registrele 
acestei şcoli şi publicate de profesorul dr. Radu I. Sbiera în 4/manahul 
literar pe anul 1903. Nefiind acest almanah accesibil tuturor cari se 
interesează de viaţa lui Eminescu, reproduc, aici, în anexă“, testimoniile 
lui Eminescu, pe cele patru semestre, din clasa a treia şi a patra, adăogând, 
în conformitate cu afirmaţiunea d-lui profesor dr. Radu I. Sbiera, că alte 
testimonii nu se află în registrele menţionatei şcoli. 

Din aceste testimonii, vedem că micul Eminescu a intrat, în 
luna septemvrie 1858, în clasa a III-a a şcoalei primare din Cernăuţi, 
prin urmare trebuie să fi fost supus unui examen de primire, ca să poată 
fi admis, deodată, în clasa a III-a. Cum şi unde a fost Eminescu instruit 
şi pregătit pentru acest examen nu am putut afla. 

Ni se impune, acum, de la sine întrebarea: Ce vârstă a avut 


s  Reproduse în capitolul scris de Radu I. Sbiera (notă I. D.) 

Eminescu când a început să cerceteze această şcoală? 

În testimoniile menţionate, este notat că Michail Eminowicz s-a 
născut la 6 Decemvrie 1850, în Botoşani. 

Cu totul altă dată a naşterii lui Eminescu arată testimoniul său 
din liceu, căci, în testimoniul lui Eminescu din întâia clasă a liceului, 
liberat de direcţiune pe semestrul ] al anului 1860-1861, stă nota oficială 
că Eminescu s-a născut la 14 Decemvrie 1849 în Botoşani, vrea să zică 
cu un an înainte de cum este notat în testimoniile din şcoala primară. 
Nota din testimoniul liceal trebuie să fi fost conformă cu actul de naştere 
prezentat direcţiunii, pentru că, pe atunci, directorul liceului, Ştefan 
Wolf, cerea cu mare stricteţe actul de naştere şi nu-l introducea pe elev 
în registrele liceului, adecă nu-l primea în liceu, până nu i se prezenta 
acest act. Elevul trebuia să se prezinte, la primire, însoțit de părinţi sau 
de tutor, şi aceştia trebuiau să înainteze directorului testimoniul, prin 
care se documenta că elevul a absolvit cu bun succes şcoala primară 
şi, pe lângă acest testimoniu, şi actul de naştere. Aşa s-a întâmplat şi 
cu mine, când, cu un an în urmă, am intrat şi eu în acest liceu. Tatăl 
meu nu adusese cu sine actul de naştere şi acelaşi director. Ştefan Wolf, 
nu m-a primit în liceu, până ce nu i-a prezentat tatăl meu acest act, pe 
care, după o săptămână, şi l-a procurat de la oficiul parohial din Siret, 
unde eram născut. Dacă a introdus, deci, directorul, în registrul oficial 
al liceului, că Eminescu s-a născut la 14 decemvrie 1849, în Botoşani, a 
trebuit s-o facă aceasta pe baza actului de naştere ce i s-a prezentat, căci 
aceasta este întâia însemnare oficială în registre, este prescrisă de lege şi 
o condiţiune pentru a fi primit în liceu. Fost-a, însă, acest act de naştere 
exact? lată o chestiune asupra căreia părerile încă nu sunt pe deplin 
lămurite. Mie însumi mi-a spus poetul, atât în Cernăuţi, cât şi în Viena, 
că s-a născut la anul 1849, fără să-mi numească ziua şi locul naşterii. În 
un registru al societăţii literare „Junimea” din laşi, a însemnat Eminescu, 
singur, că s-a născut la 20 decemvrie 1849, în satul Ipoteşti”. Şi tatăl 
lui Eminescu a însemnat, pe o psaltire veche, că Mihai s-a născut la 20 
decemvrie 1849, iar actul de naştere de la „Adormirea Maicei Domnului” 


$7 Vezi: Omagiu lui Mihai Eminescu, editat de Comitetul comemorativ, Galaţi, 

din Botoşani, copiat şi publicat de d. Corneliu Botez“ şi autentificat de 
grefa tribunalului Botoşani, arată că Mihail, fiul căminarului Gheorghe 
Iminovici şi a soţiei sale, Ralu, s-a născut la 15 Ghenarie 1850. 

Deosebirea între data naşterii din registrele liceului, apoi între 
data naşterii aşa precum a însemnat-o poetul în registrul Junimii, iar tatăl 
său, pe psaltire, şi între actul de naştere publicat de d. Corneliu Botez nu 
este mare, numai o lună, şi aşa putem stabili, cu siguranţă, că, începând 
Eminescu să cerceteze clasa a treia a şcoalei primare din Cernăuţi, avea 
vârsta de 8 ani şi 8 sau 9 luni. 

Din testimoniile ce le publicăm“, vedem că în şcoala primară 
Eminescu a învăţat bine. Din purtare a avut tot notă foarte bună, asemene 
şi din sârguinţă, afară de semestrul al doilea din clasa III-a, când a avut 
numai notă bună de sârguință. În limba germană a făcut progres foarte 
frumos, căci numai în semestrul întâi al clasei a Ill-a a avut notă bună, 
pe când notele din toate celelalte semestre sunt foarte bune. La finele 
clasei a IV-a, a fost clasificat, cu eminenţă, al 5-lea între 82 de elevi. Şi 
vom vedea că, deşi era încă un copil în clasele primare, totuşi acesta a 
fost timpul când Eminescu a avut cea mai bună purtare în şcoală şi cele 
mai bune note din obiectele de învăţătură. Timpul acesta este perioada 
de strălucire în învăţătura de şcoală a lui Eminescu. 

Unde a locuit el pe timpul cât a cercetat şcoala primară nu am 
putut afla. 


Eminescu, în şcoală, la liceu 


Eminescu a început să cerceteze liceul din Cernăuţi în luna 
septembrie a anului 1860. Astfel intrând eu în liceu în toamna anului 
1861, l-am aflat în clasa a doua. Din cauza aceasta mă întâlneam cu 


6 Vezi: Omagiu lui Mihai Eminescu, editat de Comitetul comemorativ, Galaţi, 

dânsul numai duminicile şi sărbătorile la exerciţiile religioase ce le ţinea 
bătrânul nostru catehet Veniamin Iliuţ cu toţi elevii români, în o sală mare 
a liceului. Iliuţ făcea întâi apelul nominal şi constata cine lipseşte, apoi 
ne făcea morală. EI era un bărbat înalt şi frumos, avea mare autoritate 
între profesorii liceului şi ţinea cu stricteţă ca să învăţăm obiectul său : 
religia. O notă rea, din religie, avea urmarea că elevul trebuia să repeteze 
clasa, iar absentările de la exerciţiile religioase (exhorte) aducea cu sine 
notă rea la purtare. 

Noi băieţii îl numeam pe catehetul Ilhuţ numai Popa şi porecla 
aceasta i-a rămas cât a trăit, fără să fi putut fi exterminată. 

Eminescu era diligent în cercetarea exhortelor şi nu-mi aduc 
aminte să fi constatat cândva catehetul lipsa lui de la aceste exerciţii, 
dar în clasa întâia trebuie să fi lipsit adese, căci odată lipsind eu de la o 
exhorta, mi-a zis Eminescu : 

— la seama şi te fereşte, căci pe mine m-a pârlit „Popa” în clasa 
întâia, şi mi-a dat notă rea din purtare pentru că am codit de câteva ori 
exhortele. 

La aceste exerciţii am făcut, pe când eram eu în clasa întâia, iar 
Eminescu în clasa a doua, cunoştinţă cu dânsul, ne-am împrietenit şi am 
rămas amici pentru totdeauna. 

Pe atuncea purta Eminescu numele Eminoviciu. Parcă-l văd şi 
astăzi mic şi îndesat, cu părul negru pieptănat de la frunte spre ceafă, 
cu fruntea lată, faţa lungăreaţă, umerii obrajilor puţin ridicaţi, ochii nu 
mari, dar vii, colorul feţei întunecat prin care străbătea însă rumeneala 
sănătoasă a obrajilor. Era totdeauna curat îmbrăcat. 

La finea semestrului al doilea, anul 1862, Eminescu a avut notă 
rea din limba latină şi din matematici şi a rămas repetent în clasa a doua. 
Astfel l-am ajuns în anul 1862-1863 şi am devenit colegi de clasă. Dar 
nici acuma nu eram la un loc, căci clasa, având aproape 140 de elevi, 
era despărțită în două clase paralele A şi B, şi Eminescu, după inițiala 
numelui său, era în despărţitura A, iar eu în despărţitura B. La obiectele 
religie şi limba românească eram, însă, toţi elevii români ai clasei la un 
loc şi acuma prietenia mea cu Eminescu, din cauza deselor întâlniri, 
căpătă legătură tot mai strânsă şi mai temeinică. 

Limba şi literatura românească ne-o preda, când era sănătos, 

profesorul Aron Pumnul, iar dacă se îmbolnăvea, atuncea îl substituia 
profesorul Dr. lon Sbiera, ulterior profesor la Universitatea din Cernăuţi. 
Aceşti doi profesori ne-au iniţiat în gramatica şi literatura românească şi 
ne-au predat şi puţină istorie naţională, atâta cât era pe atuncea permis 
să ascultăm din istoria neamului nostru. 

Profesorul Pumnul venea foarte neregulat în clasă, pentru că era 
mai mult bolnav, dar când venea era o sărbătoare pentru noi, căci mult 
îl iubeam cu toţii pe acest bărbat bun care ne instruia cu atâta tragere de 
inimă, cu atâta iubire părintească şi cu atâta linişte şi răbdare. Noi elevii 
nu l-am văzut nicicând râzând. Avea veşnic o înfăţişare melancolică şi 
dureroasă. Îl respectam cu toţii şi adese, când din cauza durerilor ce-i 
frământau trupul era silit să părăsească clasa, mulți din noi îl petreceam 
până la trăsură, şi-i ajutam să se urce în ea, iar Eminescu, pe care Pumnul 
îl iubea foarte mult, îl petrecea până acasă. 

În lipsa lui Pumnul, venea, precum am zis, profesorul Sbiera, şi 
el ne clasifica la finea fiecărui semestru. 

Atât la Pumnul, cât şi la Sbiera, era Eminescu unul din cei mai 
buni elevi, pentru că el cunoştea gramatica şi literatura română mai 
bine decât noi toţi, iar în ce priveşte istoria naţională, nici nu ne puteam 
asemăna cu dânsul, pentru că el avea o deosebită predilecție pentru 
aceasta, şi se vede că avea şi din România cărţi de istorie naţională, pe 
când noi ceilalţi, nu numai că nu aveam astfel de cărţi, dar nici nu le 
puteam afla undeva. 

Eminescu ne vorbea adese în clasă şi noi îl ascultam cu plăcere, 
pentru că vorbea româneşte mai corect decât noi, şi se ferea şi de aşa- 
numitele expresii pumnuliste, care prinseseră rădăcină între studenţi. Pe 
lângă aceasta, avea şi un dar deosebit pentru a istorisi! 

Poate că şi împrejurarea că era din România a fost una din cauzele 
că noi bucovinenii ţineam atât de mult la Eminescu şi că Aron Pumnul 
îl trata cu deosebită bunăvoință şi-l lua ades la sine. 

Odată, l-am întrebat pe Eminescu ori de are cărţi pentru istoria 
românilor, şi el îmi răspunse că nu are cărți de şcoală, dar are alte cărți 
vechi, în care află ce-i trebuie. 

Pe acea vreme noi, elevii din liceu, nu aveam o gramatică 
românească tipărită, ci învăţam după dictatul profesorilor. Eminescu, 

însă, căpătase scriptele de la Pumnul şi-şi prescrisese astfel gramatica. 
Colegii lui Eminescu împrumutau, deci, adese manuscriptul său, ca să-şi 
prescrie şi ei gramatica, şi el le împrumuta fără greutate acest manuscript, 
cu condiţia să nu-i îndoaie colţurile filelor, adecă să nu-i facă Fse/sohren”, 
cum ziceam noi, pe atuncea. 

Pe lângă limba şi istoria românească, studia Eminescu, cu mare 
plăcere, şi istoria antică şi se ocupa, cu predilecție, cu istoria grecilor, 
romanilor, egiptenilor, babilonienilor, asirienilor, persienilor şi a indiilor. 

Opul din care studia el această istorie era Welrgeschichte, de 
Welter, carte scrisă într-un mod foarte atrăgător, care deştepta interesul 
tinerilor, mai cu seamă din cauză că cuprindea, pe larg, toate miturile, 
poveştile şi legendele nebuloase, în care erau învăluite originile acestor 
popoare, cu o cultură atât de veche şi frumoasă. Această carte nu era 
impusă de legile şcolare, dar cei mai mulţi din colegi o aveau şi Eminescu 
nu se putea despărţi de dânsa, căci îl vedeam purtând-o cu sine chiar şi la 
plimbări. Îmi aduc aminte că, predându-ne profesorul nostru, în clasa a 
doua, istoria perşilor şi venind vorba de tinereţile regelui Cyrus, ne zise, 
mustrându-ne, că în despărţitura A a acestei clase este un elev, Eminovici, 
care ştie istoria mai bine decât noi. 

De la această plăcere a lui Eminescu pentru istoria antică şi 
pentru faptele învăluite în nimburi mitice şi misterioase ale regilor din cea 
mai depărtată antichitate, ne putem explica şi faptul de ce Eminescu, în 
poeziile sale, scoate adese în relief figuri luminoase din cronicele antice, 
pline de misticism şi de poezie. 

Eminescu vorbea bine şi limba germană, pentru că urmase, în 
Cernăuţi, şi două clase primare şi astfel avuse ocazie să înveţe şi această 
limbă. 

Cele mai bune note le avea Eminescu din religie, din limba şi 
literatura românească şi din istoria universală. În celelalte materii şi mai 
cu seamă în matematici şi latină era slab, iar cursul din limba greacă nici 
nu l-a urmat la liceul din Cernăuţi, pentru că această limbă se învăţa 
abia în clasa a treia, iar Eminescu a părăsit şcoala în semestrul de vară 
din clasa a doua, adică în primăvara anului 1863, pe vremea Paştelor 
(aprilie), şi nu a mai intrat ca elev public în acest liceu. 


7 Urechi de măgar 

Pentru a avea deplină cunoştinţă despre mersul întregului studiu 
al lui Eminescu la liceul din Cernăuţi, reproduc aici certificatele din toate 
semestrele cercetate de dânsul la acest liceu”. 

Din aceste certificate vedem notele ce le-a avut el la fiecare 
obiect de învăţătură, dar mai bătător la ochi este faptul că la atențiune 
(Aufmerksamkeit) a avut neîntrerupt note rele, afară de semestrul I, din 
clasa II-a, când, ca repetent, a avut o notă mediocră. Din sârguinţă (Fleiss) 
numai în semestrul ] din clasa 1 şi în semestrul 1 din clasa II (ca repetent) a 
avut note bune, iar în celelalte semestre, note slabe. Din conduită (Sitten) 
a avut, în semestrul II din clasa I, notă rea, fiindcă a lipsit de la exhorte, 
iar în semestrul II, din clasa a II-a, notă rea, din cauză că a fost limbur 
(wegen Geschwătzigkeit). Mai vedem că, în semestrul II, din clasa a Il-a 
(1862), a lipsit 58 de ore de la şcoală, dar a justificat această absenţă. 

Cât timp a urmat Eminescu liceul era vorbăreţ şi vioi ca mai 
toţi colegii săi şi avea un vecinic surâs pe buze, afară doar când nu ştia 
lecţia. Acest zâmbet prielnic i-a câştigat inima colegilor săi, ceea ce nu 
împiedeca însă ca la certe ocazionale să se ghiontească între dânşii, de-a 
binele şi, în aceste cazuri de luptă tragicomică, părul lung al lui Eminescu 
forma o mare atracţiune pentru a fi scâlțăit de mâinile colegilor săi. Dar 
supărarea nu ţinea mult şi iarăşi eram cu toţii buni prieteni. 

Când avea să intre profesorul Pumnul în clasă, era mare linişte şi 
aceasta din cauza respectului şi iubirii ce aveam toţi pentru acest bărbat, 
dar faţă de alţi profesori nu existau aceste consideraţiuni şi vuietul, 
jocurile şi săriturile erau la ordinea zilei. Eminescu contribuia şi el din 
toată inima şi cu toată vioiciunea unui copil neastâmpărat, ca să ridicăm 
pulberea în aer, şi se întrecea cu noi, cine va sări mai uşor peste bănci. 

Eminescu era şi bun de inimă, ceea ce se poate vedea şi din 
următoarea întâmplare. Odată, după-amiază, înainte de Paştele anului 
1863, când se finiseră orele de învăţătură în clasa mea şi colegii ieşeau 
din clasă, eu m-am urcat pe catedră şi am strigat cât mă ţinea gura: 
„Petrecere bună domnilor!”. Dar nervosului de profesor Vyslouzil, care 
trecuse pragul uşii, se vede că nu-i plăcuse strigătul meu, se întoarse 
şi-mi dictă, pentru o oră, carceră în clasa unde eram. Curând veni şi 
servitorul şcolii, Onufri, ca să încuie uşa. Acest Onufri era foarte popular 


71 Au fost reproduse în capitolul scris de Radu Sbiera (notă 1. D.) 

la noi, pentru că ne împrumuta şi cu parale, când flămânzeam în şcoală 
şi nu aveam bani să ne cumpărăm covrigi sau mere. Tocmai când voia 
Onufri să încuie uşa, trece şi Eminescu prin coridor, ducându-se acasă, 
şi, zărindu-mă, mă întreabă ce-i cu mine, iar eu îi povestesc, cu mare 
supărare, nenorocirea ce a dat peste mine. Nu puturăm vorbi mult, pentru 
că Onufri se grăbi să încuie uşa şi eu rămăsei singur şi foarte descurajat. 
Dar, după vreo zece minute, aud că scârțâie cheia la uşă şi văd că intră 
Onufri şi cu Eminescu în clasă. Eminescu avea toate buzunarele pline 
de covrigi. El împrumutase bani de la Onufri, cumpărase covrigi, şi-l 
înduplecase să-l sloboadă ca să stea cu mine, până mă va libera. Ce voios 
eram, acuma şi, în profunzimea mulțumirii şi zăpăcelii mele, i-am promis 
lui Eminescu că şi eu voi sta cu dânsul, când îl vor închide, vreodată. Acu 
ne trecu timpul foarte repede, căci abia sfârşisem să mâncăm covrigii şi 
Onufri ne dete drumul, dar ne zise să nu spunem nimănui nimica, c-apoi 
vai de capul nostru, iar noi ne-am dus drept pe toloacă?, unde, împreună 
cu alţi colegi, am jucat mingea, până pe înserate. 

Câteva zile după această întâmplare, dispăru Eminescu din 
Cernăuţi, pe vremea Paştelor, în aprilie 1863, şi abia în primăvara anului 
1864 ne-am întâlnit iarăşi, şi atuncea mi-a spus că are de gând să intre 
ca elev public în liceu, după ce va trece examenele restante. În acest 
timp, mă întâlneam cu dânsul, totdeauna, la reprezentațiile de teatru, pe 
care le da în această stagiune, de la 1/13 martie 1864, până la 15/27 mai 
1864, trupa doamnei Fani Tardini, în Cernăuţi. Despre acest teatru voi 
vorbi mai în urmă. 

Nu-mi mai pot aduce aminte cât timp a stat Eminescu în Cernăuţi, 
în anul 1864, dar în octomvrie 1864 îl găsim funcţionar la Tribunalul şi 
la Consiliul permanent din Botoşani, unde stă până la 5 martie 1865%. 
Dându-şi aici demisiunea, vine iarăşi la Cernăuţi, şi anume pe vremea 
când trupa Fani Tardini sfârşea a doua stagiune a reprezentaţiunilor de 
teatru. Această stagiune, care începuse la 2/14 noiembrie 1864, s-a sfârşit 
cu reprezentarea din 9/21 martie 1865. 

Împrejurarea că Eminescu, după ce-şi dete demisiunea în 5 martie 
1865, era aşa de grăbit să părăsească Botoşanii, încât nu şi-a ridicat nici 
? Loc viran, în dosul Grădinii Publice, căruia îi zicea şi La Pulvertum 
Vezi Albumul Omagiu lui Eminescu, Bucureşti, 1909, pp. 58, 59 

salariul, ci a rugat (7 martie 1865) pe prezident să-l dea în primirea fratelui 
său Şerban”, ne îndreptăţeşte să presupunem că Eminescu voia cu orice 
preţ să fie înainte de sfârşitul stagiunii în Cernăuţi, ca să se întâlnească 
cu trupa aceasta. Câteva zile după închiderea stagiunii, trupa a plecat 
din Cernăuţi şi, după plecarea ei, a dispărut şi Eminescu, fără să ştim 
încotro a apucat-o. Se vorbea că s-a luat după această trupă, dar în toamna 
aceluiaşi an 1865 vine el iarăşi la Cernăuţi şi-mi spune că studiază mai 
departe ca privatist. A rămas aici toamna şi iarna anului 1865 şi începutul 
anului 1866 şi, apoi, a dispărut cu totul din Bucovina şi se vorbea, iarăşi, 
între colegi, că s-ar fi angajat la o trupă de teatru. 

Însemnez aici faptul caracteristic că Eminescu, cu privire la 
ceea ce avea de gând să facă, nicicând nu mi s-a destăinuit, nici mie, 
nici colegilor săi, şi astfel pentru noi era totdeauna o surpriză, când ne 
încredinţam că nu mai este între noi. 


/P05) 

1 Vezi Albumul Omagiu lui Eminescu, Bucureşti, 1909, pag. 60 

Leca MORARIU: 


Eminescu. Note pentru o monografie. 
Cap. VI: Elev 


Precizăm, înainte de toate, că Eminescu e adus la şcoală, în 
Cernăuţi, pentru clasa a 3-a primară, cu începutul lui Septembrie 18587), 
în vârstă de 8 ani, şi nu în vârstă de 6 ani (= la 1856), cum pretindea C. 
Botez (Omagiu lui Mihail (sic) Eminescu, 1909, 48), care va fi indus în 
eroare prin următoarea afirmaţie vagă a lui N. Petraşcu: „Şcoala primară 
şi-o făcu la Cernăuţi şi la 1860 se întoarse în gimnaziul de acolo” 
(„Convorbiri literare” XXV 1891-1892, 1041-42; citat din monografia 
Mihail (sic) Eminescu, publicată în „Conv. Lit.” Anii XXIV şi XXV, şi-n 
volum la 1892). În adevăr, Radu I. Sbiera, în ale sale Amintiri despre 
Eminescu 1903 (apărute în Almanahul literar pe anul 1903, Cernăuţi 
1903), constată că elevul Mihai Eminovici apare în registrele şcoalei 
primare din Cernăuţi abia în 1858 şi abia în clasa a 3-a primară, zicând: 
„Aici (la Cernăuţi) nu aflăm pe copilul Mihai Eminovici abia la anul 
1860, când începu a urma la liceul din loc, ci deja doi ani mai-nainte. 
Din cataloagele Şcoalei gr. or., numită pe atunci National-Hauptschule, 
găsim că Eminescu a frecventat acolo a treia şi a patra clasă a cursului 
primar de la Septemvrie 1858 până la lulie 1860” (4/manach 88). . V. 
Stefanelli (Amintiri despre Eminescu 1914, 17) ne lămureşte şi el la fel, 
zicând: 

„Când în anul 1860 am făcut cunoştinţa lui Eminescu la liceul 
din Cernăuţi, mi-a spus că a cercetat în Cernăuţi şi două clase primare, şi 
anume clasa a treia şi a patra a şcoalei greco-orientale, care se numea pe 


75 Aceeaşi dată greşită şi-n ediţia I-a a lui N. Zaharia, pag. 15. 

atuncea National-Hauptschule”... încât G. Galaction (M. Eminescu 1914, 
22) are, evident, tot dreptul să rectifice că Eminescu a venit la Cernăuţi 
probabil abia în clasa a 3-a primară, în vârstă de 8 ani. 

Ştim doară din mărturia lui Stefanelli (op. cit. 38) că Mihai 
deprinsese, acum, acasă, la Ipoteşti, cetirea chirilicelor. Cu dascălul 
Neamţ, pe care căminarul Gheorghe Eminovici şi-l angajase ca meditator 
pentru copii, va fi învăţat şi ceva nemţească, ceva şi nu prea multă, căci 
Radu Sbiera ne mai relatează despre elevul de clasa a 3-a primară Mihai 
Eminovici: „La început i-a mers mai greu, necunoscând micul Eminescu 
bine limba germană, ceea ce ne-a împărtăşit directorul lancu Litviniuc, 
primul învăţător al lui Eminescu în Cernăuţi” (4/manach 88). „Cu timpul 
însă” — continuă Sbiera — „a făcut... progrese atât de frumoase, încât, la 
finea anului şcolar 1858/59, fu clasificai al 15-lea între 72, iar în clasa 
a patra primară a obţinut, în amândouă semestrele, o medie generală 
foarte bună, clasificat fiind, la finea anului şcolar (lulie 1860), al 5-lea 
între 82 elevi”. — „E perioada de străluciri în învăţătura de şcoală a lui 
Eminescu” — zice T. V. Stefanelli (op, cit. 21). 

„Unde a locuit” pe timpul acesta, — zice Stefanelli (ibid.) la 
1914 — nu am putut afla, dar Scurtu (op. cit. 268), informat din scrisori 
ale fraţilor Vasile şi lon Bumbac, cari trăiseră în casa lui Aron Pumnul 
ca meditatori („Instruktoren”), arată acum, la 1904, că şi Mihai locuia la 
dascălul A. Pumnul, unde erau în gazdă şi fraţii Şerban, Nicolai (Nicu), 
Gheorghe (Iorgu) şi Ilie Eminovici (vezi şi mărturia lui R. Sbiera, 
Almanach 102: „La Pumnul locuia, în anul şcolar 1856/7, Niculai, iar 
în 1857/8 Şerban, Niculai, George şi Ilie”. 

Dar poetul bucovinean Vasile Bumbac ne împărtăşeşte şi de altfel 
o foarte prețioasă mărturie asupra elevului Mihai Eminovici din aceşti 
ani 1858-1859, căci, în informaţiile ce i le dădea lui Scurtu, Bumbac îşi 
amintea că micul Mihai Eminovici, de 8 ani vârstă, atunci, i-a recitat 
destul de bine („ziemlich gut”) o poezie (elegie) de Alecsandri. Şi acelaşi 
Vasile Bumbac ni-l înfăţişează pe tovarăşul său de gazdă, Mihai, astfel: 

„Naiv, veşnic râzând şi recitând pe de rost balade populare. Avea 
o memorie excelentă şi era de toţi agreat” (Scurtu op. cit. 268). 

Şi iată că firul legendelor se înfiripă din nou, pentru a ne aminti 
că în faţă-ne stă un copil ca nealţii, un subiect de o neobişnuită structură 

sufletească. Crescut în plina poezie rustică a moldovenescului Ipoteşti, 
copilul acesta trebuia, acum, să se vadă înstrăinat şi stingher în forfota 
înstrăinatului Czernowitz — întocmai aşa cum, numai câţiva ani în urmă 
(la 1865) era să ne-o mărturisească el însuşi cu versificaţia Din străinătate 
(scrisă, poate, chiar la Cernăuţi şi trimisă, poate în Faur, din Cernăuţi, 
Familiei lui losif Vulcan, unde apăru la 17/29 Iulie 1866); 


Când tot se-nveseleşte, când toţi aci se-ncântă, 
Când toţi îşi au plăcerea şi zile fără nori, 

Un suflet numai plânge, în doru-i se avântă 
L-a patriei dulci plaiuri, la câmpii-i râzători. 


Şi inima aceea, ce geme de durere, 

Şi sufletul acela ce cântă amorțit, 

E inima mea tristă ce n-are mângâiere, 
E sufletu-mi ce arde de dor nemărginit. 


Aş vrea să văd acuma natala mea vâlcioară 
Scăldată în cristalul pârâului de-argint, 

Să văd ce eu atâta iubeam odinioară, 

A codrului tenebră poetic labirint; 


Să mai salut odată colibele din vale... 

Să mai privesc odată câmpia-nfloritoare 
Ce zilele-mi copile şi albe le-a ţesut, 

Ce auzi odată copila-mi murmurare, 

Ce jocurile-mi june, zburdarea mi-a văzut. 


Şi nu ne prinde, deci, mirarea că într-o bună zi elevul Mihai 
Eminescu o ia razna, uitând de şcoală şi de tot ce se cheamă datorie, 
pentru a nu se opri decât în dragul lui Ipoteşti. C. Botez (Omagiu 54) 
pretinde chiar că „Eminescu a fugit în două rânduri din Cernăuţi”. „Când 
a fugit întâia oară era în clasa a doua primară” — vrea să informeze 
Botez, după Memoriul din volumul M. Eminescu. Diverse, laşi, Şaraga 

(124), vezi N. Zaharia (51)'€. Răstălmăcim şi-l rectificăm pe acel „era 
în clasa a doua primară” cu: era în şcoala primară — şi încercăm de a 
fixa vremea acestei Hegire din chiar răstimpul celei dintâi învățături a 
lui Eminescu, consultându-i certificatele de şcoală primară reproduse în 
citatul A/manach (90-91) şi-n Stefanelli (166-167). Absenţele notate în 
certificatele acestea: 

4 jum. zile („Schultage”) în semestrul I (Septembrie 1858 — Faur 
1859) clasa a 3-a; 

4 (?) zile („Schultage“) în semestrul II (Martie — Iulie 1859) 
clasa a 3-a; 

4 zile („Schultage“) în semestrul I (Sept. 1859 — Faur 1860) 
clasa a 4-a; 

10 zile („Schultage““) în semestrul II (Faur — Iulie 1860) clasa a 
4-a, — ne-ar determina să credem că evenimentul s-a produs în sem. II 
pe clasa a 4-a. 

Cu începutul lui Septembrie 1860, Eminescu intră în clasa I-a 
a liceului (german) din Cernăuţi. La acelaşi liceu vine (de la Siret), 
în 1861, T. V. Stefanelli, ca elev de clasa I-a. Mihai Eminovici era, 
acum, pe clasa a 2-a. Şi iată cum ni-l înfăţişează Stefanelli (24): „mic 
şi îndesat, cu părul negru, pieptănat de la frunte spre ceafă, cu fruntea 
lată, faţa lungăreaţă, umerii obrajilor puţin ridicaţi, ochii nu mari, dar 
vii, colorul feţei întunecat”, prin care străbătea însă rumeneala obrajilor. 
Era totdeauna curat îmbrăcat”. 

O informaţie asupra elevului Mihai, din această epocă, ne mai dă 
şi |. G. Sbiera, cu o scrisoare adresată lui Scurtu (vezi Scurtu op. cit. 208); 

„Nu era prea harnic la învăţătură, fiind o fire susceptibilă şi 
vioaie, dedată la jocuri şi nebunii copilăreşti” — cuvântează 1. G. Sbiera, 
profesorul lui Eminescu, în timpul acela. 

Şi-n adevăr, certificatul de-al II-lea semestru, clasa a 2-a (Faur — 


70 Ed. a 2-a 1923, 75 

77 Un venerabil bătrân din Bucovina, Preotul Gheorghe Gheorghian, pe atunci 
elev în clasa a S-a a aceluiaşi liceu (cf. anuarului din 1862, 34, anuar în care, la 
pag. 11, e şi elevul „Eminowicz Michael”, elev cu numărul de ordine calitativă 
62, pe clasa I), şi-l aduce aminte pe micul Eminescu: „Oacheş, cu părul ca pana 
corbului şi tenul închis; ai fi zis: Ia, un pui de Armănaş!”. 

Iulie 1862), înregistrează la conduită: „ireproşabilă, dar prea dezgheţat” 
(vezi Almanach 95 şi Stefanelli 171) — ceea ce pentru noi vrea să zică: 
Eminescu era copil sănătos, vioi, cum se şi cade să fie un adevărat copil 
(vezi Stefanelli, 29); „Eminescu contribuia şi el, din toată inima şi cu 
toată vioiciunea unui copil neastâmpărat, ca să ridicăm pulberea în aer 
şi se întrecea cu noi, cine va sări mai uşor peste bănci”. lar la atenţie, 
în nici unul din certificatele de liceu ale lui Michael Eminowicz (vezi- 
le reproduse în A/manach 92-96 şi la Stefanelli 168-172) nu lipseşte 
menţiunea „unter-brochen”, adică atenţiune întreruptă, intermitentă. 
Fapt mărturisit de Eminescu însuşi (în Scrisoarea a II-a): 


Vai! toi mai gândeşti la anii când visam în academii, 
Ascultând pe vechii dascăli cârpocind la haina vremii... 
Cu murmurele lor blânde, un izvor de horum-harum 
Câştigând cu clipoceală nervum rerum gerendarum.... 


Ameţiţi de limbe moarte, de planeţi, de colbul şcolii, 
Confundam pe bietul dascăl cu un crai mâncat de molii 
Şi privind painjenişul din tavan, de pe pilaştri, 
Ascultam pe craiul Ramses şi visam — la ochi albaştri. 
Şi pe margini de caiete scriam versuri dulci, de pildă 
Către vreo trandafirie şi sălbatică Clotildă. 

Îmi plutea pe dinainte cu al timpilor amestic 

Ba un soare, ba un rege, ba alt animal domestic, 
Scârţâirea din condeie dădea farmec astei linişti, 
Vedeam valuri verzi de grâne, undoiarea unei inişti, 
Capul greu cădea pe bancă, păreau toate-n infinit... 
Când suna: ...ştiam că Ramses trebuia să fi murit. 


De dragul undoierii unei inişti, şi de dragul acelor lanuri verzi 
de grâne, pe care copilul Eminescu le-a ştiut atât de bine vedea, „Lanul 
călătoreşte cu valuri de smarald” (citată „postumă” Un roman) — încât şi 
ele trebuiau să-i trezească dorul de ducă — o lua uneori razna oropsitul, 
înstrăinatul copil, neoprindu-se apoi decât în Ipoteştii lui, unde-l aştepta 
cutare potecă de pădure, cutare izvor şi cutare tei, vechi prieten al lui!... 

Cică a fugit — spune legenda (C. Botez, Omagiu, 53-54, după 
informaţiile date de căpitanul Matei Eminescu, în „Fântâna Blanduziei”. 
Nr. 27) — străbătând, pe jos, lungul drum, de peste 100 km, de la Cernăuţi, 
până la Ipoteşti. 

Şoseaua care porneşte din Cernăuţi, înspre Siret, e pitorească, 
în variaţia ei. Urcă şi coboară, atinge limbi de păduri, şerpuieşte. Şi pare 
că-l vedem pe micul nostru fugar, timid, agitat, dar păşind voiniceşte 
într-acolo unde-l mână dorul... Înaintea oraşului Siret, un drum se rupe 
din şosea, la stânga, înspre Mihăilenii Moldovei libere. Dar frontiera e 
închisă şi străjuită. Se piteşte atunci „în dosul uneia din harabalele mari 
de mărfuri, care circulau prin ţară în acele vremi şi astfel trecu graniţa”. 

Când vii acasă, aşa cum venea el, e greu să dai busta în casă şi, 
flămând, cum o fi fost de drum, bietul Mihai „se tot învârtea pe lângă un 
păr cu pere al lui Neculai Isăcescu”, megieşul Eminovicenilor. „Părul 
era pe o coastă, drept în faţa caselor părinteşti ale lui Eminescu. Maica 
Fevronia (luraşcu), o mătuşă a lui Eminescu, călugăriță, îl zăreşte şi face 
către soră-sa (mama lui Eminescu): „la te uită, Rareşă, cum seamănă 
băietul cela cu Mihai!”. Abia sfârşi când „baba Prodăneasa” dădu năvală 
în casă: „Vai de mine, cuconiţă, a venit cuconaşul Mihai!”. Au dat să-l 
aducă în casă. Băiatul o rupse la fugă, „dar l-a prins un vizitiu, Vasile 
Rusu (era chiar rus). „Copilul începu să ţipe cât îi lua gura, când îl aduse, 
în braţe, cu sila” 

Seara, când Gheorghe Eminovici, tatăl elevului dezertor, vine 
acasă, mama, acea „o mamă, dulce mamă”, îşi ascunde bine odorul şi 
abia a doua zi, luându-l cu binişorul, îi povesteşte severului Gheorghe 
Eminovici toată întâmplarea. „Am atâtea pe cap, şi acu” să mai plec 
şi la Cernăuţi cu tâlharul ista!” — cam acesta fu răspunsul căminarului 
Eminovici. 

Când a mai fugit — spune legenda — şi a doua oară din Cernăuţi, 
atunci, ştiind bine ce-l aşteaptă acasă, Mihai cercă din nou să se sustragă 
prin fugă. „Bătrânul (Gh. Eminovici) a prins a striga la oameni să alerge 
călări după dânsul, că altfel îl scapă”. Trei argaţi ai lui Gh. Eminovici, 
Costache Creţu (informatorul, lui C. Botez pentru acest episod), Vasile 
a Dăscăliţei şi Toader Rusu se iau pe urma fugarului, îl ajung, îl prind, 
„departe de sat, în deal, pe şoseaua ce duce la Botoşani”. Copilul zvâcnea 

în braţele hăitaşilor săi şi striga: „De ce nu mă lăsaţi să merg unde ştiu!?”. 
lar oamenii, ruşinaţi poate de rolul lor şi atinşi poate şi de încercarea 
unui sentiment de înduioşare, răspundeau: „Haide îndărăt, cuconaşule, 
la boier, să te deie, la Cernăuţi, la învăţătură, că nu-i chip altfel!”. — Şi 
răspundea copilul: „De ce să mă deie la Cernăuţi, că eu îs învăţat şi fără 
de Cernăuţi!”... 

Sunt cotituri tăioase, sunt clipe în viaţa omului, şi mai ales în 
viaţa acestor oameni ca nealţii, clipe în care, ca într-o subită iluminare, ca 
într-o scăpărare de fulger, se întrezăreşte profundul, misticul lor fel de a fi. 

Şi ne aducem aminte că, mai târziu, cineva, care l-a cunoscut 
pe Eminescu foarte intim, lon Slavici (Amintiri 1924, 21), va mărturisi 
despre Eminescu: „Pornirile lui erau atât de vii, încât îi covârşeau puterea 
stăpânirii de sine”... 

Cât despre învăţătura elevului Mihai Eminovici, Radu Sbiera 
constată că în liceu „a mers... mersul racului” (4/manach 89). Dar n-a 
fost, totuşi, printre elevii „răi” acest biet rac, cu un atât de scurt mers în 
ale învăţăturii oficiale, ci, mai vârtos, a fost un neînțeles pentru o seamă 
dintre profesorii Cernăuţeni, care vor fi fost atât de iluştri pedagogi“, 
încât — uitau să fie şi oameni!... În clasa I-a (1860-1861), e clasificat, 
pe semestrul I, al II-lea între 69 elevi, iar pe semestrul II, al 23-lea între 
66. La română obţine, din partea cuiva, care îl substituia pe bolnavul 
Pumnul (4/manach 98), numai „hinreichend“ (abia suficient)!... Pe clasa 
a 2-a (1861-1862) e în ambele semestre clasificat cu medie generală 
rea. În semestrul întâi, cu „ungeniigend“ (insuficient) la matematici, dar 
cu „vorziiglich“ (eminent) la Romanische Sprache (româna) cu „sehr 
gut“ (foarte bine) la istorie. Profesor de română îi e, de aici, înainte, |. 
G. Sbiera, locţiitorul lui Pumnul (vezi A/manach 98). Mihai Eminovici 
e acum al 59-lea în ierarhia celor 72 elevi! În semestrul al doilea, e 
clasificat cu „ungeniigend“ (insuficient) la latină şi la matematici, dar cu 
„sehr lobenswerth” (foarte lăudabil) la română şi cu „recht befriedigend“ 
(prea mulţumitor) la istorie şi geografie. E al 62 între 73! E, deci, 
„repetent” de clasa a 2-a şi devine colegul lui Stefanelli. Repetentul de 
7% Un specimen de aşa „pedagog” va fi fost profesorul Dr. Wilhelm Wyslouzil 
(cit. Programm des K. K. Obergymn...1862, 18) vezi Stefanelli 29. Wyslouzil 
i-a fost profesor lui Eminescu din Sept. 1962 — Ian. 1863 

clasa a 2-a (1862-1863) obţine, în semestrul 1 (Septembrie — lanuarie), 
„vorziiglich“ (eminent) la română şi „Ausgezeichnet” (cu majusculă!) 
la istorie şi geografie, contând ca al 7-lea printre cei 59 elevi. Dar „Im 
2-ten Semester seit dem 16. April ausgeblieben” („în semestrul al 2-lea 
absent din 16 Prier”), cuvântează apoi registrul oficial, cu data de 16 
Prier 1863, Eminescu dispare, pentru totdeauna, din liceul Cernăuţean. 
Plecând de vacanţele Paştelor acasă, n-a mai revenit — stabileşte Radu 
Sbiera (4/manach 100). La fel ne informează şi Stefanelli (30). 

A stârnit mare vâlvă faptul că severul profesor Neubauer n-a 
pregetat de a-l clasifica pe Eminescu, la istorie, cu cea mai bună medie 
(„Ausgezeichnet”), medie pe care, până aici, nimeni nu izbutise s-o 
cucerească — zice Scurtu (op. cit. 268), după scrisoarea unui oarecare 
Soroceanu”. Cât de mult ţinea Neubauer la elevul Eminescu şi cât de 
mult interes avea acest elev pentru istoric se vede, poate, şi din faptul 
că, pe când alţi profesori notează, în certificatul repetentului de clasa 
a 2-a (1862-1863), la atenţie, — „zumeist unterbrochen” (mai mult 
distrat) şi la sârguinţă numai „thătig” (activ), Neubauer îşi compensează 
elevul de predilecție cu „stets rege” (totdeauna activ) la atenţiune şi cu 
„sehr lobenswerth” (foarte lăudabil) la sârguinţă. Informatorii noştri 
ne lămuresc, apoi, şi asupra motivelor acestei răsplătiri. Radu Sbiera 
(Almanach 99) ne comunică, după spusele profesorului Ilie Luţia, un fost 
tovarăş de şcoală al lui Eminescu, la 1862/63, că „Neubauer, fiind cam 
comod şi văzând că Eminescu ştie aşa de bine mitologia grecească, mai 
ales poveşti ca expediţia Argonauţilor, războiul troian, Odiseu etc., când 
avea să deie lecţiuni nouă, nu istorisea singur, ci anunţându-se, de obicei, 
Eminescu, îl punea pre el de povestea lucruri de acestea, ascultându-l 
ceilalți elevi cu mare atenţiune”. lar Stefanelli (26-27) ne relatează că 
Eminescu „se ocupa, cu predilecție, cu istoria Grecilor, Romanilor, 
Egiptenilor, Babilonienilor, Asirienilor, Persienilor şi a Indiilor”50. 

Învăţa — precizează Stefanelli — după Welrgeschichte, de Welter, 
„carte scrisă într-un mod foarte atrăgător, mai cu seamă... că cuprindea 


7 Profesorul Cornel Sorocean (azi la liceul „Ştefan cel Mare” Suceava). 


80 Să nu uităm că Gh. Bogdan-Duică (Multe şi mărunte despre Eminescu în 
„Viaţa Românească” An. XVI 1924 vol. 59) preciza: „În toamna anului 1868, 
Eminescu cunoştea budismul” (156). 

pe larg toate miturile, poveştile şi legendele”. Istoria lui Welter, continuă 
Stefanelli (27), îl pasiona pe Eminescu atât de mult, încât „nu se putea 
despărţi de dânsa, căci îl vedeam purtând-o cu sine chiar şi la plimbări”. 
Mitologia o învăţa (vezi Sfefanelli 38-39) după G. Reinbeck, Myhologie 
fiir Nichtstudierende, Viena (fără indicarea anului), carte care era chiar 
proprietatea lui Eminescu şi pe care Eminescu o dăruieşte, mai târziu 
(1865), bibliotecii particulare a elevilor români, după cum arată dania 
autografă: „1865/72, dăruită bibliothecei gymnasiaştilor Români den 
Cernăuţi de M. G. Eminoviciu”, reprodusă în facsimile la Stefanelli (39) 
şi-n acest buletin. 

Pasiunea pentru istorie“! o moştenise Eminescu de la tatăl său. 

Dar şi de altfel elevul Mihai Eminovici era un pasionat cititor. 
„Avea oarecare faimă în toată şcoala” — mărturiseşte Gr. Goilav (Omagiu 
49, subsol), iar Dr. A. Ştefanovici, coleg de gazdă al lui Eminescu, ne 
povesteşte în amănunte: „Pe când noi, iştilalţi, Duminicile şi în ceasurile 
slobode... mergeam adeseori să batem mingea pe câmpul de exerciţii 
din dosul grădinii publice, numit, pe atunci, Pulverturm (pulberărie)..., 
Eminescu... prefera să stea acasă şi să citească felurite cărţi, care se 
găseau în biblioteca liceului, ca Hoffmann 5 Erzăhlungen, Der Fliegende 
Hollânder, Bianca ş. a.*?, iar când ne întorceam, seara, acasă, el avea 
obiceiul de a ne povesti din cele citite. O făcea aceasta şi rugat fiind de 
Noi, şi de teama de a sta singur, pe seară, în odaia lui, căci era foarte 
superstiţios şi se temea grozav de stafii” (Omagiu 50). 
51  Documentară e mărturisirea lui Eminescu (într-o scrisoare din 1874, către 
Veronica Micle): „Trecutul m-a fascinat întotdeauna. Cronicele şi cântecele 
populare formează, în clipa de faţă, un material din care culeg fondul 
inspiraţiunilor” — cf. O. Minar Cum a iubit Eminescu (1912) 45. 
s Gh. Bogdan-Duică (Multe şi mărunte despre Eminescu în „Transilvania” 
1925, 264-270) ne-a indicat de ce lectură anume e vorba: Hoffmann e E. Th. A. 
Hoffmann; „Ilo/lânder-ul trebuie să fie sau textul operei lui Wagner, apărut pe la 
1843-44 sau (mai puţin probabil) povestirea lui H. Heine, intercalată în Memoiren 
des Herrn von Schnabelewopski; iar Bianca „poate fi numai Bianca Capello, 
istorie italienească, la noi tradusă, din ruseşte, de T. Vârtic (1843), identică cu 
romanul cu acelaşi titlu al lui A. Q. Meissner, care este originalul nemţesc”. Şi 
Gh. Bogdan-Duică se întreabă: „In ce limbă-l va fi cetit M. Eminescu? Dacă 
l-a luat din biblioteca liceului din Cernăuţi, desigur în limba germană”. 

Acest „era foarte superstiţios şi se temea grozav de stafii” — îşi 
are şi el importanta, căci desigur superstiţioşii care „se tem” de stafii sunt 
plămădiţi dintr-un aluat mai sensibil, mai imaginativ decât firile treze 
şi realiste, care calcă cu indiferenţă într-un cimitir, pe la miezul nopţii. 

Preţioasă ni-i mărturia că Eminescu era un bun povestitor. Şi era 
un atât de meşter povestaş, încât colegii săi de învăţătură exploatau acest 
dar al lui în fel şi chip, dorind să-l auză mereu povestind. Exploatarea se 
făcea, ba speriindu-l noaptea cu stafii şi ştime ale nopţii (Omagiu 50), 
— Eminescu trebuia atunci să se refugieze în camera celorlalţi tovarăşi 
de gazdă şi să le povestească, — ba luându-l la bătaie cu perinile, ba 
cerându-i-se, uneori, povestea drept revanșă, căci iată ce ne mai spune 
un alt tovarăş de gazdă al lui Eminovici, lon Şahin din lepureni, judeţul 
Fălciu (Omagiu 51): 


„De mic copil Eminescu avea darul de a spune poveşti, în schimb 
era slab la matematici. Pentru o temă, ce-i făcea Constantin Ştefanovici, 
actual profesor de matematici la şcoala reală superioară din Cernăuţi, 
Eminescu spunea cele mai frumoase şi lungi poveşti. 

Câteodată, elevii îl puneau, cu de-a sila, să le istorisească. 
Eminescu era timid şi se supunea, iar când se împotrivea, veneau, noaptea, 
în odaia lui..., îi acopereau capul cu plapoma şi, prefăcându-şi glasul, îl 
băteau făcându-l să creadă că sunt duhurile rele. În asemenea stare, cu 
glasul schimbat, i-au poruncit, odată, să cumpere cartea O mie şi una de 
nopți, din care, apoi, îl obligau să le povestească. 

Bietul poet din această pricină căpătase chiar friguri şi nu e de 
mirare că a încercat să fugă din Cernăuţi” — încheie Şahin. 


Copilul Mihai Eminovici, smuls în plăpândă vârstă din casa 
părintească, ajunge, deci, de timpuriu să cunoască micile şi feluritele 
necazuri ale vieţii, ale vieţii care se pregătea să-şi reverse întreaga, mul- 
tipla şi covârşitoarea ei simfonie peste acest rar ales al ei. 

Nesaţul de carte şi-l potolea însă elevul Mihai Eminovici şi-n alt 
loc: într-o umilă căsuţă bătrânească, din strada azi Pumnul, într-una din 
cele 2 case ale profesorului ardelean Arune Pumnul (venit în Bucovina 
în 1848), casă care dăinueşte până-n ziua de astăzi şi-n care, în două 

răstimpuri, a trăit Eminescul nostru. Aice, în acest locaş istoric, deci, era 
adăpostită acea bibliotecă românească a elevilor$, ce, pe furiş, trebuia să 
înlocuiască şi să întregească hrana sufletească pe care şcoala nemţească, 
liceul german, avea toată grija să nu li-o deie elevilor români. 

Biblioteca aceasta exista, pe atunci, numai sub ocrotirea 
dascălului-apostol A. Pumnul, bejenarul fugit de urgia maghiară, pentru 
că participase la mişcările revoluţionare din 1848. Era, din 28 Faur 1849, 
profesor de limba română la gimnasiul (liceul) german din Cernăuţi (|. 
G. Sbiera, Aron Pumnul 1889, 176). Şi a fost — cu toate ereziile sale în 
ale limbii sau chiar, implicit, cu chiar aceste erezii — dascălul în adevăr 
chemat pentru locul şi timpul ce-l dobândise. 

Unde n-ar fi izbutit să izbândească numai cu mintea, cucerea cu 
sufletul. Şi cât de mult izbutise să covârşească inimile elevilor români se 
vede dintr-o mărturisire ca aceasta, a lui Stefanelli (29): „Când avea să 
intre profesorul Pumnul în clasă, era mare linişte, şi aceasta din cauza 
respectului şi iubirii ce aveam toţi pentru acest bărbat; dar faţă de alţi 
profesori nu existau aceste consideraţiuni, şi vuietul, jocurile şi săriturile 
erau la ordinea zilei”. Te gândeşti la psihologia elevului, la obişnuitul 
raport dintre elev şi profesor, şi-ţi dai numaidecât seama de importanţa 
mărturiei lui Stefanelli. 

Şi, iarăşi, acelaşi Stefanelli (24-25): „Limba şi literatura 
românească ne-o preda, când era sănătos, profesorul Aron Pumnul, iar 
dacă se bolnăvia... îl substituia profesorul Dr. lon Sbiera... Profesorul 
Pumnul venea foarte neregulat în clasă, pentru că era mai mult bolnav, 
dar când venea era... sărbătoare pentru noi, căci mult îl iubeam cu toţii 
pe acest bărbat bun, care ne instruia cu atâta tragere de inimă, cu atâta 
iubire părintească şi cu atâta linişte şi răbdare. Noi, elevii, nu l-am văzut 
nicicând râzând. Avea veşnic o înfăţişare melancolică şi dureroasă. Îl 
respectam cu toţii şi, adese, când din cauza durerilor ce-i frământau 
trupul, era silit să părăsească clasa, mulţi din noi îl petreceam până la 
trăsură şi-i ajutam să se urce..., iar Eminescu, pe care Pumnul îl iubea 
foarte mult, îl petrecea până acasă”. 

Şi tot Stefanelli (36-37) ne va da informaţiile cele mai complete 


s Ba îşi zicea (vezi-i stampila reprodusă în acest buletin pag. 27): 


„BIBLIOTECA / GIMNASIASTILOR / ROMANI DEN / CERNAUTI”. 

asupra amintitei biblioteci din casa lui Pumnul: „Pumnul locuia în casele 
proprii, aproape de periferia oraşului... avea două case în aceeaşi Curte... 
Cea din dreapta, mai mare şi mai înaltă, cu cerdac dinainte, era casa unde 
locuia Pumnul, iar cea din stânga, mai mică şi mai joasă, era menită 
pentru studenţii ce-i găzduia Pumnul. În această căsuţă se afla şi o mică 
bibliotecă a studenţilor români, ferită de ochii profesorilor străini, căci, 
după legile şcolare, studenţii nu aveau voie să întreţină biblioteci şi ar 
fi fost confiscată şi această bibliotecă, dacă în ochii lumii nu ar fi trecut 
de proprietate a lui Pumnul. Biblioteca era alcătuită din diferite cărţi, 
dăruite de Pumnul, de studenţi şi de alţi bărbaţi, prieteni ai tineretului şi 
ai culturii neamului nostru..., pentru că în liceu toate obiectele se predau 
în limba germană, iar pentru limba şi literatura românească era rezervată 
numai o oră pe săptămână, în care trebuia să fie pe furiş ghemuită şi istoria 
naţională, pentru că programa şcolară nu permitea să se predea studenţilor 
români istoria neamului lor. Nu era o bibliotecă aleasă, ci cuprindea 
numai volume răzlețe din poeţii şi scriitorii români, broşuri, foi volante, 
reviste mai vechi literare, calendare cu adaos beletristic, câteva cărți 
privitoare la istoria Românilor şi letopiseţele lui Mihai Cogălniceanu. 
Aceasta era unica bibliotecă, unde studenţii cu înlesnire puteau ceti şi 
împrumuta cărți româneşti. Bibliotecar era, totdeauna, un student găzduit 
de Pumnul, care locuia în camera în care se afla şi biblioteca”. Aceasta 
a fost întâia bibliotecă consultată de Eminescu”, care o cerceta foarte 
sârguincios; citea acolo şi-şi împrumuta şi acasă cărţi” — zice Stefanelli 
(36-37), continuând cu citatul pasagiu, din care vede că elevul Eminescu 
citea bine şi chirilicele, fiindcă le cunoştea de acasă („citea cu înlesnire 
slova veche chirilică şi mai cu seamă cărţi vechi vedeam în mâna lui, 
iar letopiseţele lui Cogălniceanu le lua acasă”) şi încheind cu: „Mai cu 
seamă în zilele de Duminici şi sărbători îl aflam pe Eminescu regulat în 
bibliotecă, răsfoind, citind şi luând acasă tot cele mai vechi cărţi”. 

Zelosul cititor Eminescu nu se îndura să se despartă de cutare 
carte îndrăgită nici în excursiile şi plimbările lui. Într-o bătălie dintre 
elevi şi tinerimea târgoveaţă — o altă pagină din trecutul „eroic ” al 
elevilor bucovineni — Eminescu are nenorocul de a scăpa o carte din 
biblioteca elevilor „pe câmpul de luptă, iar duşmanii au făcut-o bucățele” 
(Stefanelli 36). 

Înţelegem, deci, cum de elevul Eminescu se distingea la limba 
română şi cum de se bucura de un fel de autoritate între colegii săi: 
„Eminescu ne vorbea adese... şi noi îl ascultam cu plăcere, pentru că 
vorbea româneşte mai corect decât noi şi se ferea de aşa-numitele (sic!) 
expresii pumnuliste, care prinsese rădăcină între studenţi. Pe lângă 
aceasta, avea şi un dar deosebit pentru a istorisi” (Stefanelli 26). Şi iarăşi 
o mărturie pentru talentul de povestaş al elevului Eminescu! 

Ştim, cu certitudine, din certificatele liceanului Eminescu, că 
pe cl. I-a (1860-61), a locuit la Ruteanul, proprietar de birje, Nicolai 
Dzierzek (Țirţec), în strada Schulgasse No. 799; pe clasa II-a (1861-62) 
— la acelaşi Țirtec, în Dreifaltigkeitsgasse No. 1309; iar ca repetent de cl. 
Il-a (1862-63) — la profesorul de limba franceză Victor Blanchin, în str. 
Domnească-de-jos („Azi str. Iosif” — ne lămurea Stefanelli (44) — „în 
casele care, pe atunci, erau proprietatea lui Samuil Morariu”, mitropolitul 
Silvestru de mai târziu; Stefanelli (44) pretinde, totuşi, că Eminescu îşi 
schimba gazdele „foarte adese” (?). 

Casa din strada sf. Treimi (Dreifaltigkeifsstrasse), în care a 
locuit Eminescu, trebuie c-a stat nu pe locul Universităţii de astăzi — 
cum pretinde Dr. A. Ştefanovici („Casa în care şedea gazda noastră, 
astăzi nu mai ființează; în locul ei stă măreaţa clădire a Universităţii”, 
Omagiu 49) — ci, aşa cum ne precizează citatul comunicat al lui lon 
Şahin (Omagiu 51), „în str. Sf. Treimi, peste drum de biserica cu acelaşi 
nume, în dosul Universităţii”. Şi informaţiile lui 1. Şahin ne mai spun 
amănunţit: „Casa aparţinea bisericii; încăperile ei serviseră, odinioară, ca 
chilii pentru călugări, iar în vremea când fu locuită de Dzierszeck, aceste 
chilii erau ocupate de elevii ce Dzierszeck ţinea în gazdă, şi anume: doi 
frați Ştefanovici, doi frați Daşchiewicz, fii de preot, Eminescu şi lon 
Şahin”. lar Dr. A. Ştefanovici ne completează iformaţiunile, zicând: 
„casa era înconjurată de o întinsă grădină de pomi roditori, iar în fund 
grădina se hotăra, printr-un zaplaz îmbrăcat cu butuci de viţă de vie, cu 
locul unei covălii” (Omagiu 19) şi „Noi, frații amândoi, locuiam într-o 
odaie deosebită de a lui Eminovici, odaie care avea o fereastră cu gratii 
de fier, ce dădea în grădină” (ibid. 50). E odaia de pătimire a micului 
Eminovici, îngrozit, noaptea, de stafiile colegilor săi... 


% În perioada interbelică, str. Iancu Zotta Nr. 23 

Cum un mic monument, din grădina actualei Şcoale Normale de 
Învăţători, ne arată locul altarului acelei bisericuțe de lemn a Sf. Treimi, 
după care îşi poartă numele strada Sf. Treimi din ziua de astăzi, putem 
fixa cu destulă aproximaţie locul casei lui Dzierszek şi hotărî că trebuie 
să fi stat în dosul casei, azi Nr. 15 din, str. (azi) Eminescu. 

În acest atât de modest mediu îl vedem, deci, pe elevul Mihai 
Eminovici împărţindu-şi viaţa când cu micile mizerii ale unui brudiu 
copil plăpând, dat în străini, când cu sănătoase jocuri copilăreşti (De-a 
poşta cu surugiis*) pe „Franzensgasse“, vezi Omagiu (191-192), când, 
în lupte homerice, printre băncile şcolii, lupte în care „părul lung al 
lui Eminescu forma o mare atracţiune pentru a fi zgâlţâit de mâinile 
colegilor săi” (Stefanelli 29), când, iarăşi, cu dragele lui cărţi, în ceasuri 
de singurătate şi-n plimbări solitare. 

Locuia, în 1861 (e vorba de anul şcolar Sept. 1861 — Iulie 1862) la 
amintitul Dzierszek, singur, despărţit de fraţii săi „Ilie şi Şerban”, care, 
deşi urmau şcolile tot la Cernăuţi, totuşi nu erau cu el împreună, fiind, 
mai cu seamă Şerban, foarte violenţi şi bătăuşi — vrea să ne informeze 


s Inscripţia acestui monument având meritul de a ne spune întreaga poveste 


a bătrânii bisericuțe moldoveneşti (azi, în suburbia Clocucica), o reproducem: 
„Biserica s. treimi, sânţită de Episcopul Dositeiu la 8 Noembrie 1774, unde în 
12 Octomv. 1777 fu serbarea omagială a Bucovinei, suplinind locul catedralei de 
la 1782 până la 1864. În 1874, s-a strămutat la Clocucica ca biserică filială. Iar 
osemintele ep. Dositeiu, la cripta capelei Archiereilor. Erariul c. r., cumpărând 
arealul cu 7093 fl., edifică pedagogiul (= Şcoala Normală). Iar pe locul s. altar, 
acest monument, pe spezele fondului. În memoria trecutului şi binecuvântarea 
viitorului”. 

5 O adevărată poştă cu surugii, în strada „principală” („Hauptstrase”) a 
Cernăuţilor din 1860 — deci chiar în timpul poveştilor noastre — vezi la Kaindl, 
Geschichte von Czernowitz 1908, 59. 

87 Azi, Str. LL Noiembrie 

5 Numai? — După precizările lui Radu Sbiera (Almanach 101-102), nici unul 
dintre cei patru fraţi (mai mari) ai lui Eminescu nu mai erau, în vremea aceasta, 
elevi ai liceului din Cernăuţi, căci Şerban ieşise din cl. VI-a a liceului, cu medie 
rea, în anul şcolar 1858/59, Nicu, cu acelaşi rezultat, din cl. VII-a, în 1859/1860, 
Iorgu părăseşte liceul pe ziua de 4 Ianuarie 1861, ca elev de clasa a VI-a, iar Ilie 
dispare din registrele liceului din cl. a III-a, 1859/1860, iarăşi cu medic generală 
rea. Studia la Cernăuţi, poate, în particular (?). 

Dr. A. Ştefanovici (Omagiu 49). 

Copilul, lăsat în voia întâmplării, e luat de tot felul de valuri ale 
vieţii. Şi nu ne mirăm că, într-un rând, îl vedem într-o hrubă subterană, 
fără fereşti, romantic mobilată cu un poloboc dogit şi romantic luminată 
cu un capăt de lumânare, — angajat la un joc de cărţi cu colegi de-ai lui, 
joc hazardat, în care îşi păgubeşte chiar şi frumosul şal turcesc, trimis 
de mama, ca să-l aibă pe iarnă (după I. Şahin, Omagiu 51). 

În timpul acesta (pe clasa a II-a de liceu), poate, o fi avut loc a 
doua dezertare de la şcoală a elevului Eminescu, căci, dacă pe clasa I-a 
de liceu, certificatele nu-i înregistrează nici o singură absenţă, atunci 
dimpotrivă, pe clasa a II-a are, în semestrul întâi, 12 ore de absenţe, şi 
în semestrul al doilea, chiar 58 de ore, iar ca repetent, 17 absenţe. 

Legenda (Moş Costache Creţu) povesteşte că fugarul, sosind 
acasă, a sădit“ doi tei „în dosul curţii boiereşti din Ipoteşti, lângă 
biserică”, tei care, de fapt, există până-n ziua de astăzi (Omagiu 31) şi 
care, oricum, sunt socotiți printre rămăşiţele sfinţite de amintirea lui 
Eminescu. 

Cât despre găzduirea elevului Mihai la profesorul de franceză 
Blanchin, găzduire menită să-l deprindă şi cu ceva franţuzească, ştim că 
Eminescu nu s-a putut pricopsi mult în casa unui om de regim dezordonat, 
beţiv şi certăreţ cu nevastă-sa, cum a fost profesorul Blanchin (Stefanelli 
45). 

Copilul acesta, deci, nu creşte în mediul unui Goethe!... 

Ştim că, odată cu plecarea acasă, de vacanţele Paştelor, în 16 
Prier 1863, Eminescu îşi întrerupe, pentru totdeauna, învățământul public 
la Cernăuţi. Informatorii ne încurcă, apoi, iţele. Unul, căpitanul Matei 
Eminescu (Omagiu 48), pretinde că Mihai „a frecventat, la Botoşani, 
clasa a III-a gimnazială”. Ni se dau chiar şi numele profesorilor! Celălalt, 
Slavici, „ne asigură că Eminescu a făcut clasa a III-a gimnazială la Sibiu” 


s Matei Eminescu intervine (în „Junimea literară” 1924, 8), rectificând: „Tata 


i-a sădit”. — Ba C. Botez pretinde chiar că amintitul C. Creţu i-ar fi povestit şi de 
un scrânciob făcut de Mihai între aceşti tei şi, că — după acelaşi C. Creţu — Mihai 
„spunea tatălui său că, acolo, între tei, are să-şi facă el viitorimea” (Omagiu 
31) — poveste care, evident, prea de tot e modelată după viaţa lui Eminescu de 
mai târziu. 

(Galaction, M. Eminescu 1914, 11). S-ar putea admite, zice Galaction 
(bidem 34), că Mihai fu dat la şcoala din Sibiu, pentru că şi fratele lui, 
Nicolae, era elev acolo. Deci — continuăm noi —, Mihai ar fi putut să 
isprăvească clasa a II-a” la Sibiu (1863) şi apoi clasa a III-a la Botoşani 
(1863-1864). Dar ce fel de şcoală făcea Eminescu, în 1864, la Botoşani, 
dacă în primăvara anului 1864 e la Cernăuţi (la reprezentațiile trupei Fani 
Tardini) şi absentează două luni şi jumătate de la şcoală — se întreabă, 
cu tot dreptul, Galaction (35), — şi răspunde: „Cel mult, Eminescu se 
pregătea, în particular'”!. Nu! Ştim, azi, cu certitudine documentară, că 
Eminescu nicicând n-a fost elevul liceului din Botoşani! În publicaţia 
ocazională „Eminescu”, apărută, cu prilejul a 20 de ani de la moartea 
poetului, la 16 Iunie 1909, în Botoşani, directorul liceului Botoşănean, 
N. Răutu, publică următoarele lămuritoare informaţii, scoase din Arhiva 
liceului”: Un ordin al ministerului de instrucţie, Nr. 4307 din 21 Faur 
1864, spune: 

„Subsemnatul dorind a fi informat asupra purtării şi învăţăturii 
elevului M. Eminovici” din acel gimnaziu, are onoare a vă invita să-i 
trimiteţi cât se va putea mai curând o asemenea ştiinţă. 

p. ministru Al. Zanne”. 

La ordinul acesta, directorul Gh. Pădure răspunde, cu adresa 
Ne. 59 din 24 Faur 1864, aşa: 

Prin ord. off. No... îmi cereţi a vă informa despre conduita şi 
învăţătura unui elev, numit Mihail Eminovici; am onoare a vă aduce la 
cunoştinţă că între elevii acestui gimnaziu nu se găseşte nici un elev 
% Clasa a Il-a, nu a III-a! Aceasta e, poate, rectificarea ce trebuie s-o 
administrăm aserţiunii lui Slavici! 

91 Aceeaşi greşeală şi-n ediţia a II-a: G. Galaction, Viaţa lui Eminescu (fără 
an) 33. 

% Arhivă care, azi, nu mai există, fiindcă „a ars în focul pus de Ruşi la 1918”, 
îmi comunica prietenul N. N. Răutu, la Decembrie 1922. 

% Revista „Flacăra” An. III 1913-1914, 294, reproducând pripit şi greşit 
informaţiile lui N. Răutu, introduce în acest ordin ministerial numele Eminescu, 
în loc de Eminovici, ceea ce-i un anacronism, căci un Eminescu există abia din 
25 Faur 1866, când în „Familia” lui Iosif Vulcan apare versificaţia De-aş avea 
„.. cu iscălitura românizată de I. Vulcan: Eminescu (vezi „Familia” 1885, 14). 
Cât despre noi, cităm după amintita scrisoare a lui N. N. Răutu (12/XII 1922). 

cu asemenea familie şi apoi nici în cataloagele de la înfiinţarea acestui 
gimnaziu nu se vede figurând ca atare”. 

Reproducerile din „Flacăra” (loc. cit.) ne mai lămuresc că 
schimbul acestor adrese a urmat în urma cererii elevului de cl. a Il-a 
Mihai Eminovici de a i se acorda o bursă”. 

Dar chiar o mărturisire a lui Eminescu însuşi ne certifică faptul 
că Eminescu niciodată n-a trăit la Botoşani ca elev de liceu, căci articolul 
Literatură în Botoşani din „Curierul de laşi” Nr. 3 din 12 Ianuarie 1877, 
Eminescu, zeflemizând cu splendida-i vervă caustică literaturomania 
Botoşanilor (unde filomelele „cu nemuritoare boturi... au forma cam 
ciudată de scriitori de cancelarie”), crede „a putea renunţa la onoarea de-a 
fi numărat între concetăţenii acelui oraş, de vreme ce, zi cu zi numărând, 
n-a petrecut nici jumătate de an în Botoşani” (vezi Scrieri politice şi 
literate, 1905, 387). Cum această „jumătate de an” trebuie pusă între anii 
1864-65, când Eminescu a petrecut la Botoşani ca funcţionar al statului 
(vezi continuarea acestei monografii), înţelegem din însăşi mărturisirea 
lui Eminescu că n-a fost elev al şcoalei din Botoşani! 

E poate locul aice să ne aducem aminte de ceea ce ne spune 
(după ce fel de informaţii?) Şt. Bezdechi, în „Cele trei Crişuri” 1926, 
63: „că Eminescu”, în vârstă de „14-15 ani”, „prin 1863-4"(?)e 
elev la Blaj(?). 

În Martie 1864 (în tot cazul, după 21 Martie!), Eminescu îşi lua, 
deci, în primire, de la gimnaziul din Botoşani, certificatul ce i se înapoia 
din partea ministerului, cu data de 21 Martie (vezi mai sus!). Apare, 
apoi, în Cernăuţi, cu gândul de a-şi continua şcoala — vezi mărturia lui 
Stefanelli (30): „abia în primăvara anului 1864 ne-am întâlnit iarăşi, şi 
atunci mi-a spus că are de gând să intre ca elev în liceu, după ce va trece 


% Căci Ministerul răspunde, la 21 Martie 1864: „Elevul M. Eminovici din clasa 
II gimnazială prin suplica înregistrată la No. 11.041, în urma informaţiunii ce i 
s-a cerut de acest minister despre purtarea şi progresul numitului elev, înaintează 
calificative la aceasta, cu rugămintea de a i se acorda o subvenție, subsemnatul îi 
merită, domnule director, spre a i se pune în vedere că acum nefiind nici un loc 
de bursier, ministerul îl va primi negreşit la ocaziune de vacanţă după ce însă se 
vor îndeplini condiţiunile concursului. / Se alătură testimoniul spre a 1-l înapoia. 
/p. ministru, Al. Zanne”. Duplicantul Eminovici se şi prezintă la gimnaziu, îşi 
ia certificatul şi confirmă: „Mi-am primit atestatul. M. Eminovici”. 

examenele restante”. 

Şi începe, acum, în viata lui Eminescu, o altă serie de perturbații, 
trezite în sufletu-i de ceva cu totului tot nou, nou şi totuşi atât de râvnit 
de el, şi atât de propriu întregii lui fiinţe: Teatrul! Turneul doamnei Fani 
Tardini%, primul teatru românesc în pământul Bucovinei, fu atât de mult, 
în ritmul vremii de atunci, o revelaţie pentru Românii bucovineni, un vânt 
de primăvară, care adia mirezme din sfintele câmpii ale Moldovei libere... 

Trupa venise în cel mai înviorător timp al anului, în primăvara 
anului 1864, stagiunea durând din 13 Martie, până-n 27 Mai st. nou. 
Reprezentaţiile se dădeau în hotelul de Moldavie (lângă biserica Sf. 
Paraschiva, azi casă particulară). Şi dacă pentru publicul român, venit 
din toate unghiurile Bucovinei”, reprezentațiile acestea, cu joc, dans şi 
cântec românesc, erau sărbători de adânci emoţii, atunci, pentru un ins, 
pentru unul dintre cei mai tăcuţi „privitori” din acest public reprezentațiile 
acestea fură o zguduire definitivă şi un abis în care te prăbuşeşti cu 
frenezie pentru ca să simţi fiorii vertiginoasei prăpastituiri... Eminescu 
era printre puţinii privitori, printre rarii privitori, printre nobilii privitori 
care uită să aplaude... (Stefanelli 41). 

Cântecele din hotelul de Moldavie răsunau, apoi, cu multiple 
ecouri în toate unghiurile întunecatului oraş, în trăsurile care, târziu, 
noaptea, durăiau înspre cutare sat din apropierea Cernăuţilor şi-n cutare 
stradă izolată, străjuită de pometele ninse de flori. Cântau artiştii, uneori, 
şi pe potecile grădinii publice (,„Volksgarten”). Vântul cânta şi el, cu câte 
o gură de vânt ce aducea parfumul înfloririlor de primăvară... 

Şi pe aceleaşi cărări se plimba un singuratec, atât de înfiorat de 
singurătatea lui, un singuratec care simţea cum ritmul nopţilor parfumate 
şi ritmul ecourilor nocturne trezesc, în adâncul sufletului său, nebănuite 
ritmuri, născute din înfiorări şi din suferinţă... 

Eminescu a fost printre cei mai asidui spectatori ai reprezentaţiilor 
trupei Tardini. Elevii români — printre care şi Eminescu — obțineau bilete 
de intrare gratuite din partea comitetului teatral (4/manach 100-101). 


% Fanny Tardini-Vlădicescu a murit, în Mai 1908, la Galaţi, în vârstă de 85 
ani (vezi „Junimea Literară” An. V 1908, 131). 

% Vezi şi Alecu Hurmuzachi, în „Foaea Soţietăţii pentru Literatura şi Cultura 
română în Bucovina” An. 1 1865, 70 

Nu lipseau, apoi, mecenaţi cu dare de mână şi oameni de inimă, care 
distribuiau, pe banii lor, bilete printre tineretul ce asalta uşile teatrului 
(Stefanelli, 40). 

Impresia asupra tineretului a fost covârşitoare. O dovadă a acestei 
covârşiri sunt şi versurile bucovineanului Vasile Bumbac (apărute în 
„Aurora română” de la Pesta An. II 1864, Nr. 10, din 27 Mai st. nou); 
Simţămintele studenţilor români bucovineni din Viena exprimate teatrului 
român din Cernăuţi (vezi-le reproduse în acest buletin „Mihai Eminescu” 
An. 1 1930,29-30). „Toată învăţătura, primită în decursul celor opt ani de 
zile, din liceu n-a avut atâta influenţă asupra dezvoltării noastre naţionale 
ca acest teatru!” — mărturiseşte Stefanelli (41-42), continuând: „Acum să 
fi văzut biblioteca studenţilor cât era de căutată şi cum piesele publicate 
de V. Alecsandri, C. Negruzzi şi Matei Millo erau citite şi răscitite... 
Intrase o boală între noi a repeta cântece şi fraze din teatru, a face poezii 
şi a scrie chiar piese de teatru”. 

„Ah! Eşti un laş şi te voi pălmui!” — şi-l uimeşte, odată, Eminescu 
pe un coleg al său, cu această apostrofă, împrumutată de pe scena 
teatrului Tardini (Sfefanelli (41). 

Şi acum o atât de prețioasă informaţie din partea lui Stefanelli 
(13): „Eminescu ne spunea că scrie poezii şi că a început şi o piesă de 
teatru”, „dar”, continuă Stefanelli, „nu ne-a arătat nici poezii, nici piesă”. 

Vine, însă, şi ziua de 27 Mai 1864. E ultima seară (din prima 
stagiune) a trupei Tardini. Reprezentaţia se desfăşură cu întreg clanul 
artiştilor, conştienţi de desăvârşita şi generoasa lor biruinţă, şi de toată 
frenezia unui public ce se străduia să biruiască clipa bunului rămas cu 
răsplătiri care, totuşi, niciodată nu puteau fi atât de puternice, încât să 
poată covârşi sălbateca emoție surdă şi tăcută a celor ce se simțeau în 
pragul despărțirii. „E fireşte dar, e o trebuinţă şi mângâiere, e totdeauna 
bine pentru cei de o credinţă şi de un cuget, pentru Români, dară, a se 
ţinea la un loc, a simţi, a fi împreună, de ar şi fi, câteodată, numai pentru 
a râde sau a şi plânge împreună” — era să scrie Alecu Hurmuzachi, un an 
mai târziu (la 1 Mart 1865), sub impresia unor clipe ca cele ale acestei 
despărțiri (vezi „Foaea Soţietăţii...” An. I, 1865, 70). 

Când crainicii României, Fani Tardini, cu tovarășii ei, îşi luau 
apoi zborul înspre plaiurile pline de miragiu ale pământului românesc de 

dincolo, atunci, odată cu ei, pe minunatele drumuri necuprinse de mintea 
omenească, porneau şi inimile atâtor inşi, care, până mai ieri, fuseseră 
spectatorii reprezentaţiilor din hotelul de Moldavie... În roiul celor mulţi, 
trebuie să fi fost şi elevul de 14 ani, Mihai Eminovici. 

Porneau ei, însă, şi aievea, sau numai cu inima? Din spusele 
lui Stefanelli (42), se pare că Eminescu dispăru din Cernăuţi odată cu 
plecarea trupei Tardini. Dacă — şi acest dacă încă tot nu poate fi desfiinţat 
— de fapt copilandrul Eminescu se ia pe urmele Tardinei, dacă de fapt 
e înrolat, cumva, în trupa Tardini, atunci, după recentele ştiri, aduse de 
d-l G. Baiculescu (în acest buletin „Mihai Eminescu” 1 1930, 80-85), 
improvizatul „histrion” Mihai Eminovici a trecut, împreună cu trupa 
Tardini, „între cele mai mari greutăţi, de la Bucovina, prin Moldova şi 
prin pasul Buzăului”, pentru a descăleca la Braşov, în 26 lunie st. nou 
1864 (Baiculescu loc citat 82). Reprezentaţiile braşovene încep, apoi 
(abia?), la 17 Iulie st. nou şi „toată vara” (Baiculescu ibidem). lar la 
„25/13 Sept.”, „Gazeta Transilvaniei” vesteşte că trupa Tardini părăseşte 
Braşovul, pentru a se înapoia la Bucovina (Baic. 82). Şi ne întrebăm, 
acum, împreună cu G. Baiculescu (loc cit. 83): „Va fi fost, în acest timp, 
Eminescu cu trupa Fani Tardini în Braşov? Dacă e adevărat, atunci, la 
întoarcere, se opreşte (sau e oprit) la Botoşani şi, poate ca să scape de 
gura celor de acasă, intră, la 5 Octombrie, scriitor la Tribunal”, Nu putem, 
deci, stabili pe unde a hoinărit, apoi, naufragiatul nostru, dar reținem 


9 „Dupăcea părăsit trupa Tardini, în Mai 1864, apoi în primăvara anului 1865, 
Cernăuţul, a dispărut şi Eminescu” (Stefanelli 42). Informaţia lui Radu Sbiera: 
„Atâta ştim, că, la finea anului 1864 şi începutul anului 1865, Eminescu petrecea 
în Cernăuţi, studiind în particular, cu scopul de a da, cândva, la liceul de aici 
un examen” (4lmanach, 100) — are pentru noi, care astăzi suntem mai precis 
informaţi, numai valoare aproximativă. Nu mai putem pune temei pe afirmaţia 
categorică a lui Petraşcu, din „Convorbiri literare” XXV 1891-92, 1042 (la care 
trebuie rectificate şi alte amănunte): „EI (Eminescu) a plecat cu trupa (Tardini), 
în primăvara anului 1864, nemaiascultând nici de părinţi şi nici de amici” — chiar 
şi atunci nu, când şi Radu Sbiera afirmă, într-o scrisoare adresată lui Scurtu 
(vezi Scurtu, op. cit., 270) acelaşi lucru. Afirmația atât de vagă, de superficială 
a lui N. I. Russu, Mihail (sic) Eminescu (Biografie) în Buletinul Institutului de 
literatură 1929, că Eminescu a rătăcit „cu o trupă de teatru a Fanei Tardini prin 
Moldova”, am înfierat-o în „Făt-frumos” 1929, 128. 


126 


pentru Eminescu 





următoarea mărturie, pe care (indirect şi vag) ne-o mai dă Veronica 
Micle, scriindu-i (în 1882) lui Eminescu: „e frumos să-ţi începi cariera 
cu teatru, bunăoară cum ai făcut d-ta” (O. Minar Cum a iubit Eminescu 
1912, 170) — şi ne oprim la faptul că, în 5 Octomvre 1864, silit poate 
de severul său tată (Omagiu 57), Eminescu adresează tribunalului din 
Botoşani următoarea cerere (Omagiu, 58): 


„Domnule Preşedinte, 

Având dorinţa de a servi în cancelaria onorabilului tribunal la 
care Domnia-voastră presidaţi, vă rog să binevoiţi a mă prenumera între 
practicanți. 

Crezând, domnule Preşedinte, că-mi veţi aproba cererea mea, 
vă rog bine-voiţi a primi asigurarea profundului meu respect. 

Mihai Eminovici. 

864 Octombrie în 5 zile”. 


Practicantul fu admis să ocupe postul cerut. În monotonia sterilei 
vieţi biurocratice, ce-l aştepta acum, soarta îi dete, totuşi, un tovarăş, 
desigur binevenit: era Grigore Lazu%, „poet” şi el, poet cu plete şi mai 
lungi decât ale lui Eminescu. Croiau la versuri pe întrecutele cei doi 
grefieri ai tribunalului din Botoşani şi se antrenau în nesfârşite discuţii 
literare (Omagiu 58), discuţii care, mai ales din partea unuia dintre cei doi 
întovărăşiţi, erau atât de râvnite!... Căci copistul Eminescu nu încetă de a fi 
ceea ce fusese!... Nesaţul de a se „cultiva” îl urmăreşte şi printre maldărele 
prăfuitelor dosare... Ne-o mărturiseşte el însuşi, numai câţiva ani în 
urmă, cu Sărmanul Dionis. Dar pasagiul acestor mărturisiri, deşi trebuie 
proiectat îndeosebi asupra anului 1868 din viaţa lui Dionis-Eminescu, 
e prea caracteristic şi pentru acest capitol din viaţa lui Eminescu şi nu 
vom pregeta de a-l utiliza şi aici, în proporţiile cuvenite. Aflăm, deci, 
că copistul nostru „era ... determinat prin naştere la nepozitivism... era 
un băiet sărac. Prin natura sa predispusă, el devenea şi mai sărac. Era 
tânăr... cu atât mai rău... Ce viaţă-l aştepta pe e1?... Un copist avizata se 
9% „care purta plete ca şi Eminescu, scria versuri ca şi el, şi care, mai târziu, s-a 
ţinut grapă de literatură, dar — Dumnezeu să-l ierte! — nu avea nici un talent”, 
cuvântează Galaction, M. Eminescu 1914, 39. 

cultiva pe apucate, singur... şi această libertate de alegere în elementele 
de cultură îl făcea să cetească numai ceea ce se potrivea cu predispunerea 
sa sufletească atât de visătoare. Lucruri mistice, subtilităţi metafizice îi 
atrăgeau cugetarea ca un magnet. E minune oare că pentru el visul era 
o viaţă şi viaţa un vis? Era minune că devenea superstiţios?... Lipsit de 
iubire... iubitor de singurătate, în neputinţă sufletească de a-şi crea o 
soartă mai fericită, el ştia că în această ordine a realităţii, cum o numea 
el, nu va întâlni nici un zâmbet şi nici o lacrimă... Casa lui de pustnic, 
un colţ întunecos şi paienjenit din arhiva unei cancelarii, şi atmosfera 
leneşă şi flegmatică a cafenelei — asta era toată viaţa lui. Cine întreba 
dacă şi el are inimă, dacă şi lui i-ar plăcea să umble frumos îmbrăcat... 
dacă şi el ar dori — să iubească? Să iubească!... Ideea aceasta îi strângea 
adesea inima. Cum ar fi ştiut el să iubească. Cum ar fi purtat pe mâni, 
cum s-ar fi închinat unei copile, care i-ar fi dat inima ei!” — Pagini de 
carnet şi documente de autobiografie sufletească!... 

Dar — adaogă Galaction (op. cit. 39), „chiar şi aici, la masa de 
copist, Eminescu era tot cineva”. Isteţimea lui, sinceritatea şi jovialitatea 
lui (note atât de caracteristice, deşi atât de învăluite în cele mai discrete 
reticenţe, — pentru anii de tinereţe ai lui Eminescu), fizicul lui, apoi, acea 
clasică figură de scânteietoare inteligenţă şi de cea mai copilărească 
francheţe, — îi atraseră, în curând, atenţia şi bunăvoința mai-marilor săi. 
Grefierul Eminovici avansează, devenind copist la Comitetul permanent” 
al judeţului Botoşani. 

Iscusinţa lui în dresarea actelor ajunse să fie foarte apreciată, 
încât C. Botez a descoperit, în arhiva amintitului Comitet, multe concepte 
scrise de mâna lui Eminescu (Omagiu 38). 

Nu acesta însă era mediul în care apreciatul copist trebuia să 
devină altceva decât un bun funcţionar al statului! 

Ni se afirmă (căpitanul Matei Eminescu, în „Fântâna Blanduziei” 
1889 Nr. 28, vezi Omagiu 58) că cel ce l-a mântuit din îmbâcseala 
birocratismului a fost frate-său, Şerban, pe atunci student, în anul al 2-lea 
de medicină, la Erlangen. 

Părinţii, mustraţi de fiul lor, Şerban, admit ca Mihai să-şi vază 
iar de carte. Şi iată că, la 5 Martie 1865, funcţionarul Eminescu îşi cere 


% Vezi N. lorga în „Drum drept” An. II 1914, 2. 

demisia, cu următoarea adresă (Omagiu 59); 


„Domnule Preşedinte, 

Având dorinţa de a urma studiile colegiale la gimnaziul plenar 
din Bucovina, mă văd constrâns de a abdica îndatoririlor cerute de la 
personalul postului de scriitor, ce l-am ocupat până acum la cancelaria 
dirigeată de Dmv. 

Pe asemenea considerente, vă rog, Domnule Preşedinte, a-mi 
acorda demisia şi a regula şi eliberarea salariului cuvenit mie, pe luna 
Februarie, în suma de două sute cincizeci lei, cursul tezaurului, căci 
prevăd necesitatea aceasta din mai multe punte de vedere, care exercită 
o mare influenţă asupra intereselor mele şi care, neglijate, nu mă vor 
putea feri de oarecare consecinţe rele. 

Fiţi bun, vă rog încă o dată, Domnule Preşedinte, de a regula 
de urgenţă îndeplinirea cererii mele şi de a primi, şi la această ocazie, 
asigurarea profundului respect ce vă conserv şi vă voi conserva pentru 
perpetuitate. 

1865 Mart în 5 zile. M. G. Eminovicz. 

D-niei sale 

D-lui President al Comitetului permanent al consiliului judeţean 
de Botoşani”. 


Şi graba lui Eminescu de a pleca de la masa de buchisire a 
sufletului cu serbede efemeride birocratice, cât mai curând, de a pleca 
departe, unde — ştia el prea bine — trăieşti mai din plin, în biblioteca 
bunului Arune Pumnul şi-n faţa scenei de la Hotel de Moldavie, graba 
lui de a pleca fu atât de mare, încât, chiar numai cu două zile în urmă, 
la 7 Mart 1865, copistul nostru nici nu mai aşteaptă să-şi ia în primire 
salarul, ci adresează, aceluiaşi domn preşedinte al Comitetului permanent 
de Botoşani, următoarele rânduri de definitiv bun-rămas (Omagiu, 60): 


„Domnule Preşedinte! 

În consideraţia că circumstanţele nu-mi permit de a mai 
îndelunga prezenţa mea în România, vă rog, Domnule President, de a 
da în primirea fratelui meu, Şerban Eminovici, salariul cuvenit pe luna 

Februarie an. cur., în sumă de două sute cincizeci lei, cursul tezaurului, 
pentru care va adeveri şi în condica eliberării onorariilor. 

Primiţi, D-le Preşedinte, asigurarea prea osebitei mele 
consideraţiuni. 

Mich. Gh. Eminovici”. 


De fapt, în josul acestui ultim act al copistului Eminovici, Şerban 
Eminovici certifică primirea salarului frăţine-său Mihai (vezi Omagiu 60). 

După mai 6 luni de zile petrecute în slujba statului sau — cu 
înseşi cuvintele lui Eminescu, citate de noi mai sus — după ce „zi cu zi 
numărând, n-a petrecut nici jumătate de an în Botoşani”, iată-l, deci, iară 
intrat în cadrul preocupărilor sale mai proprii şi iarăşi îndrumat către 
porţile şcolii... 

Reapare în Cernăuţi, unde tocmai se isprăvea a doua stagiune 
a trupei Fani Tardini, stagiune care a durat din 14 Noemvrie 1864, 
până-n 21 Martie 1865 st. nou (9 Mart. st. vechi! Vezi A/manach, 100). 
Cum în actele de demisionare ale copistului Eminovici datarea e făcută 
probabil în stil vechi, ne întrebăm ori de Eminescu a mai apucat vreo 
reprezentaţie-două din această stagiune şi ori de nu cumva pasagiul din 
Stefanelli (40): „Pe vremea stagiunii de primăvară 1864, era şi Eminescu 
în Cernăuţi” — trebuie luat în înţeles chiar absolut şi restrictiv, de unde 
ar rezulta că Eminescu n-a mai asistat şi la reprezentațiile dintr-a doua 
stagiune a trupei Tardini!%. Şi totuşi, informatorii noştri ni-l trimit din 
nou pe urmele trupei Tardini: „După ce a părăsit trupa Tardini, în Mai 
1864, apoi în primăvara anului 1865, Cernăuţul, a dispărut şi Eminescu”, 
pretinde Stefanelli, iar Radu Sbiera, în A/manach (101): „Părăsind această 
trupă Cernăuţul, în Mart 1865, Eminescu s-a luat după dânsa”. 


1% Încât pasagiul din Amintirile lui Radu Sbiera (4/manach 100-101): „Din 2/14 
Noiembrie 1864, până la 8/21 Mart 1865, dete, la Cernăuţi, un şir de reprezentări 
trupa d-nei Fani Tardini. Profesorul |. G. Sbiera ne-a comunicat că Eminescu 
îmbla regulat la teatru, cerând şi căpătând, pentru fiecare reprezentare, un bilet 
dintre cele 40 de bilete gratuite, ce le împărțea Sbiera între elevi, în numele 
comitetului teatral” — pasagiul acesta, zic, trebuie pus pe seama nu acestei a 2-a 
stagiuni a Tardinesei, ci, desigur, în vremea primei stagiuni (din 13 Mart — 27 
Mai 1864)! În această a doua stagiune, s-au dat 40 de reprezentări, vezi „Foaea 
Soţietăţii” 1 1865, 60. 

Oricum, Alecu Hurmuzachi, făcând (în „Foaea Soţietăţii” 1 1865 
— vezi cit. Baiculescu 84-85) bilanţul moral al cuceririlor merituoasei 
Fani Tardini, s-a dovedit un fericit prevestitor al evenimentului ce era 
să se producă, fiindcă prognostica: „Oţelul scoate scântei chiar din 
piatră... Dintre talentele june, poate unul şi altul se va deştepta pentru 
o artă sau alta”. Şi dacă — iarăşi dacă! — cel deşteptat s-a luat, în adevăr, 
iar pe urmele Tardinei, atunci (vezi citatul Baiculescu 83) drumul fu iar 
la Braşov şi, la 7 Iunie stil nou 1865 (destul de târziu, deci, 21 Mai —7 
lunie!), „Gazeta Transilvaniei” Nr. 41 (Baic. 83) vorbea, acum, de „prima 
reprezentaţiune... cercetată de un public numeros”. 

Şi rămâne să ne mai întrebăm, aicea (primăvara anului 1865?) 
sau aiurea (toamna anului 1865?, când Eminescu reapare în Cernăuţi) sau 
chiar în 1866 (când, după moartea lui Pumnul, Eminescu va fi evacuat 
locuinţa lui Pumnul), urmează să fixăm cronologiceşte acel nou capitol 
Cernăuţean (atât de caracteristic pentru mult vânzolitul Eminescu), pe 
care ni-l comunica, deunăzi (Făt-Frumos 1929 114-115), bucovineanul 
Gheorghe Albescu, următorul: „Eminescu locuia în Feldgase (str. 
Munteniei)... Eu (Gh. Albescu), un biet băiat cum eram, îi duceam lui 
Eminescu, în fiecare zi, mâncarea (amiaza) de la Vasilică!"!. Era vara 
şi îmblam desculţ. Până-n Feldgase făceam o bucată bună de drum. 
Eminescu — parcă-l văd: oacheş, păr negru, musteaţa neagră şi-n straie 
cam sărăcuţe — i s-o fi făcut milă de mine, că odată zice: „Săracu” băiat!” 
— şi-mi dă un bacşiş. Treaba asta a ţinut mai multe săptămâni. Şi eu mă 
trăgeam bucuros la bacşişul meu, ba odată îmi trebuia te miri ce caiet, şi 
uitând, nemernicul de mine, că nu-n fiecare zi îs Paştele, îmi pusesem 
toată nădejdea în agonisita mea.”. Faptul că „treaba asta a ţinut mai multe 
săptămâni” şi că Eminescu avea chiar „musteaţa neagră”, ne-ar îndrepta 
mai curând către o dată mai târzie, chiar poate la anul 1866. 

Hotărât nu putem spune ce drumuri a mai bătut hoinarul nostru, 
dar, în toamna aceluiaşi an, încă e iar în Cernăuţi: „spre toamna anului 
1865, apare iarăşi între noi şi ne spune că se va supune unui examen 
pentru a fi primit ca elev public” (Stefanelli 42). Se pusese poate chiar 
înadins pe carte, căci învăţa, de pildă, grecească!? cu fostul său coleg, de 


10! Vasile Morariu, fiul Mitropolitului Silvestru 
'2 Împotriva pedantului Anghel Demetriescu, presumpţiosul „domn profesor”, 

pe vremuri, Ilie Luţia, acum (1865-1866) elev de clasa a 5-a (4/manach, 
101). 

Locuia la iubitul său dascăl Arune Pumnul, făcând pe 
bibliotecarul amintitei biblioteci a elevilor. „Aici trebuie să se fi simţit... 
în elementul său, căci rânduise biblioteca şi ştia unde se află orice carte. 
Nu mai trebuia, ca mai înainte, să scotoceşti tot dulapul, până ce dai de 
cartea ce-ţi trebuia. Eminescu se ducea drept la dânsa şi o scotea dintre 
celelalte cărţi, dându-ţi-o cu un fel de satisfacţie şi dovedind, astfel, 
că cunoaşte fiecare tom”, zice Stefanelli (42). Ba devotatul bibliotecar 
Eminescu ştie să-l facă şi pe ctitorul acestei biblioteci, dăruind-o cu o 
serie de cărţi, din care trei, cu N-rul de ordine 71, 72 şi 76, am ajuns să le 
cunoaştem (vezi acest buletin „Mihai Eminescu” 1930, 26-28). Sunt: 1.0 
ediție postumă (1815) din poetul-erou Theodor Kârner; 2. Cartea amintită 
de Stefanelli (39): G. Reinbeck, My/hologie fur Nichtstudierende, Wien 
(fără an); şi 3. Acel Lecţiunariu latinu pentru a doua clase gimnaziale 
după M. Schinnagel, de loane M. Moldovanu, apărut la Blaj, în 1864 
(vezi buletinul „M. Eminescu” 27), care are meritul de a ne întări şi 
mai mult în supoziţia că, după dispariţiile sale din Cernăuţi (16 Aprilie 
1863; apoi pe urmele trupei Tardini (?) în 1864 şi 1865), Eminescu a 
avut contact direct cu Ardealul (şi poate chiar cu Blajul). Generosul 


care, pe lângă atâtea alte frumoase (!) calităţi ce-i atribuie lui Eminescu — şi vom 
vedea, în capitolul Eminescu student, cu câtă, cu câtă nedreptate!!! — împotriva 
lui A. D., deci, care, în studiul foarte subiectiv, dar totuşi nu lipsit de merit, Mihail 
Eminescu (din „Literatura şi artă română” 1903, 379), pretinde că Eminescu avea 
„o cunoştinţă foarte superficială a limbii latineşti şi aproape nulă a celei greceşti, 
cu tot aerul ce-şi da (sic!) de a poseda aceste două limbi şi literaturi”, — cităm, 
alături de mărturiile menţionate de noi, în articolul Eminescu şi învățământul 
clasic (în „Făt-frumos” 1926, 130), încă şi următoarele: S. Bezdechi, Eminescu 
şi anticii, în „Cele trei Crişuri” 1926, 93 (Nr. 6-7); Dan Motru, Un nou izvor al 
lui M. Eminescu, în „Datina” An. VII 1929, 134-136; şi, mai ales, importantul 
studiu Clasicismul grecoroman şi literatura noastră (în special Eminescu), 
publicat de Nicolae Sulica în Anuarul liceului „Al. Papiu Ilarian”, Târgu-Mureş 
1930. — Dacă, totuşi, în faţa justiţiei (O. Minar, Eminescu în fata justiției, 83). 
Eminescu se eschiva de cunoaşterea limbii greceşti, pretextând: „nu pricep 
deloc această limbă”, — atunci răspunsul acesta nu era decât un simplu răspuns 
de circumstanţă. 

bibliotecar îşi semnează daniile cu aproape stereotipa autogramă: „dăruită 
bibliothecei gymnasiaştilor (gimnasiaştilor) Români den Cernăuţi de 
M. G. Eminoviciu”. 

În vremea aceasta, Pumnul era greu bolnav, bolnav fără nădejde. 
Şi a fost o moarte izbăvitoare aceea care, în ziua de 24 Ianuarie stil 
nou 1866, veni să-l mântuiască de chinuri. Dar moartea pribeagului 
din Cuciulata Făgăraşului se desfăşură în împrejurări ce pot închipui o 
apoteoză de adânc înţeles simbolic, — căci dacă Pumnul se stinse neştiut 
de ai săi, departe de Făgăraşul ardelenesc, atunci el muri plâns de un 
copil care era menit să devină apostolul unui neam întreg. În adevăr, 
Eminescu trebuie să fi fost printre cei ce i-au închis de veci pleoapele 
apostolului-martir Arune Pumnul. Când, la răspândirea veştii despre 
sfârşitul lui Pumnul, Stefanelli grăbeşte să ajungă la faţa locului acelui 
sfârşit, Eminescu, în hohote de plâns, îi relatează cum a fost agonia lui 
Pumnul. Şi: „acum îl văzui pe Eminescu, întâiaşi dată, vărsând lacrămi de 
durere” — mărturiseşte Stefanelli (43). Lacrimile acestea se întovărăşiră 
cu cele ale celorlalţi elevi Cernăuţeni!%, în broşura Lăcrimioarele 
învăţăceilor gimnasiaşti de 'n Cernăuţi la mormântul prea iubitului lor 
profesoriu Arune Pumnul repausat întra 12/24 lanuariu 1866, Cernăuţi 
1866, unde, la pagina 4, elevul M. Eminoviciu, privatist, semnează elegia: 


„Îmbracă-te în doliu, frumoasă Bucovină, 
Cu cipru verde-ncinge antică fruntea ta, 
C-acuma din pleiada-ţi auroasă şi senină 
Se stinse un luceafăr, se stinse o lumină, 
Se stinse-o dalbă stea”! 


Metalica, vibrânda a clopotelor jale 

Vueşte în cadență şi sună întristat; 

Căci, ah! geniul mare al deşteptării fale 

Păşi, se duse-acuma pe-a nemuririi cale, 
Şi în urmă-i ne-a lăsat!!% 


1% Şt. Ştefureac, I. leremievici, nemţii E. Franzos şi B. Ehrlich — notă I. D. 
1% Elegia, alcătuită din două — şi nu una, cum îndeobşte se ştie — „lăcrimioare”, 
o vom reproduce în întregime (notă I. D.), pentru cei care doresc să o cunoască: 

Il. 
O stea încântătoare a învierii tale, 
Frumoasă Bucovină, din ceru-ţi a căzut! 
S-au stins acele raze măreţe, ideale 
De adevăr puternic ce-ades ne-au străbătut! 


Pământul tău în care atâtea inimi sfinte 
Dorm astăzi netrezite, aflând repausul lor, 
Prin doliu el devine comoară de morminte 
Şi mai cuprinde astăzi înc-un frumos odor! 


Dar nu moare acela ce zace în ţărână 
Şi care de mari lupte lovit a obosit, 
Căci viaţa ce-o lăţise în tine, Bucovină, 
Un viitor ferice el ţie ţi-a gătit! 


Deci toţi acum, ca unul, să-l plângem cu căldură, 
A” căror inimi încă dreptăţii n-au răcit! 

Să plângem noi pe-un frate ce nu ştia de ură, 

Iar tinerimea noastră pe-un tată mult iubit! 


II. 
Îmbracă-te în doliu, frumoasă Bucovină, 
Cu cipru verde-ncinge antică fruntea ta, 
C-acuma din pleiada-ţi auroasă şi senină 
Se stinse un luceafăr, se stinse o lumină, 
Se stinse-o dalbă stea! 


Metalica, vibrânda a clopotelor jale 

Vueşte în cadență şi sună întristat, 

Căci, ah!, geniul mare al deşteptării tale 

Păşi, se duse-acuma pe-a nemuririi cale 
Şi-n urmă te-a lăsat! 


Te-ai dus, te-ai dus din lume, o, geniu nalt şi mare, 
Colo unde te-aşteaptă toţi îngerii în cor, 
Ce-ntoană tainic dulce a sferelor cântare 

O precizare! Aceasta nu e chiar prima versificaţie a lui Eminescu 
(cum ne-am deprins a o socoti), fiindcă două dintre versificaţiile pe care 
Eminescu, după moartea lui Pumnul, în Faur 1866, le trimite revistei 
„Familia” a lui Iosif Vulcan sunt datate de Eminescu cu Septembrie 
1865. Prima, cu titlul De-aș avea..., apărută în „Familia” din 25 Faur 
1866 şi datată de Eminescu cu Septemvrie 1865, e, cum a arătat Anghel 
Demetriescu („Literatură şi artă română” 1903, 363), numai o searbădă 
copie după un searbăd model al lui Alecsandri. 

Cea de-a doua, versificaţia Din Străinătate, care din străinătatea 
Cernăuţilor cheamă natala vălcioară, a codrului tenebră, colibele din vale 
etc., apărută în „Familia” din 17 lule 1866 şi datată de Eminescu cu 1865, 
e de provenienţă originală a lui Eminescu şi de valoare documentară 
pentru istoriograf. Am şi utilizat-o, în cursul cercetărilor noastre. 

Dar insistăm asupra faptului că, la începutul anului 1866, 
Eminescu sau Eminovici, pentru ultima dată Eminovici, acum, trimite 
câteva „poezii” revistei „Familia”. lată ce ne comunică Iosif Vulcan 
(Mihail Eminescu, în „Familia” 1885, 14): „Înainte de 20 de ani, într-o 
dimineaţă de Februarie a anului 1866, redacţiunea noastră primi o epistolă 
din Bucovina. Epistola conţinea poezii, primele încercări ale unui tânăr, 
care se subsemna Mihail Eminovici. Comitiva poeziilor ne mai spunea 


Şi-ţi împletesc ghirlande, cununi mirositoare, 
Cununi de albe flori! 


Te plânge Bucovina, te plânge-n voce tare, 

Te plânge-n tânguire şi locul tău natal, 

Căci umbra ta măreaţă, în falnica-i sburare, 

O urmă-ncet cu ochiul în tristă lăcrimare 
Ce-i simţ naţional! 


Urmeze încă-n cale-ţi şi lacrima duioasă 
Ce junii toţi o varsă pe trist mormântul tău; 
Urmeze-ţi ea prin sboru-ţi în cânturi tânguioase, 
În cânturi răsunânde, suspine-armonioase, 
Colo în eliseu! 
M. Eminoviciu, privatist 


135 


Bătălia bucovineană 


că autorul lor este numai de 16 ani. 

Publicarăm cu plăcere acele inspiraţiuni juvenile; prima apăru 
în No. Gal Familiei din anul acela. 

Redactorul, însă, îşi permise o mică schimbare. Numele 
Eminovici nu-i suna bine, căci avea o terminaţie slavă; romaniză, dar, 
numele, modificând terminația şi, astfel, poeziile acelea apărură în foaia 
noastră sub numele Eminescu. 

Autorul n-a protestat, ba a adoptat însuşi acest nume şi semnă 
toate poeziile şi scrierile sale în viitor. Astfel fu introdus numele Eminescu 
în literatura noastră; scriitorul acestor şire 1-a fost naşul” — încheie losif 
Vulcan (Şi totuşi lacob Negruzzi, Amintiri din „Junimea ”, mai vrea 
să ne mistifice cu afirmaţia: „Însă nu Eminescu însuşi şi-a schimbat 
terminația, din „ovici” în „escu”, ci, precum mi-a spus-o odată singur, 
Aron Pumnul, învățătorul său de limbă română..., l-a îndemnat să-şi 
romanizeze terminația”). 


* 


Şi fiindcă ajunserăm la debutul literar al lui Eminescu, insistăm. 
Înainte de toate, rămâne să fim lămuriţi, odată, asupra următoarelor 
greu-cumpănitoare ştiri, pe care, în articolul Amintiri despre Eminescu 
(„Neamul romanesc literar” An. 1 1909, 686), ni le dă ardeleanul Aug. 
B. Sinceleanu: „Eminescu, înainte de a colabora la Familia, publicase 
mai multe poezii în Aurora, foaie beletristică ce-apărea în Oradea-Mare, 
supt direcţia lui Iustin Popfiu”. — „Pe vremea aceea” — zice Sinceleanu — 
„eram prin clasa a V-a, la liceul din Blaj, şi eram abonat la Aurora, în care 
începuse Eminescu a publica poezii. Nu-mi mai aduc aminte subiectul 
celor poezii..., dar ceea ce-mi amintesc foarte bine este că ele mă fascinau 
şi că admiram, cu deosebire, limba. De altfel, el era admirat de toată 
lumea, — vorbesc de elevi — din Blaj, şi aceasta cu atât mai mult, că se 
spunea că poetul acesta e un băiat tânăr”. -— Nu cunoaştem această Auroră 
de la Oradea-Mare şi n-o cunoaşte nici repertoriul Nerva Hodoş şi Al. 
Sadi lonescu, Publicaţiunile periodice româneşti 1913. Ce tel de „poezii” 
vor fi fiind aceste pretinse prime versificaţii ale lui Eminescu, publicate 
„înainte de a colabora la Familia”? Cum le-a fi iscălit... Eminovici. E, 
se pare, vorba de un Eminescu, pe care elevii Blăjeni îl cunoşteau acum 

(chiar în persoană)... De când? Despre ce an vorbeşte, deci, Sinceleanu? 

Şi, fiind deci iarăşi vorba de debutul literar al lui Eminescu, 
trebuie să purcedem tot de la Stefanelli (42), care ne informa, acum pentru 
anul 1864: „Eminescu ne spunea că scrie poezii şi că a început şi o piesă 
de teatru”. lar descoperiri ca cele ale lui Gh. Bogdan-Duică, în „Datina” 
An. VII 1929 Nr. 7-9, 131-132 (articolul Dintr-ale lui Eminescu), unde 
(după manuscrisul!%) academic 2259, Eminescu însuşi ne dădea (la 
1878), „pentru propria sa contabilitate poetică” (Bogdan-Duică), o 
înşirare (cronologiceşte dezordonată) a 45 de versificaţii, dintre anii 1865 
şi 1870, — par a ne lămuri. Este, de pildă, aice, între cele 14 versificaţii 
nedatate, înşirată (după De-aș avea, din „1865 Septembrie”) şi versificaţia 
„Cine-i: Steaua mării (Din drama Steaua mării)”! Deci: drama „Steaua 
mării”! Ne întrebăm acum: Oare această dramă, de care n-avem nici o 
altă ştire, n-o fi ea chiar cea ştiută de la Stefanelli (42), din 1864?... Dar 
celelalte (de altfel, necunoscute) versificaţii, înşirate de Eminescu, fără 
dată, în registrul contabilităţii sale poetice: Când norii..., Steaua vieții, 
Îngere palid, Lida — din ce an or fi venind? Din 18642? 

Fapt vrednic de specială atenţie e, apoi, că De-aș avea şi Din 
Străinătate, apărute în „Familia” abia la 1866, sunt datate în amintitul 
manuscris 2259 cu 1865, deci cu data zămislirii lor. Drept care „postuma” 
Un roman (ed. 1908, 269) e datată de Eminescu cu 1865-1877. 

Încât bilanţul bibliografic pentru debutul literar al lui Eminescu, 
încă în funcţie de lămurirea unor întrebări ca cele deschise mai sus, încă 
nu poate fi încheiat. 

Un alt fapt însă urmează, probabil, să mai fie înregistrat aice. 
La 27 lulie stil nou 1866, redacția revistei „Familia” poseda, acum, 
manuscrisul lui Eminescu Lanţul de aur, Novelă svediană (apărută în 
„Familia” 1866, 394 ş. u. şi reeditată, sub sugestia lui Gh. Bogdan- 
Duică, de O. Boitoş şi N. Jugănaru, la Cluj, 1927). Traducerea acestei 
romantice povestiri a lui Onkel Adam e făcută desigur din nemţeşte 
— cum vom dovedi noi — şi probabil în mediul nemţesc de la Cernăuţi, 
în tihna bibliotecii elevilor din casa lui Pumnul sau chiar în căsuţa din 


1% Manuscris văzut şi de I. Scurtu, care însă menţionează (vezi ediţia Geniu 
pustiu 1904, XXV) că acest Ms. Ac. Rom. 2259 ff. 16-39 numerotează nu 45, 
ci 1-35 versificaţii! (?) 

„Feidgasse” (vezi mai sus). Vânzolelile hoinarului Eminescu, după 
dispariţia sa din Cernăuţi (în 1866), cu greu i-ar fi dat răgazul să se mai 
ocupe de traduceri. 

Fapt cert, însă, şi singurul fapt cert, cunoscut din scurta petrecere 
a lui Eminescu la Cernăuţi, după moartea lui Pumnul, e acel fel de 
hotărâre: trimiterea unui mănunchi de versificaţii „Familiei” lui |. Vulcan. 
Şi faptul acesta fu parcă o prevestire a celor ce trebuiau să urmeze: În 
lupta cu îndemnurile de toate zilele, de a-şi isprăvi şcoala, Eminescu 
era să nu se deie biruit decât altor, cu mult mai poruncitoare îndemnuri: 
Imperativul categoric al creaţiei (care chiar în debutul său se afirmă „de 
la Nistru pân” la Tisa”). 

Înfrăţit cu poezia, deci, certat de toţi ai săi, orfan de ocrotitorul 
său, Aron Pumnul, dispare din Cernăuţi, odată cu primăvara anului 1866. 
Nimeni dintre colegii săi n-a ştiut când a plecat şi încotro o apucase. 
Abia mai târziu se răspândi zvonul că petrece în Ardeal (Stefanelli, 44), 
în Blajul lui Pumnul şi al altor (?) descinderi blăjene ale sale (?). Iar 
„Familia” din 14 August 1866 aducea următoarea chemare a Bucovinei, 
din partea unui pribeag, definitiv cufundat în vâltoarea rătăcirilor de bună 
voie: La Bucovina. 

Drumul lui Eminescu, de aici, înainte, e şi mai îmbrăcat în 
întuneric. Informaţia — nelămurită, mistică, legendară. Ani ai celor mai 
desăvârşite dezbrăcări de toată grija lumească... Din înnegurarea lor de 
singurătate şi suferinţă va răsări, cu atât mai luminos, Luceafărul poeziei 
româneşti. 


138 





pentru Eminescu 


T. V. STEFANELLI 


Eminescu, afară de şcoală 


Precum vedem din cele precedente, Eminescu ca elev public, 
a cercetat numai două clase ale liceului din Cernăuţi şi, silit fiind să 
repete clasa a doua, a părăsit-o în semestrul al doilea, pentru totdeauna, 
Şi, de atuncea, nu a mai intrat în liceu. Cauzele ce l-au silit pe Eminescu 
să purceadă astfel erau, cu bună seamă, înainte de toate, greutăţile ce 
le întâmpina la studiul limbii latine şi la matematici, iar cauzele ce l-au 
silit să dispară de atâtea ori din Cernăuţi şi să apară, iarăşi, pentru a 
studia, ne-au rămas nouă, colegilor, necunoscute, şi Eminescu, în această 
privinţă, nu era comunicativ şi nicicând nu ne vorbea despre afacerile 
sale particulare, îndeosebi despre cele familiale, care poate şi ele au avut 
o înrâurire decisivă asupra acestei purtări a lui Eminescu. 

Cu toate acestea, Eminescu avea dorinţa să urmeze studiile ca 
elev public, dovadă că a studiat atâta timp în Cernăuţi ca privatist cu 
scopul de a trece examenele restante, ca să fie primit în clasa în care se 
aflau colegii săi, dovadă, mai departe, că şi în Ardeal a încercat să urmeze 
studiile la liceul din Blaj'%, ceea ce, aşişderea, nu i-a succes, neputând 
corespunde din limba greacă. 

Vedem, deci, că nu i-a succes ca student extern să depună vreun 
examen, iar ca să repete clasele nu l-a lăsat ambiția, pentru că ar fi rămas 
prea în urma colegilor săi, cu care sta, cel puţin în Cernăuţi, în neîntrerupt 
contact şi era, acuma, aproape de şaptesprezece ani, când în anul 1866 
a părăsit, cu totul, oraşul Cernăuţi. 

Dacă considerăm aceste împrejurări, uşor vom putea înţelege că 


1% Vezi: Anghel Demetriescu: Literatura şi Arta Română, pe luna iulie, august 
şi septemvrie 1903 

studiile lui Eminescu nu puteau fi sistematice şi că trebuiau să fie lipsite 
de acea temeinicie pe care şi-o poate însuşi cineva numai treptat şi prin 
studii regulate şi sistematice. 

Cu toate acestea, şi studiul particular şi fără control, pe care se 
puse Eminescu, avea pentru dânsul un avantaj, anume că putea dispune 
de timp cum voia, că se putea ocupa cu ce dorea, şi că se putea mărgini 
numai la acele materii care-i plăceau mai mult şi care se potriveau mai 
bine cu înclinațiile sale. Şi cunoştinţele frumoase, pe care le aflăm ulterior 
în scrierile lui Eminescu, dovedesc că el, ca autodidact, a întrebuințat 
foarte bine timpul şi că s-a ocupat mult cu istoria şi literatura naţională, 
cu literaturile streine, cu sistemele filosofice, cu metafizica şi chiar cu 
latina, care, în liceu, îi făcea atâtea greutăţi. Poetul Horaţiu se vede că 
i-a plăcut cu deosebire, căci, după ani de zile, când petreceam la studii 
în Viena, îmi recita adese ode ale acestui poet, între cari mai ales: Beatus 
ille, qui procul negotiis:... / Eheu! fugaces, Posthume, Posthume labuntur 
anni... Versuri din Carmen saeculare ş.a. Se aprofundase chiar în metrul 
antic şi cei cunoscători cetesc cu plăcere oda sa Nu credeam să-nvăţ a 
muri vreodată, scrisă în cel mai perfect metru sapphic. 

Şi acuma să revin la viaţa şi traiul ce-l purta Eminescu, în 
Cernăuţi, afară de şcoală. 

Am spus că, în şcoală, era vioi, vorbăreţ şi neastâmpărat, ca mai 
toţi colegii săi. Aşa era el şi afară de şcoală. Se înţelege că, înaintând 
în vârstă, această vioiciune şi neastâmpărare se tot domoleau, se tot 
micşorau, dar nu în mod pripit, ci amăsurat evoluţiunii fireşti a pornirilor 
şi a temperamentului, când trece omul de la copilărie la pubertate. 

Eu am locuit, mulţi ani, în strada Cuciur-Mare, şi înaintea 
locuinţei mele se întindea aşa-numita toloacă a oraşului, unde studenţii 
jucau, adese, în orele libere, mingea. Şi Eminescu era, adese, printre noi 
Şi juca cu noi mingea. 

Îmi aduc aminte că, într-o vreme, se iscase mare ceartă între 
studenţi şi între ucenicii şi calfele meseriaşilor din oraş, fiindcă fiecare 
partid voia să ocupe exclusiv pentru sine terenul de joc. Au urmat şi 
bătălii serioase, în care, însă, studenţii rămaseră învingători, căci erau mai 
mulţi la număr şi poliţia era de partea lor. Noi doi, adică eu şi Eminescu, 
fiind prea mici, nu luam parte activă la aceste lupte, dar nici pasivi nu 

eram, pentru că la locuinţa mea se afla, sub streaşină, un depozit de bețe 
şi nuiele, pregătite anume pentru acest scop. 

Când lupta era signalizată, eu şi Eminescu scoteam armele şi, 
trecând cu dânsele numai drumul, eram pe toloacă şi le împrăştiam între 
studenţi, ca să învingă. Odată, însă, în învălmăşeală, ne rătăcirăm între 
„duşmani” şi numai o fugă sănătoasă ne-a scăpat de bătaia zdravănă 
ce ne ameninţa. Atuncea venise Eminescu cu o carte, împrumutată din 
biblioteca studenţilor, şi, în această învălmăşeală, unde amândoi căutam 
să ajungem cât se poate de repede, sub adăpostul locuinţei mele, Eminescu 
a scăpat cartea pe câmpul de luptă, iar duşmanii au făcut-o bucățele. 
Eminescu era nemângâiat, temându-se că, neînapoind această carte, nu 
va căpăta altele. Dar a căpătat şi mai departe cărți din această bibliotecă, 
pentru că bibliotecarul, un student — pare-mi-se Alexandru Pleşcă — a 
avut deosebită considerare pentru acest caz tragicomic de forţă majoră. 

Voi da aici câteva amănunte asupra acestei biblioteci, care se 
afla în casele lui Pumnul şi care a avut o însemnătate atât de mare în 
dezvoltarea studenţilor pe terenul limbii şi literaturii române. Pumnul 
locuia în casele proprii, aproape de periferia oraşului, în strada care astăzi 
poartă numele lui. El avea două case în aceeaşi curte. Dacă intrai, pe 
o portiţă de lemn, în această curte, te aflai între amândouă casele. Cea 
din dreapta, mai mare şi mai înaltă, cu cerdac dinainte, era casa unde 
locuia Pumnul, iar cea din stânga, mai mică şi mai joasă, era menită 
pentru studenţii ce-i găzduia Pumnul. În această căsuţă se afla şi o mică 
bibliotecă a studenţilor români, ferită de ochii profesorilor străini, căci, 
după legile şcolare, studenţii nu aveau voie să întreţină biblioteci şi ar 
fi fost confiscată şi această bibliotecă, dacă în ochii lumii nu ar fi trecut 
de proprietate a lui Pumnul. Biblioteca era alcătuită din diferite cărţi, 
dăruite de Pumnul, de studenţi şi de alţi bărbaţi, prieteni ai tineretului şi 
ai culturii neamului nostru, cu scopul ca studenţii să cunoască şi literatura 
românească şi să se îndeletnicească în limba neamului lor, pentru că în 
liceu toate obiectele se predau în limba germană, iar pentru limba şi 
literatura românească era rezervată numai o oră pe săptămână, în care 
trebuia să fie pe furiş ghemuită şi istoria naţională, pentru că programa 
şcolară nu permitea să se predea studenţilor români istoria neamului 
lor. Nu era o bibliotecă aleasă, ci cuprindea numai volume răzlețe din 

poeţii şi scriitorii români, broşuri, foi volante, reviste mai vechi literare, 
calendare cu adaos beletristic, câteva cărţi privitoare la istoria românilor 
şi Letopiseţele lui Mihai Kogălniceanu. Aceasta era unica bibliotecă unde 
studenţii cu înlesnire puteau ceti şi împrumuta cărţi româneşti. Bibliotecar 
era, totdeauna, un student găzduit de Pumnul, care locuia în camera în 
care se afla şi biblioteca. 

Aceasta a fost întâia bibliotecă consultată de Eminescu. EI o 
cerceta foarte sârguincios, cetea acolo şi-şi împrumuta şi acasă cărți. 
Când mergea la bibliotecă, trebuia să treacă pe lângă locuinţa mea şi mă 
lua, adese, cu sine. EI cetea cu înlesnire slova veche cirilică şi mai cu 
seamă cărţi vechi vedeam în mâna lui, iar Letopisețele lui Kogălniceanu 
le lua acasă. Când a văzut că şi eu cetesc slova veche, m-a întrebat unde 
am deprins această slovă, că doar la şcoală nu se învaţă. Spunându-i că 
tatăl meu m-a învăţat să cetesc slovele vechi, după o Psaltire şi după 
o carte ce cuprindea viaţa sfinţilor, îmi zise că şi el tot acasă a deprins 
această slovă. Mai cu seamă, în zile de dumineci şi sărbători îl aflam pe 
Eminescu regulat în bibliotecă, răsfoind, cetind şi luând acasă tot cele 
mai vechi cărţi. 

De aici ne putem explica cunoştinţa deplină a limbii cronicarilor, 
pe care şi-a însuşit-o Eminescu şi a frumoaselor forme ce le admirăm azi 
în scrierile sale. Dar Eminescu cetea şi tot felul de cărți germane, care 
nu stau de fel în legătură cu materiile ce le învăţam în clasă. 

Odată, a venit el la mine cu o carte, intitulată Myrhologie fur 
Nichtstudierende ! şi mi-a spus că după această carte învaţă mitologia 
grecilor şi a romanilor. Când i-am făcut observarea că această carte 
nu e pentru studenţi, mi-a răspuns că el, dacă are gust să înveţe ceva 
temeinic, nu se ţine de programa din şcoală. Această carte a dăruit-o, 
apoi, Eminescu, în anul 1865, bibliotecii studenţilor şi a iscălit actul de 
danie cu mâna sa proprie. Dau aici şi un facsimile al acestui act, deoarece 
această iscălitură e unica ce o am de pe timpul când Eminescu se scria 
încă Eminoviciu. 

Mulţi ani în urmă, după ce s-a desfăcut biblioteca, mitologia 
1% Mythologie fiir Nichtstudierende, von G. Reinbeck, Professor an der 


deutschen Hauptschule zu St. Petersburg. Mit 16. Abbildungen, Wien im Verlage 
bei R. Sammer (Anul nu este indicat). 

aceasta a devenit proprietatea mea şi o păstrez şi astăzi întru amintirea 
lui Eminescu. 

Această carte a fost, cu bună seamă, întâia mitologie, scrisă pe 
larg, din care şi-a însuşit Eminescu cunoştinţele sale mitologice, ce le 
vedem întrebuințate atât de des în poeziile sale. 

Şi acum voi vorbi de o împrejurare care a avut o înrâurire foarte 
mare asupra vieţii lui Eminescu şi anume Teatrul. 

Când, după dispariţiunea din primăvara anului 1863, se ivi 
Eminescu iarăşi în Cernăuţi, în primăvara anului 1864, el a avut ocazia 
să vadă trupa de teatru a d-nei Fani Tardini, care a dat reprezentații în 
sala hotelului de Moldavie!%, din începutul lunii, martie până la 15/27 
mai 1864, şi apoi a fost angajată şi pentru stagiunea din noiemvrie 
1864, până la martie 1865. Pe vremea stagiunii de primăvară 1864, era 
şi Eminescu în Cernăuţi. 

Trupa d-nei Fani Tardini'% a fost întâiul teatru românesc pe 
pământul Bucovinei şi a avut o deosebit de mare înrâurire asupra 
dezvoltării vieţii şi activităţii românilor din Bucovina. Venea publicul 
din toate unghiurile Bucovinei să asiste la reprezentații, iar studenţii nu 
lipseau niciodată de la dânsele. Era totuna ori de aveau parale sau ba, 
pentru că cei ce puteau plăti preţul mic de intrare, ce era stătorit pentru 
studenţi, intrau cu bilete cumpărate de dânşii; la mulți le împărțea 
Comitetul teatral bilete, prin profesorul Sbiera, iar restul forma un grup 
înaintea uşii de intrare şi nu era seară să nu se afle câţiva bărbaţi cu dare 
de mână, cari plăteau intrarea pentru grupul întreg de studenţi ce asediau 
uşa teatrului. Astfel, tot parterul teatrului era ocupat de studenţi, şi nici 
Eminescu, nici eu nu lipseam de la aceste reprezentații. 

Eminescu era foarte atent la cele ce se petreceau pe scenă. EI 
sta nemişcat, cu privirea aţintită asupra actorilor, ca şi când ar fi voit să 
soarbă toată acţiunea şi frumoasele melodii cântate de dânşii, şi se supăra 
grozav dacă careva din colegi îl stingherea prin întrebări sau observări. 
Îl supăra mult şi aplaudatul zgomotos din teatru, pentru că, în aceste 
aplauze, se pierdeau multe fraze şi melodii ale artiştilor. Pe Eminescu 
1% Lângă biserica Sf. Paraschiva. Azi e casă particulară. 

1% Fanny (Fani) Tardini, născută Triste (1823-1908), şi-a organizat o trupă de 
teatru proprie, făcând turnee în toate provinciile româneşti. 

nu l-am văzut aplaudând niciodată, dar acţiunea din piesa reprezentată 
se oglindea în faţa sa şi în ochii săi scânteietori. Dacă ieşeam, între acte, 
prin coridoarele teatrului, atuncea Eminescu fredona melodiile auzite pe 
scenă sau repeta fraze din piesa reprezentată. 

Îmi aduc aminte că, la o astfel de ocazie, după ce fredonase o 
melodie, se oprise deodată drept înaintea unui student, cunoscut al său, 
şi-i zise brusc, în faţă, fraza auzită în acea seară pe scenă: „Ah! eşti un laş 
şi te voi pălmui!”. Studentul, căruia se vede că-i scăpase această frază, 
era surprins de ameninţarea lui Eminescu şi se dete repede într-o parte. 
Noi, ceilalţi, izbucnirăm într-un hohot de râs, iar Eminescu îi zise râzând 
şi el: „Mă! tu nici nu ştii ce s-a jucat pe scenă!” 

Şi asupra noastră, a studenţilor, a avut acest teatru mare înrâurire. 
Vedeam piese patriotice, naţionale, auzeam o limbă frumoasă şi cântece 
bine executate şi, astfel, ne îndeletniceam şi noi în declamaţiuni şi ne 
însufleţeam din piesele alcătuite din istoria trecutului nostru. Toată 
învăţătura noastră, în decursul celor opt ani de zile din liceu, n-a avut 
atâta influenţă asupra dezvoltării noastre naţionale, ca acest teatru. 

Acuma să fi văzut biblioteca studenţilor cât era de căutată şi cum 
piesele publicate de V. Alecsandri, Constantin Negruzzi, Matei Millo! 
şi de alţi autori, erau cetite şi răscetite de studenţi. Intrase o boală între 
noi a repeta cântece şi fraze din teatru, a „face” poezii şi a scrie chiar 
piese de teatru, pe care le arătam pe întrecute unul altuia. Poate că unii 
colegi vor fi păstrând şi astăzi aceste păcate comise atuncea, ca o scumpă 
amintire din zilele pline de iluzii şi de farmec din tinereţe. Şi Eminescu 
ne spunea că scrie poezii şi că a început şi o piesă de teatru, dar nu ne-a 
arătat nici poezii, nici piesă. 

După ce a părăsit trupa Tardini, în mai 1864, apoi, în primăvara 
anului 1865, Cernăuţul, a dispărut şi Eminescu, dar spre toamna anului 
1865 apare, iarăşi, între noi şi ne spune că se va supune unui examen 
pentru a fi primit ca elev public. 

Acuma locuia el la Pumnul şi îngrijea şi de bibliotecă. Aici 
trebuie să se fi simţit el în elementul său, căci rânduise biblioteca şi ştia 


110 Matei Millo (1814—1896), actor, director de teatru, dramaturg, născut la 
Spătăreşti, în judeţul Suceava, şcolit la „academia” lui Nicolae Istrate de la 
Rotopăneşti 

unde se află orice carte. Nu mai trebuia, ca mai înainte, să scotoceşti tot 
dulapul, până ce dai de cartea ce-ţi trebuia. Eminescu se ducea drept la 
dânsa şi o scotea dintre celelalte cărţi, dându-ţi-o cu un fel de satisfacţie 
şi dovedind, astfel, că cunoaşte fiecare tom din această colecţiune. 

Pe vremea aceasta, profesorul Pumnul era greu bolnav şi nu mai 
părăsea patul. Eminescu îmi spuse că, după vorbele medicilor, Pumnul 
nu va duce-o lung şi, în adevăr, Pumnul muri în ziua de 12/24 ianuarie 
1866. Doliul era mare în toată Bucovina şi între studenţi, iar Eminescu 
era neconsolat, pentru că ţinea mult la acest rar bărbat şi îl iubea ca pe 
un tată. 

Când am auzit despre moartea lui Pumnul, am alergat la locuinţa 
sa, ca să-l văd pe iubitul meu profesor, cea din urmă oară. Am intrat, 
întâi, în camera lui Eminescu. El îmi povesti despre ultimele momente 
ale acestui apostol al românilor din Bucovina, şi acuma îl văzui pe 
Eminescu, întâiaşi dată, vărsând lacrimi de durere. Seara, m-am dus iarăşi 
la Eminescu şi l-am aflat scriind o poezie. El mai schimba, mai adăugea, 
mai netezea, dar am observat că nu i-a plăcut că l-am surprins. Pe urmă, 
însă, îmi arătă poezia şi-mi spuse că mai mulţi studenţi vor scrie poezii la 
moartea lui Pumnul, care se vor tipări. Mi-a cetit, apoi, întreaga poezie. 
Este aceeaşi care, împreună cu alte şase poezii, a fost tipărită cu ocazia 
morţii lui Pumnul, sub titlul Lăcrămioarele învăţăceilor gimnasiaşti din 
Cernăuţi la mormântul prea iubitului lor profesor Arune Pumnul. 


Când a venit Eminescu la Viena 


După o dispariţiune de ani întregi dintre colegii săi din Cernăuţi, 
Eminescu se iveşte deodată şi pe neaşteptate în Viena, spre marea 
surprindere şi bucurie a colegilor săi din Cernăuţi, cari îşi făceau atunci 
studiile la Universitatea din Viena. Aceasta a fost în toamna anului 
18691!!. Toţi îl primirăm cu mare dragoste şi vechea prietenie era iarăşi 


11 Pe aceeaşi vreme a sosit şi loan Slavici la Viena. Pe atuncea, rivalitatea între 

închegată, astfel ca şi când niciodată nu am fi fost despărțiți timp atât de 
îndelungat. Şi ne părea cu totul firească sosirea lui Eminescu la Viena, 
pentru că coincidea cu sosirea noastră, astfel că dacă el ar fi urmat regulat 
studiile liceale, trebuia numaidecât să se înscrie la universitate, odată cu 
noi, precum a şi făcut-o. Acuma era el în acelaşi an de studii ca şi vechii 
săi colegi şi nu mai putea cineva să-i spună că a rămas în urma lor. Dar, 
dacă îl întreba careva unde a finit studiile liceale, el răspundea cam evaziv 
că a studiat în Transilvania, însă testimoniul său din liceu nu l-a văzut 
nimeni şi nici nu a insistat cineva să-l vadă. Pentru colegii săi era destul 
să ştie că era înscris la universitate şi că urma regulat cursurile. Pentru 
dânşii era aceasta destulă dovadă că a finit cursurile liceale. Dar, cu 
toate acestea, era ceva la mijloc, căci Eminescu era înscris la Facultatea 
de filosofie numai ca auzitor extraordinar (ausserordentlicher Horer), 
nu ca student ordinar ca ceilalţi colegi, ceea ce dovedea că Eminescu 
nu trecuse, la liceu, examenul de bacalaureat sau de maturitate, cum se 
numeşte el în Austria, şi de aceea nici nu putea fi primit ca student ordinar. 
Faptul că Eminescu asculta cursurile de la universitate numai ca student 
extraordinar avea ca urmare că nu putea fi admis la examene. 1 se testa 
numai în „Index lectionum”, la finea fiecărui semestru, că a ascultat acele 
obiecte la care se înscrisese şi pentru care, chiar la înscriere, trebuia să 
plătească taxa cuvenită (Collegiengelder). Pentru Eminescu avea, însă, 
acest fel de înscriere şi un avantaj, pentru că astfel avea deplină libertate 
a-şi alege obiectele ce le dorea şi care-i conveneau mai mult, pe când 
pentru noi, ceilalţi, erau fixate materiile ce trebuia să le ascultăm şi din 
care trebuia să dăm examenele. 

Venind Eminescu la Viena, era lucru firesc că întâiele sale 
întâlniri căuta să le aibă cu vechii săi colegi din Bucovina, cu cari a 
reînnoit cunoştinţa şi prietenia. Şi erau mulţi de aceştia, pentru că, pe acele 


societăţile studenţeşti România şi Societatea Literară-Știinţifică era foarte mare 
şi membrii acestor societăţi făceau adevărată vânătoare după membri noi, chiar 
dacă aceştia încă nu erau în Viena, dar despre care se ştia că vor veni acolo. 
Astfel atât Eminescu cât şi Slavici au fost înscrişi, chiar în luna februarie 1869, 
membri în Societate literară-ştiinţifică, cu toate că nu erau în Viena şi prietenii 
lor au plătit şi taxa de înscriere, dar abia după sosirea lor în Viena, în toamna 
anului 1869, au fost amândoi proclamaţi membri definitivi ai acestei Societăţi 

vremuri, nu exista în Cernăuţi universitate şi toţi tinerii din Bucovina ce 
voiau să urmeze studiile universitare trebuiau să le facă la Viena. Dar 
erau, pe atuncea, şi foarte mulţi tineri din România, Transilvania, Ungaria, 
Banat şi chiar din Macedonia, astfel că colonia studenţilor români din 
Viena era foarte mare. Eminescu s-a lipit mai mult de bucovineni, ca unii 
ce-i erau de mult cunoscuţi şi colegi, şi deoarece mai toţi bucovinenii 
îşi aleseseră locuinţele lor în al treilea cartier al Vienei, Landstrasse, se 
sălăşlui şi Eminescu în acest cartier şi-şi alese, la început, locuinţa în 
strada Radetzky, în apropierea celorlalţi români din Bucovina. În toamna 
anului 1870, era şi mai aproape de bucovineni, căci a locuit în Dianagasse 
No. 8, într-o cameră împreună cu colegii săi Samuil Isopescu şi lancu 
Cocinschi, în aceeaşi casă locuia şi colegul nostru loan Luţă, iar eu 
locuiam în aceeaşi stradă No. 4, câţiva paşi mai departe de Eminescu. 

Astfel ne puteam întâlni în toate zilele, când mergeam şi veneam 
la universitate, şi adese venea el la mine şi eu mergeam la dânsul şi la 
ceilalţi colegi ce locuiau cu el împreună. Unde a locuit Eminescu în 
anul 1872, până a părăsit definitiv Universitatea din Viena, nu-mi mai 
aduc aminte. 


Studiile lui Eminescu în Viena 


Cum am văzut, Eminescu era înscris la universitate ca student 
extraordinar şi, astfel, avea dreptul să asculte disciplinele ce-i plăceau, 
fără să aibă îndatorirea a se supune unui examen. Nefiind legat 
de un sistem în alegerea disciplinelor ce se predau la universitate, 
Eminescu avea deplină libertate a-şi alege şi profesorii şi obiectele ce-i 
conveneau şi, astfel, îl văzurăm cercetând cursurile de filosofie practică 
(praktische Philosophie) la profesorul dr. Zimmerman, filosofia dreptului 
(Rechtsphilosophie), economia politică (NationalSkonomie), ştiinţa 
financiară (Finanzwissenschaft) şi ştiinţele administrative (Verwaltungs- 
lehre), la renumitul profesor dr. Lorenz Stein, iar dreptul internaţional 
(Vâlkerrecht), la profesorul dr. Louis Neumann. Desigur că nu era 

înscris la toţi aceşti profesori şi la toate obiectele acestea, dar aceasta nu 
împiedeca pe nici un student a asculta pe orice profesor. Nu era înscris 
nici la cursul de medicină legală, pe care eu, ca student în drept, eram 
îndatorit să-l cercetez, dar venea adese cu mine la acest curs, pentru 
că profesorul, dr. Gatscher, avea o deosebită metodă a ne preda acest 
obiect şi a ne iniţia în tainele trupului omenesc, dezvoltând înaintea 
noastră, atât pe schelete, cât şi pe cadavre, tot ce un laic care dorea să 
devină judecător avea nevoie să cunoască în mod practic, spre a nu fi 
dus în eroare de medicii legişti. Lui Eminescu îi plăcea acest curs şi era 
foarte atent când profesorul Gatscher diseca, înaintea noastră, cadavre 
bărbăteşti şi femeieşti, explicându-ne toate organele, de la creieri până 
la tălpi. Eminescu cerceta şi cursul de limbi romanice, la renumitul 
profesor dr. Musaffia. 

Precum vedem, Eminescu nu râvnea să se specializeze în un ram 
anumit de ştiinţă, adică în drept, în medicină, în litere sau ştiinţe, ci căuta 
să-şi însuşească o cultură generală, care se cere de la fiecare om cult, şi, 
dacă vom considera că Eminescu, din toamna anului 1869, până în vara 
anului 1872, a cercetat cursurile menţionate, şi poate şi altele, pe care 
nu le cunosc, că în Berlin a urmat mai departe studiile la universitate şi 
că, acasă, cetea necontenit, atuncea ne vom explica uşor cultura cu care 
era înzestrat. La mijloacele de cultură pe care le-a întrebuințat el, trebuie 
neapărat să numărăm şi diferitele muzee, ce le poseda în număr atât de 
mare capitala Austriei, apoi renumitele galerii de pictură şi diferitele 
expoziţii de artă. Eminescu le cerceta pe toate, cu catalogul explicativ 
în mână şi adese îmi spunea că va mai cerceta cutare muzeu sau cutare 
galerie. Teatrul Curţii, cu cei mai mari artişti germani şi cu cele mai 
clasice piese de teatru, precum şi Opera Curţii imperiale erau foarte adese 
cercetate de Eminescu şi, când se reprezenta vreo piesă clasică, făcea tot 
posibilul să nu lipsească. Îmi aduc aminte de un episod care ilustrează 
fermitatea hotărârii lui Eminescu în această privinţă. Era în 22 sau 23 
decemvrie a anului 1870 şi, în Teatrul Curţii, avea să se reprezinte piesa 
clasică Regele Lear, de Shakespeare. Nici Eminescu, nici eu nu avusesem 
ocazia să vedem acest cap de operă al genialului englez şi i-a fost lui 
Eminescu uşor să mă înduplece ca să mergem la Burgtheater, care, pe 
acea vreme, era la intrarea în Curtea Împărătească. Dar cum dispuneam 

amândoi numai de puţini bani, nu puteam cumpăra locuri numerotate, 
ci trebuia să ne mulţumim cu un loc ieftin, pe galerie. 

Ca să ocupi, însă, un loc bun pe această galerie, trebuia să te 
postezi, de cu vreme, afară, înaintea uşii teatrului, ca, după ce se deschidea 
uşa, să fii între cei dintâi pe galerie. Ne-am dus amândoi, la patru ore d. a., 
şi ne-am aşezat lângă uşă, şi tot nu eram noi cei dintâi, căci alţii veniseră 
înaintea noastră, dar tot puteam spera că vom cuceri un loc bun pe galerie, 
dacă ne succede să rămânem în locul unde ne postasem. Era un ger cumplit, 
atuncea, şi vântul ne pătrundea până la oase. Îngheţasem de frig şi tot 
băteam din picioare, ca să ne mai încălzim. Zgribuliţi şi tremurând, am 
rezistat până aproape de şase ore, dar eu, unul, nu mai puteam suferi gerul 
şi-i zisei lui Eminescu să lăsăm dracului şi pe Lear, şi pe Shakespeare, şi 
să ne ducem acasă. Eminescu n-a voit să părăsească postul său, iar eu am 
ieşit din mulţime, înlemnit de frig, şi am ţinut tot o fugă până acasă, ca să 
mă mai încălzesc. Eminescu, însă, a rămas, a asistat la reprezentaţie şi, a 
doua zi, a râs de mine că am fugit de un loc „aşa de bun”. 


Eminescu şi „România Jună” 


Societatea academică „România Jună” era, pe atuncea, o 
societate tânără, închegată în urma stăruinţei patriotului bucovinean 
Alecu Hurmuzachi, din cele două societăţi anterioare studenţeşti, adică 
din „România” şi „Societatea literară şi ştiinţifică”. Ea avea foarte mulţi 
membri din toate ţările locuite de români şi era, deci, lucru firesc că, la 
început, nu domnea acea unitate de vederi ce am fi dorit-o, deoarece 
tinerii din deosebitele ţări doreau, fiecare în felul lui, să impună timbrul 
lor particular mersului societăţii. 

Cea mai însemnată cauză de fricţiune era ortografia şi direcţia 
nouă, croită prin criticile lui T. Maiorescu şi susținută şi propagată prin 
revista Convorbiri literare. Pe acest câmp se dădeau cele mai dese 
lupte în societate, studenţii fiind despărțiți în două grupuri. În fruntea 
grupului ce susţinea direcţia nouă în ortografia românească şi lupta 


149 


Bătălia bucovineană 


pentru ortografia Convorbirilor literare stăteau Eminescu şi |. Slavici, iar 
aderenţii lor erau studenţii cei din România şi cei din Bucovina, afară de 
Ioniţă Bumbac. Acesta, împreună cu cea mai mare parte a studenţilor din 
Regatul Ungariei, combătea cu cea mai mare înverşunare direcţia nouă 
şi ortografia societăţii „Junimea” din laşi, numindu-i pe junimişti şi pe 
aderenţii lor cosmopoliţi lipsiţi de orice patriotism. Conflictele acestea se 
resimţeau la toate întâlnirile studenţeşti şi chiar la lucrările pregătitoare 
pentru serbarea comemorării lui Ştefan cel Mare, ce avea să se ţină, în 
anul 1871, în Putna. Se mai iviră, în anul 1870, certe şi din cauză că 
firma românească din Viena „Mureşianu şi Perlea”!!? dispăruse cu banii 
adunaţi de „România Jună” pentru serbarea din Putna şi se discuta, cu 
mare înfierbântare, a cui este vina că banii au fost depuşi la această firmă 
şi că nu s-au luat măsuri de urmărire în contra defraudanţilor. Grupul 
căruia aparţinea Eminescu era mai puternic, pentru că avea mai mulţi 
aderenţi şi astfel concluziunile votate în şedinţă erau deocamdată în 
favoarea acestui grup şi, astfel, sub patronagiul lui s-a făcut şi serbarea 
din Putna, în vara anului 1871. 

Eminescu, aderent însufleţit al direcțiunii noi şi al serbării din 
Putna, a luat parte activă la toate aceste lupte, dar în modul lui liniştit, 
lipsit de orice pornire violentă şi de acuzaţiuni duşmănoase, şi, când era 
să se aleagă Comitetul pentru serbarea din Putna, el a stăruit din toate 
puterile ca să iasă aleşi tinerii din grupul direcţiei noi şi a dat concursul 
său acestui Comitet, al cărui preşedinte era loan Slavici. Spre acest 
scop, a plecat el la Cernăuţi şi, de acolo, a dirijat, împreună cu Pamfil 
Dan, lucrările preparative pentru serbarea din Putna, până la sosirea 
prezidentului Slavici. De la Cernăuţi, a plecat apoi la Putna şi a luat, 
acolo, parte activă la toate lucrările. Activitatea lui Eminescu pentru 
reuşita serbării din Putna o descriu în un capitol deosebit. Aici vroi să arăt 
numai că conflictele iscate între „România Jună”, din cauza ortografiei 
Şi a direcţiunii noi, se resimţeau nu numai la şedinţele literare ale acestei 
societăţi, dar şi la cele sociale. Şedinţele sociale se ţineau totdeauna într- 
un restaurant şi erau menite a întări legăturile de prietenie între studenţi 
şi a dezvolta gustul pentru limbă, muzică, declamaţiune şi cântarea 
12 Acestei firme aparţinea şi un Zehetbauer, dar banii au fost depuşi acolo 
numai de dragul românilor Mureşianu şi Perlea (n.a.) 

românească. Erau, deci, un fel de serate muzicale-declamatorii. Dar 
tot începutul e greu şi, de aceea, şi aceste serate erau adese plicticoase, 
dacă nu ne cânta medicinistul loan Hosanu frumoasele sale doine 
ardeleneşti şi dacă nu ne zicea din vioară medicinistului O. Blasianu 
sau conservatoristului Th. Micheru. Eminescu venea rar la aceste 
şedinţe şi, când l-am întrebat, odată, de ce nu vine, mi-a răspuns cam în 
sensul acesta: „Păcat de vreme, mă plictisesc. Membrii nu produc nimic 
original. Imită pe studenţii nemți, fără să cugete că deprinderile acestora 
se sprijină pe o vechime istorică seculară şi că au rostul lor în vechimea 
de sute de ani de existenţă a Universităţii din Viena, şi nu se potrivesc cu 
deprinderile românului şi nici nu se vor lipi vreodată de sufletul nostru”. 

Avea dreptate Eminescu şi mi-a venit, atuncea, în minte să 
introducem noi, studenţii din Bucovina, un alt fel de petreceri, dar numai 
între noi, fără să ne înstrăinăm însă de „România Jună”. Am propus, şi s-a 
primit ideea mea, să ne constituim după prototipul vechilor aşezăminte 
ale neamului nostru, în divan domnesc şi în obşteasca obicinuită adunare. 
Ne-a fost uşor să formăm divanul. Pe colegul nostru Pamfil Dan îl 
aleserăm Domn, cu numele Dan-Vodă, iar pe colegul O. Ţurcan, care 
finise studiile teologice în Cernăuţi şi acuma studia drepturile în Viena, 
l-am rânduit Mitropolit Moldovei şi Sucevei, exarh plaiurilor. Aleserăm 
şi doisprezece boieri de divan, cărora le hărăzirăm marile boierii. Aceştia 
erau boierii veliţi ai ţării. Restul colegilor forma obşteasca obicinuită 
adunare, cărora le ziceam şi prostimea. La întrunirile divanului, toţi erau 
siliţi să vorbească în limba neaoşă a vechilor cronicari şi ne făcea mare 
haz să vedem acuma pe unii din colegi, cari până atuncea nici în mână nu 
avuseseră pe vreun cronicar, cum se băteau după astfel de cărţi vechi şi 
le ceteau ca să-şi însuşească limba lor. După mai multe întâlniri intime, 
în care ne îndeletniceam în rolurile noastre, aşteptam ocazia ca să ţinem 
o adunare bine pregătită şi să invităm şi pe mai mulţi colegi ce nu erau în 
Bucovina. Ocaziunea aceasta ni se oferi în scurt, căci un coleg al nostru 
N. Macovei, jurist, care făcea şi anul de voluntar la miliţie, trecând bine 
examenul de ofiţer, fu numit sublocotenent. Divanul nostru hotări să nu 
recunoască această înaintare, ci să-l supună unei deosebite ispitiri înaintea 
divanului, şi abia după aceasta să-i recunoască înaintarea în cin şi să-i 
dea boieria de spătar. Toţi boierii de divan aveau să-i pună întrebări din 

ştiinţele duhovniceşti şi lumești şi din cunoştinţele ostăşeşti şi pârgăreşti. 
Întrebările se stătoriră în consiliu şi erau de tot umoristice, se ţinură însă 
în taină, până în seara întrunirii. Se mai alcătui pentru candidat o carte 
domnească, scrisă în limba veche a hrisoavelor, cu slove vechi, dată în 
Beciu şi iscălită de Vodă, de mitropolit şi de veliţii boieri. 

În seara hotărâtă pentru această serbare l-am adus şi pe Eminescu, 
şi pe mai mulţi colegi din România şi Transilvania. Voi aminti numai pe 
scurt că atât constituirea divanului, în frunte cu vodă şi cu mitropolitul, 
cât şi întrebările umoristice, răspunsurile nepregătite şi de obşte false 
ale candidatului şi întreg mersul ispitirii a pricinuit mari hohote de râs, 
precum nu se mai auzise în adunările studenţeşti. Culmea aplauzelor a 
fost, însă, când, cu mare gravitate, s-a dat cetire cărții domneşti, care 
se finea astfel: 


„lar de-a fi să fie şi cartea noastră să nu o cinsteşti, şi în seamă 
să nu o ţii, şi râs şi batjocură de ea să faci, atunci să fii proclet şi anaftină 
şi afurisit de 335 sfinţi părinţi din Nicheea, şi buricul iadului înghită-te, 
şi setea Gheenei muncească-te, şi focul dragostei ardă-te, şi vinul în 
oţet să ţi se prefacă, şi berea în apă să ţi se schimbe şi să ai parte cu Arie 
ereticul...”. 


Era ceva cu totul nou acest fel de petrecere şi de aceea bucuria 
şi mulțumirea se vedea pe toate feţele. Eminescu toată seara a râs şi a 
aplaudat şi când l-am întrebat cum i-a plăcut această petrecere mi-a 
răspuns : 

— Minunat, aşa înţeleg şi eu! Este viaţă din viaţa noastră 
românească, care se lipeşte de sufletul nostru. Mă! felul acesta de 
petrecere trebuie să urmeze înainte! 

Şi a urmat cât timp au ţinut studiile noastre, până am părăsit 
Viena, şi întrunirile acestea atrăgeau mulţime de public. Eu aveam boieria 
de mare logofăt şi aveam însărcinarea să alcătuiesc cărţile domneşti. 
De la această petrecere, înainte, Eminescu îmi ajuta cu trup şi suflet la 
alcătuirea acestor cărţi şi avea mare iscusinţă în privinţa aceasta. Mai 
târziu a primit şi el o boierie şi a fost rânduit între boierii de divan, ceea 
ce i-a pricinuit mare bucurie. Mulţi colegi de ai noştri păstrează şi astăzi, 

ca amintire, astfel de cărţi domneşti, alcătuite la deosebite ocaziuni. 

Cu încetul, se introduse şi la şedinţele sociale ale „României 
June” o viaţă mai animată şi petreceri mai româneşti şi, cu timpul, se 
prefăcură aceste şedinţe, în adevărate întruniri de plăcere şi distracţie, 
căci se molipsiră tinerii de gustul de a produce singuri şi tot lucrări 
originale şi hazlii, şi când am venit eu, odată, cu o poemă umoristică, 
intitulată Batraho-mio-mahia, în care descriam o întâmplare a colegului 
nostru O. Ţurcan cu poliţia din Viena, mulţi colegi descoperiră că au şi 
ei talent pentru astfel de alcătuiri umoristice şi, de acu, înainte, şedinţele 
sociale deveniră un centru de petrecere foarte căutat, pentru că şi spiritele 
tinerilor, aţâţate mai înainte de certele pentru ortografie, pentru direcția 
nouă şi pentru serbarea din Putna, se liniştiseră, iar serbările la Putna 
reuşiseră foarte bine. Venea, acuma, şi Eminescu la aceste şedinţe şi 
petrecea cu plăcere în mijlocul nostru. EI era foarte indulgent faţă de 
producţiunile colegilor săi şi, de erau chiar şchioape poeziile şi glumele 
nesărate, lui Eminescu nici prin minte nu-i trecea să le critice şi să 
indispună pe autor, ci râdea şi se bucura cu noi împreună. Dar cea mai 
mare plăcere îi făceau lui Eminescu tot cărțile domneşti şi divanul cu 
obşteasca obicinuită adunare, care se constituia, din când în când, la 
adunările studenţilor. 

A rămas obiceiul acesta şi după plecarea lui Eminescu la Berlin 
şi l-am urmat, apoi, şi acasă, în Bucovina, aducându-ne cu drag aminte 
de petrecerile din Viena, şi când, în anul 1875, m-a vizitat Eminescu în 
Cernăuţi, m-a întrebat de am mai alcătuit cărţi şi hrisoave domneşti şi 
cui le-am dat. M-a pus, apoi, să-i arăt conceptul şi a râs mult, când i-am 
descris tot decursul petrecerilor. La această ocazie, mi-a spus că-şi aduce 
cu mare plăcere aminte de felul acesta de petreceri din Viena şi că timpul 
petrecut acolo a fost pentru dânsul cel mai frumos şi plăcut timp petrecut 
în străinătate, pe care nu-l poate uita. 

Ion GRĂMADĂ: 


Mihai Eminescu 


Probabil că, în toamna anului 1868, când au început cursurile 
la universitate pentru semestrul de iarnă, va fi venit tânărul Eminescu, 
pentru prima dată, la Viena, ca să se înscrie la facultatea de litere ca 
auditor extraordinar, deoarece el nu avea bacalaureatul. 

Răposatul Vasile Morariu, prieten al poetului, a spus, la o şedinţă 
literară a „României June” din 1909, aranjată de societate în amintirea 
lui Eminescu, că acesta s-a înscris, în baza unui atestat de studii exoperat 
de Silvestru Morariu, pe atunci membru în consistoriul din Cernăuţi, iar 
mai târziu — Mitropolit al Bucovinei şi al Dalmației. 

Eminescu n-a luat, imediat, parte la viaţa studenţilor din 
societăţile româneşti din Viena, căci abia în Februarie 1869 citim în 
„Consemnarea P.P. Domnilor cari binevoiescu a se înscrie ca membri 
ai Societăţii Literare-scienţifice române din Viena, la Nr.55, numele lui 
„Mihaiu Eminescu, auditoru la filosofia, membru activu pe 69/70 care 
a solvit taxa de 2 fl”; la Nr.56, îl aflăm introdus şi pe domnul „Ioane 
Slaviciu, juristu”, tot cu 2 florini. 

Coincidenţa aceasta dă de bănuit că prietenia lui Eminescu cu 
domnul Slavici datează chiar de la începutul cunoştinţei lor, făcută, 
probabil, mai întâi în Viena. Amândoi cercetau, la început, regulat 
şedinţele plenare şi cele literare ale societăţii din care făceau parte. 

La o şedinţă a „Societăţii literare şi ştiinţifice”, din 6 Martie 
1869, un oarecare Ioane Papu a citit o conferinţă, „Despre însuşirile 
moştenite de la părinţi”, între ascultători era şi Eminescu. Nu voiesc să 
afirm cu deplină siguranţă, dar, cine ştie?, poate că sub impresia acestei 
conferinţe a răsărit, în mintea impresionabilului poet predispus spre 

filosofie, poezia de mai târziu: 


Ce suflet trist mi-au dăruit 
Părinţii din părinţi 

De-au încăput numai în el 
Atâtea suferinţi! 


Nu înţeleg care să fi fost pricina că abia în şedinţa din 23 
Octombrie 1869, „Societatea literară şi ştiinţifică” îi numeşte membri 
definitivi pe Eminescu şi pe Slavici, care fură salutaţi şi primiţi cu aplauze 
din partea adunării. Cu trei zile mai înainte, Eminescu, voind, poate, să 
dea colegilor săi învrăjbiţi o pildă de obiectivitate, se înscrie membru şi 
în societatea „România”, rivală „Societăţii literare şi ştiinţifice”. Tinerii 
studenţi din Viena, ce se interesau de toate mişcările literare şi politice 
din ţările româneşti, luau de multe ori înşişi parte la polemicile politice 
şi literare de acasă. 

Abia trecuseră vreo trei ani de la moartea lui Aron Pumnul, fostul 
profesor al lui Eminescu de la Cernăuţi, când poetul bucovinean Dimitrie 
Petrino se ridică în contra principiilor filologice profesate de Pumnul, iar, 
după moartea acestuia, de urmaşul său, domnul Dr. 1. G. Sbiera, scriind 
o broşură vehementă (Puţine cuvinte despre coruperea limbei române 
în Bucovina, Cernăuţi 1869), în care ataca fără cruţare curentul filologic 
pumnulist din Bucovina. Tinerii din societatea „România”, indignaţi de 
acest atac lipsit de respect faţă de memoria lui Pumnul, îi trimit, în urma 
hotărârii din şedinţa ţinută în 6 Noiembrie 1869, domnului |. G. Sbiera, 
elevul lui Pumnul şi continuatorul ideilor acestuia, o adresă de aderenţă, 
în care se arăta „deşertăciunea” broşurii lui Dimitrie Petrino, îndreptată 
împotriva lingvisticii pumnuliste, şi, totodată, ca un fel de demonstraţie, 
a fost proclamat domnul I. G. Sbiera membru onorific al societăţii. 

E adevărat că în „România” vor fi fost mulţi din foştii elevi ai lui 
Pumnul, dar tot aşa de adevărat e că şi Eminescu, care ţinea aşa de mult 
la memoria fostului său profesor, va fi fost unul din acei care au stăruit 
mai mult pentru combaterea lui Petrino, ba poate chiar el să fi compus 
adresa amintită către domnul Sbiera. Ca o urmare a acelei şedinţe, e şi 
articolul lui Eminescu, apărut ca foileton în numerele 3 şi 4 ale ziarului 

„Albina” din Pesta (7/19 şi 9/2 Ianuarie 1870), „Despre curente filologice 
româneşti în Bucovina”!!5. 
Eminescu, ca om paşnic şi dispreţuitor de vrajbă!!“, de bună 


13 „Persoana asupra căreia aveţi bunătatea a face aluziuni atât de delicate, 
domnul meu, a încetat de mult de a mai fi numai o persoană simplă. Nu mai e 
muritorul slab, muritorul plin de defecte pământeşti, nelimpezit încă de eterul 
opiniunii publice: - nu! el e personificarea unui principiu, sufletul — nemuritor 
neapărat — care a dat consistenţa şi conştiinţa naţională maselor şi a făcut din ele 
o naţiune; — mase, care cu toată nobilimea, cu tot clerul, cu toate averile, începură 
a nu se mai înţelege pe sine, a nu-şi pricepe fiinţa şi natura ce era comună şi care 
face ca masele să fie, pe neştiute chiar, părţile unui singur întreg. Întru realizarea 
principiului său, omul ce-l personifică a întrebuințat mijloace care în detaliul 
d-tale nu-ţi plac, pe care le găseşti, ca tot ce-i omenesc: necomplecte, defectuoase, 
să zicem chiar rele. Combateţi atunci mijloacele, domnul meu, combateţi-le în 
defectuositatea lor, şi nu persoana, individul, principiul său cel bun, care toate în 
sine au a face puţin cu vesmântul defectuos sau ba, cu care o îmbraci. Geniul în 
sdreanţă sau în vesminte aurite tot geniu rămâne; ideea sublimă expresă (pentru: 
exprimată — notă C. Loghin) chiar într-o limbă defectuoasă tot idee sublimă 
rămâne şi principiul cel mare şi salutar acelaşi rămâne, aplicat prin mijloace 
greşite chiar. Şi dacă combateţi formele exterioare ale fondului, băgaţi de seamă 
a o face din punct de vedere absolut: — estetic, rece şi judecător raţionalist al 
formei, combateţi-o cu vigoarea şi seriositatea convicţiunii, nu cu pamfletul 
ridicol şi fără preţ, care detrage întotdeauna mai mult autorului său, decât celor 
persiflaţi prin el. Nu râdeţi, domnilor de Lepturariu; pentru că secaţiunea sa 
de pe alocurea e oglinda Domniei Voastre proprie; nu râdeţi de nihilismul său, 
pentru că e al Dv.“ (Mihai Eminescu, O scriere critică, în Opere I, ed. Creţu, 
p. 419-420). Mai departe spune Eminescu: „Ne ţinem de datorinţa noastră a 
aduce aminte că nu ne simţim îndestul de capabili ca să apărăm, cum se cade, 
oameni ca Şincai şi ca Pumnul... oameni cari apoi nici nu au nevoie de apărarea 
noastră sau a altcuiva, pentru de a rămânea cum sunt, adecă nemuritori şi mari“ 
(p. 422), iar Constantin Loghin avea să sublinieze: „Nemuritor şi mare l-a numit 
Mihai Eminescu pe Aron Pumnul şi noi n-avem nimic de adăugat“ (Constantin 
Loghin, Lepturarele lui Aron Pumnul, în Revista Bucovinei, Anul |, nr. 83/1942, 
pp. 138-160). 

14 Un poem satiric, „Petri Notae”, cu vizibilă trimitere la Dimitrie Petrino, 
contrazice sintagma „firii paşnice”: 

Împresurat de creditori, se vede, 
Şi neputând plăti cu rele rime, 

seamă că n-a luat par-e la certurile dintre cele două societăţi studenţeşti 
ale Românilor din Viena, ci din contra, tocmai prin faptul că era membru 
în ambele, el voia să arate că principiile uneia şi ale alteia se pot împăca 
foarte bine, ba într-o şedinţă a „României”, din 9 Decembrie 1869, 
convocată în chestiunea unirii ambelor societăţi, el făcu o propunere 
foarte cuminte: „unirea necondiționată; minuţiozităţile numelui şi ale 
statutului să se dezbată de către societăţile unite”. În sprijinul propunerii 
sale, care a căzut la vot, fiind susţinută numai de dânsul, el ţinu o vorbire 
frumoasă, pe care o publicăm în capitolul despre „întemeierea României 
Jung ls, 


Te-ai strecurat pe la cordon, sublime, 
Să ne-amărăşti cu versuri centipede. 


Presupunând că nu te ştie nime, 

Că eşti martir ai vrut să faci a crede. 

Mai bine masca de paiazză-ţi şede, 

Căci ne-am convins de mult de-a ta mărime. 


Armeano-grec, lingău cu două feţe, 
Îţi adă-aminte de ce-aveai în straiţi 
Când pietre numărai la voi în pieţe. 


De-aceea taci şi încă bine paieţi, 

Că nu te regulăm, cum ştim, cu bețe. 

Făclie nu-i nemţescul tău opaieţ!“ 

(Junimea literară, nr. 6, 7 şi 8/1914). 

15 „Dar, Domnilor! Mi-i o ruşine să fiu Român! Dar ce fel de Român! Român 
care vrea a-şi fi însuşit monopolul, privilegiul patriotismului şi al naţionalităţi 
— aşa Român de paradă mi-e ruşine să fiu. Naţionalitatea trebuie să fie simțită 
cu inima şi nu vorbită numai cu gura. Ceea ce se simte şi se respectă adânc 
se pronunţă arareori; Hebreii cei vechi n-aveau voie să pronunţe numele 
Dumnezeului lor! Iubesc poporul românesc, fără a iubi pe semidocţii şi 
superficialităţile sale. Ş-apoi, când e vorba la adică, cine conspiră mai mult 
contra Societăţii „România”, noi — unioniştii necondiţionaţi — sau acei domni 
membri care ne fac onoarea opoziţiunii? Eu cred că ei, împreună cu însuşi 
Senatul „României”. Şi de ce? / Senatul şi cu majoritatea, în proiectul său de 
uniune, admite o schimbare a statutelor, va să zică a legii fundamentale, a esenței 

Se pare că Eminescu nu prea venea regulat la şedinţele 
„României”, căci, la 12 Ianuarie 1870, secretarul societăţii, Ştefan 
Ştefurea, îi trimite o invitaţie specială la şedinţa plenară ordinară din 15 
Ianuarie 1870, ceea ce face numai în cazuri excepţionale (Mss. Academiei 
Române, 2255, f.329 sq). La şedinţa aceasta, a fost instituită o comisie 
pentru completarea statutelor şi a regulamentului intern, adăugându-se 
în comisie, pe lângă alţi trei, şi Aurel Mureşanu, Nicolae Oncu, Vasile 
Burlă şi Mihai Eminescu. 

Societăţii „România Jună”, în a cărei primă şedinţă, din 8 
Aprilie 1871, Eminescu îi fusese ales bibliotecar, cu 30 de voturi, el 
i-a dăruit, la o săptămână după alegere, împreună cu Ştefan Ştefurea, 
operele lui Gheorghe Şincai. Eminescu era un harnic cititor şi cred că 
mai mult de aceea a dorit să fie bibliotecar. Cărţile cele mai noi, pe 
care le cumpăra societatea „România”, le citea întâi el, după cum ne 
spune actul „României June” cu Nr.279. Acest act e inventarul averii 
societăţii „România”, care a trecut în posesia „României June”. La 
pagina 7 a acestui inventar, se găseşte o notiţă: „cărţile cele nouă se află 
la bibliotecarul actual Eminescu”. 

Secretar al „României June” n-a fost Eminescu niciodată, după 
cum spun, din eroare, domnii I. Slavici (Convorbiri literare 1903, Nr.10, 


societăţii — noi, din contra, n-avem a face nimic cu caracteristica, cu individul 
societăţii ca atare — el rămâne, prin unire, neschimbat; ce se schimbă? Numele, 
eticheta, firma, care nu-nseamnă niciodată fiinţa şi capitalul însuşi. / Domnilor! 
Un comerciant are un capital de 1.000.000. Firma sa este X! Capitalul său nu 
ar fi acelaşi, dacă s-ar numi Y sau Z? Noi suntem o societate cu un capital de 
principii şi de inteligenţe — firma noastră e „România” — presupunem că firma 
noastră ar fi, de exemplu, „Românismul” — fondul nostru, ființa morală n-a 
fi aceeaşi? Comerciantul de supt firma X presupunem că bancrotează; oare 
caracterul firmei lui, cu toate că numele a rămas acelaşi, nu se schimbă? Dovadă, 
dar, cum că firma, numele, nu e lucrul, fiinţa însăşi — cum haina ce-o poartă un 
om nu-i omul însuşi — cum zdreanţa unui nume obscur poate acoperi un geniu 
— cum purpura unui nume regal poate investi pe un idiot. / Cine conspiră, dar, 
contra legii fundamentale a „României”, acela e mai conspirator decât acel care 
conspiră contra numelui, a hainei, pentru că acea haină e strâmtă şi noi vrem 
să-i croim, tot acestei naţii, o haină mai largă, în care să-ncapă toată lumea 
românească din Viena” — Cartea sângelui, pp. 294, 295. 

pag. 926) şi Al. Vaida (Raportul anual al „R. J.” pe anul 1894/95, 
pg.13), ci numai bibliotecar. Cunosc un singur act (Nr.268 d, neiscălit) 
— altele n-am găsit în arhivă — din 14 Iunie 1871, care, judecând după 
scriitură, e conceput de Eminescu. Acest act conţine ciorna unei adrese 
către Majestatea Sa Regele României Carol I, pe atunci domnitor, 
adresă prin care i s-a adus M. S. la cunoştinţă că e numit membru 
fondator al „României June”, datorită „prea graţiosului sprijin” ce l-a 


x» 


acordat societăţilor „România” şi „Societatea literară şi ştiinţifică”, din 
împreunarea cărora a răsărit „România Jună”. Se vede că, atunci când 
era vorba de compus acte mai grele, îl puneau pe Eminescu să le scrie, 
cu toate că el nu era secretar. 

De numele lui Mihai Eminescu se leagă cel mai măreț act din 
trecutul „României June”, serbarea de la Putna, cu toate că ideea serbării, 
pentru care s-au început pregătirile încă de la începutul anului 1870, n-a 
purces de la Eminescu, ci de la alt membru. EI a agitat mai ales pentru 
convocarea primului congres al studenţilor români. Serbarea de la 
Putna şi congresul amintit erau, în gândul lui şi al amicilor săi, punctul 
de plecare pentru o organizaţie statornică a studenţimii române de la 
toate universităţile. În comitetul central, instituit pentru punerea la cale 
a acestei serbări, Eminescu a lucrat ca secretar (Slavici, Zribuna, Arad 
XIII, Nr.129, pag.4), ceea ce ne dovedeşte şi o chitanţă, din 14 Aprilie 
1870, pe care el o iscăleşte în calitate de secretar, fără să ne spună al 
cărei asociaţii (Actul „R. J.” Nr. 268 b). 

Când firma Zehetbauer şi Mureşanu pierdu libretul banilor 
depuşi la cassa de păstrare din Viena, Eminescu era, la început, cel mai 
neconsolat dintre toţi, mai ales că tocmai o firmă românească a trebuit să 
ne facă o ruşine; mai pe urmă, însă, el i-a încurajat mai mult pe colegii 
săi slabi de înger (Stefanelli, pag. 136). 

Văzând el că serbarea nu se va putea face în 1870, din cauza 
războiului franco-prusian, scrie în revista „Convorbiri literare” din laşi 
(nr.4/15 Sept. 1870, pp. 233-234) un articol, „Notiţă asupra proiectatei 
întruniri la mormântul lui Ştefan-cel-Mare la Putna”, în care vorbeşte 
despre însemnătatea serbării şi despre cauzele amânării ei. 





„Trebuinţa cea mai mare ni s-a părut nouă că ar fi o singură 

direcţiune a spiritului pentru generațiunea ce creşte... exteriorul acestei 
festivități are să fie de un caracter istoric şi religios — interiorul ei — dacă 
Junimea va fi dispusă pentru aceasta, are să cuprindă germenii unei 
dezvoltări organice, pe care spiritele bune o voiesc din toată inima”. 


Pentru dânsul, serbarea avea să devină o piatră de hotar în istoria 
mai nouă a neamului nostru şi, de aceea, când Dumitru Brătianu sprijini, 
în „Românul” (Bucureşti, 23 Iulie 1871), mişcarea studenţimii pentru 
această idee, Eminescu îi trimise, din Cernăuţi, o prea frumoasă scrisoare 
de mulțumire, compusă de dânsul, dar iscălită şi de domnul Pamfil Dan. 

Am spus că mai tare ca de serbare se îngrijea el de congresul 
studenţilor români, la Putna, în care, văzând că nu reuşeşte şi că 
studenţii discută în zadar, fără să fi studiat cum se cade chestiunea 
organizării studenţeşti, le-a spus prietenilor săi intimi următoarele cuvinte 
caracteristice pentru dânsul: 

— Cum e cu putinţă ca atâtea sute de capete la un loc să nu poată 
gândi ca un singur cap sănătos? (loan Scurtu, Mihai Eminescu's Leben 
und Prosaschrifen, pag. 278, Leipzig 1904). 

În şedinţa „României June” din 6 Mai 1871, convocată pentru 
acea serbare, s-a luat, din partea societăţii noastre, hotărârea ca să 
se trimită reprezentanţi oficioşi la serbare şi la congresul studenţesc. 
Reprezentanţilor respectivi li se împrumută câte (?) 80 coroane, probabil 
pentru spezele de călătorie, pentru care se înscrisese — pe lângă alţi 
membri — girant şi Eminescu, el însuşi fiind unul din delegaţii trimişi de 
societate la Putna. în comitetul filial din Bucovina, sau mai bine zis în aşa- 
numita „delegaţie” pentru pregătirea festivităților, el era secretar general, 
iar domnul Pamfilie Dan — casierul comitetului filial din Bucovina. 

Din cauză că Eminescu, împreună cu domnul Slavici, îi alesese 
pe V. Pogor, V. Alecsandri şi pe domnii |. Negruzzi şi T. Maiorescu să 
cenzureze oraţiunile festive ale studenţilor, destinate serbării de la Putna, 
se iscară, în sânul tinerimii din Viena, mari nemulțumiri, din pricina 
cărora avură să sufere neplăceri mai ales ei doi, Eminescu şi Slavici, 
„capii tuturor răutăţilor”. 

Încă înainte de serbare, la o şedinţă a comitetului central din 
Viena, loniţă Bumbac îşi dădu pe faţă nemulțumirea din pricina acelei 

alegeri, protestând şi blamând purtarea comitetului central, dar timpul 
era prea înaintat ca să se mai poată schimba ceva. Afară de aceasta, şi 
un oarecare Alexandru Lupaşcu, din Bucureşti, mai turnă ulei peste foc, 
trimițând 87 lei pentru serbare şi amintind — ca să aţâţe spiritele — de 
„trista impresie ce a produs în toată ţara numirea Domnului Maiorescu şi a 
companiei internaţionale din laşi ca auguri ai serbării”, pe care îi numeşte 
„agenţi ai străinilor”, „întreprinzători ai colonizării ţării cu Germani şi 
Jidovi”, „prezenţa lor la mormântul lui Ştefan va fi o profanaţiune” etc. 

Pricina adevărată a aversiunii tinerilor faţă de direcţia junimistă 
e de căutat în campania cea fără de cruţare ce o inaugurase Maiorescu 
împotriva ideilor false şi a formelor goale, de fals naționalism, în cultura 
şi literatura noastră. Cei atacați, ca şi aderenţii lor naivi, văzându-şi 
periclitată reputaţia lor şubredă, se apărau cu orice mijloace. Tinerii 
din Viena, mai ales cei mai puţin copţi la minte, credeau că atacurile 
domnului Maiorescu erau îndreptate în contra persoanelor, nu împotriva 
ideilor false ale acestora. Această luptă de idei între cele două direcţii 
contrare pasiona foarte mult tinerimea din Viena. Eminescu şi domnul 
Slavici erau aderenţii convinşi ai ideilor critice profesate de şcoala de la 
laşi, în frunte cu domnul Titu Maiorescu; afară de aceasta, ei mai erau şi 
colaboratori ai „Convorbirilor literare”, încă din 25 Aprilie 1870. 

Ambii prieteni, împreună cu vreo câţiva Bucovineni, fură taxaţi 
de cosmopoliţi de către agenţii şcolii latiniste. Furtuna se dezlănţui la 
adunarea generală a „României June” din 4 Noiembrie 1871, când se 
alese un comitet nou, în fruntea căruia stătea şeful tinerilor latinişti, 
Ioniţă Bumbac. În acest nou comitet, domnul Slavici era vicepreşedinte, 
Eminescu -— bibliotecar, ales cu 30 de voturi, iar domnul Chibici — 
controlor; ceilalţi nu interesează. 

Acuzele ce li s-au adus aderenţilor şcolii junimiste erau 
următoarele: 

a) Decea iscălit dl Slavici, în calitate de secretar, un apel către 
publicul român, fără ca societatea să fi hotărât a face un asemenea apel? 

b) Cine l-a autorizat pe dl Slavici să fie preşedinte al unui 
comitet central, pe care nime nu l-a ales? 

c) Dece a fost ales dl Slavici preşedinte la banchet, în loc să 
fi lăsat pe Kogălniceanu să prezideze acel banchet? 

d) Slavici a profitat de banii societăţii şi a făcut cheltuieli de 
zeci de mii de florini. 

e) Dacă studenţii de la congresul din Putna l-au ales pe dl 
Slavici şi pe aderenţii D-sale membri în biroul permanent, unde-i procesul 
verbal încheiat în toată regula şi iscălit de participanţi, care să dovedească 
alegerea făcută? (Slavici, Convorbiri literare, 1904, No. 1, pp.28-48). 

Ioniţă Bumbac declară că numai cu acea condiţie se primeşte 
prezidenţia, dacă Eminescu nu va face parte din comitet, pentru că 
principiile lor nu se împacă. După lungi dezbateri, demisionează din 
comitet următorii aderenţi ai şcolii junimiste: Eminescu, Ştefurea, 
Slavici şi Chibici. Atunci, un membru, O. Tilea, propune ca adunarea 
să primească sau demisia acestora, sau pe a lui I. Bumbac. Fu primită 
a lui Bumbac şi acesta demisiona din comitet, amânându-se alegerea 
preşedintelui pe altă dată. 

Ioniţă Bumbac însă nu disperă, ci, recrutându-şi aderenţi noi, îi 
organiză bine şi veni cu dânşii la şedinţa din 18 Noiembrie 1871, hotărât 
să revină asupra demisiei sale din şedinţa trecută. Începutul dezbaterilor 
îl făcu Eminescu, care ceru ca comitetul să conducă societatea numai 
în calitate de tineri români, şi nu ca aderenţi ai unui sau altui partid. În 
contra acestei păreri, vorbiră 1. Luţă, C. Aronovici şi I. Bumbac. În urma 
acestei opoziții sistematice, îşi dădură demisia din comitet cei patru 
membri aleşi în şedinţa din 4 Noiembrie 1871, alegându-se un preşedinte 
ad-hoc în persoana lui Ilie Luţă. 

La noua alegere, fu ales preşedinte iarăşi loniţă Bumbac, care 
declară hotărât că va conduce societatea „numai în sensul principiilor 
naţionale ale marilor bărbaţi loan Maiorescu, Simion Bărnuţiu şi Aron 
Pumnul. Totodată propuse ca societatea să exprime etern respect şi 
recunoştinţă acestor bărbaţi şi să promită că va urma totdeauna principiile 
lor”. Propunerea fu primită fără modificare (N.B.: Dovadă că latiniştii 
veniră la putere sunt procesele verbale şi actele societăţii, care mişună 
de cuvinte ca: antaniu (întâi), dein (din), scaimb (schimb), lia (ia) etc.). 

După aceste două şedinţe memorabile, care au trecut, din pricina 
importanţei lor, în domeniul istoriei literaturii române, şi pe care le-am 
redat după procesele verbale ale societăţii noastre, să-l lăsăm pe Eminescu 
să ne povestească pe larg toate frământările de atunci: 

„În şedinţa din (4) Noiembrie (societatea îşi alese) biroul său prin 
aclamaţiune unanimă. Supt pretext că unul din birou (subsemnatul) se ţine 
de direcţia literară a societăţii „Junimea” (Maiorescu), dl prezident ales 
declară că nu va putea şedea alături cu mine, din cauză de divergență a 
principiilor. Repet că ăsta a fost pretextul, cauza adevărată a declaraţiunii 
d-sale nu merită a fi adusă înaintea publicului. 

În urma acestei declarări prezidenţiale, patru din membrii 
biroului îşi dau demisiunea, nu doar fiindcă ar aparţinea susnumitei 
direcţii literare, ci fiindcă, conform statutelor, trebuie să fii contra 
exclusivismului de idei. Societatea nu primeşte demisiunile celor patru 
membri, validează, printr-asta, de-a doua oară, alegerea lor şi printr-asta 
incidentul odios s-a părut închis, rămânând ca la o a doua şedinţă să se 
aleagă Prezidentul. 

Intervalul dintre şedinţa primă şi a doua a fost, acuma, spaţiul 
în care s-a dezvoltat o activitate admirabilă în felul ei. Toate elementele 
pasive ale junimii române din Viena, care cu anii nu se interesau de 
societate, apoi contingentul proaspăt al studenţilor care vin din provincie, 
cari nu cunosc decât imaginea celui ce s-apropie de ei ca să-i influenţeze, 
amândouă aceste părţi interesante ale junimii române din Viena au fost 
puse în mişcare de un anume Comitet, format pe tăcute, să vie să voteze 
contra lui Slavici ş-a lui Eminescu, cari se ţin de şcoala lui Maiorescu. 

Pentru seara şedinţei a doua, Comitetul latent şi-a procurat din 
România jurnalele umoristice şi serioase, unde Maiorescu era stigmatizat 
ca persoană publică şi privată; pentru seara alegerii au fost inventate 
mici calomnii ad-hoc, aşa de exemplu că Maiorescu ar fi delapidat 
averea „Junimii”, că a abuzat de încrederea ei şi că, în urmă, ar fi fugit 
din România, cu familie, cu tot; toate aceste mijloace foarte oneste, 
cum se vede, de a influenţa părţile interesante ale junimii, pe care le-am 
caracterizat mai sus. 

Şedinţa se deschide şi alegerea biroului din şedinţa trecută e 
contestată de partea interesantă, fără ca în şedinţa trecută să se fi dat 
vreun protest contra legalităţii ei. Biroul, ştiind elementele cu cari are a 
face, îşi dă demisiunea, dezvoltând, prin membrii săi, ideile pe care el 
le credea raţionale în cazul de faţă. lată-le grupate: 

1. Societatea „România Jună”, fiind întemeiată pe elementul 
obiectiv al diferiților săi membri, pe acele atribute comune tuturor 
Junilor români, nu ar fi oportun de a ridica chestiunea divergenţelor 
dintre ei, fiindcă pe divergențe nu se întemeiază niciodată o societate 
omenească. Divergenţele sunt atât de multiple între individ şi individ, 
încât o întemeiere pe ele l-ar sili pe fiecare de-a forma o societate pentru 
sine însuşi, ceea ce-i o contradicţiune. 

2. Societatea, având ca scop perfecţionarea reciprocă pe 
terenul literar-naţional, aceasta prin expresiunile statutului presupune 
o divergență între indivizi, căci dacă am avea fiecare din noi acelaşi 
cuprins sufletesc, viaţa noastră ar fi repetarea aceleiaşi individualităţi 
în mai multe exemplare, iar nu o perfecţionare reciprocă, o adiţiune a 
aceluiaşi număr simplu, iar nu un complex. Apoi spiritul social nu se 
dezvoltă nici se alimentează prin exclusivism faţă cu ideile altuia, ci, din 
contră, ideile ce le aduce fiecare de-acasă intră, prin socialitate, într-un 
compromis organic, devin o unitate de ordine superioară. Astfel ar fi cu 
putinţă să se facă concesiuni reciproce şi să se găsească acea cale medic, 
care fără exclusivism ar da fiecărui aerul cuviincios pentru dezvoltarea 
sa pe terenul mai sus amintit. 

Ideile şi principiile al căror proces se propunea Societăţii a-l face 
(antiteza nominală Maiorescu şi Bărnuţiu) nefiind cunoscute părţii celei 
mai mari din tinerime, a blama pe unele şi a aplauda pe altele rămâne 
un fapt nesocotit. Afară de aceea, societatea neavând îndreptăţirea 
de-a decide între vreuna din seriile de idei profesate în viaţa publică a 
Românilor, prin asta e exclus şi dreptul de-a determina măsura romanităţii 
şi a patriotismului, după cum individul profesează una sau alta din ele. 
Fiind înşişi în vârsta ideilor, măsura patriotismului nostru va fi dată de 
faptele pe cari vom avea ocaziunea de-a le împlini în viitor, iar nu de 
profesarea nimic-costisitoare a unor idei, pe care individul şi le alege 
după plac. 

4. Chiar în cazul când cei ce pun în discuţiune această chestie 
s-ar fi informat din scrierile numiţilor autori şi ar fi în stare de a-şi forma 
şi da opiniunea fără preocupare, totuşi scopul societăţii nu este acela de-a 
se amesteca în luptele militante ale publicului, ci acel scop, determinat 
pregnant şi cu acuratețe de paragraful 2 al statutelor, cuprinde în sine 

interese obiective comune tuturor membrilor, care-i unesc fără privire 
la ceea ce crede fiecare subiectiv. 

5. Căalegerea din şedinţa primă nu se poate contesta legal, fiind 
confirmată de societate de două ori. Intenţiunea reală a statutelor a fost 
împlinită prin o dublă aclamaţiune mai unanimă, nici un protest n-a fost 
ridicat contra alegerii. Alegerea secretă fiind un drept, iar nu o datorie, 
nimenea n-a putut fi silit de-al exersa, mai ales fiindcă nici n-a contestat 
nimenea în şedinţă, sau nemijlocit după ea, aclamaţiunea. 

6. Cei ce contestă alegerea din prima şedinţă n-o fac din bună- 
credinţă, căci în realitate nu se îndoiesc de legalitatea ei. D. Ioniţă 
Bumbac, ales în şedinţa primă de preşedinte, nu prin vot secret, ci prin 
aclamaţiune, a primit condiţionat prezidenţia, pe care azi el şi cu ai săi 
o contestă. Toată acăţarea de formalitatea votului secret este numai o 
circumvenţiune conştientă şi intenționată a legii, căci alegerea nu poate 
deveni ilegală prin aceea că societatea în unanimitate renunţă la un drept 
al său. 

7. Unitatea societăţii este periclitată prin sulevarea unor 
asemenea chestiuni, şi s-a adus de exemplu cazul analog al desfacerii 
societăţii academice române din Viena prin despărțirea în două castre, 
din care una rădicase pe stindardul ei pe „Bariţ”, iar alta pe „Șaguna”. 

Biroul a desfăşurat prin membrii săi această apărare, a cerut 
susţinerea principiului de: nesulevare a divergenţei spirituale dintre 
Junimea română şi, pentru a evita până şi presupusul că ambiția personală 
ar putea fi motivul susţinerii cu consecvență a ideilor emise, şi-a dat 
dimisia, deşi ar fi avut dreptul de a nu recunoaşte contestarea şi puterea 
de a închide şedinţa. 

Motivele ce s-au adus contra noastră se pot rezuma într-aceea că: 

a) nu suntem români buni, ci răi, asemenea chiar cu trădătorii 
de patrie şi de naţiune pot fi români de origine. 

b) că trebuie să fim sau proşti, sau plătiţi de streini, pentru a 
susţine principiile ce le susţinem. 

c) că direcţiunea literară a „Junimii” (şcoala Maiorescu) nu 
merită decât ca să scuipe cineva în ea şi Societatea să decidă că scuipă în 
şcoala lui Maiorescu (ipsissima verba! ale D-lui Ioniţă Bumbac)” (Mihai 
Eminescu, Scrieri politice şi literare, vol. |, Bucureşti 1905, pp. 15-18). 

Un act al societăţii noastre, cu No. 268 c., conţine demisia 
lui Eminescu din comitet, dar pare, la prima vedere, că nu se referă la 
şedinţa din 18 Noiembrie 1871, căci Eminescu demisionează din cauza 
„neparlamentarismului în dezbaterea comitetului prin o revenire asupra 
votului”; prin urmare, ar fi vorba de o şedinţă a comitetului, nu de una 
plenară. Actul respectiv e iscălit de Eminescu, dar nu poartă nici o dată, 
pe contrapagină, însă, a scris cineva, mai târziu: „89/871”. Numărul 89 
a fost sigur numărul curent al actului din 1871. Dacă considerăm însă 
faptul că Eminescu a făcut parte din comitetul „României June” numai 
de două ori, prima dată, sub preşedinţia domnului Slavici, de care-l 
lega o prietenie foarte intimă, care l-ar fi împiedicat să-şi dea demisia 
chiar pe timpul şi din pricina acestui preşedinte — de altfel, nici un act 
nu dovedeşte că Eminescu ar fi demisionat din vreun comitet pe vremea 
domnului Slavici —, iar a doua oară, când a fost ales, în 4 Noiembrie 
1871, bibliotecar în comitetul cel nou, de sub preşedinţia lui I. Bumbac, 
cu care nu se înţelegea; din pricina acestei neînţelegeri, Eminescu şi-a 
dat demisia, ca, apoi, să şi-o retragă în aceeaşi şedinţă. Plenul, după o 
deliberare, l-a reţinut pe Eminescu şi i-a dat demisia lui loniță Bumbac, 
care, la şedinţa plenară din 18 Noiembrie 1871, „revine” asupra votului 
plenar din 4 Noiembrie, candidând iar la preşedinţie. Inconsecvenţa 
aceasta a lui Bumbac îl face pe Eminescu să scrie în actul de mai sus, 
iar fraza „neparlamentarismului în dezbaterea comitetului” ar trebui 
completată poate în felul acesta: „în dezbaterea pentru completarea 
comitetului”. În tot cazul, Eminescu n-a putut demisiona înainte de 4 
Noiembrie 1871 din motivele arătate, iar după şedinţa din 18 Noiembrie 
1871 încă nu, căci el, după data aceasta, n-a mai făcut parte din comitetul 
„României June”. 

Demisia datează, deci, din 18 Noiembrie 1871! 

Anul următor, în 8 Mai 1872, e ales membru în secţia literară a 
societăţii, împreună cu domnii Vasile Bumbac, loan Slavici şi alţii. Cu 
toate acestea, n-am dat peste nici un act din care aş fi aflat că Eminescu 
a ţinut vreo conferinţă sau ar fi citit vreo poezie în şedinţele literare. Câtă 
vreme a fost membru în „Societatea literară şi ştiinţifică”, a luat o singură 
dată parte la discuţia ce a urmat unei conferinţe ţinute de un alt membru. 

La şedinţele literare, Eminescu venea foarte regulat, la cele 
sociale, însă, rar de tot, din cauză că erau făcute după tipicul german. Mai 
târziu, când a fost introdus divanul domnesc, luă şi el parte la adunări, 
alcătuind cărţile şi hrisoavele domneşti în limba neaoşă a cronicarilor. 
În urma acestei activităţi, primi o boierie, fiind ales în divanul domnesc, 
alături cu alţi boieri veliţi ai ţării (Stefanelli, op.cit., pp. 4-6). 

Din vremea vieţii de student a lui Eminescu la Viena, mulţi 
dintre foştii lui colegi îşi aduc, acum, aminte ce impresie făcea frumoasa 
limbă românească pe care o vorbea el în şedinţele studenţilor români 
din Viena (Revista politică, Suceava 1889, No. din lunie). Aproape cu 
fiecare trăia bine. 

„Era însă un cerc mai restrâns, în care îl vedeam în fiecare zi, 
oameni mai potoliţi, ca Vasile Bumbac şi Grigoroviţă din Bucovina, 
Stamati din Basarabia, T. Nica de la Braşov, Dr. Maier, D. Barcianu şi, 
câtva timp, |. Behnitz de la Sibiu, Tancu şi Ciocanu de la Năsăud, K. 
Lucaciu din părțile Sătmarului, N. Oncu din Zarand, 1. Hosanu de pe 
Mureş, |. Neagoie de la Blaj şi Caragiani din Macedonia, tinerii bătrâni, 
cari aveau pentru el o afecţiune mult mai colegială şi pe care el nu-i 
punea în rând cu ceilalți” (Slavici, op.cit., pp. 926-927). 

Chiar şi Ioniţă Bumbac, adversarul lui de idei, îi era prieten 
bun, de altfel, şi discuta cu plăcere cu Eminescu, întinzându-se la 
vorbă, încât, de multe ori, devenea chiar plictisitor. Odată, Eminescu 
şi cu loniţă Bumbac şedeau, la o masă, într-o cafenea din Viena. Ioniţă 
Bumbac căpătase mâncărime de limbă şi povestea câte verzi şi uscate, 
încât Eminescu, care-l ascultase toată vremea fără să scoată o vorbă, se 
plictisi, de la o vreme, îşi scoase căciula din cap şi, punând-o pe masă, 
dinaintea lui Bumbac, îi zise: 

— Acum mai vorbeşte şi căciulei mele... 

ŞI-I părăsi. 

În cei patru ani petrecuţi de Eminescu la Viena, el a încheiat o 
prietenie sinceră mai ales cu Slavici. O reminiscență din limbajul ce-l 
întrebuinţau amândoi, în anii lor de studenţie, e şi hazlia epistolă, a 
cărei ciornă am găsit-o între manuscrisele poetului din anul 1877 (Mss. 
Academiei Române 2255 f 307); 

„Domino, Domino Schklovaccio (Slavici), sapientissimo ac 
doctissimo meo amico convivoque, domo veteri (dem alten Hause) magno 
cerevisiae consumatori, Magyarophilo — Michaelis Eminescus salutem”. 


În 1873, când petrecea Eminescu la Berlin, „România Jună”, 
„cunoscând zelul lui pentru societate”, îi trimise, în 30 Martie, un act 
prin care-l ruga să intervină la Vasile Burlă pentru o datorie de nişte 
parale, pentru care garantase Eminescu, iar doi ani mai târziu, în 1875, 
tânărul „Drd. fil.” din laşi e numit membru emerit al societăţii noastre; 
membru onorific n-a fost deloc, poate pentru motivul că nu avea... merite 
pentru naţiune (?!)... 

Nu putem spune că el a fost prețuit după merit de „România 
Jună” încă pe când trăia, căci abia cu ocazia sărbătorilor dată de societatea 
noastră în onoarea „Convorbirilor literare”, în 1882, a fost declamată, 
pentru prima dată, în public o poezie de Eminescu, anume partea primă 
din „Scrisoarea a treia”. 

EI, însă, ne-a sprijinit societatea noastră cât a putut; pentru 
primul nostru almanah literar, din 1883, poetul ne-a trimis o strălucită 
capodoperă, poezia sa „Luceafărul, care a fost publicată, mai târziu, în 
„Convorbirile literare” din acelaşi an. Din nefericire, originalul acestei 
măiestre poezii a dispărut, înainte cu vreo câţiva ani, din arhiva societăţii, 
şi acum se va fi aflând poate la vreun amator de astfel de rarităţi. Pentru 
almanahul al doilea, din 1888, el nu ne-a mai putut trimite nimic, căci 
era greu bolnav, şi, de aceea, domnul Maiorescu ne-a dat sfatul ca să 
reproducem, din „Convorbiri literare”, două poezii de ale nefericitului 
poct, „De ce nu-mi vii?” şi „Kamadeva”. 

Un an mai târziu, Eminescu închise ochii pentru totdeauna şi 
sufletu-i chinuit de durerile lumii acesteia părăsi haina de lut, care-l 
ţinea încătuşat, ca să intre în Nirvana cea atât de dorită de dânsul. În 
acelaşi an cu Eminescu au mai murit câţiva membri fundatori şi onorari 
ai societăţii: episcopul I. Popasu, Neculai cav. de Grigorcea, B. G. 
Poppovits şi generalul român Adrian. „România Jună” a trimis cununi 
de flori pentru mormintele lor şi a pus de s-a oficiat câte un parastas 
pentru sufletele celor răposaţi; pentru Eminescu, însă, care, prin numele 
său, a dat societăţii noastre toată strălucirea şi numele cel bun de care 

se bucură până azi, „România Jună” n-a aflat nici o floare şi n-a pus nici 
un cleric ca să-şi înalțe rugăciunile către Dumnezeu pentru sufletul celui 
mai genial membru ce l-a avut ea... 

De aceea, măcar comemorarea poetului, făcută de societate în 27 
Iunie 1909, cu parastas în capela românească din Viena, cu conferinţe, cu 
declamări şi cu cântări, a fost menită să fie o reparaţie a greşelii din 1889. 

Posteritatea începe a-l înţelege şi a-l preţui mai bine decât 
contemporanii lui: 


„Icoana stelei ce-a murit 
Încet pe cer se suie: 

Era pe când nu s-a zărit, 
Azi o vedem şi nu e”. 

Filimon TANIAC: 


Mihai Eminescu. Patru epistole 


Aceste patru epistole cătră părinţii săi, împreună cu un fragment 
al unei epistole cătră Dl. Tit Maiorescu, scrisă în institutul de alienaţi 
din Ober-Dobling, şi câteva poezii de Eminescu, încă nepublicate, le- 
am căpătat pentru publicare în A/manachul prezent de la Dl. căpitan 
Heinrich Garreis de Dollizsturm, din Cernăuţi, carele, după moartea lui 
loan Drogli, s-a însurat cu văduva acestuia, Aglaia, născută Eminescu, 
sora poetului. 

Fiind, însă, mai ales poesiile greu de descifrat, am fost nevoit a 
renunţa la publicarea lor, deoarece, în momentul când s-a predat materia 
la tipografie, nu dispuneam de atâtea mijloace, ca să le fi putut reproduce 
prin fotografie. 

În curând, însă, se vor publica şi aceste pe cale euristică. 

Cernăuţ, în lunie 1903. 


I. 
„Viena, în 10 Februarie 1872. 


Scumpii mei părinţi. 

Astăzi es pentru prima oară din casă, după o toamnă îndelungată 
şi după o desăvârşită lipsă de apetit, care-a ţinut mai douăzeci de zile. 
Înainte de două zile, am început a avea un apetit mai bun şi acuma reintru 
în obicinuinţele de mai înainte şi în traiul ce-l duceam înainte de boală. 
Mă simt mai tare şi gălbinarea e ca şi dispărută de pe piele şi din faţă, 
numai în albul ochilor se mai vede. 

V-aş fi scris mai de mult, dar eram într-o stare sufletească atât de 

amărâtă şi de răutăcioasă, din cauza bolii mele, încât mai mă temeam să 
vă scriu sub inspiraţiunea acelei rele dispoziţiuni. Mai adaog că scrisoarea 
D-voastră, cea din urmă, în care mi se comunică lucruri aşa de triste, 
mi-a mărit boala şi mă făcuse şi mai oţărât de cum eram. 

Nimeni nu venea la mine, pentru că oprisem pe orişicine de a 
veni, şi astfel rămăsesem numai în prada cugetelor şi închipuirilor mele, 
care numai senine nu puteau fi. 

Doctorul mi-a spus că principala cauză a bolii mele a fost izolarea 
deplină, în care trăiesc, şi încunjurarea societăţii şi a oamenilor. Eu nu 
cred să fie asta. E drept că nu mă duc decât foarte rar în adunări, însă, 
totuşi, mă duc câteodată. 

Vă rog, şi de astă-dată, ca să-mi trimeteţi banii, cam aşa, ca pe 
la 25 a lunii să-i capăt, căci, deşi vă va fi făcând greutăţi, totuşi nu ştiţi 
cât de mult bine îmi faceţi cu aceasta. Oriunde locuiesc, e natural că 
aceia trebuie să fie oameni săraci, care aşteaptă ziua în care am să le 
plătesc locuinţa ca pe o sărbătoare, căci, în genere, e una din resursele 
lor principale. Acuma locuiesc, asemenea, la nişte oameni foarte de 
treabă, care, în decursul bolii mele, au fost modele de amabilitate, dar 
sunt foarte săraci. Eu nu le pot răspunde altfel la amabilitatea lor, decât 
cel puţin prin punctualitate. 

Ba chiar dacă aţi anticipa şi mi-aţi trimite vreo trei galbeni, după 
primirea acestei epistole, iară restul pe la 25, cum am spus, aţi face foarte 
bine — se-nţelege, dacă în împrejurările Dv. grele, vă este cu putinţă. După 
cum veţi fi înţeles, am nevoie de o restaurare cum se cade şi sunt multe 
lucruri care ar putea s-o grăbească şi de care trebuie să mă lipsesc, din 
cauze lesne de ghicit. 

Sărutându-vă mânile şi îmbrăţişând pe Şerban şi Matei, rămân 
al D-voastre 

supus fiu 

Mihai”. 

II. 
„Viena, 8 April 1872. 


Iubite tată. 

Fiindcă se încep înscrierile în semestrul al doilea, Vă rog pentru 
suma obicinuită de 8 4, care-mi trebuiesc la începutul fiecărui semestru, 
pentru plata banilor colegiali. Nu v-am cerut înainte, pentru că poate v-ar 
fi venit greu de a mi-i trimite, deodată cu banii lunari. 

Esenţial este că trebuie să-i capăt în grabă, adică înainte de 
închiderea inscripţiunilor, care, din cauze neprevăzute de întârziere, se 
vor închide înainte de vreme. 

De când s-au început căldurile de primăvară, eu m-am îndreptat 
foarte mult şi astfel se vede că scap de toate relele câte m-au bântuit în 
iarna aceasta. Noutăţi nu am de a vă spune, decât doar că scumpetea 
devine din zi în zi mai nesuferită. Mi-ar trebui un pardesus, pentru că, 
pe o vreme aşa caldă, nu pot îmbla cu paltonul, apoi nu e nici atât de 
cald, ca să pot îmbla numai în jachetă. 

Îmbrăţişând pe toţi şi sărutându-vă mâinile, rămân al D-voastre 

supus fiu 

Mihai”. 


III. 
„Berlin, în 17 luni 873. 


Scumpii mei părinţi, 

De două ori am scris lui lorgu şi n-am căpătat nici un răspuns, 
aşa încât nu ştiu cum vă aflaţi acasă, şi tăcerea fratelui mă împle de 
nelinişte. Afară de aceea, i-a scris şi Şerban, de două ori, şi, după cum 
mi-a spus, înainte de vreo 4 zile, nici el nu căpătase încă răspuns. Vă 
rog, dar, a mă scoate din această nelinişte şi a-mi răspunde numaidecât, 
în urma primirii scrisorii de faţă. Pe la finea lui August sau începutul 
lui Septembrie, gândesc că mi-oi isprăvi examenele şi m-oi întoarce-n 
ţară. Aştept cu nerăbdare capătul vieţii mele de student, care desigur că 
pentru mine numai plăcută n-a fost. 

Pe Şerban îl văd rar, căci şede foarte departe de mine. Dacă 

vorbesc cu el despre afacerile lui, el nu mă clarifică, niciodată, într-atâta, 
ca să ştiu ce are de gând să facă. Ceea ce ştiţi D-voastră despre el ştiu 
şi eu... şi nici cred ca să-i fi descoperit el vreunui om din lume tot ce 
gândeşte. Astfel, el o duce destul de passabil; are amici, cunoştinţe cu 
doctori germani şi societatea lui e foarte căutată. EI e şi membru la o 
societate ştiinţifică-medicală. Ce sunt românii care învaţă medicina aici, 
pe lângă el? Pot să zic că dispar... şi cu toate acestea. Eu o spun curat, 
nu-l înţeleg şi pace. Eu gândesc că n-ar avea decât să se prezinte, aici, la 
Universitate, pentru ca să-l facă de trei ori Doctor, dacă nu este încă. Aici, 
în Berlin, poartă acest titlu, fără ca cineva să i-l conteste, scrie reţete, face 
chiar vizite, căci, după legile prusiane, îi este permisă aceasta, se-nţelege 
că sub responsabilitatea sa personală. Dar presupunem c-ar rămâne chiar 
aici, ce viitor îl poate aştepta, în mijlocul unui oraş, unde sunt atâţia alţii. 
Aşteptând un grabnic răspuns, vă sărut mâinile, sărut pe Iorgu, 
Harieta şi Aglaia (care pare că e acasă) şi rămân al D-voastre 
supus fiu 
Mihai”. 


IV. 
„Berlin, 22 lun. 873 st. n. 


Scumpii mei părinţi. 

Sunt aproape două luni de când n-am primit nici un răspuns 
la vreuna din scrisorile mele. Cauza tăcerii D-voastră n-o cunosc şi 
tocmai aceasta mă nelinişteşte, căci îmi închipui, astfel, o mulţime de 
probabilităţi, care de care mai întristătoare. 

Afară de aceea, mă văd constrâns şi de împrejurări ca să vă rog 
pentru ratele pe Iulie şi August, şi o fac aceasta cu inimă cu atât mai 
grea, pentru că nu ştiu dacă împrejurările în care vă aflaţi acuma nu vă 
fac penibilă realizarea sumei pe care-mi veţi trimite-o. Dar în curând 
vor înceta acestea, toate. Întrucât priveşte taxele de doctorat, voi face tot 
ce-mi stă în putinţă ca să vă scutesc de răspunderea lor şi am, din mai 
multe părți, promisiuni de o pozivitate oarecare. Afară de aceea, cred 
că, zilele astea, va sosi şi Rosetti, agentul nostru din Berlin, şi voi intra 
cu el în relaţiunile în care am stat odată. 

O noutate, care vă va interesa poate, este că a murit, aici, în 
Berlin, Matache Beldiman, un văr al lui Alecu şi cumnat al lui Rosetti. 

Tinerimea română de aici a asistat la ceremonia funebră. 
Afară de aceea, am făcut, aici, cunoştinţa locotenentului Balş (ginerele 
lui Florescu), a Doamnei Ghica (născută Rosnovanu) şi a Madamei 
Beldiman, soţia lui Alecu, şi-mi pare că fata lui Calimah. 

Eu aş ţine-o de rău lui Iorgu că nu mi-a scris, de atâta vreme, 
vreo două-trei şiruri, dar aştept de la D-voastră informaţia dacă n-a fost 
oprit, prin indispoziţiile sănătăţii lui, ca să-mi scrie. Vă sărut mâinile, îl 
sărut pe lorgu şi pe toţi de acasă şi, în aşteptarea unui grabnic răspuns, 
rămân al D-voastre 

supus fiu 

Mihai. 


Adressa: M. Eminescu cand. phil. 
Berlin 
Albrechtsstrasse No. 6 II. Treppen bei Lange”!!6. 


16 ALMANACH LITERAR, 1903, Cernăuţi, pp. 43-48 

Vasile GHERASIM: 


Eminescu la Viena 


Într-a doua Duminecă de după Paştile anului acestuia, am fost 
la Suceava. Cum în „Adevărul Literar” (din 15 Aprilie 1923) apăruseră 
unele contribuţii preţioase pentru cunoaşterea vieţii de student, în Viena, 
a lui M. Eminescu, date publicităţii!!” de d. avocat Dr. Samoil Isopescu''5, 
m-am dus la D-lui, să capăt oare-cari lămuriri mai precise asupra celor 
apărute în revista dela Bucureşti. D. Leca Morariu relevase că multe 
dintre chestiunile din articolul citat sunt prinse de autorul anonim în aşa 
fel „încât uneori abia stai să le lămureşti înţelesul”. 

Şi printre primele vorbe cu care m-a primit d. Isopescu au fost: 
„Aşa-i că sunt foarte multe greşeli în articolul din „Adevărul Literar”. 
Îmi pare că cei de la redacţia revistei au vrut să ştie mai bine lucrurile 
decât mine însumi, care le-am împărtăşit lor”. Şi Dumnealui a luat revista 
în mână şi a controlat rostul fiecărui cuvânt din cele ce i se atribuiseră 
Domniei Sale. Astfel, am precizat următoarele: 

1. Conveneau la cafeneaua (nu restaurantul) „Troidl”, de pe 
Wollzeile, foarte mulţi Români din Viena. Erau, printre ei, şi Tancu din 
Năsăud, Vasile Bumbac din Suceava, „chiar atuncea domol şi potolit”, 
Nastasi din Siretele Bucovinei, mai târziu la Braşov, Vasile Burlă, 
student mai vechi — se pregătea pentru examenele din filologie — mai 
târziu profesor şi renumit filolog la Iaşi. Era Matei Lupu. Acest Matei 
Lupu!" a fost avocat şi, apoi, călugăr la Mănăstirea Dragomirnei din 
17 Prin mijlocirea unui absolvent al liceului din Suceava. 

15 A nu se confunda cu profesorul cu acelaşi nume, avocatul fiind socrul celui 
mai bun primar al Sucevei, Franz cav. Des Loges-n. I.D. 
19 Editorul „Revistei Politice” din Suceava şi, deci, primul şef de gazetă care 

Bucovina. Mai era şi regretatul Onisim Ţurcan, pe atuncea purtând titlul 
onorific, acordat de colegii săi, de „mitropolitul cel mare al plăieşilor”. 
Şi ne spune d. Dr. Isopescu că, de câte ori conveneau acolo, Eminescu 
rămânea la „masa bătrânilor” (V. Grigoroviţa şi alţii), unde se discutau 
evenimentele din Ardeal şi celelalte Ţări române, iar tinerii îşi alegeau 
alte mese, unde discutau „de ale lor”. 

Societatea tinerilor mai convenea, adesea, şi la Onisim Ţurcan, 
care locuia pe Belvederegasse. Mai des, însă, la restaurantul Obermayer, 
unde formaseră societatea de chefuri „Steluţa” şi, apoi, „Gorila” şi, 
acolo, la bere, vorbea şi Eminescu, a cărui frumuseţe era admirată de 
toţi streinii din local. 

D. Isopescu mai aminteşte de o fotografie, făcută în atelierul Lovy 
de pe Mariahilferstrasse vis ă vis de Gartenbaugesellschaft, pe atunci. Se 
fotografiaseră, în grup, d. Isopescu, Eminescu, Stefanelli!%. Cu părere 
de rău, până acuma n-am putut-o afla şi nici d. Isopescu nu mi-a putut 
da vreo îndrumare cum s-ar putea descoperi această prețioasă fotografie. 

2. La 1870, d. Isopescu locuia într-o odăiţă, la un evreu spaniol, 
doctor în medicină, cu numele Camondo, iar V. Burlă „într-o odăiţă vis ă 
vis peste tindă”. „Într-o zi vine Eminescu la noi — terminase tocmai atunci 
nuvela „Sărmanul Dionis” — şi pe tema acestei lucrări începuse a se certa 
cu Burlă. Nu-mi aduc bine aminte care anume a fost cauza acestei certe: 
o anumită idee sau întreaga scriere. Văzând că această polemică devine 
înverşunată, le-am zis: „Haideţi la cafenea, la „TroidI”!”. Şi ne-am dus; 
ei, însă, tot drumul nu s-au putut potoli”. 

3. Eminescu, împreună cu alţi colegi de la Universitatea din 
Viena, printre care Nastasi, Burlă ş. a., s-a dus, de Anul Nou 1870 -— nu 
1869, cum greşit ne spune „Adevărul Literar”, la Dobling, pentru a-i 
aduce „plocon” lui Al. 1. Cuza, fost Domnitor al Principatelor române 
unite. Ce fel de impresie a făcut asupra lui Eminescu această vizită 
nu ne poate spune d. Isopescu. Atâta doară, cât e scris şi-n „Adevărul 


a publicat, în Bucovina, poemele lui Eminescu, ignorând cenzura impusă de 
fraţii Ioniţă şi Vasile Bumbac —n. |. D. 

12 Informaţie importantă! Ar fi o nouă fotografie (a S-a!) a lui Eminescu, de la 
care cunoaştem, până astăzi, numai patru fotografii, vezi |. Scurtu, Portretele 
lui Eminescu, Notiţe biografice, Bucureşti, „Minerva”, 1923, 11. 

Literar”, că „au fost foarte bine primiţi de Cuza”. Naționalist înflăcărat, 
cum îl ştim, tânărul Eminescu va fi fost cuprins de adâncă emoție, când 
l-a văzut pe acela care a realizat Unirea Principatelor. Cât de mult îl 
pasiona pe tânărul poet soarta ţărilor române o dovedeşte şi faptul că 
dânsul l-a vizitat pe comerciantul B. Gh. Popovici, de pe Fleischmarkt, 
lângă biserica grecească, pentru a cere lămuriri cu privire la acela care 
era sortit să fie Domnul şi, mai târziu, Regele României. Prinţul Carol, 
în drum spre Bucureşti, s-a oprit la Viena, şi nu ştim ce l-a călăuzit la 
acest comerciant român, care l-a găzduit în casa sa. Lămuriri mai precise 
nu ne poate da nici d. Isopescu. 

4. Interesant e, mai mult pentru noi Bucovinenii, şi faptul, că 
la cursurile savantului filolog romanist Mussafia, la care mergeau, pe 
lângă Eminescu — cum zice d. Isopescu — „mai toţi susnumiţii”, se ducea 
aproape regulat şi actualul Mitropolit al Bucovinei, Dr. Vladimir Repta. 
Căci, la 1870/71, când izbucnise războiul franco-german, dânsul părăsise 
Universitatea din Bonn, la care-şi urma studiile, şi venise la Viena, unde 
găsi un număr destul de mare de studenţi români. 

5. „Citeam — zice d. Isopescu — împreună cu Eminescu, din 
Schopenhauer, Rousseau; apoi Buchner „Kraft und Stoff”. Din literatura 
şi filozofia indică îmi citea dânsul „Sacuntala”, eposuri străvechi de ale 
Inzilor şi „Vedele” inde: toate în traducere germană”. Eminescu făcea 
excerpte şi memoriza părți mai însemnate. 

Dânsul ajunse să spună: „Idealul meu e Nirvana”. lar, d. Isopescu, 
combătându-i această concepţie pesimistă, zicea: „Pentru mine e actio, 
nu Nirvana”. 

E bine să plasăm aici lămurirea foarte prețioasă pe care ne-o dă 
d. Isopescu despre felul cum citea Eminescu. lată ce ne spune D-lui: „Eu 
împrumutam cărţi dela Biblioteca Universităţii, fiind student ordinar, 
o puteam face, iar Eminescu, numai student extraordinar, nu o putea. 
Împrumutam cărţi şi pentru Eminescu, pe care dânsul le citea acasă, 
în timpul zilei, când eu eram prin oraş, sau la cursuri. lar noaptea, sau 
ceteam împreună, sau îmi povestea din cele cetite ziua”. 

„Mergeam, însă, împreună cu Eminescu, la Biblioteca curții 
imperiale, de unde nu se puteau împrumuta cărți acasă. Pe cât ştiu, numai 
în această Bibliotecă publică citea dânsul. Şi citea mai cu seamă cărți 

care nu se puteau afla în alte biblioteci publice”. 

lată-l, deci, pe Eminescu care „ţinea să cetească în tihnă şi nu 
se ducea pe la bibliotecile publice” (Slavici „Omagiu lui Eminescu” 
1909)12!, ducându-se, totuşi, la biblioteca curţii imperiale, unde „cetea 
foarte mult”. („Adevărul Literar” 15 Apr. 1923). 

6. Studenţii români şi mulţi dintre ceilalți domni din colonia 
română din Viena primeau şi citeau foi româneşti, ce veneau din Bucureşti 
şi laşi. Eminescu spunea, adesea: „Ce limbă stricată e la Bucureşti! În 
gazete, româneşte, mai nimic. Singurele cuvinte: „ba”, „da”, „tu”, „eu” 
sunt româneşti; de altfel, numai vorbe franţuzeşti, bulgăreşti, greceşti, 
turceşti şi Dumnezeu mai ştie câte alte soiuri; ei, pripăşiţii şi înstreinaţii, 
ne schilodesc biata limbă strămoşească!”. 

Îl recunoaştem pe Eminescu, care ne-a dat limba literară 
românească, în stare să exprime, pe înţelesul tuturor, cele mai profunde 
gândiri. Tot pe atunci, a încercat să traducă, în aceasta limbă, din poeziile 
lui Heine. Căci îi spune prietenului său Isopescu: „am tradus ceva 
din Heine” (nu „poeziile lui Heine”, cum iarăşi greşit ne informează 
„Adevărul Literar” art. cit.). 

7. Artista de la teatrul curţii imperiale, numită Bognar!?, a 
existat într-adevăr şi Eminescu a cunoscut-o. În „Adevărul Literar” din 
6 Mai 1923, d. |. Nandriş, prieten bun cu răposatul lon Grămadă, se 
îndoieşte de existenţa acestei artiste. Dumnealui, împreună cu Grămadă, 
a avut prilejul de a vorbi cu o altă artistă, Auguste Baudius-Wilbrandt 
(nu Bandins-Wildbrandt!, despre care se spune că l-ar fi cunoscut pe 
Eminescu!?) Această Baudius însă „nu-şi aduce aminte deloc” de poetul 
nostru. Că s-au cunoscut este foarte probabil. Şi încheie d. Nandriş aceste 
importante destăinuiri: „Ar fi interesant de constatat dacă sunt două femei 
de care s-a amorezat Eminescu — amândouă artiste de la Burgtheater 
sau poate e una şi aceeaşi, cunoscută de prietenii lui sub diferite nume”. 

Sunt două artiste. D. Isopescu dă lămuriri exacte în legătură cu 


2! Şi „Junimea Literară” 1923 pag. 127, unde d. Leca Morariu ne atrage atenţia 
asupra contradicţiilor ce se ivesc atunci când comparăm relaţiile dare de diferiţi 
informatori. 

12 Nu „marele tragedian Bognar”, cum tipăreşte „Ad. Lit.” din 15 Apr. 

123 Vezi argumentele aduse de d. I. Nandriş. 

relaţiile ce ar fi existat între Eminescu şi „Bognar, marea tragedă dela 
Burgtheater”. lată ce aflăm de la d. Isopescu: „Eminescu locuia la mine, 
pe Landstrasse-Adamsgasse No. 5 etaj II!%; era, cum zice Neamţul 
„Bettgeher”-ul meu, adică mă învoisem cu dânsul să doarmă într-o odaie 
cu mine (nu într-un pat, cum citesc în „Ad. Lit.”). Câteodată, mergea la 
artista Bognar. Ţin minte, ca astăzi, că Eminescu primea, din când în când, 
un bilet de vizită, pe care era tipărit: „Bognar, Hofschauspielerin”. Şi 
Jos, în colţ, era indicată ziua în care avea să aibă loc „jour”-ul şi ora când 
trebuia să se adune lumea în locuinţa artistei, de pe strada Landstrasse- 
Hauptstrasse. La aceste „jour”-uri veneau tot felul de artişti”. Cum a 
fost introdus şi Eminescu printre aceştia, în casa artistei, nu ne poate 
lămuri nici d. Isopescu. Dumnealui, însă, afirmă că dânsa îl iubea, căci 
„Eminescu era băiat frumos şi vorbea o limbă nemţească interesantă”. 

Şi mai rectifică dl. Isopescu afirmaţiile strecurate în „Adevărul 
Literar”: „La ea nu mergea Stefanelli, şi nici nu o cunoştea pe Bognar” 
(vezi „Ad. Lit.”, în care se spune tocmai contrarul). 

„Că Eminescu ar fi avut oarecari sentimente de iubire pentru 
această Bognar, despre care auzisem că era foarte frumoasă, nu aş putea 
să spun. Căci Eminescu nu vorbea nimic despre ceea ce-l privea numai 
pe dânsul; şi, în schimb, nu cerea nici de la noi să-i destăinuim ce numai 
pe noi personal ne interesa”. Atâta d. Dr. Isopescu. 

Tot în „Adevărul Literar” (27 Mai 1923), d. I. Pop-Florantin, în 
articolul „Cincantenarul României June”, ne dă cele mai precise lămuriri 
asupra faptului că Baudius şi Bognar au fost două artiste la teatrul curţii 
imperiale din Viena. Dumnealui le-a văzut, cu ochii săi, pe amândouă 
şi ne spune că, pe la 1868, o socotea pe Baudius „nu frumoasă, dar într- 
adevăr figură bizară”. lar despre Friederica Bognar, d. Pop-Florantin ne 
spune că era de origine ungară!%. „Ea zguduia sufletele”, încât lumea 
zicea: „Friederica Bognar nu cuvinte rosteşte, ci lacrimi”. 

Este, deci, uşor de înţeles că, printre cei mulţi adoratori ai marii 
artiste, se afla şi Eminescul nostru. Sufletul lui impresionabil se putea 


124 Din „toamna anului 1871, pe la finea lui Octombrie, am locuit cu Eminescu” 
până în mai 1872, când a plecat la Berlin” („Ad. Lit.”). 

125 Ceea ce nu pare a fi adevărat, deoarece dânsa s-a născut la Gotha, în Germania 
(16 Februarie 1840) 

câştiga uşor prin măreţia artei, precum o ştim aceasta de mai înainte, 
când elevul Eminescu s-a luat pe urmele unor „paseri călătoare”, venite 
la Cernăuţi în numele artei. 

Putem spune, cu siguranţă, că, în timpul când Eminescu o 
cunoştea pe artista Fr. Bognar şi avea intrare chiar în saloanele ei, dânsa 
nu mai era la Burgtheater. Este cunoscut că, la 1870, dânsa se retrage 
din acest teatru, pe motivul că nu i se acordau roluri de eroine mai în 
vârstă, ci era silită să joace tot în roluri tinere. În cei 12 ani, cât a fost 
artistă la Burgtheater, Bognar a creat roluri ca Gretchen, Ester, Agnes 
Bernauer, Kriemhilda ş. a. Probabil că Eminescu a văzut-o jucând şi în 
astfel de roluri. Cert e că, după 1870, Bognar apărea pe scenă numai ca 
oaspe, şi anume în roluri eroice ca Sapfo, ludita, Maria Stuart, Deborah 
ş. a. Ca atare, Eminescu desigur a văzut-o. 

Despre cealaltă artistă, Auguste Baudius-Wilbrandt, ştim că 
era cu aproape 5 ani mai tânără decât Bognar (era născută la 1 lunie 
1845) şi că dânsa, în această vreme, adică de la 1861-1878, era artistă 
la Burgtheater-ul din Viena. Dovezile pe care ni le aduce d. I. Nandriş 
(sonetul „An Baudius” şi spusele răposatului Dr. Sterie N. Ciurcu) ar fi în 
măsură să ne întărească părerea că Eminescu a cunoscut-o şi pe această 
artistă, rivală, în ale artei, a Friederikei Bognar („Junimea Literară”, 
1933, 374-379)!%. 


'2 JUNIMEA LITERARĂ, nr. 4-5/1923, pp. 86-90 

T. V. STEFANELLI: 


Eminescu 
şi Serbarea de la Putna, 1871 


Serbarea de la Putna, din 15/27 august 1871, a fost una din 
cele mai frumoase şi valoroase serbări aranjate de societatea academică 
„România Jună” din Viena. Toată suflarea românească a primit cu cea 
mai mare însufleţire ideea aranjării acestei serbări, în Putna, la mormântul 
marelui Erou, spre a se închina la acest sfânt mormânt şi a aduce omagii 
de pietate şi veneraţiune Aceluia ale cărui rămăşiţe pământene, timp de 
peste trei secole şi jumătate, se odihneau în vechea mănăstire, zidită de 
dânsul. Era întâia serbare la care au luat parte românii din toate ţările 
locuite de dânşii. 

Şi ideea aceasta a purces de la Eminescu!!” 

În nopţi nedormite, cufundat în cetirea vechilor cronicari şi 
cuprins de un fior de pioasă admiraţiune faţă de umbrele mari ce se 
închegau înaintea ochilor săi visători şi luau minunatele forme plastice, 


12 Eminescu mi-a spus-o singur că el a „clocit” această idee şi, când l-am 
întrebat de ce retace aceasta şi nu o spune, ca să o ştie toţi, nu numai cunoscuţii 
săi cei mai de aproape, mi-a răspuns că nu ar fi recomandabil să ştie guvernul 
austriac că românii din România, adecă supuşi străini, au propus aranjarea 
acestei serbări, dar el (Eminescu) a sugerat ideea, în mai multe părţi, aşa că nu 
se mai ştie de la cine anume vine. Şi, în adevăr, în toate discuţiunile şi actele 
privitoare la serbare nu se menţionează cine a fost acela de la care a venit ideea. 
În scrisoarea sa, adresată lui D. Brătianu (vezi Scrieri politice şi literare ale lui 
Eminescu), Eminescu rămâne consecvent, numai ca să nu sufere serbarea. De 
altfel, şi modestia prea cunoscută a lui Eminescu ne explică de ce nu-şi asumă 
el ideea serbării. 

ce le admirăm mai cu seamă în satirele sale, în astfel de nopţi tăcute va 
fi plăsmuit şi el ideea de a sărbători memoria celui mai mare erou al 
neamului său, a o sărbători în acel falnic locaş, pe care îl ridicase eroul 
întru mărirea Cârmuitorului tuturor biruinţelor, îl dăruise cu atâta odoare, 
îl înfrumuseţase cu atâta splendoare şi pe care, în sfârşit, îl hotări să fie 
locaşul vecinicei sale odihne. 

Timid şi sfios va fi împărtăşit Eminescu, dintru început, această 
idee unuia şi altuia din colegii săi, timid şi sfios din pricină că realizarea 
ei, atât din cauze politice, cât şi materiale, nu era uşoară şi visul său, 
poate cel mai frumos, lesne putea numai vis să rămână. Dar când văzu 
că ideea sa este acceptată cu mare însufleţire de colegii săi, atunci sfiosul 
şi puţin energicul Eminescu începu să dezvolte o deosebită activitate 
pentru realizarea ideii sale. 

Studenţii din Bucovina, al căror număr pe atuncea era la 
Universitatea din Viena foarte mare, apoi toţi ceilalți membri ai 
„României June”, originari din România, Transilvania, Ungaria, Banat 
şi Macedonia, şi, mai cu seamă, loan Slavici, un bun prieten al lui 
Eminescu, se puseră pe lucru, şi, de acu, Eminescu şi Slavici, şi noi 
bucovinenii, cari, prin cunoştinţele noastre locale, eram mâna dreaptă a 
întregii întreprinderi, stăteam în fruntea memorabilei mişcări, susținuți 
cu cea mai mare căldură de ceilalţi colegi ai noştri. 

Astfel, am putut păşi în public uniţi şi însufieţiţi de ideea ce o 
urmăream cu toţii. Apelurile îndreptate către publicul român au avut 
rezultatul dorit. Scrisorile de aderenţă soseau din toate părţile şi banii 
veneau cu prisosinţă, căci aveam nevoie de mulţi bani, spre a da serbării 
acea splendoare ce i se cuvenea, ca unei serbări a întreg neamului 
românesc. Dar dintru început aveam a ne lupta cu mari greutăţi şi 
chiar întreaga noastră serbare era în pericol de a nu se realiza, când cea 
mai mare parte din banii adunaţi şi depuşi la firma comercială „Perlea 
şi Mureşianu” din Viena. se pierdură, în urma dispariţiunii acestor 
comercianţi de pe piaţa din Viena. 

Îmi aduc aminte ce fierbere era atunci între studenţi, când se lăţise 
această veste amară. Eminescu era cel mai deprimat şi mai abătut decât 
toţi. Când ne-am întâlnit şi l-am întrebat ce zice la toate acestea, lung 
timp nu mi-a răspuns nimic, ci a stat tăcut şi cu capul plecat, apoi zise : 

— Ce va zice lumea, ce vor zice contribuenţii? Toată serbarea e 
primejduită, căci publicul nu va mai avea încredere în noi. Şi tocmai o 
firmă românească a trebuit să ne aducă o decepţiune atât de amară. Ce 
calamitate! 

Se institui o comisiune de anchetă, care avea să cerceteze afacerea 
şi să stabilească responsabilităţile. Când această comisiune veni să 
raporteze, toată studenţimea era adunată în o sală mare a universităţii. 
Raportor al acestei comisiuni era loan Slavici. Cea mai mare tăcere 
domnea în sală, când începu Slavici să citească raportul său, desfăşurând 
toate fazele afacerii şi rezultatul la care a ajuns comisiunea de anchetă. 

Concluziunea acestui raport era că faţă de împrejurările date şi 
având în vedere că nu s-a putut afla urma lui Perlea şi Mureşianu, iar 
depunătorii, având pentru dânşii cea mai bună credinţă, nu se poate face 
nimica. 

După cetirea raportului, a urmat o discuţie foarte animată, dar, 
în sfârşit, concluziunile convingătoare ale raportului au fost primite. 
Eminescu a fost de faţă la această şedinţă, dar nu a luat parte la discuţiune. 

După şedinţă, m-am întâlnit cu Eminescu, cu Pamfil Dan şi cu 
alţi colegi, într-un restaurant. Toţi eram foarte abătuţi şi stăteam sub 
penibila impresie a nenorocirii ce ne-a lovit. Dar Eminescu a fost întâilea 
care ne-a încurajat şi ne-a zis că opera începută trebuie să o ducem la 
capăt. Ne-a spus că, după dispariţiunea lui Perlea şi Mureşianu, au mai 
incurs bani, că vor mai incurge şi de acu, căci mare parte din liste încă 
nu sunt înapoiate şi multe corporaţiuni şi institute publice nu au trimes 
încă ofrandele lor. 

Şi prevederea lui Eminescu s-a adeverit, iar el şi Slavici lucrau 
din toate puterile pentru realizarea operei începute. 

Se alese un nou comitet aranjator, în fruntea căruia sta loan 
Slavici, ca prezident. Pamfil Dan a fost ales casier. Eminescu, după cât 
îmi aduc aminte, formal, a refuzat să facă parte din acest comitet, pentru 
că el, ca totdeauna modest şi sfios, nu râvnea niciodată să stea în fruntea 
unei întreprinderi, dar de fapt a lucrat foarte mult în acest comitet. 

Sub conducerea noului comitet, lucrările înaintară repede. Sosiră 
şi banii adunaţi prin colecte, cari acum erau administraţi, de Pamfil 
Dan, cu deosebită precauţiune şi chiar avariţie. Astfel s-a putut, în scurt, 

răscumpăra urna de argint, comandată la o fabrică din Viena, şi se putură 
întâmpina marile cheltuieli îmbinate cu această serbare, care a costat cam 
35.000 de florini sau 70.000 de coroane. 

Sosind vara, lucrările înaintau mereu şi cel mai bucuros dintre toţi 
era Eminescu, care, la oricare ocazie ne întâlneam, repeta, cu deosebită 
mulțumire sufletească, că serbarea e asigurată. 

Câtva timp înainte de serbare, comitetul aranjator s-a mutat la 
Cernăuţi, ca să poată dirija de aproape lucrările. Era şi Eminescu acolo şi, 
ca unul ce cunoştea Cernăuţul aşa de bine, lucra din răsputeri, împreună cu 
comitetul. EI era ales şi în delegaţiunea ce avea să reprezinte, la serbare, 
pe studenţii din Viena. De la Cernăuţi, comitetul se stabili, apoi, în Putna. 

Eu am sosit la Putna cu trei zile înainte de serbare. Eminescu 
sosise cu câteva zile înaintea mea, avea acu cunoştinţă locală şi mă 
informă despre toate. Mişunau curtea mănăstirii şi satul Putna de studenţi 
şi de lumea ce sosise înainte de serbare, iar în preziua serbării sosiră 
delegaţiunile şi restul oaspeţilor, primiţi cu multă pompă la arcul de 
triumf, ridicat la hotarul satului Putna. Eminescu era cunoscut cu cei 
mai mulţi studenţi şi cunoştea cea mai mare parte din oaspeţii sosiți din 
România. 

— Uite, acela-i Mihai Kogălniceanu şi celălalt, de lângă dânsul, 
e Cerchez, primarul Iaşilor; ei stau de vorbă cu colonelul Boteanu. 

Astfel, îmi arătă el mai multe persoane, pe care le cunoştea. Ne 
îndreptarăm spre mănăstire şi intrarăm, întâi, într-o casă dărăpănată, ce se 
afla înaintea zidurilor mănăstirii. Aici se sălăşluise mulţimea de studenți. 
Apoi intrarăm în curtea mănăstirii, unde întâlnirăm, iarăşi, foarte mulţi 
studenţi, tot în grupuri. Întrebându-l pe Eminescu despre unul şi altul, 
el îmi arătă pe câţiva: 

— Vezi-l, cel cu mustaţa rasă e Alexandru Xenopol, venit din 
Berlin, şi, dincolo, cel ce vorbeşte este Grigore Tocilescu, din Bucureşti. 

Mergând mai departe, întâlnirăm doi studenţi, 

— Uite, cel mai bătrân, cu barbişon, este loan Brătescu şi cel mai 
tânăr, scos ca din cutie şi chitit ca o fată mare, este Ghedem, delegaţi ai 
studenţilor din Bucureşti, împreună cu Tocilescu. 

Întrebându-l pe Eminescu ce nume e Ghedem, el râse şi-mi spuse 
că acesta se iscăleşte Gh. Dem. Teodorescu, dar studenţii îl poreclesc 

Ghedem. EI este şi corespondent al ziarului Românul. 

A trebuit să-l părăsesc, atuncea, pe Eminescu, căci şi eu, şi el, 
aveam mult de lucru, dar când soarele începu să se ascundă după piscurile 
păduraticilor munţi, atunci iarăşi ne-am întâlnit. Acuma avea un teanc 
de hârtii subsuoară şi îl purta cu sine. L-am întrebat ce fel de hârtii sunt 
acelea şi mi-a răspuns că este o poezie, ce are să o împărţească, a doua 
zi. Mi-a dat, îndată, un exemplar din acea poezie, pe care începui să o 
citesc, cu glas. Se vede că lui nu i-a plăcut cum o citesc, căci îmi luă 
repede poezia din mână şi, punând teancul jos, începu să o citească el 
însuşi, cu o deosebită însufleţire, încât şi eu stăteam nemişcat, privind 
la dânsul şi ascultându-i glasul frumos, cu care intona el deosebitele 
strofe ale acestei poezii. Las să urmeze aici câteva strofe de la începutul 
poeziei şi apoi cea din urmă, pentru ca să se poată judeca însufleţirea 
lui Eminescu: 


l. 
Şi strunele plesnite şi harpa desfăcută 
În salcia pletoasă, de care atârna 
L-a Isterului râpe, acuma este mută, 
Şi cântul ei de aur nu pot a-l deştepta. 

PA 
Ce vânt trăgând s-aude sub crengile plecate 
Spre unda cristalină ce fuge şopotind, 
Şi umbrele din apă tot rânduri înecate 
Se par că lasă-n urmă o voce suspinând? 

3, 
Durere!... şi-i profundă când România plânge 
Cu fruntea-nfăşurată de doliu la mormânt; 
Durere-i pretutindeni, durerea se răsfrânge 
În valea şi Carpatul ce-i românesc pământ. 

4. 
Ca valurile mării ce-n sânu-i se frământă 
Şi spre un țărm sau stâncă se-mping a se opri, 
Aşa durerea sparge o ţară şi s-avântă 
Colo spre mănăstire la Putna a lovi. 

Ş, 
De printre munţi, câmpie, din unghiuri depărtate, 
Din târguri, municipii, cătune, un popor 
De-acelaşi curat sânge se scoală să ia parte 
La zi de sărbătoare, la rugăciune-n cor. 
6. 
Cu-a naţiunii cruce, de secoli ferecată, 
Ca pelerin păşeşte la noua Golgotă, 
Unde eroul zace şi țţărna-i fu uitată. 
Tăcere!... Este ora acum a ne ruga: 
7. 
„Mărire ţie, Doamne! O, Iehova, mărire! 
Ce verşi în noi durerea ca balsamul ceresc 
Să curăţi moliciunea, nedemnă moştenire, 
La pragul casei tale, palat dumnezeiesc!”. 
8. 
Virtutea românească, virtutea strălucită 
De patrie şi lege, aici în sanctuar 
Se ştie-nmormântată. O dalbă zi-i sosită. 
Poporul stă-n genunche s-o-nveţe la altar. 
9. 
Şi imn de rugăciune sub bolțile bătrâne 
Vibrează cu putere, şi fumul majestuos 
De smirnă, de tămâie din vasele divine 
Se urcă către tâmplă în nour luminos (...). 
24. 
O, munţi şi văi profunde, oh! daţi-mi pentru-n nume 
Sublima voastră voce, că-i trist sufletul meu. 
Dar bardul nu, nu cântă... el plânge şi-apoi spune: 
O, Ştefan! tu eşti mare şi la mormântul tău! 


Adâncul sentiment, cu care cetise Eminescu poezia, îl emoţionase 
astfel, încât nici nu observase că în jurul nostru se strânse mai multă lume, 
care asculta şi ea în tăcere, cuprinsă de farmecul frumoasei declamaţiuni a 
lui Eminescu. Când sfârşi Eminescu, izbucniră „Bravo!”şi „Minunat!"din 

mulțime. Eminescu îşi veni în fire şi am putut observa că era foarte 
nemulțumit de aplauzele mulţimii. Repede îşi ridică teancul de jos şi se 
depărta spre partea opusă mănăstirii, în direcţia spre sat. Eu mă ţineam 
de dânsul şi acuma îl întrebai de cine-i poezia ? 

— Nu ştiu, zise el scurt, mai că brusc, dându-mi să înţeleg că 
doreşte să curm cu întrebările. 

Şi astăzi, după atâţia ani, scriind aceste rânduri şi având înaintea 
mea acelaşi exemplar de poezie, ce mi l-a dat, atunci, Eminescu, mă 
întreb: „Cine-i autorul acestei poezii, pe care a împărţit-o Eminescu?”. 
Eram, atunci, convins că-i de Eminescu, care, în modestia sa, nu voieşte 
s-o mărturisească, dar, cu toate cercetările mele la Slavici şi alţii, nu am 
putut afla autorul nici până azi'%. 


12% Poezia este tipărită în tipografia Neamului român din laşi şi are 24 de strofe. 


Eminescu a împărţit-o, în ziua serbării, între public, dar în dările de seamă ce au 
apărut asupra serbării, în ziarele din România, nu am aflat-o nicăieri reprodusă 
sau amintită. De aceea, dau aici textul şi acelor strofe ce nu sunt cuprinse în 
descrierea de mai sus : 
10. 
Stă sus martirul lumii ce-i Dumnezeu putinte, 
Iar jos l-a lui picioare mormântul umilit 
Al omului, în care un snop de oseminte 
E-o mână de cenuşe, odor nepreţuit. 
11; 
Din astă catacombă şi mucedă şi rece, 
Din ist sicriu de ghiaţă de noapte-nfăşurat 
Cu giulgiul nepăsării, un fulger iaca trece 
Şi de-a virtuţii raze tot templu-i decorat. 
12. 
În nimbul ce-ncunună mormântul se zăreşte: 
Lipniţul, Grumăzeştii şi Balta şi Ciceu, 
Dumbrava roşă, Baia şi cum îngălbineşte 
Făloasa semilună la Racova de greu. 
13. 
Dar printre fum şi lupte în cercul de lumină 
Se văd cereşti casteluri de-alui Hristos tării. 
Şi între ele-i Putna în care-adânc se-nchină 
Lui Ştefan Vodă astăzi ai României fii. 

14. 

Aice e fântâna cea plină de mărire, 

De sânta pietate, de-al patriei amor; 

Aice-i eroismul ce trăsnet de-ngrozire 

Fu duşmanilor ţării sfărâmând trufia lor. 
15. 

O, mamelor române! aduceţi-v-aminte 

Că dintre voi fu una: Elena, ce ne-a dat 

A patriei mărire! Şi când lipiţi fierbinte 

La sânul vostru pruncul, îi daţi un sărutat, 
16. 

Un sărutat da mamă, extaz de bucurie 

Ce numai sus în ceruri se poate repeta, 

În numele lui Ştefan îl daţi să reînvie, 

Şi duceţi pruncul vostru la Putna-l închina. 
17. 

Iar tu, junime verde, la ist izvor de viaţă 

Cu unde de virtute ce-i al mărirei loc: 

Învaţă-a iubi ţara, a o iubi învaţă 

Şi-n el inimă, suflet căleşte-ţi ca-ntr-un foc. 
18. 

Aşa, junime scumpă, frumoasă auroră 

A patriei române! Al nostru viitor, 

Şi al naţiunei soare, din a virtuţii horă 

Se naşte, vă surâde, vă cată cu amor. 
19. 

În leagănul de moarte vederea nu pătrunde 

Că-i noapte fără ziuă, că-i soarele apus; 

Dar spiritul sondează şi-n muşchiul lui, fecunde 

Seminţi de lauri zice: că Ştefan v-au depus. 
20. 

Din turnul mănăstirei cu fruntea-ncărunţită 

De patru secoli cântă un glas armonios, 

Şi-a lui vibrare dulce de-aramă curăţită 

Prin flăcări întreite, e imn religios. 
21. 

E-a clopotului Buga suspin şi lamentare 

Ce-a munților ecouri de freamăt le-au împlut. 

Sosi memorabila zi a serbării, o zi minunată, care a favorizat 
ceremonia deschiderii serbării. În porticul festiv, ridicat aproape de 
mănăstire, loan Slavici, ca prezident al Comitetului aranjator, rosti, în faţa 
publicului, cuvântul de deschidere, apoi se formă convoiul care plecă în 
lungă procesiune spre mănăstire. În frunte, mergeau membrii Comitetului, 
învestiţi cu late eşarfe tricolore. Ei purtau urna de argint şi două minunate 
văluri, una de catifea roşie şi alta albastră, cu măiestre cusuturi de aur, 
cari erau lucrate una de damele române din Bucovina, iar alta de cele 
din România. Aceste daruri aveau să se depună pe mormântul eroului 
sărbătorit. Era impunătoare această mulţime, compusă din inteligenţă 
şi popor, care încet şi tăcută înainta pios spre locaşul unde se odihneau 
osemintele marelui Domn. 

Eu mă aflam lângă Eminescu. EI era tăcut şi înainta cu capul 
plecat. Îţi făcea impresia că gândurile sale planau în depărtări ce numai 
el ştia să le pătrundă. Aşa am ajuns la mănăstire şi am intrat în sfântul 
locaş, unde, la dreapta, se află mormântul Eroului. De o parte şi de alta a 
mormântului, sta Comitetul, iar lui Eminescu şi mie ne succese să stăm 
în faţa mormântului, la o depărtare cam de doi paşi. 

Se ţinură cuvântările, se depuseră darurile pe mormânt, apoi 
urmă solemna închinare a delegaţiunilor şi a altor credincioşi înaintea 
mormântului. Moment înălțător, care ne transporta şi ne umplea de tainice 
fioruri, nesimţite până atuncea! Această însufleţire a ajuns însă la culme 
când colonelul Boteanu, în mare ţinută, păşi înaintea mormântului şi ţinu 
o scurtă cuvântare, în memoria celui ce se odihneşte aici de peste trei 


Ah! cântă la mormântul ce astăzi e-n serbare 
Că glasu-ţi pentru lume şi cer este făcut. 
22. 
Te leagănă pe vânturi, şi-a ta melancolie 
Misterioasă limbă în inimă lovind, 
Fă lacrime să curgă, colo fă-n vecinicie 
Eroul să tresalte, al tău glas auzind 
23. 
Şi strunele plesnite, şi harpa desfăcută 
În salcia pletoasă, de care atârna, 
L-a Isterului râpe, acuma este mută 
Şi cântul ei de aur nu pot a-l deştepta. 

secole, dar al cărui geniu veghează şi azi asupra scumpului său popor. 
lar când, apoi, îşi plecă Boteanu genunchii înaintea mormântului, când 
îşi descinse centironul de aur de la brâu şi-l depuse pe mormânt, rostind, 
cu adâncă emoţiune, cuvintele: că în numele oştirii române îl depune, în 
semn de admirare şi pioasă veneraţiune pe mormântul marelui căpitan 
şi cârmuitor de lupte, atuncea parcă trecu un fior prin cei de faţă şi toţi 
erau aşa de emoţionaţi, încât vedeai că, fără voie, li se furişară lacrimi 
în ochi!%. Acuma îmi făcu Eminescu semn să ieşim şi-mi zise, afară, că 
acesta a fost cel mai sublim şi mişcător moment al întregii serbări. Adânc 
impresionați, am ieşit din curtea mănăstirii şi am îndreptat paşii noştri 
spre un grup de poporeni. 

Acolo se frigea un întreg bou, pe o uriaşă frigare de lemn, aşezată 
pe două furci, înţepenite în pământ. Câte patru oameni o învârteau, de 
ambele părţi, iar jarul de sub frigare era aşa de mare, de nu te puteai mai 
că apropia. Cu deosebită plăcere se uita Eminescu la acest pitoresc tablou 
şi-mi zise că întâiaşi dată vede un bou întreg pe frigare. Începu să ploaie 
şi ne despărțirăm. Această ploaie răcoritoare ţinu cam o oră, dar apoi 
se făcu iarăşi timp minunat de frumos şi nu împiedică de fel serbarea, 
adică masa festivă, în portic, cu 1.600 de tacâmuri, la care Alexandru 
Xenopol a ţinut cuvântarea festivă. Nu a fost împiedicată nici ospătarea 
imensei mulţimi a poporului, nici petrecerile poporale şi hora mare, ce 
se încinse, după-amiază, pe iarba verde, lângă porticul festiv. Cu toate 
că iarba era încă udă şi ici-colea mici băltoace, hora se învârtea cu mult 
foc şi când domnii luară la joc şi pe fetele şi nevestele din popor, care 
priveau cum joacă domnăriile, se auzeau aplauze de clocoteau codrii, 
la ale căror poale se desfăşura acest încântător tablou de înfrățire între 
inteligentă şi popor. Începutul îl făcuse Alexandru Xenopol, care trase 
la joc pe o fată minunat de frumoasă din Putna, şi lui îi urmară şi ceilalți 
dansatori. Pe Eminescu nu l-am observat la horă şi când ne-am întâlnit, 
seara, la Congresul studenţilor, mi-a spus că a privit din depărtare la joc. 

La Congresul studenţilor, care s-a întins până târziu, după miezul 
nopţii, a luat parte şi Eminescu, dar nu a vorbit nimica. El îmi spuse că 
cele patru teme puse în discuţiune nu erau de mai înainte cunoscute celei 
mai mari părţi din studenţi, că, prin urmare, nu erau studiate şi nici nu 


12 Acest centiron se află şi astăzi pe mormântul lui Ştefan cel Mare. 

vor putea fi rezolvate aşa de uşor. Şi, în adevăr, acest congres nu a avut 
nici un rezultat practic. 

Eminescu şi eu am părăsit congresul foarte târziu, după miezul 
nopţii, înainte de ce se închisese discuţiunea, şi, obosiţi cum eram, ne 
întrebarăm unde vom dormi în noaptea asta. Cercarăm, întâi, să aflăm 
adăpost în vreo chilie de călugări, dar toate chiliile erau ocupate de 
oaspeţi. 

Pentru cei ce nu erau studenţi se îngrijise, dar studenţii erau lăsaţi 
în voia Domnului. Stând aşa, nedumeriţi, în poarta cea mare din zidul 
mănăstirii, vedem că un flăcău se coboară din turnul de deasupra porţii, 
cu o sarcină de fân în spate. Eminescu îl întreabă de unde aduce fânul şi 
acesta îi spune că din turn, căci acolo este fânul mănăstiresc. 

— Eureka!, strigă atunci Eminescu, avem acu unde dormi! 

Şi amândoi ne suirăm în turn, să cercetăm mai aproape localitatea 
ce avea să ne adăpostească peste noapte. Luna strălucea prin obloanele 
turnului şi lumina interiorul. 

— De minune!, zise Eminescu. Fân proaspăt şi aer curat! 
Liebchen, was willst du noch mehr? 

Dar ne era grozav de foame. Ne coborârăm, deci, din turn, ca să 
mâncăm ceva, şi ne duserăm în casa de dinaintea zidurilor mănăstirii, 
despre care am vorbit. Acolo mâncau mai mulţi studenţi. Am mâncat 
amândoi pâine, slănină afumată şi brânză şi am băut câte un pahar de vin. 

Aproape de noi mâncau cei doi studenţi, despre care îmi spusese 
Eminescu că sunt Brătescu şi Gh. Dem. Teodorescu. Aceştia aveau 
mâncări bune, căci îi vedeam mâncând bucate alese, ce desigur şi le-or 
fi adus cu dânşii. Când să ne ducem la culcat, se adresează Teodorescu 
către noi, întrebându-ne unde dormim. Eminescu îi răspunse: 

— În turnul lui Ştefan cel Mare! 

Şi-i descriem locul descoperit de noi. 

Se născu acu o dispută între Brătescu şi Teodorescu: Să doarmă 
şi ei în turn sau ba? Brătescu se vede că era ceva bolnav, căci veşnic era 
învelit într-un pled. În sfârşit, numai Teodorescu se hotări să vie cu noi 
în turn, dar trecu timp îndelungat până se găti, căci îşi aduna lucrurile, 
un geamantan, un palton, un pardesiu, o pereche de ghete de lac, care se 
vede că nu aflase loc în geamantan; toate acestea le dete unui servitor, 

ca să i le suie în turn. Ajunşi acolo, aprinserăm un capăt de lumânare, 
ce-l aduseserăm de jos şi ne pregătirăm culcuşul. Teodorescu alese lung 
timp locul de culcare, potrivi fânul. Îşi făcu un căpătâi, învelind fânul 
în pardesiu; îşi dezbrăcă jacheta şi o aşternu sub dânsul, apoi îşi puse în 
cap o şapcă neagră de mătase, în forma unei tichii. Îşi scoase gulerul, se 
îmbrăcă în palton şi se întinse, astfel, pe patul improvizat. 

Eminescu şi eu puserăm câte un braţ bun de fân sub cap, ne 
scoaserăm jiletcile, le întinserăm pe căpătâi şi ne culcarăm, îmbrăcaţi 
cum eram. 

— Acu să am o cafea neagră, aş crede că sunt rege!, zise Eminescu. 

Se făcu, apoi, tăcere. După un timp îl mai aud pe Eminescu 
zicând: 

— Câte n-a văzut acest turn, în decursul atâtor sute de ani, şi câte 
ar putea povesti! 

Poate că Eminescu ţesea în gândul lui întâmplările ale căror 
martor, prin secole, fusese acest vechi turn, dar eu şi Teodorescu am 
adormit, obosiţi de căldura şi munca de peste zi, şi cu toţii ne trezirăm 
abia dimineaţa, când clopotul Buga chema credincioşi la rugăciune. 
Mai cercarăm să dormim, dar nu era cu putinţă, şi când soarele se ivi la 
obloanele turnului, ne scularăm. Teodorescu avea mare supărare, că nu- 
şi afla ghetele de lac, ce le adusese în turn. Am răscolit tot fânul şi am 
căutat în tot ungherul, dar în zadar. Se vede că un bun creştin ne vizitase, 
noaptea, şi, plăcându-i ghetele cele faimoase, le şterpelise. Eminescu 
făcea haz de necazul lui Teodorescu şi-i zise: 

— Vezi, aşa-ceva nouă nu ni s-ar putea întâmpla! 

— Şi de ce nu?, întrebă Teodorescu, supărat. 

— Pur şi simplu pentru că avem numai câte o pereche de ghete 
şi din picioare nu ni le poate fura! 

Ce a făcut Teodorescu, în acea zi, fără ghete de lac, nu ştiu, căci 
l-am lăsat în turn, iar Eminescu şi eu ne-am coborât în jos. 

Ne-am despărțit la poarta mănăstirii, mergând fiecare la lucrul 
său, căci şi în această zi aveam multă treabă. Avea, adică, să se oficieze 
parastasul în biserică, avea, iarăşi, să fie masă mare în portic şi egumenul 
mănăstirii avea să cetească vechiul şi frumosul necrolog, privitor la 
Ştefan cel Mare, alcătuit de Vartolomei Măzăreanul, iar după eventualele 

cuvântări ale oaspeţilor, prezidentul Slavici avea să declare serbarea 
oficială de închisă. 

Toate s-au petrecut programatic, dar, pe la sfârşite, Eminescu 
s-a supărat pe prefectul Orest Renei, care, la această serbare, împlinea 
funcţia de comisar al guvernului. Eminescu mi-a spus că Renei s-a opus 
la intenţiunea multor oaspeţi de a ţine discursuri libere şi neanunţate de 
cu vreme şi că Slavici, în urma intenţiunii comisarului, a fost silit să nu 
admită mai multe cuvântări şi să declare, mai repede decât ar fi dorit, 
serbarea oficială de închisă. 

După-amiază, au plecat cei mai mulţi oaspeţi şi au fost petrecuţi 
cu aceeaşi pompă ca la sosire. 

În această noapte, am aflat loc de mas în chiliile mănăstirești. 

A treia zi, am fost invitaţi în beciul mănăstiresc, vechi ca şi 
mănăstirea, să gustăm vinurile mănăstirii şi să facem un mic dejun. Era 
şi Eminescu de faţă. Îşi poate fiecare închipui cât de impresionați eram, 
când ne văzurăm în pivniţa aceasta, sub nişte bolți minunate şi atât de 
bine conservate ca şi când ar fi fost nu de mult zidite. Am dejunat cu 
toţii şi egumenul mănăstirii, Arcadie Ciupercovici, ne-a dat să gustăm 
din toate butoaiele ce erau acolo, până ne-a oprit la un minunat vin de 
Nicoreşti. Am petrecut mult timp acolo, până am fost poftiţi la masă, la 
egumen. Aici, a urmat, apoi, toast după toast, recapitulându-se cursul 
serbării şi impresiile câştigate de fiecare. 

Eminescu a ascultat, mult timp, aceste cuvântări, dar când se 
servi cafeaua neagră, se retrase într-o odaie laterală. Eu mă aşezai lângă 
dânsul, ş-acuma Eminescu, sorbind din cafeaua neagră şi fumând din 
tutunul bun, ce ni se puse la dispoziţie, era foarte mulţumit. Îşi spuse şi 
el impresiile sale de la serbare, dar liniştit, fără exagerări, fără a lăuda şi 
fără a mustra. Zise că serbarea, în total considerată, a reuşit foarte bine şi 
că comitetul are cauză să se mândrească cu acest rezultat. A avut serbarea 
şi defecte parţiale, dar acestea nu s-au putut înlătura, când într-un sat 
mic, ca Putna, ai să adăposteşti şi să ospătezi mai multe mii de oameni. 
Cel mai important lucru pentru Eminescu era, însă, rezultatul moral al 
serbării. Se va ridica — aşa argumenta el — se va ridica simţul naţional, 
aproape adormit până acum, şi va lua alt avânt, iar studenţii ce au sosit 
din toate părţile şi au făcut cunoştinţă şi legături de prietenie între dânşii 

vor lua cu sine impresii neşterse şi vor fi, pe vremuri, propagatorii cei mai 
zeloşi ai ideii că, lucrând uniţi şi conduşi de acelaşi ideal, vor contribui la 
deşteptarea şi mărirea neamului lor în provinciile de unde se trag. A luat 
şi atâta amar de inteligenţă parte la serbare, tot bărbaţi marcanţi, din toate 
țările locuite de români. Şi ei s-au cunoscut mai de aproape; şi între dânşii 
a urmat un schimb de vederi; şi ei s-au apropiat în simţirile lor unii de 
alţii, şi nu se poate ca acest fapt să nu influenţeze activitatea lor publică 
şi să nu aibă urmări binefăcătoare pentru neamul întreg. Studenţi, popor 
şi inteligenţă au văzut, au simţit şi au înţeles, cu toţii, că hotarele nu pot 
împiedica manifestările entuziaste ale unui popor pentru o idee, pe carea 
urmărit-o şi serbarea de la Putna. Deşi despărțiți prin hotare politice, toţi 
ştiu că sunt unul şi acelaşi neam, şi această convingere va mări puterea 
lor de rezistenţă şi îi va oţeli în lupta pentru neam, lege şi ţară. 

Ion GRĂMADĂ: 


Serbarea de la Putna 


În anul 1870, se împlineau 400 de ani de la sfinţirea — nu de la 
zidirea — mănăstirii Putna, lăcaşul de odihnă al Marelui Ştefan Vodă, şi, de 
aceea, tinerimea română de la Universitatea din Viena crezu de cuviinţă 
să serbeze această aniversare într-un mod demn, printr-o manifestaţie 
naţională. 

Nu se ştie cu siguranţă cine a fost autorul acestei idei măreţe. 
Domnul loan Slavici zice (în Convorbiri literare, 1903, Nr.10, pag. 928) 
că un student, Constantin Aronovici, mai târziu — doctor în Botoşani, ar 
fi dat ideea serbării; domnul T.V. Stefanelli susţine (în Junimea literară, 
1909, Nr. | şi 8, pag. 928) că ideea a pornit de la Mihai Eminescu, care 
o va fi comunicat, mai întâi, prietenilor săi intimi, până ce aceştia s-au 
familiarizat cu ea. Contra acestei aserțiuni vorbeşte însuşi Eminescu, în 
scrisoarea adresată lui Dumitru Brătianu: „atunci trebuie să constatăm 
tocmai noi, aranjatorii serbării, cum că meritul acesta, eroismul acestei 
idei nu ni se cuvine nouă”, iar la sfârşit, pe pagina următoare, adaugă: 
„nu pentru noi, a cărora nu-i nici ideea, nici condiţiunile de realizare” 
(M. Eminescu, Scrieri politice şi literare, pp. 416 şi 417). 

„Eminescu n-a fost între iniţiatorii serbării, dar ideea congresului 
(studenţesc) de la el a pornit şi serbarea nu s-ar fi făcut, dacă el n-ar fi 
stăruit ca ea să se facă cu orice preţ pentru ca congresul să fie cu putinţa” 
(. Slavici, op. cit, pag. 924). 

Tinerimea academică română din Viena, luând, pe de o parte, în 
considerare faptul că erau două societăţi româneşti în acelaşi oraş, iar pe 
de altă parte, nefiindu-le permis acestor societăţi să se ocupe cu politica — 
şi serbarea de la Putna a fost doar, în felul ei, o manifestaţie politică! — a 

ales un comitet central pentru acea serbare proiectată. 

În jurnalul „Traian” (Bucureşti, 10 Ianuarie 1870, pag. 11) al 
lui Hasdeu, se află un apel al acestui comitet central, adresat studenţilor 
români de la toate universităţile din lume, invitându-i să ia parte la 
serbarea de la Putna, despre care se credea, cu drept cuvânt, că „va 
face chiar epocă în viaţa română”. Acest apel a fost iscălit, în numele 
comitetului provizoriu, de către studentul în legi Petru Pitey, în calitate de 
preşedinte, de candidatul de profesor George Băleanu, care era secretar, 
şi de Emil Cosabust. Acestui apel i s-a alăturat şi un proiect amănunţit 
al întregii serbări, care avea să se aranjeze în 15/27 August, în ziua de 
Sfânta Măria, când se serbează, la Putna, hramul bisericii şi se adună, 
în toţi anii, foarte multă lume de prin satele dinprejur. 

Preşedinte al acestui comitet central a fost ales, mai târziu, 
domnul profesor Nicolae Teclu, iar secretarului Băleanu i-a urmat în 
funcţie Ieronim G. Barițiu. Acest comitet ţinea şedinţe în fiecare Joi şi 
discuta după un regulament special, întocmit anume pentru acest scop. 
Deocamdată, se luă dispoziţia ca banii ce aveau să se adune să i se trimită 
domnului Teclu. 

Punându-se comitetul central în înţelegere cu studenţii români 
din celelalte centre universitare, s-au format comitete-filiale la Bucureşti, 
la laşi, la Graz, la Paris, la Pesta, la Berlin, la Lipsca, la Liege etc. şi s-au 
pornit agitaţiunile prin presă şi prin întruniri publice. 

Un frumos şi călduros apel — scris, probabil, de Eminescu — fu 
trimis de tinerimea română din Viena către toate jurnalele: 

„Nu Junimea română academică a produs ideea serbării; ea 
purcede din conştiinţa naţională română. Națiunea română voieşte cultură 
şi cultura ei trebuie să fie una, omogenă de la Prut la Someş, omogenă 
în sânul Carpaţilor cărunţi şi pe malurile Dunării bătrâne”. 

Publicul a primit ideea cu însufleţire şi, în scurt timp, comitetul 
central din Viena a adunat peste 10.000 de coroane pentru cheltuielile 
serbării (|. Slavici, op.cit., pag. 929). 

Comitetul trimise la Putna o delegaţie de 5 membri, cu un 
preşedinte, un casier şi un secretar. Delegaţia aceasta trebuia să îngrijească 
de zidirea unui portic festiv, de trăsuri pentru transportarea oaspeţilor şi 
de locuinţele necesare. 

La Viena, se cumpără, cu o parte din banii procuraţi (2.936 
coroane), o urnă de argint, un foarte frumos obiect de artă. Urna aceasta 
avea să fie aşezată pe mormântul marelui erou şi purta următoarea 
inscripţie: 


EROULUI. ÎNVINGĂTORULUI. APĂRĂTORULUI 
EXISTENŢEI ROMÂNE. SCUTULUI CREȘTINĂTĂȚII. LUI 
ȘTEFAN CEL MARE ŞI BUN. JUNIMEA ROMÂNĂ ACADEMICĂ, 
anul MDCCCLXX”. 


„Urna trebuia să fie învelită într-o flamură de mătase tricoloră, 
care avea să atârne de pe mormânt, până jos (|. Slavici, pag. 929). Era 
vorba să se bată şi o medalie comemorativă. 

Restul banilor adunaţi a fost depus la o cassă de păstrare. Pentru 
deplina siguranţă, libretul de la cassa de păstrare a fost încredinţat cassei 
de bancă Zehetbauer şi Mureşanu, ca să-l ţină în cassa de fier. Jucând la 
bursă pe hârtii franceze, acesta bancă şi-a pierdut toată averea, împreună 
cu libretul ce i se încredinţase (|. Slavici, pag. 932, şi T.V. Stefanelli, 
pag.136). 

Zehetbauer, fiind interogat la tribunal, a mărturisit că nu mai are 
acel libret şi că negustorul Leopold Bauer — în mâna căruia Dumnezeu 
ştie cum a ajuns libretul — l-a pus amanet pentru suma de 2.000 coroane. 
Bauer, la rândul său, declară că l-a înapoiat lui Zehetbauer; oricum, 5.000 
de coroane, avere românească, au rămas pierdute până azi. 

Mureşeanu şi cu Perlea, care erau implicaţi în afacerea aceasta, 
fugiră în România, scăpând de urmăririle parchetului. În zadar s-a obligat 
familia Mureşeanu că are să plătească, în rate, suma amintită, cedată 
„României June” de către comitetul central; banii au rămas pierduţi 
pentru totdeauna. 

Era mare fierbere între studenţi, cu atât mai mult că tocmai o 
firmă românească a trebuit să producă o decepţie aşa de amară. 

„Se institui o comisiune de anchetă, care avea să cerceteze 
afacerea şi să stabilească responsabilităţi. Când această comisiune veni 
să raporteze, toată studenţimea era adunată în o sală mare a Universităţii. 
Raportor al acestei comisiuni era loan Slavici. Cea mai mare tăcere 

domnea în sală, când începu Slavici să citească raportul său, desfăşurând 
toate fazele afacerii şi rezultatul la care a ajuns comisia de anchetă. 
Concluzia acestui raport era că, faţă de împrejurările date şi având în 
vedere că nu s-a putut da de urma lui Perlea şi Mureşianu, iar depunătorii 
având cea mai bună credinţă pentru sine, nu se poate face nimica. După 
citirea raportului, a urmat o discuţiune foarte animată, pro şi contra, dar 
în sfârşit concluziile convingătoare ale raportului au fost primite” (T.V. 
Stefanelli, pag.139). 

Tot în acel an 1870, izbucni, din nefericire, şi războiul franco- 
prusian, din care pricină comitetul central fu silit să amâne serbarea. A 
venit, însă, o scrisoare de încurajare de la B. P. Hasdeu, preşedintele 
„Societăţii Românismului” din Bucureşti, care a dăruit, totodată, şi 100 
franci. 

Era puţină speranţă. 

O adresă a comitetului central, din 5 lulie 1870, către delegaţia 
trimisă în Bucovina, conţinea următoarele motivări ca să nu se facă 
serbarea: 

1. Situaţia politică internă din acel an era nefavorabilă scopului 
serbării. 

2. Ca o consecinţă a războiului franco-prusian, şi Austria făcea 
pregătiri de război. 

3. Situaţia politică a întregii Europe era critică; mulţi studenţi 
români de pe la şcoli străine nu puteau, din acea cauză, să ia parte la 
serbare, care ar fi avut, apoi, un rezultat slab. Delegaţia era rugată să 
sisteze orice acţiune şi să ridice orice angajament în privinţa serbării. 

La 12 Noiembrie 1870, într-o adunare generală a comitetului 
central, se alese un juriu care avea să cerceteze, pe de o parte, întreaga 
activitate a comitetului central, pe de alta — să aplaneze conflictul izbucnit 
în mijlocul comitetului. Preşedinte al juriului era Vasile Bumbac, secretar 
— Ilie Luţă, iar raportor — loan Slavici. După ce ţinură vreo zece şedinţe, 
se ajunse la următorul rezultat, expus, aici, pe scurt: 

1. În comitetul central, cancelaria era în neordine. 

2. Membrii comitetului nu se înțelegeau între dânşii, deoarece 
paragrafele regulamentului de discuţie se contraziceau. 

3. Comitetul central, dacă a şi rămas după vacanțe în Viena, a 

fost îndreptăţit să o facă şi, de aceea, nu i se putea aduce vreo învinuire. 

În aşteptarea unor vremi mai liniştite, serbarea a fost, deci, 
amânată pentru anul viitor, 1871. Cu toate că, în anul acesta, cele două 
societăţi academice române din Viena s-au împreunat într-o singură 
societate, cu numele „România Jună”, totuşi, a fost menţinut şi mai 
departe „comitetul central pentru serbarea de la Putna”, ai cărui membri 
făceau, aproape toţi, parte din „România Jună”, căreia nu-i era permis să 
se ocupe „oficios” cu acte de însemnătate politică, cum a fost serbarea 
proiectată. 

Serbarea a fost, deci, aranjată de studenţimea română din Viena, 
cu concursul celorlalte centre universitare şi nu de „România Jună”, în 
mod oficial, căci ea însăşi a fost invitată să trimită reprezentanți la serbare 
şi la congresul studenţesc de la Putna (actul societăţii Nr. 309). De frica 
poliţiei, „România Jună” a fost nevoită să facă serbarea aceasta sub o 
firmă străină. (Slavici, pp. 928-929). 

Din cauza aceasta, poate, domnul Pamfil Dan, casierul comitetului 
central, spune, în şedinţa „României June” din 17 Mai 1873, că raportul 
detailat despre serbarea de la Putna are să-l dea publicului, şi nu societăţii 
„România Jună”, care a primit pe nedrept (?) actele referitoare la acea 
serbare. Cele mai multe dintrînsele se aflau la domnia sa, dar, în 1904, 
când s-a serbat, la Putna, aniversarea a 400 de ani de la moartea lui Ştefan 
cel Mare, domnul Dan i-a predat preşedintelui de atunci al societăţii, Dr. 
Mihai A. Popovici, care a vorbit în numele „României June” la serbarea 
de la Putna din 1904, toate actele amintite, ca să le întrebuinţeze în folosul 
„României June”, în a cărei arhivă se păstrează şi acum. 

În 5/17 lunie 1871, domnii Vasile Bumbac şi Pamfil Dan, primul 
fiind, la început, vicepreşedinte, mai târziu — preşedinte, iar al doilea — 
casier al comitetului central, făcură un nou apel călduros către Românii 
de pretutindeni, cerându-le sprijinul şi emițând noi liste de subscripţii 
pentru serbarea de la Putna, care a fost statornicită definitiv pe ziua de 
15/27 August 1871. Şi la acest nou apel al comitetului central publicul 
răspunse cu mari şi generoase jertfe de bani. în urma ambelor apeluri, 
au dăruit pentru serbare: 


comuna lași — 1.000 franci, 

Fălticeni — 300, 

Bacău — 500, 

judeţul Suceava — 300, 
oraşul Botoşani — 500, 
Roman — 300, 

Bârlad — 500, 

Piatra Neamţ — 200 şi 
Bucureşti — 500 de franci. 


După cum vedem, cea mai darnică şi mai generoasă a fost 
Moldova lui Ştefan cel Mare! 

„În timp de vreo două săptămâni, am ajuns să avem peste 2.000 
de florini şi aproape 14.000 lei, bani încă neprimiţi, dar pe deplin asiguraţi, 
şi listele circulau înainte” (Slavici, pag. 936). 

Vasile Alecsandri a fost rugat să scrie un imn ocazional, iar 
Flechtenmacher şi Caudella, să facă melodia pentru acest imn. 

Alecsandri a compus două poezii: „Imn religios”, care începe 
aşa: „Etern, Atotputernic, o! Creator sublime” etc., şi „Imn lui Ştefan cel 
Mare”: „La poalele Carpaţilor / Sub vechiul tău mormânt” etc. 

„Comitetul central hotărâse ca discursul festiv să fie ţinut de un 
student şi ca manuscriptele acestui discurs să-i fie trimise lui Alecsandri. 
Noi ne-am sfiit a ne face judecători colegii noştri şi am rugat, mai întâi, 
pe V. Alecsandri, apoi, după sfatul lui, pe domnii Titu Maiorescu, Iacob 
Negruzzi şi Vasile Pogor să examineze împreună manuscriptele şi să 
facă alegerea” (Slavici, pag. 936). 

La o şedinţă a comitetului central, loniţă Bumbac nu era mulţumit 
că li s-a încredinţat cenzurarea vorbirilor festive lui Alecsandri şi Pogor, 
dar, mai ales, domnului Titu Maiorescu. Nemulțumirea aceasta era numai 
începutul unei campanii înscenate în contra lui Eminescu, Ștefurea, a 
domnilor Slavici, Chibici şi alţii, care erau aderenţi ai curentului junimist. 
După serbare, nemulţumirea a izbucnit în toată forma. 

Cel care a ţinut, la Putna, oraţia festivă, apărută, mai pe urmă, în 
broşură, a fost domnul Alexandru D. Xenopol, student la Berlin. Domnia 
sa şi domnul Maiorescu erau de părere ca, cu ocazia acestei serbări, să se 
retipărească şi panegiricul lui Ştefan cel Mare, scris de un „necunoscut”, 

care necunoscut e arhimandritul Vartolomei Măzăreanul, de la Putna. 

În vremea aceasta, lumea românească, mai ales damele române, 
voia să-i dea acestei serbări o strălucire şi o pompă demnă de un 
eveniment aşa de mare. 

„Femeile din Bucureşti şi cele din Cernăuţi aveau să trimită la 
Putna câte un epitaf, lucrat în fir pe catifea, iar deputaţiunile aduceau 
fiecare câte un steag cu inscripţiuni votive. Doamna general Haralambie, 
născută Magheru, comandase, pentru Oltenia, un preţios prapor, în care 
pictorul Bucescu pictase portretul marelui erou, copiat după cel din 
Putna” (Slavici, pag. 929). 

Inscripţia de pe steag era următoarea: „Cultura e mărirea 
popoarelor”, iar în vârful lăncii avea să figureze vulturul cu crucea în 
cioc. Redacţia „Curierului” din laşi a luat asupra-şi colecta pentru un 
steag din partea damelor române din laşi, iar altă colectă a făcut-o „Școala 
de Belle Arte”. 

Toată această însufleţire şi dragoste de jertfă era să fie zădărnicită 
de guvernul austriac, care, atât la Viena, cât şi în Cernăuţi, căuta să 
pună, cu orice preţ, piedici serbării, care numai cu mare greutate a fost 
încuviinţată (Slavici, pag. 927). 

Preşedintele „României June”, domnul Slavici, ajuns, la urmă, 
şi preşedinte al comitetului central, plecă la Cernăuţi, unde-l aşteptau 
alte deziluzii. Fruntaşii bucovineni îl sfătuiau să renunţe la ideea serbării 
sau, cel puţin, să depună urna pe mormânt fără steaguri, fără pompă şi 
fără discursuri. 

Ei „se temeau ca nu cumva să fie suspiţionaţi de neîmblânziţii 
adversari ai Românilor, ca nu cumva aceştia să dea serbării un caracter 
politic şi ostil împărăției, şi apoi să-i descrie şi să-i înnegrească în toate 
părțile ca element turbulent şi nestatornic, în care nu te-ai putea încrede 
cu siguranţă. Tinerii, însă, răzimaţi pe drepturile şi libertăţile garantate 
lor prin Constituţiunea Imperială... ziceau că numai nişte suflete drăceşti 
şi numai nişte duşmani neîmpăcaţi ar putea să vorbească rău de Români, 
când aceştia îşi aduc aminte de faptele memorabile ale strămoşilor lor 
glorioşi şi caută să le sărbătorească după cuviinţă... 

Această argumentare păru bătrânilor conducători prea idealistă, 
puţin practică, şi de aceea ziseră tinerilor: „Noi nu ne putem pune în 

fruntea acestei mişcări, dar voi faceţi ce vă zice inima, numai să nu 
esageraţi, ci să fiţi circumspecţi şi prudenţi! Noi vă vom urma pe de 
departe şi vom veghia”... 

În urma acestei declarări bătrâneşti, puţini tineri din ţară şi cei 
de pe la studiile lor universitare din Viena căutară mai întâi să se pună 
în conţelegere cu egumenul mănăstirii, Arcadi Ciupercovici, căci de la 
primirea sau respingerea acestuia atârna totul. Cu altă ocasiune, egumenul 
arătă multă înţelepciune. EI zise: „Mănăstirea e locaş dumnezeesc. Eu, 
ca preut şi ca egumen, sunt dătoriu să-mi aduc aminte, în rugăciunile 
mele, precum de urzitorul mănăstirii, aşa şi de locaş şi de toţi aceia carii 
cu simţăminte cucernece şi cu credinţă creştinească se apropie de el şi 
întră într'însul. Mănăstirea, ca şi fiecare altă biserică, sărbătoreşte în 
fiecare an pre patron şi se roagă pentru ctitorii şi binefăcătorii săi. Cu 
atât mai vârtos va face aceasta acum, când se împlinesc patru sute de ani 
dela sinţirea mănăstirii. Dacă domniea voastră, ca Români şi ca creştini, 
doriţi şi voiţi să contribuiţi la splendoarea acestei serbări religioase şi 
bisericeşti cu invitarea creştinilor de pretutindenea la participare, şi cu 
aranjarea festivalului de primire, nu puteţi decât să-mi fiţi bineveniţi”.” 
(Dr. |. G. Sbiera, Familia Sbiera, Cernăuţi 1899, pag.257). 

Mihail Kogălniceanu, care încă luase parte la serbare, văzând că 
fruntaşii politici ai Românilor bucovineni lipsesc de la serbare, spuse, 
plin de amărăciune, că o astfel de abţinere nejustificată are s-o biciuiască 
amarnic prin foile publice din România şi, numai în urma rugăminţilor 
fierbinţi ale domnului profesor 1. G. Sbiera, renunţă la acest gând. (Sbiera, 
pag. 257). 

Fără Bucovineni, însă, nu se putea face serbarea şi, de aceea, 
comitetul aranjator era foarte mulţumit de sprijinul fericiţilor mitropoliți 
ai Bucovinei, Silvestru Morariu şi Arcadie Ciupercovici, primul fiind, pe 
atunci, preot şi membru în consistoriu, iar al doilea — egumen al mănăstirii 
Putna. De la aceştia, tinerii studenţi au primit toată încurajarea şi tot 
sprijinul. Meritul exclusiv al aranjării serbării îi revine, însă, comitetului 
aranjator, mai ales lui Vasile Morariu, Ilie Luţă, Grobovschi, Cocinschi, 
Eminescu, domnilor Şt. Ciurcu, Slavici, T. V. Stefanelli şi Pamfil Dan, 
care, în calitate de casier conştiincios şi corect, era sufletul întregii mişcări 
pornite pentru realizarea acelei idei măreţe. 

Nu voi descrie pe larg toate amănuntele pregătirilor făcute, 
nici stăruința de fier a celor opt tineri, nici munca şi jertfa, suferinţele 
şi deziluziile lor, precum nici întreaga serbare de la Putna, pe care 
au povestit-o aşa de frumos şi de amănunţit domnul loan Slavici, în 
„Convorbiri literare”, anii 1903 şi 1904, şi domnul T. V. Stefanelli, în 
„Junimea literară” din 1909. 

Pe rând, soseau deputaţiunile studenţilor români din alte 
centre universitare, veneau zi şi noapte oaspeţi din Bucovina, din 
Ungaria şi din România, între aceştia — Vasile Alecsandri, Mihail 
Kogălniceanu, pe care l-am amintit, etc., încât nu mai găseai loc în chilii 
şi în sat pentru adăpost şi, de aceea, de cu bună vreme, un portic încăpător 
a fost clădit pentru acest scop. 

„Sosi memorabila zi a serbării — 15/27 August — o zi minunată, 
care a favorizat ceremonia deschiderii serbării. În porticul festiv, ridicat 
aproape de mănăstire, loan Slavici, ca prezident al comitetului organizator, 
rosti, în faţa publicului, cuvântul de deschidere, apoi se formă convoiul 
care plecă în lungă procesiune spre mănăstire. În frunte mergeau membrii 
comitetului, învestiţi cu late eşarfe tricolore. Ei purtau urna de argint şi 
două minunate văluri de catifea roşie şi albastră, cu măestre cusuturi în 
fir de aur, lucrate — una de damele române din Bucovina, iar alta de cele 
din România. Aceste daruri aveau să se depună pe mormântul eroului 
sărbătorit. Era impresionantă această mulţime, compusă din inteligență 
şi popor, care, încet şi tăcut, înainta pios spre locaşul unde se odihneau 
osămintele marelui Domn... 

Se ţinură, apoi, cuvântările, se depuseră darurile pe mormânt, 
apoi urmă solemna închinare a delegaţiunilor şi a altor credincioşi, 
înaintea mormântului. Moment înălţător, care ne transporta şi ne umplea 
de tainice fioruri, nesimţite până atuncia. Această însufleţire a ajuns însă la 
culme când colonelul Boteanu, în mare ţinută, păşi înaintea mormântului 
Şi ţinu o scurtă cuvântare în memoria aceluia ce se odihneşte, aici, de peste 
trei secole, dar al cărui geniu veghiază şi azi asupra scumpului său popor. 
lar când, apoi, îşi plecă Boteanu genunchii înaintea mormântului, când 
îşi descinse centironul de aur de la brâu şi-l depuse pe mormânt, rostind 
cu adâncă emoţiune cuvintele că în numele oştirii române îl depune, în 
semn de admirare şi pioasă veneraţiune, pe mormântul marelui căpitan 

şi cârmuitor de lupte, atuncea pare că trecu un fior prin cei de faţă şi toţi 
erau aşa de emoţionaţi încât vedeai că fără voie Li se furişară lacrimele 
în ochi” (Stefanelli, Junimea literară, 1909, Nr. 7 şi 8, pag. 138). 

La masa din portic, cu 1.600 de tacâmuri, domnul A. D. Xenopol 
ţinu cuvântare festivă, iar după-amiază se întinse, în ograda mănăstirii, 
hora mare, la care a cântat, spre sfârşit, marele componist Ciprian 
Porumbescu. Era atâta lume românească prinsă în horă şi atât de variată, 
încât, cu drept cuvânt, Ciprian a putut să-i spună tatălui său, care stătea 
deoparte: 

— Tată... am cântat Daciei întregi! 

După serbare, a rămas un deficit de 80 galbeni, pentru acoperirea 
căruia au fost lipite în sat şi pe zidurile mănăstirii Putna afişe cu un apel 
către oaspeţi, iscălit de domnii Slavici şi Xenopol. Plusul de bani adunaţi 
a fost trecut societăţii „România Jună”, căreia i s-a dat dreptul să pretindă 
banii care îi datora cassa de schimb Zehetbauer şi Mureşanu. 

Comitetul central îşi pusese în gând să scoată o broşură despre 
serbare şi e păcat că n-a scos-o, căci atunci am avea de unde lua date 
cu mult mai sigure şi mai amănunțite despre acel eveniment însemnat. 

Darurile făcute, atunci, mormântului din Putna, din partea 
studenţilor şi a celuilalt public român, au fost în preţ de 9.874 coroane. 

„Un pumn de grăunţe”, zice Steinthal, „nu poate să ajungă pentru 
a coace o pâine; dar, presurându-le ca seminţe pe un câmp roditor, ele 
vor încolţi însutit şi vor da o îmbelşugată hrană”. 

Aşa-i şi cu această sublimă idee a serbării: a încolțit, Dumnezeu 
ştie în mintea cărui tânăr, şi ideea a cuprins, mai întâi, minţile prietenilor 
acestuia, ca, apoi, de la Viena, să se răspândească în largul pământului 
românesc, să încălzească inimile tuturor Românilor, ce trăiau despărțiți 
prin graniţe nefireşti, şi să-i adune din patru unghiuri într-un grandios 
pelerinaj la mormântul marelui erou ce odihneşte într-o ţară înstrăinată. 

Atunci, cu ocazia serbării de la Putna, s-a afirmat, pentru prima dată 
cu mult mai multă tărie, faptul că neamul românesc de pretutindeni — fie 
el sub orice stăpânire — are un trecut comun de glorie şi de suferinţi, dar, 
mai ales, un viitor comun, plin de speranţe îndreptăţite. Urmările acestei 
serbări, care i-au asigurat „României June”, pentru totdeauna, vaza în faţa 
lumii româneşti, au fost incalculabile pentru întărirea conştiinţei naţionale. 

